WT 


>g>  SrX^ 


* 


f<0 

=o> 

HO 

im 

ICO 

=o 

KO 

11^ 

;^ 

!co 


io®£l 

^BSJ 

L^^tT*  "VS^rtd 

®^ 

fiS^SOSS 

£?é>3£2k?0 

rzi. 


I  o%,7. 


FLYGTIGE   SKIZZER 


THOR   LANGE.  j^L 


w 


**** 


£5 


KTO  BENHAVN. 
GYLDEXDALSK.E    BOGHANDELS   FORLAG  (F.  HEGEL  i  SON  >. 

FR.      BAG  G  ES     BOGTRYKKERI. 
1887. 


Fru  Ida   Hansen, 

født  von   Drechsel, 


ærbødigst 

tileg-neL 


Bosporus. 

tBlink  skar  gjennem  Mør- 
ket forude.  Der  faldt 
et  Skud. 

Skibet  adlyder  Befa- 
lingen og  kaster  Anker. 

Det  er  Nat  henimod 
Morgenstunden.  Bag- 
ved mod  Nord  og  Øst 
ruller  Sortehavet  i  skif- 
tende, mørke  Farveto- 
ner, bræmmet  af  en 
svag  Lysstrime  langt 
ude  i  Kimmingen. 
Foran,  ganske  nær 
staaer  en  Gruppe  Klip- 
per op  af  Vandet  med 
en  rød  Flamme  bræn- 


dende  over  sig.  Længere  borte  tilvenstre 
glimter  et  grønt  Lys  paa  Toppen  af  et  taaget, 
utydeligt  Bakkedrag,  og  mellem  begge  Kyster 
aabner  sig  Mundingen  af  en  Strøm.  Klipperne 
tilhøjre  hedde  Europa,  Bakkedraget  tilvenstre 
Asien,  og  Strømmen  i  Midten  er  den  smalle 
Grændse  mellem  to  vidt  forskjellige  Verdens- 
dele, som  fra  Oldtiden  indtil  vore  Dage  intet 
menneskeligt  Magtbud  har  kunnet  forlige  og 
forbinde. 

Vi  ligge  i  Indløbet  til  Bosporus  og  vente 
paa  Dagslys. 

Det  kommer,  det  folder  sig  ud  over  Himlen 
som  en  rosenrød  Vifte  med  Solkuglen  til  Haand- 
f^ng.  Det  glimrer  over  det  urolige  Hav,  for- 
gylder en  ludende  Fyrrestamme  oppe  paa 
Symplegadeklipperne  og  belyser  Bakkerne  paa 
Lilleasiens  Kyst  med  Bithyniens  blaalige  Bjerge 
i  Baggrunden. 

Fra  Karantænestationen  ved  det  yderste 
Fort  glider  en  Chalup  ud  imod  os;  det  røde 
Flag  med  Stjernen  og  den  hvide  Halvmaane 
vajer  over  den.  Tause,  barfodede  Folk  af  en 
fremmedartet,  men  ganske  tiltalende  Menneske- 
type sidde  ved  Aarerne;  en  solbrændt,  smækker 
Officer  med  den  tyrkiske  Fez  over  sit  fine, 
smalle  Ansigt  kommer  ombord.  Der  ligger  et 
underligt,  paa  een  Gang  fornemt  og  fortrykt 
Præg    over    ham.       Stilfærdigt    modtager    han 


Skibspapirerne,  giver  dem  strax  tilbage  igjen, 
hilser  og  sætter  fraborde.  Dampskibet  staaer 
op  ad  Bosporus,  der  i  den  opgaaende  Sol 
skinner  hvidt  som  Sølv  med  Stænk  af  Grønt  og 
ruller  med  røde  Flammer  i  Skumstriben. 

Mange  Gange,  Aar  efter  Aar,  har  jeg  til- 
bagelagt Vejen  op  ad  det  skjønneste  Sund, 
Verden  har  at  opvise,  rigere  sikkert  og  mere 
farvestraalende  end  Sundet  derhjemme,  som  dog 
i  Ynde  kommer  det  nærmest  og  vel  som  Ens 
eget  har  Ret  til  at  ligge  Hjertet  nærmere. 
Her  som  der  synes  jeg  at  skulle  kjende  hver 
Bygning  ved  Stranden,  hvert  Træ  over  Brinken 
og  hver  Bølge,  der  skvulper  forbi.  Men  Billedet 
af  det  danske  Sund  bliver  bredere  og  mere 
spredt,  lysere  i  Farven  og  blegere  i  Skyggen. 
Over  Bosporus  hænger  Sydens  høje,  mørkeblaa 
Himmel,  der  laaner  Havet  sit  Nordboen  frem- 
mede Skjær  af  Safir  med  Glimt  som  Skjæl  af 
Guld.  Bøgeskoven  mangler.  Frodig  grøn  som 
den,  mere  storslaaet  maaske  i  Formen,  kun  ikke 
saa  mild  i  Tonen,  brede  sig  Platanerne,  isprængte 
med  gulliggrøn  Ahorn  og  sorte  Cypresser, 
smalle  og  spidse  som  Obelisker  af  mørkegrøn 
Basalt.  Hvor  de  samle  sig  i  større  Grupper, 
give  de  Landskabet  et  tungsindigt  Præg  tiltrods 
for  Himlens  guldindvævede  Azur  og  Guldpail- 
letterne   over   det   himmelblaa   Hav.      Side    om 


Side  langs  Kysten  paa  begge  Sider  trænger  et 
Virvar  af  Bygninger  sig  sammen  ved  Bredden 
for  at  spredes  op  ad  Højderne  mellem  Rosen- 
haver og  Acacielunde.  Over  de  flade,  hvide 
Tage  løfter  sig  den  lyseblaa  eller  perlegraa  Kup- 
pel af  en  Moské ;  ved  Siden  deraf  skyder  Minareten, 
luftig,  let  og  stigende  som  en  Raket,  højt  op  mod 
Himlen  med  Halvmaanen  paa  sin  Spids.  Men  den 
ser  ud,  som  om  den,  lige  saa  hurtigt  som  den  var 
steget,  kunde  styrte  igjen  og  synke  sammen. 
Husene  ved  dens  Fod,  snart  paladsagtige  Byg- 
ninger prydede  med  Arabesker  i  Forgyldning 
og  spraglet  Marmor,  snart  faldefærdige  Rønner 
med  sprukne  Mure,  gjøre  næsten  alle  det  samme 
Indtryk  af  tilbagetrukket  eller  uddøet  Liv. 
Vinduerne  ud  mod  Søen  ere  stængede  af  Ja- 
lusier  eller  tilspigrede  med  Brædder.  Kun 
hist  og  her  glimter  Morgensolen  over  en  Spejl- 
glasrude i  en  europæisk  Villa,  Sommerresidens 
for  en  udenlandsk  Gesandt;  et  fremmed  Flag 
vajer  derover;  udenfor  ved  Landgangsbroen 
ligger  en  Dampbaad,  pyntelig  som  et  Stykke 
Legetøj;  med  skinnende  Metalbeslag,  hvidmalet 
Skorsten  og  slanke  Master  af  poleret  Egetræ 
spejler  den  sig  i  det  blanke  Vand.  Sundet 
snevrer  sig  ind,  og  Bakkerne  paa  begge  Sider 
blive  brattere.  Ned  over  Skraaningen  af  Høj- 
derne paa  den  europæiske  Side  strækker  sig 
paa    det    Sted,    hvor    Strædet    bliver    smallest, 


5 


Zigzaglinier  af  svære,  graa  Mure  med  Skydeskaar 
og  Tinder  fra  Toppen  af  Banken  helt  ned  til 
Søbrynet.  Vedbenden  klynger  sig  fast  i  Riften 
mellem  løsnede  Sten  og  styrter  i  Kaskader  ud 
over  Brescherne  i  Murværket.  Kunde  man  stige 
tilvejrs  som  en  af  de  langvingede  Maager,  der 
skarevis  kredse  oppe  i  den  lysende  Luft,  og 
kunde  man  fra  deres  høje  Tumleplads  se  ned 
paa  den  gamle  Borg,  vilde  man  i  de  Sving 
og  Slyngninger,  Murene  beskrive  om  tre  lange 
Taarne  som  Støttepunkter,  finde  et  arabisk  Mo- 
nogram: Mohammed.  Fæstningen  er  Rumeli- 
Hissar,  bygget  af  Konstantinopels  Erobrer  endnu 
inden  Kejserstadens  Fald  for  at  afskjære  det 
belejrede  Byzants  Tilførselen  fra  Nord.  Nu 
ligger  Borgen  øde;  oppe  fra  Toppen  af  det 
sværeste  Taarn  strækker  et  Træ  sine  Grene  ud 
over  Vandet. 

Tversoverfor  paa  den  asiatiske  Side  over 
Ruinerne  af  en  lignende,  men  mindre  Borg 
breder  sig  en  Række  Pragtbygninger,  opførte 
af  hvidt  og  rosenrødt  Marmor;  et  Par  gyldne 
Kuppeltage  skinne  skarpt  mod  en  Baggrund  af 
sorte  Cypresser.  I  Forgrunden  mellem  Plataner 
og  Acacier  titte  fantastiske  Lysthuse  frem; 
smaa  Pavilloner  med  snørklede  Tage  af  Blaat 
og  Guld  i  chinesisk  Stil  gruppere  sig  omkring 
Vandfald,  der  Trin  for  Trin  springe  ned  over 
Terrasserne  mellem  Rosenbede  og  Dvergpalmer. 


Det  er  Slottet  Bejlerbej,  hvor  i  fordums  Tid 
Sultanerne  plejede  at  modtage  fyrstelige  Gjæster 
og  hvor  endnu  i  1869  Abdul  Hamid  til  Ære 
for  Kejserinde  Eugenie  udfoldede  en  Pragt, 
som  endog  bragte  Frankrigs  mest  forvænte 
Dame  til  at  studse.  Det  er  nu  forbi;  den  nu- 
værende Padischach  modtager  Ingen.  Han 
boer  næsten  som  en  Fange  derovre  i  den  store, 
fæstningslignende  Udis-Kiosk,  hvis  gule  Mure 
og  hvidtede  Kaserner  komme  tilsyne  længst 
oppe  over  Bakkerne  for  Enden  af  en  lang 
Poppelallé.  I  Kikkerten  kan  man  fra  Damp- 
skibet iagttage  Skildvagterne,  der  med  korte 
Mellemrum  ere  stillede  ud  rundt  om  den  faste 
Plads,  hvor  de  Troendes  Behersker  er  flygtet 
hen  for  de  Sammensværgelser,  han  allevegne 
troer  at  opdage.  Det  gjør  En  ondt  for  ham; 
han  er  en  mild  og  i  mange  Retninger  ikke 
ubegavet  Fyrste.  Men  i  de  sidste  to  Aar  har 
han  neppe  forladt  sit  Palads,  ikke  engang  for 
efter  Sædvane  ved  Beiramsfesten  at  besøge 
Sofiamoskeen,  hvis  fire  slanke  Minareter  og 
mægtige  Kuppel  han  fra  sit  Vindue  øjner  hin- 
sides det  smalle,  blinkende  Vand  over  Kysten 
af  det  gyldne  Horn  paa  den  Halvø,  hvor  Old- 
tidens Milesiere  grundlagde  Byzants. 

Dampskibet  bojer  om  et  Næs,  der  ind- 
tages af  Slottet  Dolma-bagtsché  med  dets 
vidtløftige  Haver,  Haremsbygninger  og  Kiosker. 


Da  lofter  sig  med  Et  som  et  Fata  Morgana 
i  Omrids  af  det  fineste  Lillagraat  op  imod 
Himlen  et  luftigt  Syn  af  Kupler,  Minareter  og 
fremmedartede  Paladser.  I  Forgrunden  breder 
sig  en  Skov  af  Master  med  hvide  Sejl  og 
viftende  Flag.  Toner  afsmeltet  Guld  og  Violet 
sittre  over  Bølgerne,  der  snart  dybere  blaa, 
snart  blegere  rosafarvede  bestandig  trillende 
glide  over  i  hinanden.  Kun  dette  Vandets 
skiftende  Farvespil  fastholder  Øjet  fra  Begyn- 
delsen sammen  med  et  Indtryk  af  strømmende 
Lys,  der  efterhaanden  stærkere  vælder  ned  over 
Billedet.  Lidt  efter  lidt  fyldes  Konturerne; 
de  gruppere  sig  bestemt  mod  Himlens  Azur 
foroven,  og  forneden  mod  Marmorhavets  i  det 
Fjerne  forsvindende  Kysthorizonter.  Forrest 
lober  Serailspidsen  ud  med  St.  Sophias  umaade- 
lige  Blykuppel  over  gule  og  rødstribede  Mur- 
masser mellem  mørke  Cypresser.  Bag  den 
træder  Sultan  Achmeds  Moské  med  lyseblaa 
Kuppel  og  sex  spinkle  hvide  Minareter  frem 
over  de  sammentrængte  Huse  i  Stambul.  Læn- 
gere nede  tilhøjre  følge  Selims  og  Solimans 
Moskeer.  Halvmaanen  over  dem  spejler  sig  i 
det  gyldne  Horn,  der  omsluttende  en  Overflø- 
dighed af  Skibe  fra  alle  Verdenshjørner  borer 
sig  dybt  ind  mellem  de  bløde  Høje  mod  Nord- 
vest. 


II. 
Galata  og  Pera. 

Dampskibet  har  for  over  en  Time  siden 
lagt  til  paa  sin  vanlige  Plads  i  Havnen  udenfor 
Galata,  nogle  Hundrede  Skridt  fra  Land.  Ori- 
enten ejer  ingen  Havn,  hvor  de  store  Dampere 
kunne  lade  sig  fortøje  umiddelbart  ved  selve 
Kajen. 

Den  øredøvende  Tummel  af  Baadførerne, 
som  styrtede  sig  over  Skibet  ved  dets  Ankomst, 
er  stillet  af.  Vi  sætte  fraborde  og  styre  ind 
mod  Landgangstrappen  ved  Arsenalet  Top-hané, 
hvis  fine  Moské  med  høje,  smækkre  Minareter 
og  yndefuldt  hvælvet  bleggraa  Kuppel  tildrog 
sig  vor  Opmærksomhed  allerede  ved  vort  første 
Besøg.  De  tyrkiske  Toldsoldater  lade  os  uhin- 
dret slippe  forbi;  over  Sandstensfliserne  foran 
Moskeen  forbi  et  Springvand,  hvis  armtykke 
Straaler  fra  en  med  gyldne  Arabesker  smykket 
Kildebygning  pladskende  falde  ned  i  et  Mar- 
morbækken og  briste  i  Solskinnet  som  Diamant- 
støv, begive  vi  os  gjennem  en  Stimmel  af 
tyrkiske  Artillerister  i  graa  Mundering  med  rød 
Fez  og  gjennem  Klyngen  af  tause,  adstadige 
Muselmænd,  der  i  lyse  Kaftaner  og  hvide  Tur- 


baner  sidde  i  Skyggen  under  Arsenalets  Mur 
og  røge  Vandpibe,  ned  ad  en  Tvergade  til- 
venstre  hen  til  den  halvt  europæiske,  halvt 
jødisk-mohammedanske  Forstad  Galata.  En 
østerlandsk  By  skal  ses  paa  Afstand.  Op  ad  de 
smalle,  halsbrækkende  brolagte  og  urene  Gader 
bevæge  vi  os  møjsommeligt  frem  under  Puf  og 
Stød  fra  alle  Sider.  Hvert  Øjeblik  bliver  det 
nødvendigt  at  klemme  sig  op  til  Muren  af  det 
nærmeste  Hus  for  at  lade  en  med  Oxer  for- 
spændt Vogn  slippe  forbi  eller  gjøre  Plads  for 
en  barbenet  Lastdrager,  der  krumbøjet  slæber 
et  Par  umaadelige  Sække  paa  sin  Ryg.  De 
ikke  faatallige  Ryttere  volde  mindre  Besvær, 
da  Hesten  selv  i  Reglen  vogter  sig  for  at  støde 
til  et  Menneske  eller  træde  ham  paa  Foden; 
værre  er  det  med  de  lukkede  Damebærestole, 
af  hvilke  man  hvert  andet  Minut  faaer  et  Haand- 
tag  i  Siden  eller  et  Hjørne  i  Nakken.  Jøder 
med  langt,  tyndt  Skjæg  og  lange,  lurvede 
Frakker  puffe  sig  med  deres  spidse  Albuer  frem 
gjennem  en  Trængsel  af  de  mest  forskjelligartede 
europæiske  og  asiatiske  Typer.  De  have  Hast- 
værk; Handelsforretningerne  og  Spekulationerne 
paa  den  jammerlige  Børs,  der  ser  ud  som  en 
Ølknejpe,  taale  ingen  Opsættelse.  Hele  Galata 
er  eet  eneste  stort,  smudsigt  Speditionskontor, 
hvor    armeniske    Varemæglere    og    Vexellerere 

sidde  paa  aaben  Gade  og  spærre  Fortovet 
med  deres  tunge  Træborde  bag  et  rustent 
Staaltraadsgitter.  Dampskibsagenturernes  for- 
holdsvis anstændige  Lokaler  vexle  med  mal- 
propre  Butikker,  hvor  alskens  Skibsproviant, 
Beskøjter,  Tjære  og  tørret  Lammekjød  trukket 
paa  Pinde  falbydes  sammen  med  urygelige 
Cigarer,  gjennemstukne  med  Halmstraa,  og  af- 
blegede Fotografier  af  Dandserinder  i  korte 
Skjorter.  Et  osende  Kulbækken  med  en  Gryde, 
hvori  der  koges  Ris  og  Bedekjød,  er  anbragt 
midt  i  Døren  til  et  primitivt  Spisehus,  paa  hvis 
Skilt  over  Indgangen  staaer  malet  en  Suppe- 
terrin med  Indskrift:  Diners  å  la  carte.  En 
Kvindeskikkelse,  der  maaske  vilde  være  ganske 
kjøn,  om  hun  fik  sit  Ansigt  vadsket  og  det 
sorte,  uredte  Haar  bragt  i  Lave,  staaer  med 
Hænderne  paa  Ryggen  lænet  ind  mod  Dør- 
stolpen og  fæster  sine  paa  een  Gang  sløve  og 
ubeskedne  Øjne  paa  den  Forbigaaende.  To 
græske  Munke  i  sorte  Kaftaner  og  med  en 
Hovedbedækning,  som  ligner  en  højpullet  sort 
Hat  uden  Skygge,  komme  krybende  frem  af 
en  lav  Dør  i  en  Mur,  der  bøjer  ned  i  et  smalt, 
skummelt  Stræde;  over  Døren  hænger  et  lille, 
knap  synligt  Helgenbillede,  en  væbnet  Skikkelse 
paa  en  hvid  Hest.  Herregud!  er  det  St.  Georg, 
Dragedræberen,  den  skjønne  christne  Jomfrues 
Befrier,    Helten    blandt   de    Hellige,    som   her   i 

Mørket  af  den  usle  Gyde  skjuler  sig  og  sin 
fattige  kullede  Kirke,  som  intet  Kors  betegner 
som  et  Gudshus,  og  hvor  ingen  Klokke  kalder 
til  Messe?  Korstegn  og  Klokkeringning  er  ban- 
lyste  selv  i  Christenkvartererne  af  Konstantinopel. 
Katholikkerne  overtræde  forresten  Forbudet  og 
sætte  Korset  op  over  deres  Kirker  og  Klostre 
uden  Hensyn  til  Tyrkernes  afmægtige  Protest. 
Udhugne  Helgenstatuer  og  middelalderlige  Vaa- 
benskjolde  forekomme  i  Galata  endnu  hist  og 
her  under  de  rundbuede  Arkader  paa  Bygninger 
i  norditaliensk  Stil,  stammende  fra  den  Tid,  da 
det  nuværende  halvt  jødiske  Kvarter  var  en 
blomstrende  genuesisk  Koloni,  der  næsten  havde 
gjort  sig  uafhængig  af  de  svage  byzantinske 
Kejsere  og  imellemstunder  endogsaa  laa  i 
aabenbar  Fejde  med  den  græske  Del  af  Staden. 
Det  bedst  bevarede  Mindesmærke  fra  Galatas 
Velmagtsdage  er  det  høje  graa  Fæstningstaarn, 
der  blev  fuldendt  1445,  otte  Aar  før  Konstan- 
tinopels Erobring  af  Tyrkerne,  og  som  endnu, 
uberørt  af  Tidens  Tand,  med  sit  pyntelige 
Karnis  rager  op  over  alle  andre  Bygninger  i 
Kystkvarteret,  synligt  paa  lang  Afstand  baade 
fra  Bosporus  og  fra  Marmorhavet. 

Ikke  mange  Skridt  fra  det  gamle,  ene  til 
Brandvagt  indrettede  Taarn  kommer  man  under 
Skrænten  af  en  brat  Banke  hen  til  Stationen 
for    den    Tandhjulsjernbane,    som    gjennem    en 

underjordisk  Tunnel  sætter  Galata  i  Forbindelse 
med  den  anden,  højere  beliggende  og  mere 
fornemme  europæiske  Forstad  Pera.  Hvert 
femte  Minut  afgaaer  og  ankommer  et  Tog 
bestaaende  af  tre  til  fire  Waggoner,  hvis  ene 
Halvdel  ved  et  Forhæng  er  adskilt  fra  det 
Øvrige  og  reserveret  for  de  tyrkiske  Damer. 
Frankernes  Kvinder  selv  af  de  lavere  Klasser 
foragte  Haremspladsen  og  tage  Sæde  mellem 
Mandfolkene.  Farten  gaaer  hurtigt;  i  Løbet 
af  tre  Minutter  har  man  tilbagelagt  Vejen  mel- 
lem begge  Forstæderne.  Stundom,  og  ikke 
saa  ganske  sjeldent,  hænder  det  rigtignok,  at 
der  gaaer  noget  istykker  ved  Maskinen,  og  at 
man  ruller  ned  til  Galata  igjen.  Men  trods 
denne  Ulempe  og  trods  den  ulidelige  Gjennem- 
træk  foretrække  dog  de  Fleste  denne  For- 
bindelsesmaade  for  den  besværlige  Promenade 
op  ad  den  sexhundrede  Trin  høje  og  meget 
ubekvemme  Trappe,  som  fra  Galata  fører  op 
til  Pera.  Forskjellen  mellem  begge  disse  euro- 
pæiske Kvarterer  er  i  Virkeligheden  ikke  be- 
tydelig, naar  de  større  aabne  Pladser  om  Gesandt- 
skabshotellerne  lades  ude  af  Betragtning.  Ellers 
finder  man  ogsaa  overalt  i  Pera  de  samme  slet 
brolagte  Gader,  de  samme  snevre  Stræder,  der 
i  Regelen  ende  blindt,  den  samme  generende 
Trængsel  af  de  mest  forskjelligartede  Menneske- 
racer,   den    samme   slette  Luft   og   en    lignende 

Mængde  herreløse  Hunde  som  i  Galata.  Selv 
Forstadens  Hovedaare,  den  saakaldte  Grande 
rue  de  Pera,  vilde  med  sine  uafladelige  Vindinger 
og  stedvis  slippende  Fortove,  hvor  to  Mennesker 
kun  ved  at  vende  sig  sidelænds  kunne  slippe 
forbi  hinanden,  gjøre  et  fuldstændig  asiatisk 
Indtryk,  om  ikke  de  glimrende  Butikker,  i  hvis 
Vinduer  Vestens  smagfulde  Industrigjenstande 
kappes  om  Prisen  med  Østens  brogede  Rigdom 
af  Guldarbejder  og  Silkevarer,  idetmindste  i 
Retning  af  Handel  og  Omsætning  gav  denne 
Del  af  Christenkvarteret  et  vist  europæisk  Stor- 
stadspræg Det  tyrkiske  Element  er  forresten 
stærkt  repræsenteret  ogsaa  i  Pera.  Ikke  alene, 
at  en  Minaret  hist  og  her  løfter  sig  over  Tagene 
af  de  frankiske  Stenbygninger,  og  at  de  be- 
rømte hylende*  Dervischer  have  deres  Kloster 
i  selve  Hovedgaden  lige  overfor  Jernbanesta- 
tionen; sin  mest  afgjort  østerlandske  Kolorit 
laaner  Pera  dog  af  de  talrige  fornemme  tyr- 
kiske Damer,  som  yderst  let  tilslørede,  om 
end  i  Reglen  fulgte  af  et  Par  sorte  Eunucher, 
med  Forkjærlighed  vise  sig  i  de  frankiske  Ma- 
gasiner mindre  maaske  for  at  gjøre  Indkjøb 
end  for  at  se  og  selv  blive  sete.  Gjennem- 
gaaende  kunne  vi  ikke  rose  dem  for  Skjønhed, 
hvorvel  der  bag  Sløret,  som  i  Europæeres 
Nærværelse  ofte  kun  sidder  daarligt  fast,  engang 
imellem  kommer  et  nogenlunde  tækkeligt,  men 

i  Reglen  rigtignok  temmelig  aandløst  Ansigt 
tilskue.  Den  traditionelle,  højst  uklædelige 
Feredje,  et  langt,  melsækformet  Overstykke  af 
brun  eller  mørkegrøn  Farve,  aabner  sig  ogsaa 
tidt  her  i  Pera,  hvor  Varmen  maaske  er  mere 
trykkende  end  i  Stambul,  og  falder  tilbage  over 
Skuldrene,  fremvisende  en  Klædedragt  forinden, 
som,  hvis  den  ikke  absolut  gjør  Fordring  paa 
at  være  strengt  smagfuld,  idetmindste  som 
oftest  er  rig  og  ejendommelig  nok  med  en  lille 
Tilsætning  af  Extravagance.  Ogsaa  paa  den 
mandlige  tyrkiske  Befolkning  virker  Samfærdse- 
len med  Europæerne  temmelig  demoraliserende; 
det  er  med  Vrangsiden  udad,  at  de  iføre  sig 
den  vesterlandske  Kulturs  bekvemme  Klædebon. 
I  Peras  talrige  Vinstuer  og  a  jour  oplyste  Cafés 
chantants  er  den  største  Halvdel  af  de  Be- 
søgende Mohammedanere  og  fortrinsvis  Pa- 
schaer  eller  andre  højtstillede  Embedsmænd. 
Vi  misunde  dem  ikke  deres  Flaske  Chiervin 
eller  det  lille  Glas  Curagao,  de  trods  Profetens 
Forbud  nyde  med  synligt  Velbehag.  Værre 
er  det,  at  de  ikke  respektere  deres  egen  Rang 
og  Alder  tilstrækkeligt  til  at  skye  det  Selskab, 
de  finde  samlet  omkring  sig.  Vi  mindes  engang 
som  ungt  Menneske  under  vort  første  Besøg  i 
Konstantinopel  sammen  med  nogle  Søofficerer 
at  have  gjort  en  Ronde  gjennem  Peras  mest 
fashionable    og    stærkest    besøgte    Forlystelses- 

sted.  Det  var  ud  paa  Eftermiddagen,  men  endnu 
lyst,  da  vi  traadte  ind  i  den  med  Flag  og 
Billeder  pyntede  Vestibule  og  gjennem  en  stor 
Sal  med  Spejlglasvægge  og  forgyldte  Kande- 
labre begav  os  op  i  Spilleværelserne.  Thi 
alskens  Hasardspil,  rouge  et  noir,  trente  et 
quarante,  og  hvad  disse  Idrætter  ellers  be- 
nævnes, drives  her  efter  en  Maalestok  og  under 
Omgivelser,  der  bringe  Rouletten  i  Monte  Car- 
los Casino  til  at  tage  sig  ud  som  et  Overmaal 
af  Velanstændighed.  Vor  Vejviser,  Kaptajnen 
paa  Skibet,  en  ældre,  fornuftig  Mand,  bemærkede. 
«Nu  har  De,  mine  Herrer,  at  tie  bomstille  og 
ikke  indlade  Dem  med  Nogensomhelst ;  ellers 
kan  det  ende  med,  at  vi  komme  til  at  tage 
Revolverne  frem».  I  det  første  Værelse  staaer 
et  firkantet  Bord,  betrukket  med  grønt  Klæde 
og  overstrøet  med  Guld  og  Sølvmønter;  der 
sidder  adskillige  Mennesker  omkring  Bordet, 
men  vi  bemærke  egentlig  kun  to,  en  Ældre 
og  en  Yngre.  Den  Ene,  med  en  tyrkisk  Fez 
over  sit  graasprængte  Haar,  ser  med  sit  runde 
Ansigt  og  sine  sværtede  Knebelsbarter  ud  til 
at  være  en  Armenier;  i  Haanden  holder  han 
noget,  der  ligner  en  Billardqueue.  Den  yngre 
Mand,  øjensynlig  en  Tyrker,  er  meget  bleg; 
han  læner  sig  tilbage  i  Stolen  og  hamrer  ner- 
vøst i  Kanten  af  Bordet  med  et  Hundredpjaster- 
stykke.      Støttet    med   Albuerne    mod   Ryggen 


af  en  omvendt  Stol  stirrer  en  falmet  Kvinde- 
skikkelse i  falmet,  lilla  Silkekjole  gabende  paa 
den  endnu  stumme  Scene.  I  Hjørnet  af  Værel- 
set under  en  blegrød  Hængelampe  har  en 
gammel  Herre  i  tyrkisk  Generalsuniform  mage- 
lig strakt  sig  henad  Sofaen  og  snorker  med  en 
tømt  Champagneflaske  foran  sig.  Uden  at  have 
mælet  et  Ord,  med  Undtagelse  blot  af  et  høf- 
ligt «merci  beaucoup»  til  Svar  paa  Opfordringerne 
om  at  spille  med,  trak  Selskabet  sig  i  god 
Orden  tilbage.  Ved  den  stærkt  oplyste  Fagade 
ud  imod  Gaden  bemærkede  vi  midt  i  en  Vifte 
af  Flag  fra  mange  Lande  ogsaa  det  hvide  Kors 
paa  Skarlagensgrund,  og  stærk  blev  Lysten  til 
med  et  Ryk  at  skille  Dugen  fra  Stangen  og 
frelse  Danebrog  ud  af  denne  Røverkule. 

Paa  det  højeste  Punkt  af  Pera  er  anlagt 
en  Lysthave  med  frodige  Platantræer  og  aloe- 
lignende  Yuccaer,  der  blomstre  med  Klaser  af 
hvide  Lillieblomster.  Der  sidde  vi  og  se  Solen 
gaae  ned.  Under  os  paa  Skraaningen  af  Brinken 
ligger  en  gammel  mohammedansk  Kirkegaard; 
smalle,  hvide  Gravstene  med  en  Turban  paa 
Toppen  staae  i  Mandshøjde  opret  mellem  Cy- 
presserne, som  i  Halvlyset,  medens  Dæmringen 
stiger  omkring  dem,  antage  et  Skjær  af  sorte- 
grønt Fløjl.  Mod  den  sunkne  Solskives  brede, 
røde  Straaleglands  tegner  en  Mangfoldighed  af 
Minareter    og  Kupler    deres  skarpe,    mørkegraa 

Silhouetter.  Marmorhavets  Flade  skinner  i 
blegt  Guld  og  Mælkeblaat  som  en  umaadelig 
Opal,  og  hinsides  Bosporus  paa  den  asiatiske 
Bred  flamme  Ruderne  i  Skutari. 

En  halv  Time  senere  vare  vi  ombord  paa 
Dampskibet  og  ifærd  med  Middagsmaden,  der 
imidlertid  var  bleven  kold. 


III. 

Ramadsån. 


« Gudskelov,  at  de  arme  Tyrkere  nu  ogsaa 
kunne  faae  noget  at  spise, »  bemærkede  Næst- 
kommanderende, som  præsiderede  for  Bord- 
enden; « hørte  De  for  lidt  siden  Kanonskuddet 
fra  Top-hané?  Det  betyder,  at  den  første 
Stjerne  er  kommet  frem,  saa  er  Fasten  forbi 
for  idag.  I  Maaneden  Ramadsån  er  det  nemlig 
enhver  rettroende  Muselmand  forbudt  fra  Sol- 
opgang indtil  Solnedgang  ikke  blot  at  spise, 
men  endogsaa  at  drikke  saa  meget  som  et 
Glas  Vand.  —  Hej,  Stepan!  Lad  os  faae  en 
Flaske  Alupka  endnu,  og  det  lidt  villigt  I  Siger 
jeg  ikke  den  Snøbel  hver  evige  Dag,  at  der 
ombord  beregnes  en  Flaske  krimsk  Vin  pr. 
Kuvert  baade  til  Frokost  og  til  Middag,  men 
alligevel  ser  han  altid  sit  Snit  til  at  faae  stukket 

en  Madamme*  eller  to  tilside.  —  Hvad  var 
det  saa,  vi  talte  om?  Naa,  ja.  De  rigtig  Ret- 
troende maa  heller  ikke  ryge  den  hele  udslagne 
Dag,  og  det  Savn  skal  nok  være  det  værste. 
Ovre  i  Agenturet  have  vi  en  tyrkisk  Sekretær. 
Han  sidder  hver  Eftermiddag  i  Ramadsånen 
med  Cigaretten  i  den  ene  Haand  og  Svovl- 
stikken i  den  anden,  og  i  samme  Øjeblik  som 
Kanonskuddet  falder,  stryger  han  af  og  damper 
løs.  Til  Gjengjæld  tage  de  Herrer  Tyrkere 
fuld  Revanche  om  Aftenen.  Saa  gaaer  det 
endnu  lystigere  til  end  hjemme  hos  os  i  Rus- 
land ved  en  rig  Begravede.  Hele  Byen  er 
illumineret;  det  skal  vi  gaae  op  paa  Kommando- 
broen og  se  paa.  —  Ja  saa,  De  har  set  det  et 
Par  Gange  før,  men  det  er  nok  Umagen  værd 
at  se  det  om  igjen.  Forresten  kan  vi  foreløbig 
godt  tage  os  det  mageligt  efter  Middagsbordet. 
—  Stepan,  hvor  er  den  hollandske  Ost  blevet 
af?  Og  kom  saa  med  Kaffen!  —  Jo  mørkere 
det  bliver,  des  bedre  tager  Illuminationen  sig 
ud.  —  Om  De  maa  ryge  i  Kahytten?  Ja, 
naar  De  bare  maa  for  Damerne,  saa  skal  De 
aldrig  bryde  Dem  en  Døjt  om  Plakaten  der- 
henne paa  Væggen.  Her  ombord  ere  vi  heldig- 
vis ikke  Englændere,  men  døbte  Mennesker 
°S  g°de  Christne.»   — 

Et   Kvarterstid    efter   begav   Selskabet   sig 
op  paa  Kommandobroen. 

Natten  staaer  over  Bosporus,  mørk  og 
maaneløs.  De  store  fremmede  Dampere,  der 
ligge  i  Havnen  udenfor  Top-hané,  have  alle 
Lanterner  oppe.  Inde  fra  Land  lyder  Raab 
og  skingrende,  fremmedartet  Sang,  Tromme- 
hvirvler og  Pistolskud.  Der  gled  en  Baad 
forbi  med  en  Krands  af  kulørte  Lamper  langs 
Rælingen;  Folkene  deri  hilste  os  glædelig  Fest 
med  et  Hyl.  Bag  Arsenalbygningen  skjød  en 
Raket  tilvejrs,  efterfulgt  af  endnu  en  og  endnu 
en.  Straalende  dejlig  staaer  lige  foran  os  den 
fine,  luftiglette  Moské  ved  Top-hané;  hver 
Runding  af  dens  Fagade,  hver  Bue  over  dens 
Vinduer,  alle  dens  yndefulde  Konturer  ere  i  Natten 
gjengivne  med  Linier  af  blege,  blaalighvide  Lam- 
per. De  to  spinkle  Minareter  paa  begge  dens 
Sider  se  ud,  som  om  de  fra  Fod  til  Top  vare 
byggede  af  Maaneblink  og  Lygtemænd.  Mellem 
begge  de  skinnende  Spir  vugger  sig  en  blaa 
Flamme;  flere  og  fiere  føje  sig  til  den ;  paa  usyn- 
lige Traade  stige  de  op  og  ned,  slynge  sig  sam- 
men paa  Kryds  og  Tvers  og  danne  i  Forening 
et  arabisk  Bogstav.  Ogsaa  Marmorspringvandet 
paa  Pladsen  foran  Moskeen  er  smykket  med 
Glaslygter  i  grønne  og  gule  Farver.  Taarnet 
i  Galata  har  en  Krands  af  rosenrøde  Lys  om- 
kring sin  Tinde.  Den  tyrkiske  Eskadre,  som 
ligger  længere  oppe  i  Sundet  udenfor  Udis-Kiosk, 
er  fra  øverst  til  nederst  behængt  med  brogede 

Papirslamper  og  tager  sig  paa  Afstand  æventyr- 
ligt  ud  som  Spir  og  Pyramider  i  en  Stad  af 
Ild,  der  svømmer  paa  Vandet.  Selve  de  tunge, 
kaserneagtige  Bygningsmasser  af  Slottet  Udis 
flamme  op  i  et  Skjær  af  umaadelige  Blus,  der 
tændes  og  slukkes,  skiftende  i  Rødt,  Blaat, 
Grønt  og  Violet.  Det  dundrer  derovrefra  af 
Artillerisalver.  Nu  begiver  Sultanen  sig  til 
Slotsmoskeen;  man  kan  i  Pauserne  mellem 
Kanonskuddene  høre  Folkestimlens  Raab  og 
løsrevne  Takter  af  Militærmusik.  Fyrværkeriet 
tager  sin  Begyndelse,  et  Fyrværkeri,  til  hvilket 
vi  intetsteds  have  set  Mage.  Snart  er  det  en 
umaadelig,  purpurblaa  Vindrueklase,  som  i  Luften 
brister  i  røde  Strømme;  snart  falder  ligesom 
fra  en  omstyrtet  Kurv  en  Regn  af  glødende 
Roser  vidt  ud  over  Himlen.  En  Tidkugle  slynger 
sig  op  over  Staden  og  ruller  sig  ud  til  et 
kjæmpemæssigt  grønt  Flag-,  man  hører  dets  Flige 
smække  i  Vinden  og  knalde,  til  det  endelig 
opløser  sig  i  en  Vrimmel  af  Stjerner  og  Halv- 
maaner,  som  lidt  efter  lidt  langsomt  synke  og 
slukkes. 

«Se  det  har  den  ottomaniske  Statskasse 
Raad  til  at  sætte  i  Scene, »  bemærkede  Næst- 
kommanderende. «Til  Gjengjæld  faae  Embeds- 
mændene ingen  Gage  og  Soldaterne  ingen  Løn. 
Ligemeget;  lad  dem  more  sig  i  Allahs  Navn, 
saa  længe  det  varer.     Hvem  veed,  om  der  ikke 

til  næste  eller  næstnæste  Aar  bliver  brændt  et 
ganske  andet  Slags  Fyrværkeri  af  over  Kon- 
stantinopel. Det  er  stærkt  paa  Heldingen  med 
Tyrkerherligheden.*   — 

Underligt  nok!  Medens  til  alle  Sider 
baade  offentlige  Bygninger  og  Privathuse  glimre 
i  Straalerne  af  den  feagtige  Illumination,  hænger 
der  kun  een  eneste  lille  Lampe  paa  hver  af 
Sofiamoskeens  fire  Minareter.  Ellers  ligger  den 
i  Mørke.  Officielt  er  Aja-Sophia  Stambuls  forste 
mohammedanske  Helligdom.  Hvorfor  ser  det 
saa  ud,  som  om  den  ikke  tog  Del  i  den  mo- 
hammedanske Fest? 


IV. 

Stambul  og  Aja  Sophia 

De  høje  Cypresser  ovre  paa  Serailspidsen 
havde  lidt  efter  lidt  løftet  deres  Toppe  ud  af 
Morgentaagerne,  der  som  et  blaaligt  Slør  med 
vage  Bølger  af  Røg  og  lysere  Tverstrimer  af 
Topasgult  hyllede  Stambul  ind.  Liggende  ud- 
strakt paa  et  Teppe  i  Bunden  af  en  Kaik 
med  høj,  tilbagebøjet  Stavn  og  forgyldt  Ræling' 
satte  vi  fra  Dampskibet  over  til  den  tyrkiske 
Del  af  Konstantinopel,  Pynten,  der  skyder  sig 
ud    i    Marmorhavet,    Stedet,    hvor    den    første 

Sten  blev  lagt  til  Staden  og  som  to  Tusinde 
Aar  derefter  var  den  sidste  Fodsbred  Jord, 
hvortil  det  østromerske  Kejserriges  Navn  knyt- 
tede sig. 

Let  glider  Baaden  for  fire  kraftige  Aarer. 
Inde  paa  Land  træde  Sofiamoskeens  tunge 
Murmasser  tydeligere  og  tydeligere  frem. 
Næsten  tusinde  Aar  stod  den  som  det  sidste 
Monument,  hvori  Grækenlands  hendøende  Byg- 
ningskunst havde  samlet  al  sin  tiloversblevne 
Kraft  for  strax  efter  dets  Tilendebringelse  at 
slukkes  for  stedse.  Hvad  have  nu  Tyrkerne 
gjort  med  Aja  Sophias  fordum  saa  harmoniske 
Ydrer  Det  er  ikke  de  fire  Minareter,  som  øde- 
lægge Indtrykket;  de  høre  ikke  til,  men  de 
forstyrre  heller  ikke  synderligt,  dertil  ere  de 
for  luftige.  Men  Seldschuk  maa  man  være  for 
op  til  en  Pragtbygnings  Vægge  at  kunne  klistre 
et  saadant  Virvar  af  Støttepiller  og  andre  umu- 
lige Tilsætninger,  hvoraf  de  heldigste  se  ud 
som  en  brun  Paddehat,  der  lige  er  skudt  op 
af  Jorden  og  nu  skal  til  at  folde  sig  ud  som 
en  Parasol.  Den  egentlige  Kjærne  af  Byg- 
ningen, for  saa  vidt  som  man  ellers  kan  faa 
Øje  paa  den  gjennem  Mylderet  af  senere  Mak- 
værk, har  efter  tyrkisk  Smag  faaet  en  gul 
Overkalkning  med  røde  Tverstriber.  Villien 
har  aabenbart  været  god  nok,  men  Resultatet 
er  ikke  blevet  heldigt. 

Vi  steg  iland  ved  den  forfaldne  Kaj  i  Nær- 
heden af  den  tyrkiske  Banegaard,  der  i  Paren- 
thes  bemærket  kan  tjene  til  Mønster  paa,  hvor- 
ledes en  saadan  Anstalt  ikke  bør  være,  og  be- 
gav os  videre  op  igjennem  en  snever  Sidegade 
ind  i  selve  Hjertet  af  Stambul.  Ramadsånen 
er  ikke  just  den  belejligste  Tid  til  at  tage 
Moskeerne  i  Øjesyn;  under  de  i  Fastetiden 
talrige  Gudstjenester  lader  man  ikke  gjerne  en 
Vantro  slippe  ind  i  selv  de  mere  tilgjænge- 
lige  af  Islams  Templer.  Kaptajnen  havde  raa- 
det  os  til  at  sætte  en  tyrkisk  Fez  paa  Hovedet 
for  saa  lidet  som  muligt  at  støde  de  gode 
Muselmænd  i  deres  Andagt,  men  Erfaring  har 
lært  os,  at  man  overfor  en  Østerlænder  absolut 
bør  være  Europæer,  helst  dog  ikke  Englænder; 
for  en  saadan  bliver  man  strax  antaget,  hvis 
man  er  coifferet  med  en  af  de  bekjendte  Kork- 
hatte i  Hjelmform  med  Slør  ned  over  Nakken. 
Den  mest  praktiske  Hovedbedækning  er  ube- 
tinget en  russisk  Hue.  Den  gaaer  Øster- 
lænderen  lige  fra  Konstantinopel  og  ned  til  det 
fjerne  Ægypten  altid  høfligt  afvejen  for  uden 
Had,  ja  ofte  endog  med  uskrømtet  Velvillie. 
Stor  er  Ruslands  Kulturmission  blandt  Østens 
Folkefærd;  den  mægtige  Grændsenation  mel- 
lem Europa  og  Asien  forstaaer  at  stige  ned  til 
de  lavere  uden  at  trykke  dem  med  Foragt. 
Russerne  meddele  Orientaleren  noget  af,    hvad 

de  selv  have  modtaget  vesterfra,  uden  derfor 
at  træde  hans  Skikke  og  Ejendommeligheder 
under  Fødder.  Og  den  halvciviliserede  Asiat, 
der  til  syvende  og  sidst  er  hjælpeløs  lige  over- 
for Europæeren,  forstaaer  dette  Træk  i  den 
russiske  Nationalcharakter  og  bliver  mere  til- 
lidsfuld, sommetider  endogsaa  elskværdig,  hvor 
han  troer  at  have  en  Russer  for  sig.  Udenfor 
en  Gitterport  i  en  lang  Mur,  der  indtager  den 
ene  Side  af  Gyden,  staaer  en  barbenet  Skild- 
vagt; allerede  paa  lang  Afstand  præsenterer 
han  Gevær  for  den  hvide  Felthue,  skjøndt  han 
vistnok  ret  vel  veed,  at  han  slet  ikke  er  for- 
pligtet dertil. 

Nogle  høje,  men  usselt  byggede  Rønner, 
der  vilde  brænde  af  i  fem  Minutter,  om  der 
kom  Ild  i  dem,  udgjøre  den  modsatte  Side  af 
Strædet.  I  Rendestenen,  som  løber  midt  igjen- 
nem  det,  ligger  en  Dreng  med  rød  Fez  paa 
Hovedet,  men  ellers  lige  saa  upaaklædt,  som 
han  er  kommet  til  Verden.  Han  skriger  op 
af  fuld  Hals  og  gnider  sig  i  Ansigtet  med  sine 
snavsede  Fingre.  En  lille  Tyrkerpige  i  kort 
Skjørt  og  mørkeblaa  Pludderhoser  kommer 
ham  tilhjælp;  det  er  maaske  hans  Søster. 
Ganske  net  ser  hun  ud,  idet  hun  med  store, 
brune  Øjne  smiler  til  den  Fremmede;  endnu 
er  hun  for  lille  til  at  bære  Slør.  Paa  Trinet 
af  Stentrappen  sidder  en  ældre  Mand  og  lapper 

et  Par  gule  Sko;  en  Gren  af  et  Acacietræ 
strækker  sig  ud  over  ham.  Skarpt  og  stærk 
falder  en  Stribe  Morgensolskin  hen  ad  en  spruk- 
ken Mur  og  strejfer  en  Træbalkon,  hvor  nogle 
brogede  Pjalter  hænge  til  Tørring,  og  højest 
oppe  i  Hjørnet  kommer  en  lille  Plet  blaa 
Himmel  tilsyne.  Sæt  det  Hele  ind  i  en  bred 
forgyldt  Ramme-,  det  bliver  et  lille  østerlandsk 
Billede  i  Wereschtschagins  Stil. 

Vi  følge  et  Stykke  Vej  langs  Kejserstadens 
middelalderlige  Befæstningsmure,  der  paa  denne 
Strækning  stedvis  endnu  ere  vel  bevarede  og 
med  svære  Taarne  og  fremspringende  Tinder 
trække  sig  i  tredobbelt  Række  om  Sydøst- 
siden af  det  gamle  Byzants  ned  til  Marmor- 
havets Kyst.  Nogle  brune  eller  brogetmalede 
Træhuse  have  sammesteds  klistret  sig  op  til 
de  favnetykke  Stenmasser.  De  fordums  Fæst- 
ningsgrave  ere  nu  tørre  og  tildels  lagte  ud  til 
Haver;  en  Flok  Faar  græsser  mellem  Mur- 
brokkerne i  Nærheden  af  en  forfalden  Port 
med  Pilastre  og  Overligger  af  vejrslagent  Mar- 
mor; et  Par  mandshøje  Tidsler  staae  paa  Vagt 
udenfor  den,  og  et  fint  lille  Løvtræ  kigger 
frem  oppe  fra  Murens  sønderbrudte  Rand.  Et 
Par  Minutters  Gang  endnu,  og  hulter  tilbulter 
ligge  Stenblokkene  væltede  over  hinanden  bag- 
ved en  umaadelig  Bresche.  Her  var  det,  at 
Mohammed  Erobreren    trængte    ind    i    Byzants. 

Hvis  ikke  Græs  og  Krat  saa  frodigt  var  voxet 
op  mellem  de  kuldkastede  Kvadersten,  kunde 
man  troe,  at  Stenkuglerne  fra  Sultanens  Kanoner 
først  igaar  havde  skudt  Muren  ind.  Her  faldt 
den  sidste  Kejser  Konstantin  i  Spidsen  for  sine 
faa  tiloversblevne  Mænd,  kjæmpende  Fortviv- 
lelsens Kamp  til  Forsvar  for  et  Rige,  hvis  Be- 
staaen  indre  Splid  og  hans  usle  Forgjængeres 
Svaghed  allerede  forlængst  havde  gjort  umulig. 
Sultan  Mohammed  beundrede  ham  paa  sin 
Maade.  At  undlade  at  skjære  Hovedet  af 
hans  Lig  kunde  han  som  Tyrker  jo  ikke,  men 
det  blege  Kejserhovede  lod  han  omhyggeligt 
vadske  og  kjæmme,  før  han  stillede  det  op  til 
Skue  for  det  undertvungne  Folk,  og  Legemet, 
paa  hvis  Fløjelssko  den  guldstukne  Dobbeltørn 
endnu  prangede,  blev  af  Sejerherren  stedet  til 
Jorden  med  Hæder,  skjøndt  uden  Sang  og 
Sjælemesser.  Man  viser  endnu  Kejser  Kon- 
stantins Grav,  dækket  af  en  flad  Sten  uden 
Mærke.  Den  Tid  kommer  nok,  da  et  Kapel 
bliver  opført  paa  Pletten,  hvor  han  hviler. 
Selv  unde  vi  gjerne  hans  Minde  lidt  Røgelse 
og  nogle  Draaber  Vievand.  Kyrie  eleison. 
Han  var  en  Helt.  — 

Der  stryger  en  Luftning  ind  igjennem 
Breschen  og  bringer  Tidslerne,  der  staae  Skild- 
vagt ved  den  faldefærdige  Marmorport,  til  at 
nikke.     Vi    forlade  Ruinerne    og    komme    gjen- 

nem  et  Par  Tvergyder  ud  paa  en  aaben  Plads, 
hvor  et  tyrkisk  Vagthus  har  lejret  sig  i  Skyg- 
gen af  et  ældgammelt  Platantræ,  bag  hvilket 
Minareterne  af  Aja  Sophia  komme  tilsyne.  En 
Laage  lukker  sig  op  for  en  Forgaard,  i  hvilken 
en  lille  Fontæne  pladsker.  Den  er  helt  om- 
sluttet af  muselmanske  Gravkapeller  og  andre, 
forStørstedelen  senere,  Tilbygninger  til  Moskeen. 
Vi  stige  nogle  Trin  ned,  og  efter  at  være  pas- 
seret igjennem  en  halvmørk  Korridor  staae  vi 
foran  en  Broncedør,  smykket  med  Billedet  af 
en  Due  og  andre  christne  Symboler.  Der  træk- 
ker man  os  et  Par  Saffianstøfler  over  Støvlerne, 
og  Døren  aabner  sig.  Det  er  en  Overgang 
fra  Nat  til  Dag. 

Flere  Gange  have  vi  besøgt  Sofiakirken, 
og  for  hver  Gang  har  det  forekommet  os,  som 
dens  Kuppel  var  bleven  højere  og  mere  vid  i 
Omfang.  Man  er  neppe  kommet  ind  i  Peri- 
stylet gjennem  den  lille  Broncedør,  der  aldrig 
kan  have  været  Kirkens  Hovedindgang,  før 
man  allerede  troer  at  staae  midt  under  Hvæl- 
vingen, saaledes  behersker  denne  baade  Forhal, 
Sideskibe  og  Kor,  hvor  mægtige  i  deres  Rum- 
forhold disse  Dele  end  ere  hver  for  sig.  Over 
fire  Buer,  som  bæres  af  svære  Porfyrpilastre, 
svæver  Kuplen  frit,  tilsyneladende  næsten  uden 
at  berøre  sin  Basis,  endsige  at  tynge  den.  Det 
har  Bygmesteren  af  Agrippas  Pantheon  i  Rom 

ikke  kunnet  opnaae;  Pantheon  med  samt  dets 
Kuppel  ligger  paa  Jorden  saa  tungt  som  et 
Bjerg,  for  ikke  at  tale  om  Misforholdene  i  dets 
Portal,  hvor  Øjet  stødes  af  en  Gavl,  der  er 
altfor  høj  i  Forhold  til  dens  Grundflade,  noget, 
vi  underligt  nok  intetsteds  have  set  bemærket 
og  omtalt.  Anthemios,  der  hvælvede  Kuplen 
over  St.  Sophia,  har  været  Oldtidens  sidste 
Architekt  og  tillige  en  af  de  største.  Lad  saa 
være,  at  Søjlerne  i  Kirkens  Indre  trods  deres 
kostbare  Materiale  ere  højst  forskjelligartede  i 
Slibning  og  Udførelse;  til  Gjengjæld  ere  de 
ordnede  med  en  Smag,  der  skjuler,  at  det  er 
Romerrigets  gamle  Pragtbygninger,  som  til  Op- 
førelse af  Domkirken  ere  blevne  plyndrede  for 
deres  bedste  Skatte.  Rovet  og  Ranet  fra  for- 
dums Rigdom  mærkes  her  næsten  ikke,  medens 
det  i  Venedigs  Marcuskirke  strax  falder  i  Øjnene; 
mange  af  St.  Marcos  Prydelser  ere  da  ogsaa 
paa  det  fjerde  Korstogs  Tid  tagne  fra  Aja 
Sophia,  blandt  andre  den  store  Billedvæg,  der 
skjuler  Alteret  og  i  en  romersk  Kirke  gjør  et 
ganske  besynderligt  Indtryk,  ikke  at  tale  om, 
at  dette  fremmedartede  Ikonostas  for  en  Del 
tager  Synet  fra  Kirken  og  ligesom  gjør  den 
mindre  og  mørkere,  end  den  alt  i  Forvejen  er. 
Deri  bestaaer  netop  Aja  Sophias  største  Fuld- 
kommenhed som  Bygningsværk,  at  den  i  Rum- 
fang og  Luftindhold,  først  og  fremmest  ved  sin 

overvældende  Rigdom  paa  Lys,  synes  endnu 
større,  end  den  virkelig  er.  Paa  een  Gang 
stærkt  og  blidt  falder  Dagskjæret  i  brede  Straale- 
bundter  ud  over  Mosaikbundens  matte  Guld 
og  leger  i  farverig  Mangfoldighed  paa  Spejl- 
flader af  Serpentin  og  Porfyr.  Skjøndt  Guld- 
grunden stedvis  er  bleven  mørkere  af  Ælde; 
skjøndt  de  sexvingede  Keruber  i  Hjørnerne 
under  Kuplen  have  mistet  deres  Engleansigter 
og,  delvis  oversmurte  med  Kalkfarver,  paa  Af- 
stand ligne  umaadelige  Flagermus;  selv  om 
skraas  for  Højalterets  Plads  den  Nische  er  an- 
bragt, der  peger  imod  Mekka;  og  selv  om  de 
hellige  Billeder  ere  forsvundne  under  et  tykt 
Lag  Hvidtning,  er  og  bliver  dog  Aja  Sophia 
den  græsk-katholske  Trosbekjendelses  Hoved- 
kirke, som  de  fremmede  Erobrere  for  en  Tid 
vel  have  taget  i  Besiddelse,  men  hvor  de  selv 
ikke  føle  sig  hjemme.  Deres  Nærværelse  van- 
helliger i  Grunden  ikke  den  viede  Plads. 
Taust  og  tyst,  barfodede  og  med  tvættede 
Hænder  knæle  de  paa  Bastmaatterne  under 
Kuplen;  der  er  lyst,  rent  og  stille  i  det  høje, 
solfyldte  Rum;  over  den  mægtige  Bue  i  Choret, 
hvor  Alteret  stod,  fremtræder  gjennem  Kalk- 
laget altfor  tydeligt  til  ikke  strax  at  falde  i 
Øjnene  Omridset  af  en  kjæmpestor  Skikkelse 
med  Haaret  skilt  midt  over  Panden  og  begge 
Hænder  løftede  for  at  lyse  Fred.     Han  er  ikke 

langt  borte.  Og  naar  snart  engang  de  Stærkere 
atter  kræve  deres  Arv  og  med  Magt  tage  den 
tilbage-,  naar  de  forjage  fra  Aja  Sophia  dem, 
der  nu  bøje  sig  i  Bøn  under  Kuplen,  da  falder 
hurtig  det  tynde  Kalkslør  bort.  En  Uges  Ar- 
bejde, og  hvert  Spor  af  Islam  er  udslettet  der- 
inde. Blot  da  ikke  han  deroppe  over  Buen, 
han,  hvem  efter  Christendommens  Lære  alle 
Sjæle  høre  til,  naar  han  træder  frem  i  utilsløret 
Herlighed,  vil  fæste  sit  Blik  altfor  strengt  paa 
os,  paa  de  døbte  Mennesker,  der  fortrinsvis 
skulde  være  hans  egne! 

Over  hundrede  kostbare  Marmorsøjler, 
enkelte  blandt  dem  udhuggede  af  dejligt,  græs- 
grønt Verde  antico,  støtte  den  lyse  Kirkes 
Gallerier  og  bære  dens  Hvælvinger.  Men 
kunde  man  med  Faklen  i  Haanden  stige  ned 
i  de  gaadefulde  Rum,  der  strække  sig  hen 
under  Aja  Sophias  Grundvold,  men  hvoraf  kun 
en  ringe  Del  synes  at  være  tilgjængelig,  vilde 
Søjlerne  her  voxe  op  i  Tusinder.  Vi  mindes 
af  denne  Labyrinth  kun  et  lille  Parti  med  nogle 
Rundbuer  mellem  Stenpiller  af  Form  som  Munke- 
søjlerne i  Choret  af  Roskilde  Domkirke. 
Gustent  og  falmet  falder  Lyset  ned  gjennem 
en  Aabning  foroven;  det  er  ikke  Nat  og  ikke 
Dag  paa  det  Sted,  hvor  vi  staae;  længere  borte 
bliver  det  bælgmørkt.  Nedenunder  følger  atter 
et  Galleri,  og  endnu  et  tredie  skal  findes  under 

dette;  længere  borte  ligger  efter  Sigende  en 
gammel  vidstrakt  Cisterne;  der  fortælles  end- 
ogsaa  om  en  Rejsende,  der  skal  have  sejlet 
hen  over  den  stille,  ukjendte  Sø;  men  der  er 
meget  mørkt  dernede  under  Jorden.  Man  bilder 
sig  hele  Tiden  ind,  at  man  træder  paa  en 
Tudse  eller  en  anden  lyssky  Skabning;  Lyset 
fra  et  Stykke  Magniumstraad  skinner  blaaligt 
paa  nogle  andre  Rundbuer  mellem  Stenpiller 
længere  borte,  skræmmer  en  Sværm  Flager- 
mus op  og  slukkes  igjen.  Det  lugter  af  Fugtig- 
hed omtrent  som  den  kjendte  Duft  af  Bregner 
i  en  mørk  Underskov.  Stod  man  ene  der- 
henne, hvor  Magniumsflammen  for  lidt  siden 
lyste  op,  kunde  man  blive  ræd  for  bagfra  at 
faae  klamme  Arme  slynget  om  Halsen  og  føle 
en  Mund,  kjølig  som  en  Knivseg,  nærme  sig 
til  ens  Egen.  Rimeligere  er  det  dog,  at  man 
i  Mørket  vilde  falde  paa  Hovedet  ned  i  et 
eller  andet  Hul  og  slaae  sig  fordærvet.  Det  er 
derfor  bedst  at  lade  alle  videre  Undersøgelser 
af  Terrænet  fare. 

Efter  at  være  steget  op  til  Dagslyset  ad 
en  smal  Stentrappe,  som  danner  den  eneste 
Adgang  til  Cisternen,  haste  vi  forbi  et  Par 
primitive  tyrkiske  Kaffehuse  ud  paa  den  nær- 
liggende aabne  Plads,  Atmeidan,  den  gamle 
Kejserstads  Hippodrom,  et  Sted,  vi  paa  Gjen- 
nemrejsen   gjennem  Konstantinopel  aldrig  have 

forsømt  at  besøge.  Ikke  at  denne  i  det  byzan- 
tinske Riges  Historie  saa  berømte  eller  be- 
rygtede Plads  synderligt  skulde  interessere  os; 
den  er  plettet  af  altfor  meget  unyttigt,  man 
kunde  gjerne  sige  simpelthen  af  Dumhed  ud- 
gydt, Blod  til  i  og  for  sig  at  udøve  Tiltræk- 
ningskraft paa  Nogensomhelst,  der  selv  kun 
ganske  overfladisk  er  bekjendt  med  de  Kamp- 
lege og  Festskuespil,  der,  trods  al  overdaadig 
Pragt  halvt  eller  helt  barbariske  baade  fra 
Iscenesættelsens  og  Resultatets  Side,  tog  deres 
Begyndelse  paa  Hippodromet  og  herfra  spredte 
sig  over  hele  Konstantinopel  som  en  Oprørsild, 
der  hærgede  den  ulykkelige  Stad  indenfra, 
medens  ydre  Fjender  trængte  den  udenfra. 
Næsten  uafbrudt  fra  den  store  Nika- Opstand 
under  Kejser  Justinian,  hvor  hver  Plet  af  Jord 
paa  dette  Sted  bogstavelig  talt  var  dækket  af 
Lig,  og  til  Janitscharernes  Nedsabling  i  vort 
Aarhundrede,  har  Atmeidan  været  Skuepladsen 
for  den  ene  Raahed  og  Udskejelse  afskyeligere 
end  den  anden.  Men  af  de  utallige  Pragt- 
værker af  oldhellenisk  Kunst,  med  hvilke  Hippo- 
dromet fra  Konstantin  den  Stores  Tid  var 
smykket  og  som  for  Størstedelen  bleve  sønder- 
slagne  eller  omsmeltede  af  Vesteuropas  van- 
daliske  Hærmænd  paa  det  fjerde  Korstogs  Tid, 
ejer  Pladsen  endnu  et,  et  eneste,  mishandlet 
og   lemlæstet,    men   selv   i   sin  Fornedrelse  saa 

dejligt,  at  man,  naar  man  nærmer  sig  til  det, 
er  nærved  at  blotte  Hovedet.  Det  er  Drage- 
søjlen fra  Delfi  til  Minde  om  Sejren  over  Per- 
serne ved  Platææ  (479  f.  Chr.).  Tre  armtykke 
Slanger  af  Bronce  slynge  deres  Legemer  sammen 
i  Spiraler,  af  hvilke  hver  enkelt  Vinding  i  sin 
Ejendommelighed  er  forskjellig  fra  de  andre ; 
man  føler  i  Metallet  de  levende,  smidige  Øgle- 
kroppes Tryk  mod  hinanden.  Paa  de  øverst 
oppe  fra  Søjlen  fremspringende  Slangehoveder 
hvilede  den  Trefod  af  purt  Guld,  som  Helle- 
nerne til  Tak  for  Sejren  havde  skjænket  Apollo. 
Guldskaalen  selv  gik  tilgrunde  i  Grækernes  ind- 
byrdes Fejder,  og  den  snoede  Søjle,  som  havde 
baaret  den,  blev  af  Konstantin  den  Store  flyttet 
over  til  Rigets  nye  Hovedstad  og  stillet  paa 
sin  nuværende  Plads;  et  af  Slangehovederne 
opbevares  endnu,  om  end  stærkt  beskadiget,  i 
det  nærliggende  tyrkiske  Antikvitetsmuseum, 
Tschinili-Kiosk,  til  hvis  faa  virkelige  Prydelser 
det  hører  sammen  med  nogle  Udgravninger  af 
Schliemann  og  et  ungdommeligt  Kvindehovede 
i  Marmor,  hvis  lille,  vrede  Pigemund  man  troer 
at  have  kjendt  og  ved  lidt  Venlighed  engang 
at  have  gjort  forlegen. 

Dog,  Du  hører  ikke  hjemme  her,  Du 
leende,  uskyldige  Ungdomsminde,  som  pludse- 
ligt faldt  paa  mig  lige  saa  gyldent,  lyst,  som 
Solskinnet  falder  paa  Marmorfliserne  i  den  om- 

gittrede  Tempelforgaard,  i  hvilken  jeg  træder 
ind  fra  Atmeidanen.  Sværme  af  tamme  Duer 
flokke  sig  omkring  Besøgeren  paa  Flisebrolæg- 
ningen ,  henover  hvilken  Skyggerne  af  store 
Plataners  Løvværk  lægge  sig  i  udtungede,  be- 
vægelige Mønstre.  I  Forgrunden  sender  et 
Springvand  sine  fine  Straaler  skummende  ned 
i  den  kredsrunde  Kumme-,  længere  borte  under 
Kjøligheden  mellem  Træerne  lyder  atter  Pladsken 
af  Vand,  og  længst  tilbage  stige  sex  høje  Mi- 
nareter ivejret.  Sex!  Det  er  egentlig  for  meget. 
Kun  den  store  Helligdom  i  Mekka  havde  sex 
Spir;  saa  byggede  man  endnu  et  syvende  til 
over  Kaabaen  for  at  betegne,  at  intet  andet 
Tempel  for  Islam,  end  ikke  Sultan  Achmeds 
store  Moské  i  Stambul,  paa  nogen  Maade  turde 
maale  sig  med  Mekkas  hellige  Hus.  Achmeds 
Moské  gjør  langt  mere  end  Aja  Sophia  Ind- 
trykket af  at  være  helliget  Profeten  som  For- 
samlingssted for  de  Troende.  Alt  er  her  fra 
første  Færd  beregnet  paa  at  tjene  Mohammed, 
alt  er  paa  sin  rette  Plads,  men  til  Gjengjæld 
er  det  Hele  rigtignok  noget  koldt  med  et  lille 
Anstrøg  af  Plumphed,  to  Træk,  der  ikke  sjel- 
dent  ere  betegnende  for  de  tyrkiske  Moskeer 
i  Modsætning  til  Arabernes  formrige,  fine,  fan- 
tastisk lette  Bygningsstil.  Vor  Opmærksomhed 
fængsles  kun  af  Væggenes  Fajancebeklædning, 
paa  hvis  hvide  Bund  store  sælsomme  Vidunder- 

blomster  staae  malede  i  Gult,  Brunt,  Blaat  og 
Violet  af  de  forskjell  i  gste  Afskygninger.  Dog 
selv  paa  denne  særligt  østerlandske  Dekorations- 
maade  have  vi  set  ejendommeligere  og  mere 
fuldendt  udførte  Prøver  hos  Araberne  i  Jeru- 
salem og  i  Kairo. 

Det  var  imidlertid  lakket  langt  op  ad  For- 
middagen, og  saasom  man  ikke  vel  kan  leve 
af  Beskuelse  alene,  og  der  i  Nabolaget  ikke 
fandtes  nogen  europæisk  Restauration,  blev 
vort  lille  Selskab  af  Nødvendigheden  tvunget 
til  at  indtage  sin  Frokost  i  et  tyrkisk  Spise- 
hus, hvis  Vært  forresten  var  civiliseret  nok  til 
at  forsyne  os  med  Knive  og  Gafler,  en  Luxus, 
der  ellers  ikke  er  brugelig  blandt  de  ægte 
Orientalere.  De  benytte  sig  alle  fra  den  Højeste 
til  den  Laveste  af  deres  fem  Fingre,  noget,  de 
iøvrigt  gjøre  med  en  vis  Ynde;  der  existerer 
endogsaa  omstændelige  Regler  for  god  Tone  i 
saa  Henseende.  Vi  kunde  næsten  have  Lyst 
til  at  anføre  Spisesedlen  paa  de  tyrkiske  Retter, 
ja  endog  for  det  Tilfældes  Skyld  at  en  eller 
anden  Husmoder  maatte  beære  disse  Linier 
med  sin  Opmærksomhed,  flygtigt  give  hende 
en  Anvisning  paa,  hvorledes  man  tilbereder 
den  orientalske  Pilaw  af  Ris  og  Lammekjød. 
Recepten  kunde  meget  godt  være  paa  sin  Plads 
i  dette  lille  Skrift,  der  ikke  er  nogen  Bog  men 
kun  et  Causerie.     Vi   lærte  selv  Kunsten  i  Kon- 

stantinopel  og  forstaae  endnu,  eller  forstod  idet- 
mindste  tidligere  som  Ungkarl ,  uden  Selvros, 
af  en  Filolog  at  være,  ganske  godt  at  tillave 
Pilaw,  endogsaa  af  Fisk,  ved  at  stege  et  Stykke 
Stør  (maaske  ogsaa  Kabliau)  paa  et  lille  Spid 
over  en  Spirituslampe.  Sporten  er  slet  ikke 
saa  let,  som  man  troer;  det  gjælder  om  at 
være  varsom  for  ikke  at  brænde  Fisken,  men 
stege  den  paa  østerlandsk  Vis  uden  Dryppelse, 
kun  i  dens  eget  Fedt,  netop  å  point  saa  længe, 
til  den  begynder  at  blive  rosenrød.  Et  Par 
Draaber  Citronsaft  dertil,  et  lille  Glas  hvid 
Vin,  og  det  er  en  Herreret!  Var  det  ikke  af 
Frygt  for  at  blive  Kjøkkenskriver  og  til  Tak 
for  alle  gode  Raad  at  faae  en  Prydelse  hængt 
om  Halsen,  skulde  vi  ogsaa  gjerne  forklare, 
hvorledes  den  tyrkiske  Dolma  koges,  hvor  tyk 
Bouillonen  skal  være  og  hvoraf  det  røde 
Pulver  bestaaer,  som  med  Fingrene  drysses  ud 
deri  efter  Smag  og  Behag.  Nu  indskrænke  vi 
os  til  den  Bemærkning,  at  Retten  har  nogen 
Lighed  med  Carryragout. 


V. 

Fanar. 


Solen    er    kommet    højt    op    paa   Himlen; 
Tiden    gaaer,    og    vi    have    endnu    en   længere 

Udflugt  at  foretage  inden  Dampskibets  Af- 
gang. Den  grumsede,  meget  stærke  Kaffe  ser- 
veres efter  Maaltidet;  Mandfolkene  tage  nogle 
Drag  af  Vandpiben,  den  tyrkiske  Nargileh, 
hvis  sødladne,  duftende  Røg  virker  halvt  be- 
rusende paa  Hjernen,  og  Selskabet  sætter  sig 
atter  i  Bevægelse  for  at  tage  en  Baad,  der 
gjennem  det  gyldne  Horn  skal  føre  os  ud  til 
Lunden  med  «Ferskvandskilderne»  paa  den 
europæiske  Bred.  Paa  Vejen  til  Galatabroen 
standser  den  Græker,  vi  for  en  Sikkerheds 
Skyld  have  taget  med  i  Egenskab  af  Cicerone, 
udenfor  et  usselt  udseende  Hus  i  en  af  Stam- 
buls  Gyder  og  forklarer  paa  sit  Modersmaal, 
at  Bygningen  er  et  «agiasma»,  et  helligt  Sted, 
i  hvis  Kjælder  der  findes  en  Brønd  med  syv 
levende  Vidunderfisk,  brune  paa  den  ene  og 
hvide  paa  den  anden  Side  som  en  halvstegt 
Sild.  Naar  man,  saaledes  som  Forfatteren,  er 
Medlem  af  et  ichthyologisk  Selskab  og  selv 
beskjæftiger  sig  med  Opdrætning  af  sjeldne 
Fiskearter,  kan  der  trods  alt  Hastværk  ikke  vel 
være  Tale  om  at  lade  en  saadan  Mærkværdig- 
hed gaae  upaaagtet  hen,  og  vi  begive  os  ad  en 
fugtig,  forfalden  Stentrappe  ned  i  det  under- 
jordiske Kapel.  En  Lugt  som  af  Sæbe  og 
varmt  Vand  slaaer  os  imøde  ved  Indgangen 
til  det  halvmørke  Rum,  gjennem  hvis  klamme, 
dampfyldte  Atmosfære  nogle  røde  Voxlys  flam- 


38 

me  dæmpet  foran  et  gammelt  Billede  af  den 
hellige  Nikolaus  i  fuldt  præsteligt  Ornat  med 
den  biskoppelige  Mitra  paa  Hovedet  og  Haan- 
den  løftet  til  Velsignelse.  Hertil  indskrænkede 
sig  imidlertid  vort  Indtryk  af  dette  «agiasma», 
thi  da  Øjet  lidt  efter  lidt  vænnede  sig  til  Tve- 
lyset i  det  lave  Kapel  og  i  Skumringen  kun 
opdagede  nogle  kun  halvt  paaklædte  Kvinde- 
skikkelser, der  lejrede  omkring  Brønden  tvæt- 
tede sig  selv  og  deres  absolut  upaaklædte  Børn 
i  det  hellige  Vand,  fik  vi  en  Følelse  af  ufor- 
varende at  være  kommet  ind  i  et  Toiletværelse 
og  trak  os  stilfærdigt  tilbage  uden  at  have 
faaet  saa  meget  som  et  Glimt  at  se  af  de  syv 
Vidunderfisk. 

Ichthyologien  er  et  interessant  Studium, 
naar  man  selv  er  paa  det  Tørre  og  har  faaet 
Fiskene  trukket  op  af  det  Vaade,  men  den 
Skipper,  som  styrer  Sejlbaaden,  i  hvilken  vi 
faa  Minutter  efter  befinde  os  midt  ude  paa 
det  gyldne  Horn,  har  en  afgjort  Tilbøjelighed 
til  at  lade  os  aflægge  en  Visit  hos  Makrelerne 
i  deres  eget  Element.  En  af  Dampskibets 
Officerer,  der  er  med  paa  Turen,  yttrer,  at 
man  lige  saa  godt  kan  styre  efter  hans  egen 
rundpullede  Hat  som  efter  den  græske  Lods's 
Bestik,  og  beder  ham  gjentagne  Gange  om  at 
kaste  Skjødet  los;  da  vi  tilsidst  paa  et  hæn- 
gende Haar  vare  blevne  oversejlede  af  en  Bug- 

serdamper,  bliver  trods  alle  Protester  Roret 
foreløbig  taget  fra  Grækeren.  Baaden  krænger 
for  Kastevindene  fra  de  høje  Bakker  paa  begge 
Sider;  i  strygende  Fart  gaaer  det  op  ad  den 
smalle,  dybe  Bugt,  hvor  den  tyrkiske  Pandser- 
flaade  ligger  for  Anker.  Hvilke  store,  præg- 
tige Fartøjer,  smukkere  næsten  og  mere  ansee- 
lige selv  end  noget  af  de  Krigsskibe,  vi  have 
set  paa  Kronstadts  Rhed.  Uvilkaarligt  kom- 
mer den  Tanke  flyvende,  at  man,  om  de  Tro- 
endes Behersker  i  et  Lune  fordrede  det,  nok 
kunde  lade  sine  Hænder  hugge  af  for  at  faa 
Lov  til  at  vælge  et  af  Pandserskibene  ud  og 
sende  det  hjem  til  Flaadens  Leje  paa  Gammel- 
holm.  Foreløbigt  har  man  dog  Hænderne 
behov  for  at  kaste  Sejlet  om,  naar  der 
vendes.  Skjøndt  Baaden  hver  Gang  tager 
Vand  ind  over  Rælingen,  ere  Damerne,  vi  have 
med,  ingenlunde  forknytte.  Som  Anerkjendelse 
af  deres  Tapperhed  bliver  det  besluttet  at  gaae 
iland  ved  Forstaden  Fanar  og  vise  dem  den 
græske  Metropolkirke,  hvor  de  have  Lyst  til 
at  tage  Johannes  Chrysostomus'  Bispestol  i 
Øjesyn.  Bygningen  bærer  hverken  Kors  eller 
Kuppel  og  adskiller  sig  i  sit  Ydre  næsten  ikke 
fra  de  omliggende  fæstnings-  eller  kaserne- 
lignende  Stenhuse,  der  fordum  beboedes  af  de 
ved  deres  Guld  politisk  indflydelsesrige  Fna- 
ster,     og    som     nu     gjøre    Indtrykket     af    for 

Størstedelen  at  staa  øde.  Kanhænde  rører  der 
sig  dog  endnu  hinsides  de  tykke  Mure  med 
deres  tilspigrede  Porte  et  broget,  halvt  øster- 
landsk Liv  i  en  egoistisk  Pragt  og  Luxus,  der 
ikke  har  haft  Raad  og  Hjerte  til  at  offre  noget 
paa  en  værdig  Udstyrelse  af  Metropolkirken. 
Johannes  Chrysostomus'  Bispestol,  der  ved  Kon- 
stantinopels Indtagelse  skal  være  bleven  ført 
herhen  fra  Sofiakirken,  og  som  i  sig  selv  ikke 
frembyder  noget  mærkeligt,  kysse  vi  efter  Op- 
fordring pligtskyldigst  i  Forbigaaende  og  tage 
de  øvrige  Seværdigheder  i  Øjesyn;  de  bestaae 
udelukkende  af  gamle  Helgenbilleder,  hvilke 
Præsten,  der  fører  os  omkring,  tilskriver  en 
aldeles  fabelagtig  Alder.  De  smykke  i  ethvert 
Tilfælde  ikke  synderligt  den  kolde,  stilløse 
Kirke,  der  med  sine  lave  Hvælvinger,  Gitter- 
vinduer og  stive,  grimme  Ikonostas  gjør  et  Ind- 
tryk af  aandløs,  byzantinsk  Dogmatik  og  spids- 
findigt Haarkløveri,  der  ikke  formaaer  at  tale 
til  Hjertet.  Vi  komme  med  Længsel  til  at 
tænke  paa  den  lille  Landsbykirke  hjemme  i 
Jylland,  hvor  i  Hjørnet  ved  Vaabenhusdøren 
Familiegravene  ligge  dækkede  af  Buxbom  og 
Vinca;  vi  mindes  den  gamle  Egetræs  Alter- 
tavle i  Choret  af  raat  tilhugne  Kampesten. 
Simpelt  indtil  Fattigdom  er  det  Hele,  uden 
Guld  og  uden  Smykke,  ja  selv  uden  Orgel,  og 
dog  hviler  der  over  Kirken  et  Præg  af  Hellig- 

hed  og  Ælde,  der  end  ikke  svækkes  ved  den 
vaklende  Psalmesang,  gjennem  hvilken  en  enkelt 
ung,  smuk  Stemme  lyder  klart  og  frejdigt: 
«Lover  Herren,  han  er  nær».  —  Saa  mindes 
vi  ogsaa,  hvorledes  vi  engang  for  mange  Aar 
tilbage  paa  en  Rejse  i  fremmed  Land,  hverken 
rigtig  glad  eller  rigtig  rask,  kom  ind  i  et  Kapel. 
Fra  et  spidsbuet  Vindue  faldt  Lyset  himmel- 
blaat  paa  en  hvid  Statue  af  et  Barn,  der  med 
udbredte  Arme  sad  paa  Skulderen  af  en  kro- 
net jomfruelig  Skikkelse.  Oppe  fra  Orgelet, 
der  spillede  sagte,  sang  en  Stemme  paa  Latin: 
«Kast  dine  Sorger  paa  Herren,  din  Gud». 
Og  alle,  som  vare  derinde,  bøjede  Hovedet, 
og  der  blev  meget  stille.  Baade  paa  det  ene 
og  paa  det  andet  Sted  havde  vi  en  Følelse  af 
menneskelig  Frihed  og  lige  Ret  for  alle  til  at 
henvende  sig  til  Vorherre.  Her,  i  Konstan- 
tinopels græske  Kathedralkirke,  standser  Præ- 
sten ved  Altervæggen,  lukker  en  af  dens  Side- 
døre op  og  siger:  « Mændene  kunne  træde  ind, 
Kvinderne  blive  udenfor.  >  Den  Bemærkning 
kunde  han  iøvrigt  have  sparet  sig,  thi  Kvin- 
derne vide  meget  godt  selv,  at  de  ikke  faae 
Lov  til  at  betræde  det  Allerhelligste,  og  det 
vilde  aldrig  falde  dem  ind  at  gjøre  noget  For- 
søg derpaa,  skjøndt  Gud  skal  vide,  at  de  langt 
mere  end  deres  Ledsagere  af  Mandkjønnet 
vare    værdige     til    at    nærme    sig    til    Alteret. 

Dette  Alter  er  et  simpelt  Træbord  i  Form  af 
en  Tærning  overtrukket  med  Silketøj;  de  hel- 
lige Kar,  som  staae  derpaa,  ere  skjulte  under 
en  Dug  af  Guldbrokade.  Bagved  Alteret  findes 
en  stor  syvarmet  Lysestage,  et  Kors  udskaaret 
i  Træ  og  forgyldt  samt  andre  ved  Gudstjenesten 
brugelige  Gjenstande.  Vor  Ledsager  Søoffi- 
ceren bøjede  som  orthodox  Christen  Knæ  for 
Alteret,  men  han  maa  ikke  have  baaret  sig 
rigtigt  ad,  thi  midt  i  hans  Andagt  fjernede 
Præsten  ham  med  et  Puf  fra  det  Sted,  hvor 
han  knælede:  cRør  ikke  med  Deres  Knæ  ved 
det  Teppe! »  Da  vi  gik,  bad  Damerne  Præ- 
sten om  hans  Velsignelse.  Den  fik  de  ogsaa, 
dog  først  efter  begge  at  have  staaet  andægtigt 
med  bøjede  Hoveder  et  Minut  eller  to,  indtil 
han  kunde  faae  sin  Haand  halet  op  af  den  vist- 
nok meget  dybe  Lomme,  i  hvilken  han  just 
havde  puttet  det  Tofrancsstykke  ned,  der  var 
blevet  givet  ham  til  Løn  for  hans  Umage. 

Opbyggelsen  ved  Besøget  havde  ikke 
været  stor;  den  ene  af  Mandfolkene  ler,  den 
anden  skj ænder  og  sætter  Baaden  saa  haardt 
i  Søen,  at  Skummet  flyver  os  om  Ørerne. 
Damerne  bære  sig  smukkere  ad;  de  tie  stille 
og  oplade  kun  deres  Mund  for  at  udstøde  et 
lille  Hvin,  da  vi  i  Farten  nær  vare  tørnede  paa 
en  Art  af  Konebaad,  roet  af  en  halv  Snes 
sortøjede,  skrigende  Jødinder  fra  det  lige  over- 

for  liggende  hebraiske  Kvarter.  Dettes  kvinde- 
lige Befolkning  udmærker  sig  efter  Sigende 
ved  sin  Skjønhed,  noget,  vi  dog  ikke  fik  Lej- 
lighed til  personligt  at  iagttage,  hvorvel  Sø- 
officeren foreslog  Damerne  ogsaa  her  at  gaae 
iland  for  at  tage  den  mosaiske  Synagoge  i 
Øjesyn,  et  Tilbud,  som  de  besvarede  med  i 
taus  Foragt  at  trække  sig  tilbage  bag  deres 
Parasoller. 


VI. 

Les  eaux  douces. 

Bygningerne  paa  begge  Sider  af  det  gyldne 
Horn  begynde  efterhaanden  at  sprede  sig;  Om- 
givelserne antage  et  mere  landligt  Præg.  Hist 
og  her  paa  Skrænten  ud  imod  Vandet  græsser 
en  Flok  sortuldede  Faar,  og  øverst  oppe  paa 
Bakkerygningen  se  vi,  stærkt  formindsket  ved 
Afstanden,  for  første  Gang  paa  denne  Rejse 
det  specielt  østerlandske  Husdyr  Kamelen;  den 
træffes  enkeltvis  allerede  i  Omegnen  af  Kon- 
stantinopel. Tilvenstre  for  os  inde  paa  Land 
ligger  malerisk  i  en  lille  Dal  mellem  Acacier 
og  Cypresser  den  udelukkende  tyrkiske  Landsby 
Ejub,  hvis  særdeles  hellige  Moské  det  under 
Dødsstraf    er    enhver    Christen    forbudt    at    be- 

træde.  Hvorvel  nu  Moskeen  er  bygget  over 
den  mohammedanske  Helgen  Ejubs  undergjø- 
rende  Ben  og  indeslutter  det  Teppe,  paa  hvilket 
Profeten  plejede  at  knæle,  medens  han  modtog 
sine  Aabenbaringer,  beslutte  vi  os  dog  ikke 
til  at  risikere  Livet  under  et  Forsøg  paa  at 
trænge  ind  i  Helligdommen,  der  trods  sit  be- 
skedne Ydre  tager  sig  meget  smukt  ud  midt 
i  sin  Skov  af  Cypresser  mellem  hvide  Grav- 
støtter omgivne  af  matforgyldte  Jerngittre. 
Stedet  tjener  den  fornemste  Del  af  den  tyr- 
kiske Befolkning  til  Begravelsesplads. 

Videre  fremme  stryge  vi  for  fulde  Sejl  tæt 
forbi  en  Krudtfabrik.  Heldigvis  for  os  var 
denne  Anstalt  elskværdig  nok  til  at  vente  endnu 
hele  to  Uger  med  at  springe  i  Luften.  Saa 
sprang  den  rigtignok  ogsaa  med  et  saadant 
Fynd  og  Klem,  at  der  ikke  blev  Sten  paa  Sten 
tilbage  i  Nabolaget.  Øvelse  gjør  Mesteren, 
siger  man.  I  en  fransk  Avis  læste  vi  efter 
Katastrofen,  at  det  skal  være  fjerde  Gang  i 
Løbet  af  de  sidste  tolv  Aar,  at  omtalte  Fabrik 
slaaer  den  samme  Volte. 

Den  hidtil  smalle,  men  dybe  Bugt  vider 
sig  ud  til  en  grundet  Brakvandssø,  mellem  hvis 
Sivøer  vi  sejle  op  i  Mundingen  af  den  lille 
Flod  Utschun-su,  les  eaux  douces  d'Europe. 
Den  skovkrandsede  Eng,  gjennem  hvilken  Aaen 
snoer    sig   mellem  Bakkerne   paa  begge  Sider, 

synes  for  Stambuls  tyrkiske  Befolkning  noget 
nær  at  være  det  samme,  som  Dyrehaven  er 
for  Kjøbenhavnerne.  Hver  Fredag  udenfor 
Fastetiden  udvikler  sig  her  et  Billede  af  be- 
væget østerlandsk  Folkeliv.  Tilslørede  Harems- 
damer  lejre  sig  gruppevis  i  Skyggen  under 
Platanerne;  deres  lyseblaa  og  rosenrøde  Silke- 
kaaber  skinne  som  Blomster  i  det  grønne  Græs. 
Gjøglere  af  alle  mulige  Arter  udføre  deres 
Taskenspillerkunster  til  lige  saa  stor  Glæde  for 
de  Voxne  som  for  Børnene  Det  vrimler  af 
Zigeunersker,  Spaakvinder  og  Sangerinder.  Ud 
fra  Fjælleboderne  lyder  Klimpren  paa  Strenge- 
instrumenter, og  improviserede  Arnesteder  under 
aaben  Himmel  udbrede  en  Duft  af  forskjellige 
Kjødretter,  som  i  deres  stærke  Tilsætning  med 
Peber  og  Løg  neppe  vilde  smage  en  europæisk 
Gane.  Forresten  gaaer  alt  stille  og  yderst  an- 
stændigt af;  Tyrkerne  ere  et  ædrueligt  Folke- 
færd, der  af  Drikkevarer  almindeligvis  lade  sig 
nøje  med  Vand  eller  med  en  Slurk  af  den 
uappetitlige  røde  Limonade,  der  rundtom  paa 
Engen  falbydes  af  pjaltede  Ombærere  og  ud- 
skjænkes  i  Glas,  der  kunde  trænge  til  for  en 
Gangs  Skyld  at  blive  skyllede  lige  saa  grundigt 
af,  som  hele  vort  Selskab,  takket  være  den 
græske  Skipper,  denne  Gang  nær  var  blevet 
det.  Han  havde,  efter  at  vi  vare  komne  i 
smult  Vand,  atter  faaet  Kommandoen  og  vilde 

nu  vise  sin  Sømandskunst  ved  at  gaae  for  Sejl 
ind  under  en  af  Broerne  over  Floden.  Det 
blev  sagt  til  ham,  at  Broen  var  for  lav.  «Ned 
med  Masten  for  en  Ulykke,  maina  kato,  ned 
med  den!»  Men  det  hjalp  ikke.  Saa  tørnede 
vi  da  ogsaa  ganske  rigtig  med  Mastetoppen 
imod  og  fik  et  Par  Spande  Vand  agterfra  ind 
over  Damernes  Tournurer.  Heldigvis  løb  vi 
ved  samme  Lejlighed  paa  Land,  huggede  en 
Baadshage  fast  i  Bredden  og  kravlede  ud  med 
den  urokkelige  Beslutning  ikke  mere  at  gaae 
tilsøs  med  den  Skipper,  men  tage  tilbage  til 
Konstantinopel  i  en  Hyrevogn. 

Der  ligger  bag  en  Gruppe  Løvtræer  en 
Moské,  hvis  hvide  Minaret  spejler  sig  i  et 
Marmorbassin ,  i  hvilket  Vandet  fra  den  lille 
Flod  rislende  strømmer  ind  i  Kaskader  over 
Trappetrin  af  hugne  Sten.  Side  om  Side  med 
den  viser  sig  en  Bygning,  halvt  som  en  Villa 
i  Schweizerstil,  halvt  som  en  østerlandsk  Kiosk 
med  et  Net  af  forgyldt  Staaltraad  trukket  for 
Vinduerne  i  Stueetagen  og  en  Balustrade  af 
pyntelige  Smaasøjler  rundt  om  den  øverste 
Etage.  Det  er  et  Lystslot,  bygget  af  den 
myrdede  Sultan  Abd-ul  Aziz  og  forhenværende 
Sommerresidens  for  hans  Harem.  Nu  er  Buret 
tomt;  Gitterporten  til  Indfatningsmuren  staaer 
aaben.  En  gammel  Soldat,  der  forstaaer  lidt 
Nygræsk,   fører  os  igjennem  de  ode  Sale,  møb- 

lerede  efter  orientalsk  Skik  med  en  Række 
lave  Divaner  uden  Rygstød  langs  Væggene. 
Et  enkelt  af  de  mindre  Appartementer  er  ud- 
styret i  europæisk  Smag  med  høje  Pillespejle 
og  grimme,  stive  Stole  i  Empirestil;  ellers 
findes  overalt  kun  Sofaer  med  falmet  Silke- 
betræk og  bløde  persiske  Tepper,  i  hvilke 
Støvet  ligger  tykt.  Loft  og  Vægge  ere  smykkede 
med  blege  Frescobilleder,  udelukkende  Blom- 
ster, Fugle  og  Frugter,  men  intetsteds  en  An- 
tydning af  en  Menneskefigur;  det  vilde  stride 
mod  Koranen.  Der  gaaer  et  Pust  af  Mug  og 
Gravlugt  gjennem  disse  Sale,  der  aldrig  mere 
skulle  blive  beboede;  paa  enkelte  Steder  er 
Stukkaturen  begyndt  at  falde  ned  fra  Væggene, 
saa  Rørfletningen,  til  hvilken  Kalkpudset  har 
været  klistret  op,  bliver  synlig  indenfor,  og 
Fugtigheden  har  slaaet  Skjolder  paa  de  gylden- 
blomstrede  Tapeter. 

Mellemetagen  optages  af  Haremsdamernes 
Selskabs-  og  Soveværelser.  Intet,  selv  nok  saa 
ringe  Spor  er  at  opdage  af  den  overdaadige 
Pragt,  med  hvilket  Fantasien  udstyrer  et  øster- 
landsk Harem.  Gjennem  Ridsen  mellem  de 
tunge,  tiltrukne  Gardiner  falder  Lyset  sparsomt 
ind  over  Rørmaatterne  paa  Gulvet.  I  Midten 
af  hvert  Kammer  er  paa  selve  Gulvet  anbragt 
et  Leje,  lige  saa  bredt  som  langt,  bygget  af 
sammenlagte   Puder   og   dækket    med    et  Silke- 

teppe;  Trykket  af  en  Haand  bringer  nogle 
Møl  til  at  flyve  op  deraf.  Luften  er  kvalm; 
der  lugter  af  gammel,  ulægelig  Kjedsommelighed, 
der  langt  om  længe  er  død  og  er  gaaet  i 
Forraadnelse.  Ja,  havde  man  J.  P.  Jacobsens 
Fantasi  eller  den  overstrømmende  Rigdom  paa 
friskt  Blod  og  friske  Tanker,  som  har  affødt 
Drachmanns  fortrinlige  Digt  «En  Feredje*,  da 
skulde  der  komme  svulmende  Liv  af  Former, 
Farver  og  levende  Figurer  ind  i  dette  ori- 
entalske Sceneri,  som  vistnok  faa  eller  ingen 
Digtere  blandt  mine  Landsmænd  have  havt 
Lejlighed  til  at  betragte  paa  saa  nært  Hold 
som  jeg.  Men  nej ;  forgjæves  søger  min  Ind- 
bildningskraft nu,  som  jeg  staaer  inde  i  et 
højere  og  luftigere  Rum  med  Flisegulv  og  flise- 
belagte Vægge  at  forestille  mig  paa  Randen  af 
det  runde  Marmorbækken  i  Salens  Midte  en 
lille  fin  olivengul  Fod  med  smalle  Negle  farvede 
rosenrøde  i  Henna.  Billedet  kommer  ikke  frem. 
i  et  Hjørne  af  Odaliskernes  Badeværelse  falder 
Øjet  tilfældigt  paa  en  Række  smalle  Nischer 
afdelte  med  Skillevægge  af  Marmor,  og,  uvist 
hvorfor,  virker  dette  Syn  umiddelbart  uæsthetisk, 
frastødende  som  selve  Tilnærmelsen  af  en 
østerlandsk  Kvinde.  Jeg  mindes  fra  min  første 
Rejse  som  ungt  Menneske  en  sildig  Aften  paa 
Ægæerhavet  med  overtrukken  Himmel  og  hul 
Sø.    Vi  havde  en  tyrkisk  Pascha  og  hans  Harem 

ombord  bag  et  Forhæng,  der  skilte  Kahytten 
i  to  Dele.  Om  der  var  nogen  til  at  bevogte 
de  Skjønne,  vides  ikke;  muligvis  vare  de  alle- 
sammen søsyge;  hele  Dagen  havde  ingen  Sjæl 
ladet  sig  se.  Entrende  i  Mørket  henad  Dækket 
følte  Fortælleren  pludseligt  i  den  snevre  Gjen- 
nemgang  ved  Maskinrummet  sin  ene  Haand 
blive  grebet  og  —  o  Skræk!  —  hurtigt  blive 
kysset  gjentagne  Gange  Episoden  kom  altfor 
uventet  og  var  for  kortvarig  til  at  efterlade 
andet  Indtryk  end  Lyden  af  et  Par  Ord,  for- 
modentlig paa  Mesopotamisk,  og  Berøringen  af 
et  Aandedræt,  der  havde  en  svag,  ubehagelig 
Duft,  maaske  af  Faarekjød,  maaske  af  Hvidløg. 
Derpaa  forsvandt  Skikkelsen  med  et  lille  Skrig, 
som  om  den  uforvarende  var  bleven  traadt  paa 
Foden.  Historien  vakte,  fortalt  ved  et  Glas 
Punsch  lige  saa  frisk  som  den  var  oplevet,  en 
stormende  Munterhed  i  Officersmessen.  En  af 
de  Herrer  gik  bagover  af  Latter:  «Hahaha; 
undskyld,  men  saa  er  De  da  ogsaa  den  værste 
Klodrian  osv.>  Nu  gav  de  Tilstedeværende  paa 
Omgang  den  ene  Fortælling  efter  den  anden 
tilbedste  om  lignende  Tilfælde,  og  hver  om  sine 
Bedrifter.  Et  og  andet  Træk  var  pudsigt  nok, 
men  os  paatrængte  sig  rigtignok  den  Tanke, 
at  Ulejligheden  kunde  have  været  anvendt  med 
større  Smag  paa  noget  Bedre  om  end  mere 
Vanskeligt.       Ved     en     ret    naturlig    Reaktion 

vaagnede  dengang  i  vor  Bevidsthed  et  Par 
Vers  af  en  Digter,  vi  aldrig  have  mødt,  men 
som  efter  vor  Smag  staaer  meget  højt, .  nogle 
Vers,  der  dengang  nyligt  vare  skrevne  og  strax 
efter  komponerede  af  en  udmærket  Musiker. 
Havet  skvulpede  den  Aften,  og  Versene  sang: 

<Nu  ganger  den  lyse   Dag  paa  Held, 
Allerkjæreste  min,   Godnat! 

Og    Lange-Mullers   Melodi    dertil    gjentog: 

»Godnat,  Allerkjæreste  min,  Godnat. 

Ret  aldrig  stander  saa  klar  som  Du 
En  Stjerne  paa  Højeloftsbro.» 

Billedet  bliver  et  helt  andet;  det  bliver  til 
en  orangegul  Strimmel  af  halvslukt  Solnedgang; 
et  stort  Løvtræ  strækker  sine  Grene  ud  derover. 
Der  staaer  i  Profil  mod  den  kolde  Aftenglands, 
selv  noget  kold  i  Farven,  en  blond  Dame  i 
højhalset  Dragt  med  en  Rose  i  Haanden. 
Den  Haand  har  aldrig  selv  først  rakt  sig  ud 
for  at  gribe  en  Mandshaand,  langt  mindre  for 
at  føre  den  op  til  Munden  og  kysse  den.  Tvert- 
imod  for  selv  at  faae  Tilladelse  til  at  kysse 
denne  lille  Haand  blev  det  nødvendigt  i  lange 
Tider  at  tænke  og  tale  som  en  Kavaller. 

Hver  har  forresten  sin  Smag,  vor  egen 
beroer  maaske  paa  Fordom  —  eller  hvad  er 
det  nu,  det  hedder  med  et  mere  ejendommeligt 
Udtryk?       Oui,     c'est    ca:     paa    Fordummelse. 

Maintenant,  messieurs  et  mesdames,  je  vais  vous 
entretenir  d'une  chose,  que  vous  connaissez 
mieux  que  moi.  Hvermand  veed,  at  Roman- 
tikken ikke  blot  er  gaaet  af  Mode  for  lige  saa 
længe  siden  som  vore  Bedstemødres  Solhatte 
fra  Frederik  den  Sjettes  Tid;  den  existerer 
ikke  engang  mere;  den  er  forduftet  som  Hof- 
mannsdraaber  paa  et  Stykke  hvidt  Sukker. 
Kan  der  i  vore  Dage  overhovedet  være  Tale 
om  Romantik,  da  har  den  moderne  Romantik 
sin  Repræsentant  i  Emile  Zola.  At  betvivle 
dette,  vilde  være  en  «Raahed»,  der  kunde  give 
«Politiken»  Anledning  til  at  aflevere  en  Prøve 
paa  fin  Stil. 


VII. 

Hellesponten. 

Vi  havde  lettet  Anker  sent  paa  Efter- 
middagen og  vare  staaede  ud  af  Bosporus. 
Cypresserne  og  de  luftige  Minareter  paa  Serail- 
pynten havde  trukket  sig  tilbage  i  brunlig 
Aftendise.  Efter  dem  forsvandt  i  Tusmørket 
Murtinderne  af  det  i  Konstantinopels  Historie 
berygtede  «Syv  Taarnes  Slot»;  det  sidste,  vi 
saae  inde  paa  Land,  var  de  høje  Fabrik- 
skorstene  i    Sanct   Stephano,    sørgelig   Ihukom- 

melse.  Nu  tumlede  vi  os  ude  paa  det  aabne 
Marmorahav. 

Klokken  var  bleven  elleve;  Stewarten  havde 
slukket  Lamperne  i  Salonen  og  at  sidde  og 
skrive  ved  det  lille  Bord  inde  i  sin  egen  Kahyt 
lod  sig  ikke  vel  gjøre;  dertil  rullede  og  huggede 
Skibet  for  stærkt.  Rørt  Vand  i  videre  Betyd- 
ning havde  vi  egentlig  ikke,  men  kun  den  hule 
Dønning  uden  Skumtoppe,  der  paa  Sortehavs- 
farernes  Sprog  kaldes  død  Søgang,  og  som 
paa  Dansk  er  ilde  bekjendt  under  Navnet 
Hakke  vand. 

Maanen  var  kommen  op,  men  stod  bag 
den  tætte  Dise  kun  som  en  formløs  Plet  uden 
at  gjøre  Natten  klarere.  Det  var  hverken  rigtig 
lyst,  eller  rigtig  mørkt;  gjennem  Luften  og  hen 
over  det  urolige,  olieglindsende  Vand  flød  et 
mælkehvidt  Skjær,  i  hvis  ubestemte  Taageflimren 
Hav  og  Himmel  paa  kort  Afstand  løb  sammen. 

Tredie  Officer,  Stepan  Ilitsch,  har  Vagt. 
Jeg  gaaer  op  til  ham  paa  Kommandobroen. 

Stepan  Ilitsch  er  min  gode  Ven  og  Be- 
kjendt; vi  have  faret  adskillige  Gange  sammen, 
og  ved  Lejlighed,  naar  der  var  Raad  dertil, 
ogsaa  knækket  Halsen  paa  en  Flaske  Cham- 
pagne. Det  er  en  ung  Mand  paa  under  tredive 
Aar,  høj,  kjærnefast  og  smidig  som  Lillerusserne 
pleje  at  være  det,  stærk  som  en  Bjørn  og  let- 
bevægelig  som    et  Barn,    lidt   doven  —   det  er 

ogsaa  et  lille-russisk  Træk  —  og  i  Besiddelse 
af  en  fortrinlig  Sangstemme,  noget,  en  rigtig 
Kosak  aldrig  mangler.  Det  er  en  Fornøjelse 
at  høre  ham  med  sin  rene,  bløde  Baryton 
istemme  den  ukrajnske  Vise: 

Vifter  Vejr  og  vilde  Vind,  de  store  Træer  sig  neje; 
Vælder  ud  min  bittre   Graad  paa  alle   mine  Veje. 

Melodierne  til  disse  Folkesange  ere  gjennem- 
gaaende  udmærket  smukke,  og  den  her  anførtes, 
saa  at  sige,  fuldendt  dejlig.  Texterne  have 
efter  dansk  Smag  den  Fejl,  at  der  er  for 
mange  Taarer  i  dem,  men  dette  stemmer  for- 
resten aldeles  overens  med  Folkecharakteren. 
Ingen  har  trods  al  sin  halsbrækkende  Dristig- 
hed Taarepersen  saa  nær  ved  Haanden  som 
netop  Lillerusseren-,  navnlig  kan  han  umuligt 
med  tørre  Øjne  selv  synge  sin  Hjemstavns 
Melodier  eller  høre  dem  synge  af  andre.  Be- 
kjendt  er  Fortællingen  om  den  halvfjerdsinds- 
tyveaarige  Kosak,  der  bristede  i  Graad  ved  at 
synge  om,  at  han  er  « faderløs  og  moderløs. » 
Stepan  Ilitsch  danner  ingen  Undtagelse  fra 
Regelen;  heller  ikke  han  kan  uden  stærk  og 
synlig  Bevægelse  foredrage  Viserne  fra  Ukrajne, 
men  det  hindrer  ham  ikke  i  fem  Minutter  efter 
at  faa  et  Anfald  af  den  mest  overstadige  Lystig- 
hed, laften  er  han  imidlertid  usædvanlig  taus. 
Med  Binoklen  for  Øjnene  spejder  han  ud  i 
Natten. 

«Fordømte  Farvand  og  fordømte  Vejr»,  ud- 
bryder han  tilsidst.  «Var  det  endda  rigtig 
mørkt,  saa  kunde  man  da  se  Lanternerne  paa 
de  Fartøjer,  man  møder.  Som  jeg  nu  staaer, 
bilder  jeg  mig  hele  Tiden  ind  at  se  Lys  forude, 
og  saa  er  der  ingenting. » 

Der  indtræder  en  længere  Pause.  Efter 
at  have  røget  Cigaretten  ud  vil  jeg  trække 
mig  tilbage. 

»Georgij  Iwanowitsch!»  stopper  han  mig 
med  nogen  Uro  i  Stemmen.  «Hvis  De  ikke 
er  for  træt,  saa  bliv  og  hold  Vagten  ud  med 
mig;    der   er  kun  en  halv  Times  Tid  tilbage!* 

Luften  er  bleven  noget  klarere.  Et  Stykke 
tilvenstre  løfter  sig  som  en  Skygge  den  bratte 
Brink  af  Øen  i  Marmorhavet,  Oldtidens  Pro- 
konnesos. 

« Bagbord!*  kommanderer  pludseligt  Stepan 
Ilitsch.      «Vest  —  Nordvest!    —   Ret  saa!»    — 

«Kan  De  se  den  sorte  Stribe  derhenne 
over  Vandet?»  siger  han.  «Det  er  den,  jeg 
hele  Tiden  har  holdt  Udkig  med.  Paa  det 
Rev  gaaer  der  aarligt  i  det  allermindste  et  halv- 
hundrede Fartøjer  i  Løbet.  Det  var  ogsaa 
der,  at  «Nachimow»  forrige  Vinter  løb  sig  en 
Staver  i  Livet.  Ethvert  andet  Folkefærd  end 
disse  søvnige  Tyrkere  vilde  da  sørge  for  at 
faa  en  Lysbøje  lagt  derud.  Naar  jeg  skal 
være  ganske  ærlig,  har  jeg  iaften  særlig  været 

bange    for    at    komme    til    at    sætte    Damperen 
fast.     Derfor  bad  jeg  Dem  ogsaa  om  at  blive.* 
« « Ja,  min  Nærværelse  skulde  da  ikke  hjælpe 
Dem    stort. » » 

«Nej,»  svarede  han,  det  er  egentlig  heller- 
ikke det,  men  lige  før  jeg  gik  paa  Vagten  har 
jeg  set  noget  slemt;  jeg  var  ræd  for  at  være 
alene. »   — 

««Saa,  virkeligt?  Hvad  var  det?»»  — 
«Ja,  naar  De  ikke  vil  le  derad,  kan  jeg 
gjerne  fortælle  Dem  det.  Nu  har  vi  Gudske- 
lov klaret  Revet,  og  dermed  er  det  overstaaet. 
Forresten  anser  De  mig  vel  neppe  for  at  være 
en  Ærtekjælling,  og  at  jeg  staaer  lige  paa 
Benene  og  ingenting  har  drukket,  kan  De  og- 
saa selv  se.» 

«« Javel,  javel,  kom  bare  med  det!»>  — 
« Naturligvis  er  det  ikke  andet  end  Vrøvl 
og  Indbildning,  men  Tilfældet  har  maget  det 
saaledes,  at  hvergang  jeg  saae  det,  er  der 
altid  bagefter  hændt  mig  noget  meget  daarligt. 
Det  begynder  med,  at  jeg,  lige  inden  ]eg  skal 
vaagne  og  halvt  endnu  isøvne,  ser  en  sort  Plet 
paa  Gulvet  ved  Siden  af  min  Køje.  Op  fra 
den  Plet  rejser  der  sig  noget,  der  ligner  en 
Snog,  og  bliver  staaende  paa  Halespidsen. 
Kun  har  den  Snog  halvt  om  halvt  Menneske- 
ansigt og  langt  tykt  Haar  hængende  ned  over 
Nakken.     Saa   vaagner  jeg,    og  saa  løber  den; 

men  jeg  er  altid  lysvaagen,  før  jeg  ser  den 
blive  borte.  Paa  Landjorden  troer  jeg  ikke, 
at  den  kommer;  den  har  kun  været  efter  mig 
paa  Søen.  Første  Gang  saae  jeg  Snogen  paa 
Vejen  hjem  til  Odessa  fra  Alexandria,  og  da 
jeg  næste  Dag  kom  iland,  laa  der  et  Telegram 
til  mig  i  Agenturet,  at  min  Fader  var  død. 
Det  var  omtrent  det  værste,  der  kunde  hænde, 
for  jeg  har  en  halvvoxen  Broder  og  et  Par 
Smaapiger  til  Søstre-,  Halvdelen  af  min  Gage 
betaler  jeg  nok  for  at  holde  dem  i  Gymnasiet 
og  i  en  Pension,  men  forresten  sejle  de  deres 
egen  Sø;  det  er  længe  siden,  at  vi  mistede 
vor  Moder.  Nogen  Tid  derefter  saae  jeg  det 
samme  Utyske  igjen.  Det  var  under  Cypern. 
Samme  Aften  havde  jeg  sidste  Vagt  ligesom 
nu,  og  bælgmørkt  var  det.  Saa  skulde  det 
ogsaa  træffe,  at  jeg,  idet  vi  løb  ind  paa  Rheden 
i  Latakieh,  sejlede  tvers  over  en  græsk  Skonnert, 
saa  den  to  Minuter  efter  gik  nedenom  og  hjem. 
Skylden  var  ikke  min,  for  Bæstet  laa  lige  paa 
tværs  af  Vejen  uden  at  have  Lanterner  oppe; 
det  hænder  hvert  Øjeblik;  hveranden  Græker- 
skipper er  altfor  gjerrig  til  at  tænde  de  lovbe- 
falede Kjendingslygter;  de  spare  paa  en  Smule 
Olie,  og  saa  komme  de  selv  og  andre  med  i 
Fortræd  for  deres  lurvede  Fjotteris  Skyld. 
Folkene  fik  vi  da  fiskede  op,  og  baade  Rhede- 
riet  og  jeg  selv  personligt  blev  efter  Loven  fri- 

kjendt  for  Ansvar,  men  alligevel  havde  jeg 
Ærgrelse  og  Bryderier  nok,  inden  Sagen  kom  i 
Orden;  det  er  og  bliver  dog  en  Skandale  at  løbe 
en  Skude  isænk,  om  man  saa  er  aldrig  saa 
uskyldig.  Nu  viste  Snogen  sig  for  mig  igjen 
iaften  lidt  før  Klokken  otte,  i  samme  Øjeblik 
som  jeg  blev  purret  ud  til  Vagten.  Den  skjød 
hen  over  Ansigtet  paa  mig  saa  modbydelig,  som 
jeg  aldrig  har  set  den,  og  gjennem  det  aabne 
Glughul  i  mit  Lukaf  ud  i  Vandet  eller  andetsteds 
hen,  Fanden  i  Vold,  hvor  den  hører  hjemme. 
Meningen  var  rimeligvis,  at  jeg  skulde  have  sat 
Fartøjet  fast  paa  Revet,  men  denne  Gang  fik  Fyren. 
der  synes  at  være  af  Hunkjønnet,  en  Næse  lige 
saa  lang  som  dens  Hale,  og  nu  er  Vagten  forbi.« 

Klokken  forude  meldte  Midnat  ved  at  klemte 
fire  «Glas»,  og  anden  Officer  viste  sig  paa 
Broen  til  Afløsning.  Jeg  sagde  Godnat  til 
Stepan  Ilitsch  med  Ønsket  om,  at  han  i  de 
otte  Timers  Frihed,  han  havde  indtil  næste 
Vagt,  maatte  sove  godt  ud  og  forvinde  den 
Feberfornemmelse  og  Svimmelhed,  hvorover 
han  klagede. 

Tre  eller  fire  Gange  har  jeg  i  tidligere 
Tid  passeret  Dardanellerstrædet  og  er  stadigt 
staaet  op  ved  Daggry  for  lige  fra  Indløbet  i 
Hellesponten  indtil  det  Sted,  hvor  den  smalle 
Vandvej  munder  ud  i  Ægæerhavet  opmærksomt 
med  Kortet  i  Haanden  og  Kikkerten  for  Øjnene 

at  følge  hvert  Punkt  paa  Kysten  til  begge 
Sider.  Lidet  tiltrækkende  tager  Landskabet  sig 
ud  med  sine  tørre,  solsvedne  Klipper,  der  især 
paa  den  europæiske  Bred  omtrent  ere  blottede 
for  al  Plante væxt;  men  hvilke  Navne  fra  den 
klassiske  Oldtid  trænge  sig  ikke  frem  næsten 
paa  hver  Fodsbred  Jord!  Læg  Mærke  til  den 
lave  Pynt,  der  skyder  sig  ud  i  Sundet  og 
snevrer  det  ind.  Der  ligger  nu  en  Skandse  i 
Hesteskoform,  armeret  med  svære  Kanoner; 
den  hvide  Halvmaane  paa  rød  Grund  vajer 
derover,  men  Stedet  selv  er  det  gamle  Sestos. 
Ligeoverfor  paa  den  modsatte  Bred  ved  Foden 
af  Bjergryggen,  som  her  løber  op  i  en  skarp 
Spids,  er  anlagt  et  lignende,  noget  mindre  Fort. 
Stedet  er  Abydos.  Strømmen  vrider  sig  ind 
imellem  dem  og  danner  Hvirvel  efter  Hvirvel 
hver  med  en  lille  Fordybning  i  Midten  som 
Smilehullet  paa  en  Kind.  Her  var  det,  at  de 
leende  Nereider  let  som  i  en  Leg  sønderbrød 
Perserkongens  Bro  og  snurrede  Stumperne  af 
den  rundt  i  Ringdans  for  hans  Øjne.  Længere 
nede  aabner  sig  ud  mod  Hellesponten  en  snever 
Kløft  mellem  Klipperne  paa  den  thraciske 
Halvø.  Græsset  grønnes  paa  Skrænterne,  en 
Række  Popler  og  Ellebuske  vidne  om  Kilde- 
spring i  Dalbunden,  og  ud  over  det  hvide 
Sand  ved  Kysten  siver  en  Bæk  i  smaa,  halvt 
udtørrede   Arme    møjsommeligt    frem.      Det   er 

« Gedefloderne »,  Aigospotamoi,  Stedet  for  det 
Nederlag,  efter  hvilket  Athen  aldrig  mere 
gjenvandt  sin  fordums  Storhed.  Ligeoverfor 
paa  Lilleasiens  Kyst  ligger  nede  ved  Vandet  en 
Bræm  af  hvide  Huse  med  flade  Tage  og  grønt 
eller  bruntmalede  Vinduesskodder.  De  største 
af  dem  betegnes  ved  et  eller  andet  europæisk 
Flag  som  Dampskibsagenturer  eller  Konsulater; 
det  er  Havnepladsen  Dardanellerne.  Paa  Skraa- 
ningen  ovenover  den  lille  By  kommer  spar- 
somme Ruiner  af  Oldtidens  Dardanos  tilsyne 
mellem  Vinhaver  og  Maismarker,  der  fortsætte 
sig  langt  ind  i  Landet  over  en  vid,  frodig 
Slette.  Det  er  Sletten  ved  Troja;  Morgendisen, 
som  har  dækket  den,  begynder  at  lette  og 
afslører  længere  tilbage  den  utydeligt  frem- 
trædende Forhøjning  i  Jordsmonnet,  hvor  Pria- 
mos'  Kongestad  laa.  I  Baggrunden  trækker  en 
løsrevet,  flosset  Flig  afTaagen  sig  paa  tvers  hen 
over  de  mørke  Sider  af  den  Bjergryg,  hvis  tunge 
Masser  have  været  synlige,  siden  Solen  stod 
op-,  ligesom  spiddet  paa  den  øverste  af  de  fire 
spidse  Tinder  hænger  en  lille  skinnende  Sky. 
Det  er  Idabjerget;  man  troer  at  høre  dets 
sorte  Skove  suse.  Underligt  stiller  sig  for  Tanken 
som  Modsætning  til  de  glødende  Ord,  med 
hvilke  Paris  i  den  tredie  Sang  af  Iliaden  lokker 
og  lefler  for  Helena,  Billedet  af  Nympen  Oinone, 
der  svigtet  af  sin  fordums  Elsker  sidder  ensom 

bøjet  over  Bjergbækken  mellem  Idas  Klippe- 
blokke og  sørger  sig  tildøde.  De  græske 
Hexametre  skifte  for  Hukommelsen  med  hendes 
Klage  i  Verslinierne  af  Tennyson: 

<0,  mother  Ida,  many  fountain'd  Ida, 
Dear   mother  Ida,  harken   ere  I  die.»    — 

Kilden,  i  hvilken  hendes  Taarer  falde,  iler 
ned  over  Skraaningen  af  Bjergsiden  og  vinder 
sig  rundt  om  Foden  af  den  Høj,  som  bærer 
Ilion.  Der  glider  den  under  Muren  ind  i  et 
Marmorbækken,  hvor  Trojas  Kvinder,  før 
Grækerhæren  kom,  samledes  for  at  øse  Vand 
til  Drikke  og  Tvæt.  Her  kjæmpede  Hektor 
sin  sidste  Kamp  mod  Achilles.  Forladt  af 
Zeus  og  skuffet  af  Athene,  der  har  taget  hans 
Broders  Skikkelse  paa  for  at  drage  ham  i 
Døden,  taler  han  nogle  Ord,  der  med  Velklang 
af  den  højeste  tragiske  Skjønhed  gjentage  sig 
for  vort  Øre.  Dejlige  Vers  af  Iliadens  sjette 
og  fireogtyvende  Sang  forene  sig  dermed  i 
Samklang,  og  Morgensolen  skinner  over  Skue- 
pladsen for  Hektors  Heltefærd  og  Død.  Stadigt 
flere  og  mere  levende  stige  Scener  af  det 
store  Epos  frem  for  Tanken;  et  Øjeblik  tager 
den  homeriske  Poesi  aldeles  Magten  over  Ens 
Bevidsthed;  det  er,  som  om  man  selv  var  født 
og  opfostret  mellem  de  Omgivelser,  der  ud- 
breder sig  for  Øjet;  man  troer  at  skulle  kjende 
hver  Kløft,  der  som  en  Skygge  tegner  sig  paa 


6i 


Skraaningen  af  Bjergene  i  Baggrunden;  hver 
Busk  inde  paa  Sletten  og  hver  Sænkning  i 
Jordsmonnet  synes  os  bekjendt.  Vi  bemærke 
neppe  nede  ved  Strandbredden  under  Foden  af 
Forbjerget  Sigeion  de  usle  Hytter  af  Ler  og 
Rør,  over  hvilke  en  forfalden  Minaret  rager  frem. 
Floden,  eller  rettere  Aaen,  der  gjennemstrøm- 
mer  Fiskerlejet  Kum-Kaléh,  er  ene  Gjenstand 
for  vor  Opmærksomhed;  springende  over  Ste- 
nene i  lave  Kaskader  og  skummende  svagt 
kaster  den  sig  ud  i  Hellesponten.  Det  er 
Skamandros.  Det  høje  Stargræs,  som  Digteren 
nævner  i  sin  Beskrivelse  af  Kampen  mellem 
Flodguden  og  Achilles,  indfatter  endnu  stedse 
Floden  lige  til  dens  Udløb  som  en  Ramme  af 
blaaliggrønt  Fløjl  med  Lystoner  af  Bronce. 
Ovenover  paa  Brinken  ud  mod  Vandet  knejser 
Achilles'  Grav;  bag  den  ligge  andre  Kjæmpe- 
høje  spredte  som  Tuer  over  Sletten,  og  ud  for 
det  Sted,  hvor  Kysten  slipper,  løfter  sig  op  af 
det  blændende  Hav,  blaa  som  en  Safir  mod 
den  guldindsprængte  Himmel,  Øen  Imbros  i 
det  Fjerne. 

Næsten  hele  dette  Landskab  laa  i  samlet 
Panorama  udbredt  for  os  fra  Observationsbroen 
paa  «Kornilow»,  der  havde  kastet  Anker  uden- 
for det  russiske  Konsulat  i  Dardanellerne. 
Hurtigt  omringedes  det  store  Fartøj  af  en 
Vrimmel  af  Baade,   hvis  Førere  højrøstet  anbe- 

falede  deres  Varer,  for  Størstedelen  Grøntsager, 
Æbler  og  Meloner.  Større  Interesse  frembød 
en  hel  Skibsladning  forskjellige  Lerkar  af  Eg- 
nens egen  Industri.  Om  end  disse  Pottemager- 
arbejder langtfra  udmærke  sig  ved  fin  Udførselse 
i  Detaillerne,  kunde  de  dog  ved  deres  mange- 
artede, ejendommelige  Former,  stærke  Forgyld- 
ning og  iøjnefaldende  Farver  gjøre  en  udmærket 
Virkning  i  hvilkensomhelst  Salon,  om  de  an- 
bragtes med  nogen  Smag  og  ikke  paa  altfor 
nært  Hold,  saa  højt  tilvejrs  som  muligt  ovenpaa 
en  Kamingesims  eller  et  Bogskab.  Men  disse 
og  mange  andre  lignende  Snurrepiberier,  som 
paa  Stedet,  hvor  de  forarbejdes,  næsten  intet 
koste,  medens  de  i  Hjemmet  i  det  daglige  Liv 
vilde  være  en  stadig  Anledning  til  Fornøjelse, 
maa  man  paa  en  længere  Rejse  lade  gaae  sin 
Næse  forbi;  der  er  ingen  Mulighed  for  at  føre 
dem  med  sig.  Billedet,  man  bevarer  i  Erin- 
dringen, er  broget  nok  endda.  Det  er  Umagen 
værd  at  iagttage  Ind-  og  Udskibningen  af  de 
tyrkiske  Tredieklassespassagerer  i  deres  ma- 
leriske Kostumer,  hvis  Pjalter  og  Smuds  langtfra 
at  virke  frastødende  tvertimod  vækker  den  mest 
levende  Sympathi  for  den  simple,  fattige  Mo- 
hammedaner, der  i  Optræden  og  Bevægelser 
gjennemgaaende  udmærker  sig  ved  en  medfødt 
beskeden,  ukunstlet  Anstand,  som  mangen  ci- 
viliceret  Christen   meget   maatte    misunde   ham. 

Vi  havde  en  Snes  tyrkiske  Infanterisoldater 
som  Dækspassagerer  med  fra  Konstantinopel  til 
Smyrna.  De  vare,  efter  hvad  Kaptajnen  med- 
delte, nylig  blevne  udskrevne  fra  et  Lasareth 
og  hjemforlovede  paa  Grund  af  Sygdom.  Bar- 
fodede og  daarligt  paaklædte  vare  de;  for  deres 
Kost  og  Forplejning  undervejs  havde  det  otto- 
manske Krigsministerium  anset  det  for  unød- 
vendigt at  sørge.  Nogle  Damer  ombord  paa 
Dampskibet,  til  hvis  Kundskab  det  var  kommet, 
at  Staklerne  et  helt  Døgn  havde  siddet  ubevæge- 
ligt paa  samme  Plads  i  Forstavnen  af  Skibet 
uden  hverken  at  spise  eller  drikke,  tilvejebragte 
hvad  de  kunde  af  Fødevarer  og  uddelte  Maden 
imellem  dem.  En  efter  en  rejste  Soldaterne 
sig  og  blev  et  Øjeblik  staaende  med  Hænderne 
foldede  over  Brystet.  Først  efter  paa  denne 
Maade  at  have  udtrykt  deres  Tak  tog  de  imod 
de  tilbudte  Levnetsmidler  og  fortærede  dem 
sømmeligt,  næsten  gravitetisk,  uden  at  for- 
haste sig. 

Paa  det  opankrede  Skib  losses  Varer  ind 
og  ud;  Hejsemaskinen,  der  sættes  i  Bevægelse 
ved  Dampkraft,  arbejder  med  den  øredøvende 
Stoj,  der  ved  hvert  Ophold  paa  Rejsen  er  en 
sand  Plage  for  Passagererne.  Med  Et  komman- 
deres der  Stop,  og  Apparatet  standser.  Folk 
stimle  sammen  om  den  aabne  Luge,  der  fører 
ned    til   Lasten;    de    kigge    derned    og    trække 

hurtigt  Hovedet  tilbage  igjen.  Der  bliver  Uro  og 
Virvar  paa  Dækket;  Kaptajnen  kommer  løbende. 
Hvad  er  der  ivejen? 

Stepan  Ilitsch  er  styrtet  ned  i  Lasten. 
Han  stod  ved  Lugen  og  noterede  i  sin  Tegne- 
bog Numrene  paa  de  Vareballer,  som  fragtedes 
ud.  Formodentlig  er  han  bleven  greben  af  en 
øjeblikkelig  Svimmelhed  og  tumlet  forover  ned 
paa  Bunden  af  det  dybe  Lastrum  mellem 
Jernstænger  og  Fustager. 

Intet  er  saa  jammerligt  og  hellerintet  des- 
værre saa  almindeligt  som  at  se  store,  stærke 
Mandfolk,  der  sikkert  vilde  have  Hjertet  paa 
det  rette  Sted  til  at  møde  en  Fare,  paa  hvilken 
de  vare  forberedte,  pludseligt  ganske  og  al- 
deles tabe  Næse  og  Mund,  naar  der  uventet 
indtræffer  et  Ulykkestilfælde.  Kaptajnen  kaster 
et  Blik  ned  i  Lasten,  siger  hurtigt  til  Næst- 
kommanderende: «Faa  ham  taget  op»  og 
gaaer  for  at  hente  Skibslægen.  Næstkomman- 
derende beordrer  fire  Matroser  ned  i  Rummet; 
selv  maa  han  først  bringe  Orden  paa  Dækket 
°S  Ja£e  a^e  overflødige  Tilskuere  afvejen. 
Matroserne  nøle.  Som  det  ofte  er  Tilfældet 
blandt  det  simple  Folk  i  Rusland,  nære  de  en 
overtroisk  Frygt  for  at  røre  ved  et  Lig.  At 
Baadsmanden,  der  dog  har  drevet  det  til  at 
faa  den  ene  Fod  sat  paa  Trappen,  bliver  gul 
i    Ansigtet   og   ikke   strax   kan   komme    videre, 

er  ham  som  Menigmand  fuldstændig  tilgiveligt, 
naar  ogsaa  Fortælleren,  af  hvem  der  snarere 
kunde  fordres  Herredømme  over  sig  selv,  gribes 
af  Kvalmefornemmelse  ved  dernede  i  Halvmørket 
at  se  en  menneskelig  Skikkelse  ligge  udstrakt 
paa  Brystet  med  Hovedet  hængende  forover 
og  Armene  kastede  ud  til  begge  Sider.  Raad- 
vildheden  blev  først  forjaget  af  to  smaa  Hænder, 
som  gjorde  Plads;  der  lød  Raslen  af  en  Kjole, 
og  strax  efter  sagde  en  Stemme  dernede  fra: 
«Ræk  mig  en  Kande  Vand!  De  kan  godt 
komme  herned,  mine  Herrer,  det  er  ikke  saa 
slemt,  som  det  ser  ud  til.  s  Derefter  fulgte  en 
speciel  Henvendelse  til  en  af  de  tappre  Mænd 
deroppe:  «Hent  i  en  Fart  den  sorte  Haand- 
kuffert,  men  fald  ikke  selv  ned  ad  Trappen.  > 
—  Xu  blev  der  Røre  i  Lasten.  Skibslægen 
var  ogsaa  kommen  til.  Megen  Hjælp  kunde 
han,  der  kun  var  simpel  Feltskjær  og  selv  svag 
af  Helbred,  egentlig  ikke  yde;  han  fungerede 
væsentlig  som  Amanuensis  for  den  kvindelige 
Æskulap,  der  ved  Hjælp  af  sit  Rejseapothek 
havde  faaet  den  Saarede  bragt  til  Bevidsthed 
og  nu  efter  at  have  vadsket  Blodet  af  pillede 
det  ene  Lommetørklæde  itu  efter  det  andet  til 
Charpi  og  forbandt  en  gabende  Flænge  i  hans 
venstre  Haand,  hvis  Inderside  han  i  Faldet 
havde  revet  op  Derpaa  syede  hun  foreløbigt 
med  et  Par  Sting  hans  Overlæbe  sammen  uden 

at  den  Syge,  der  stønnede  højt  og  vred  sig, 
hver  Gang  Feltskjæren  rørte  ved  ham,  gjorde 
synderlig  Indsigelse  derimod.  Lad  nu  være,  at 
den  Dame,  der  førte  Naalen,  allerede  næsten 
som  Barn  har  set  og  behandlet  Tilfælde  af 
samme  Art  paa  det  Lasareth,  som  hendes 
Moder  under  Krigsaarene  Jj  og  78  havde  ind- 
rettet ved  Familieejendommen  i  Sydrusland, 
ja  endogsaa  for  en  kort  Tid  har  besøgt  det 
store  Krigshospital  i  Ruschtjuk,  hvor  hendes 
Broder  laa  saaret.  Det  er  alligevel  ikke  saa 
meget  Uddannelsen  som  et  medfødt  Haandelag 
og  Hjertelag,  det  kommer  an  paa;  næsten 
enhver  god  Kvinde  vilde  i  lignende  Tilfælde 
have  kunnet  gjøre  og  have  gjort  det  Samme. 
Den  Tilskadekomne  blev  i  Konsulens  Chalup 
sat  fraborde  og  indlagt  paa  Marinehospitalet  i 
Dardanellerne.  Der  viste  det  sig,  at  han  for- 
uden de  ydre  Skrammer,  der  kunde  være 
slemme  nok,  tillige  havde  brækket  det  venstre 
Nøgleben  og  faaet  to  Tænder  i  Overmunden 
slaaet  ind  Ikke  destomindre  var  han  efter 
Omstændighederne  sluppet  ualmindelig  heldigt 
fra  Faldet.  Paa  den  Syges  Bøn  havde  hans 
Plejerske  fulgt  ham  ind  til  Hospitalet,  og  da 
Chaluppen  atter  bragte  hende  tilbage,  gav  hele 
Skibets  Besætning  hende  et  rungende  Hurra. 
Selv     den    ellers    lidet    ordsnilde    Kaptajn    be- 

mærkede   ved   Frokosten,    idet   han   skjænkede 
for  hende: 

«Ja,  lille  Frue;  skulde  der  tilstøde  Far- 
tøjet noget,  saa  overlader  jeg  Dem  Kom- 
mandoen!* 


VIII. 

Smyrna. 


Forandring  fryder,  siger  man,  og  for  saa 
vidt  er  Livet  paa  Søen  yderst  fornøjeligt.  Ikke 
saa  meget  som  en  halv  Time  er  man  sikker 
paa  at  beholde  godt  Vejr,  naar  man  en  sjelden 
Gang  har  faaet  det.  I  samme  Øjeblik  som  vi 
stod  ud  af  Strædet  i  det  aabne  Ægæerhav, 
antog  Himlen  ganske  pludselig  et  kobberrødt 
Skjær  med  lysere  Striber  som  friske  Snitflader 
i  et  Stykke  Bly.  Det  undersøiske  Mørke  stiger 
op  fra  Bunden  og  breder  sig  med  rivende  Fart 
ud  over  Vandfladen.  To  Minutter  efter  er 
Havet  sort  som  Blæk. 

Istedetfor  at  passere  den  farlige  Rende 
mellem  Tenedos  og  Troas  tog  Kaptajnen  det 
fornuftige  Parti  at  lægge  Kursen  vestlig  og  ride 
Bygen  af  i  rum  Sø. 

Den  lod  ikke  vente  paa  sig.  Man  siger 
nok  i  Danmark,  at  det  øser  ned  med  Spande, 
men    det   gjør  det  alligevel  aldrig.      Hvem  der 

ikke  har  oplevet  en  Tordenskylle  i  Syden,  gjør 
sig  intet  Begreb  om,  hvad  et  Skybrud  vil  sige. 
Paa  Dækket  staaer  Vandet  tommehøjt  som  en 
hel  Sø,  hvis  Bølger  bogstavelig  skumme  frem 
og  tilbage  ved  Skibets  Slingren,  ikke  at  tale 
om  de  Skvalp,  der  tages  ind  udenbords  fra. 
Det  første,  jeg  møder  paa  min  Flugt  ned  i 
Kahytten,  er  mit  Blækhus.  Det  er  tumlet  ned 
fra  Bordet  og  har,  som  Sporene  vise,  af  For- 
skrækkelse løbet  hele  Salonen  rundt.  Nu  gjør 
det,  sølet  som  det  er,  et  Forsøg  paa  at  springe 
op  i  Skjødet  paa  sin  Ejermand,  men  faaer  i 
rette  Tid  et  Spark.  Dørene,  som  fra  de  enkelte 
Sovekabiner  føre  ud  til  Fælleskahytten,  smække 
op  og  smække  i;  de  røde  Silkeforhæng  indenfor 
flagre  som  Faner  op  imod  Loftet,  og  Plakaten 
paa  Væggen  med  Forbud  om  at  røge  i  Salonen 
har  endelig  indset,  at  den  hænger  der  til  ingen- 
somhelst  Nytte,  og  vrider  sig  nu  paa  sit  Søm 
for  at  slippe  løs  fra  den  Bestilling.  Halløj,  der 
kommer  en  Kuffert.  Flere  Gange  har  den  tittet 
ud  af  sit  Lukaf  som  en  Kjøter  ud  af  sit 
Hundehus,  nu  farer  den  med  Et  frem  og  napper 
En  i  Skinnebenene,  saa  man  skyndsomst  humper 
op  paa  Dækket  igjen  og  resigneret  lader  sig 
gjennembløde. 

Heldigvis  stillede  Vejret  noget  af  ved 
Middagstid;  ellers  vilde  man  neppe  have  faaet 
megen    Fornøjelse     af    den    fortrinlige    Makrel, 

Kokken  serverede,  og  som  for  den,  der  hele 
Aaret  rundt  boer  i  Moskau  og  aldrig  smager 
Saltvandsfisk,  er  et  Traktement  over  al  Beskri- 
velse. Bagefter  fik  vi  rigtignok  atter  en  Over- 
haling, der  ikke  gav  den  første  Byge  meget 
efter,  men  det  kan  nu  engang  ikke  være 
anderledes,  end  at  et  flydende  Legeme  maa 
gynge,  og  en  lille  Rystelse  ovenpaa  Maaltidct 
er  tilmed  ganske  sund.  Henimod  Aften  klarede 
Himlen  op. 

Solen  er  gaaet  ned.  Mod  en  Himmel  af 
blegt  Guld  og  Lillarødt  tegne  sig  i  mørkt 
Violet  Konturerne  af  Lesbos,  Digterinden 
Sapphos  og  Sangeren  Alkaios'  Fødeø.  Takkede 
Klipperygge  til  begge  Sider  sænke  sig  ned 
mod  en  skinnende  Bugt,  bagved  hvilken,  læn- 
gere inde  i  Landet,  disede  Omrids  af  Olympos- 
bjerget  komme  tilsyne.  I  Skygge  under  Kysten 
glider  et  lille  Sejlskib,  fortonende  sig  som 
en  sort  Silhouet  paa  det  staalgraa,  svagt  rul- 
lende Hav. 

Det  var  over  Midnat,  da  vi  fik  et  Blinkfyr 
isigte,  som  betegner  Stedet  hvor  det  gamle 
Phokaia  stod.  Farvandet  i  Nærheden  af  For- 
bjerget Mykale,  Bugten  ved  Sanderlik,  er  be- 
kjendt  for  at  være  det  mest  urolige  Sted  i 
Archipelagus.  Vinden,  der  atter  var  frisket 
op,  peb  gjennem  Takkel  og  Toug,  brød  Gni- 
sterne   og  den  glødende  Rogsojle  tvers  af  over 

Randen  paa  Dampskorstenen  og  krængede 
Skibet  snart  til  den  ene  snart  til  den  anden 
Side,  saa  Fokkemastens  Flagknap,  sammenholdt 
i  sin  Bevægelse  med  en  af  de  stille  Stjerner 
foroven,  syntes  at  beskrive  en  Bue  over  Himlen 
paa  henved  halvfemsindstyve  Grader.  Søgangen 
havde  Poseidon  i  sin  Velvillie  sendt  for  at  befrie 
Skibets  øvrige  Passagerer  for  to  Østerrigerinder, 
der  sammen  med  en  tyndbenet  Kavaller  i 
Næseklemmer  vare  komne  ombord  ved  Darda- 
nellerne  og  som,  hver  Gang  Søen  blev  nogen- 
lunde smul,  viste  sig  i  Salonen  eller  paa  Dækket 
og  højrøstet  regalerede  de  Tilstedeværende 
med  forskjellige  Flovser,  maaske  i  den  Tro,  at 
Ingen  ombord  forstod  Tydsk.  Der  manglede 
ikke  meget  i,  at  en  af  dem  efter  Aftensbordet 
havde  lagt  begge  Benene  op  paa  en  Stol. 
Sagen  var  neppe  Omtale  værd,  dersom  Ufor- 
skammethed i  Manerer  netop  ikke  syntes  at 
blive  et  Særtræk  for  overordentlig  mange  Ud- 
lændinge, saa  snart  de  komme  i  Selskab  med 
Russere.  Neppe  have  de  betraadt  russisk 
Grund  eller  sat  Foden  paa  Dækket  af  et  russisk 
Skib,  før  de  troe  sig  ved  et  Trylleslag  forflyttede, 
Gud  ved  hvorhen,  til  Thibet  eller  Beludschistan, 
hvor  Ingen  behøver  at  genere  sig;  og  hvad 
der  aldrig  vilde  falde  dem  ind  at  gjøre  eller 
sige  blandt  deres  Egne,  tillade  de  sig  ganske 
roligt  nu,    sommetider    endog   i  fast  Forvisning 

om,  at  de  imponere  de  Indfødte.  Deri  tage 
de  dog  fejl.  Russerne  ere,  trods  en  ikke  sjel- 
den  Mangel  paa  Disciplin  i  vesteuropæisk 
Forstand,  gjennemgaaende  meget  fintfølende 
og  i  Væsen  hensynsfuldt  elskværdige,  Egen- 
skaber, der  udmærke  selv  den  allerlaveste  Del 
af  Befolkningen.  Man  være  sig  saa  ivrig  Pa- 
triot man  være  vil,  men  Sandheden  over  alt! 
En  dansk  Bonde  og  en  russisk  Bonde  stillede 
ved  Siden  af  hinanden  tage  sig,  hvad  medfødt 
Takt  og  ydre  Optræden  angaaer,  i  de  ni  af  ti 
Tilfælde  ud  som  Nat  mod  Dag,  selv  om  den 
første  har  været  paa  Højskolen  og  slugt  for- 
skjellige  Visdomsbrokker,  medens  den  anden 
hverken  kan  læse  eller  skrive  og  tilmed  maaske 
har  faaet  et  lille  Glas  for  meget.  Netop  som 
Følge  af  deres  egen  Delikatesse  føle  Russerne 
stærkt  den  Mangel  paa  Hensyn,  for  hvilken 
de  selv  ere  Gjenstand;  kun  tale  de  ikke  gjerne 
derom,  og  gjøres  der  en  Hentydning  i  saa 
Henseende,  gaae  de  let  hen  over  Sagen  med 
et:  «Aa,  hvad!  Det  er  Tydskere  eller  Jøder; 
af  dem  kan  man  ikke  forlange  synderligt. »  — 
Endnu  større  er  den  Hensynsløshed,  med  hvilken 
de  civiliserede  Vesteuropæere  behandle  Tyr- 
kerne paa  Tyrkernes  eget  Omraade,  i  skarp 
Modsætning  til  Russernes  langt  klogere  og  langt 
mere  humane  Maade  at  omgaaes  Orientalere. 
Yi   have   set   mange  Exempler   baade    paa    det 


ene  og  paa  det  andet.  En  stiv  dansk  Mil 
udenfor  Smyrna  i  den  bælmørke  Nat  paa  den 
aabne  Bugt  kommer  en  Baad  os  imøde,  be- 
sværligt arbeidende  sig  for  fire  Aarer  gjennem 
den  høje  Sø.  En  Lygte  skinner  i  Baadens 
Forstavn,  der  lyder  et  Fløjtesignal,  og  Damp- 
skibet stopper.  Det  er  Karantænen,  der  lægger 
tilborde.  En  Civilperson  i  tyrkisk  Fez  raaber 
gjennem  Blæsten:  « Monsieur,  je  veux  voir  vos 
papiers!»  —  Udtrykket  var  maaske  neppe  saa 
korrekt,  som  det  kunde  være,  men  Tyrkeren 
Baaden  kan  sagtens  ikke  tale  Fransk  bedre, 
end  han  gjør  det;  i  ethvert  Tilfælde  kommer 
han  som  Embedsmand  paa  Embedsvegne,  — 
og  den  vagthavende  Officer  svarer  høfligt: 
«Tout  de  suite,  monsieur;*  den  østrigske  Herre 
med  Næseklemmerne  bøjer  sig  derimod  ud 
over  Rælingen  og  piber:  «Eh  bien;  mettez  vos 
lunettes  et  regardezU  At  Tyrkeren  ikke  vær- 
diger ham  saa  meget  som  et  Øjekast,  falder 
af  sig  selv.  Papirerne  bleve  imidlertid  eftersete, 
og  Baaden  lagde  fra.  Men  her  indtraadte  et 
Uheld,  der  nær  havde  kunnet  koste  tre  Menne- 
sker Livet.  Maskinen  kom  ved  en  Fejltagelse 
igang,  inden  der  rigtig  var  bleven  kastet  los, 
og  den  skrøbelige  Nøddeskal  blev  trukket  med, 
saa  den  nær  var  bleven  slæbt  under.  De 
kastede  Baadshagen  fra  sig;  Linen  brast  eller 
blev    kappet   over,    og   Baaden,    der   rimeligvis 

havde  taget  meget  Vand  ind,  forsvandt  i  et 
Øjeblik  langt  bagved  i  Mørket.  Man  maa 
haabe,  at  de  ere  komne  velbeholdne  i  Land, 
skjøndt  Kaptajnen  ikke  var  ganske  rolig  derved 
og  mente,  at  det  var  en  «daarlig  Historie*,  for 
hvilken  der  kunde  vanke  « slemme  Klaps  >. 
Fyren  med  Glasøjnene  fandt  imidlertid  Situa- 
tionen umaadelig  morsom.  Han  lo  himmelhøjt 
ved  at  se  Tyrkernes  Anstrengelse  for  at  slippe 
løs  og  tilraabte  Baaden  et:  « Hihihi !  Bon  voyage!» 
Fristelsen  blev  stor  til  i  Ly  af  Skumringen 
uden  Skandale  at  tage  den  lille  næsebebrillede 
Dreng  paa  Armen  og  bede  ham  om  en  anden 
Gang  at  være  rigtig  sukkersød  og  artig.  Hel- 
digvis forsvandt  baade  han  og  hans  Ledsager- 
inder strax,  da  Skibet  en  halv  Time  efter,  endnu 
før  Solopgang,  løb  ind  i  Havnen  ved  Smyrna. 
Det  var  tidlig  Sommermorgen.  Bredderne 
af  Bugten  laa  endnu  indhyllede  i  blaalig,  perlemor- 
skinnende  Dæmring.  Jeg  havde  viklet  mig  ind 
i  min  Plaid  og  halvblundede  paa  det  dugvaade 
Dæk  i  Skjæret  af  Stjernerne,  som  begyndte  at 
slukkes.  Et  Gys  af  Morgenkulde  bragte  mig 
til  at  slaae  Øjnene  op.  Bag  et  Amphitheater 
af  Bjerge  dukkede  Randen  af  den  ildrøde  Sol- 
kugle frem.  I  en  Bue  inde  paa  Kysten  bredte 
sig  paa  en  Bund  af  frodigt  Grønt  med  to  høje 
staalgraa  Kirkekupler,  mellem  hvide  Minareter 
og   sorte  Cypresser,    »Rosernes   og   de   skjønne 


74 

Kvinders  Stad».  Ovenover  den  paa  den  kullede 
Top  af  Tmolosbjerget  staaer  et  gammelt  genue- 
sisk  Kastel  paa  Vagt;  længere  mod  Øst  bøje 
Udløberne  fra  det  høje  Sipylos  sig  i  Række 
bagved  Række,  som  Indfatningsmure  rundt  om 
Bugten.  Men  Bjergene  trykke  ikke  Staden  med 
deres  Stenmasser.  De  lade  mellem  deres  Fod 
og  Havet  et  Bælte  Sletteland  tilbage,  dækket  af 
hvide  Huse  mellem  Vinhaver  og  Lunde  af 
Figentræer,  der  synes  at  svømme  paa  Over- 
fladen af  det  stille  Vand. 

Vi  roede  ind  til  Kajen.  En  Soldat  af  det 
tyrkiske  Havnepoliti  fortøjede  Baaden,  hjalp 
høfligt  Passagererne  iland  og  bad  derpaa  om 
Pas.  Dermed  kunde  vi  ikke  tjene  ham,  da  vi 
havde  ladet  det  blive  liggende  ombord;  i 
Mangel  af  bedre  fik  han  et  Visitkort,  der 
fuldstændig  tilfredsstillede  ham,  saa  meget  mere 
som  det  blev  ledsaget  af  et  lille  Pengestykke 
og  en  Gjengjældelse  af  hans  Hilsen.  Der  var 
smukt  i  den  tidlige  Morgenstund.  Det  brogede 
Liv  udenfor  Kaffehusene  paa  Kajen  mellem 
Frugthandlernes  Telte  og  ved  Fiskekvaserne  i 
Baadehavnen  begyndte  netop  at  røre  sig  uden 
endnu  at  være  bleven  grelt  og  støjende.  Lidt 
efter  lidt  lukkedes  Butikkerne  op  i  Europæer- 
kvarteret, der  trods  de  bugtede,  slet  brolagte 
Gader  tager  sig  godt  ud  med  sine  anseelige, 
tildels     gamle,     middelalderligt    udseende    høje 

Stenhuse,  blandt  hvilke  hist  og  her  en  mere 
moderne  Bygning  med  Marmorsøjler  og  store 
Glasruder  ligger  smukt  bag  et  forgyldt  Jern- 
gitter, gjennem  hvilket  et  Mylr  af  sjeldne 
Blomster  stikke  Hovederne  frem  eller  flokke  sig 
rundt  om  Foden  af  en  kjæmpemæssig  Agave, 
som  allerede  har  skudt  sin  lange  Blomster- 
stængel tilvejrs.  Ogsaa  Daddelpalmen  trives 
her  i  fri  Luft  hele  Aaret  rundt;  dens  fine 
Krone  af  strudsfjederformede  Blade  omslutter 
en  Kolbe  af  gule  Blomster,  men  meget  høj 
bliver  den  ikke,  og  kun  undtagelsesvis  bærer 
den  moden  Frugt.  I  den  tyrkiske  Bazar,  en 
Labyrinth  af  snevre  Gyder,  som  krydse  hinanden 
under  Tøndehvælvinger  af  Sten  og  skjule  sig 
for  Solheden  under  et  Trætag  af  Lægter,  ere 
de  Handlende  allerede  paa  deres  Plads.  Meget 
stilfærdigt  og  uden  at  lægge  synderligt  Mærke 
til  de  Forbigaaende  sidder  den  turbanklædte 
Kjøbmand  og  røger  sin  Morgenpibe;  ved  Siden 
af  ham  koger  Kaffen  i  en  Messingkande  paa 
en  Jernrist  med  Gløder,  og  rundt  om  staae 
Kurve  opstillede  med  store,  svulmende,  røde 
Tomater,  friske  Figen,  Vindruer,  Blomkaal  og 
andre  Lækkerier.  Gjennem  Halvmørket  derinde 
breder  sig  en  Duft  af  Grøntsager,  Cardamome 
og  kjølig,  forfriskende  Fugtighed.  Damerne 
have  imidlertid,  uvist  paa  hvilket  Sprog,  indledet 
en  Samtale  med  et  Pragtexemplar  af  en  gammel 

Tyrker,  som  handler  med  Tæpper,  Silketør- 
klæder og  Guldbroderi  paa  Fløjl  af  forskjell ig 
Art.  De  maa  have  bedaaret  den  Gamle;  det 
er  næsten  Synd,  saa  lidet  han  faaer  for  sine 
Varer.  Forresten  lader  det  til  at  blive  en  lang- 
varig Historie;  medens  de  kvindelige  Væsener 
til  Mandfolkenes  Skræk  gjøre  et  omfangsrigt 
Indkjøb  af  smaa  sirlige  Tøfler,  benytte  vi  Tiden 
til  at  efterse  en  Vaabenhandlers  Bod  —  ikke  for 
de  smukke,  tildels  meget  kostbare,  Klingers 
Skyld;  af  dem  have  vi  paa  tidligere  Rejser 
dannet  os  en  Samling,  der  i  en  fredelig  Mands 
Arbejdskabinet  tager  sig  ud  som  et  Splitflag 
paa  en  Pæreskude  —  men  hvad  der  tildrager  sig 
vor  Opmærksomhed,  er  nogle  Oldsager ;  de 
største  og  bedst  bevarede  Stykker  skrive  sig  fra  en 
sen  Tid  og  have  ingen  Værdi,  hvorvel  Kjøb- 
manden,  der  øjensynligt  ikke  forstaaer  sig  meget 
paa  den  Slags  Ting,  søger  at  paanøde  os  dem 
til  en  ublu  Pris.  Ved  selv  at  søge  efter  fandt 
vi  et  Par  smaa  Terracottahoveder,  der  stamme 
fra  den  Art  af  Statuetter  i  brændt  Ler,  som 
ofte  findes  i  Gravsteder  paa  Lilleasiens  Nord- 
vestkyst og  som  i  Skjønhed  ikke  give  de  be- 
rømte Tanagrafigurer  meget  efter.  Dem  solgte 
Stakkelen  begge  for  een  Franc  og  troede  tilmed 
at  have  narret  sin  Kunde  over  al  Forventning. 
Maaske  havde  der  været  mere  af  den  Art  at 
kapre    endnu,    hvis    ikke    vor    Opmærksomhed 

saa  stærkt  var  bleven  taget  i  Beslag  af  en 
Kurv  med  levende  Rejer,  der  stod  paa  Sten- 
broen udenfor  den  nærmeste  Bod  ved  Siden  af 
Vaabenhandleren.  De  vare  lige  blevne  trukne 
op  af  Vandet;  man  kunde  høre  dem  røre  sig 
i  Kurven  og  knistre  og  knase  mellem  hinanden. 
Kun  i  Drømme  bilder  en  Fastlandsbeboer  sig 
stundom  ind,  at  han  trækker  Skallen  af  Halen 
paa  en  Reje,  krænger  Skjoldet  af  over  Hovedet 
paa  den,  saa  de  to  røde  Pletter  komme  frem, 
og  dypper  den  i  Salt;  ak,  i  samme  Øjeblik, 
som  han  skal  putte  den  i  Munden,  vaagner  han. 
Gjerne  havde  vi,  med  Skam  at  tale  om,  strax 
givet  begge  de  nyserhvervede  Terracottahoveder 
bort  for  en  lille  Tallerken  kogte,  saftige,  røde 
Rejer  til  vor  Frokost,  men  det  lader  sig  slet- 
ikke  gjøre  at  slæbe  dem  med  sig  i  Solheden 
gjennem  Byen,  og  der  er  endnu  adskilligt  at 
se  i  Smyrna,  inden  vi  vende  tilbage  til  Dampe- 
ren. Kaptejnen  har  ikke  givet  lang  Frist  og 
ovenikjøbet  elskværdigt  tilføjet,  at  han  ikke 
venter  paa  os. 

Der  er  stille  i  det  snevre ,  fattige  Stræde 
bag  Bazaren.  Høje,  hvidtede  Vægge  uden  Vin- 
duer eller  kun  med  smaa  tilgittrede  Glugger 
øverst  oppe  lukke  fra  begge  Sider  Solheden 
ude;  en  gammel  Platan,  hvis  Stamme  tvinges 
ind  til  Muren  af  en  Jernkrampe,  fylder  Mellem- 
rummet foroven  med  sit  lysegrønne  Løv.     Lyd- 

løst  paa  Gydens  fugtige,  sorte  Bund  bevæger 
sig  en  Række  Kameler  sagte  som  paa  Hose- 
sokker og  gyngende  med  deres  lange  Halse. 
En  solbrændt,  barbenet  Dreng  i  blaa  Skjorte 
og  rød  Hue  med  sort  Kvast  trækker  den  første 
af  dem  ved  Tøjlen;  de  øvrige  følge  sindigt 
efter  af  sig  selv.  Pladsen  er  saa  knap,  at  man 
maa  trykke  sig  tæt  ind  til  Muren,  idet  Kara- 
vanen passerer  forbi,  og  bøje  Hovedet  for  ikke 
at  faae  et  Skub  af  Bomuldsballerne,  som  to  og 
to  tilsammen  dingle  tversover  Ryggen  af  hver 
Kamel.  Lad  være,  at  det  store  smudsiggraa 
Dyr  med  sin  slæbende  Gang  og  tykke,  ned- 
hængende Overlæbe  tager  sig  plumpt  ud  og 
som  Helhed  nærmest  gjør  et  frastødende  Ind- 
tryk; til  Gjengjæld  har  det  et  Par  Øjne  saa 
smukke  som  maaske  ingen  anden  Skabning  i 
Verden,  Mennesket  ikke  undtaget. 

Den  græske  Kathedralkirke,  hvorhen  vor 
Fører  ledsagede  os,  synes  at  være  Smyrnas 
største  og  mest  anseelige  Bygningsværk.  Ind- 
vendig er  den  som  de  fleste  Kirker  i  Orienten 
udstyret  med  en  overfyldt,  lidt  smagløs  og 
noget  falmet  Pragt,  i  Sammenligning  med  hvil- 
ken Stadens  romersk-katholske  Klosterkapel 
tager  sig  ud  som  en  reformert  Menigheds  An- 
dagtssal.  Baade  paa  det  ene  og  paa  det  andet 
Sted  nærede  vi  et  til  Omgivelserne  neppe  rig- 
tigt   passende    Haab   om   at   faae    et    Glimt   af 

Smyrnabeboerskernes  vidtberømte  Skjønhed  at 
se.  Kvinder  var  der  nok  af,  men  ingen  blandt 
dem  tog  sig  efter  vort  Skjøn  synderlig  bedre 
ud,  end  Folk  ere  flest,  hvorfor  vi  lade  Dogmet 
om  deres  Dejlighed  staae  hen  som  en  Trossag. 
Stadens  græske  evangeliske  Skole  er  over 
hele  Levanten  bekjendt  for  sit  rige  Bibliothek, 
som  det  navnlig  for  Enhver,  der  interesserer 
sig  for  nygræsk  Litteratur,  nok  er  Umagen 
værd  at  besøge.  Stiftelsen  ejer  en  Samling 
stedlige  Oldsager,  for  Størstedelen  temmelig 
ubetydelige,  nogle  Statuefragmenter  fra  Romer- 
tiden, forskjellige  Sarkofagprydelser,  en  Række 
Vaser  og  Figurer  i  brændt  Ler,  men  saa  godt 
som  ikke  en  eneste  virkelig  gammel  cg  værdi- 
fuld Indskrift.  Paa  et  af  Bordene,  mellem  en 
Mængde  Lerkarshanke  med  Fabrikstempler  fra 
Oldtiden,  laa  nogle  ogsaa  i  Smyinas  Omegn 
fundne  Forsteninger,  blandt  hvilke  to  eller  tre 
sjeldent  godt  bevarede  Aftryk  af  Fisk  fra 
Devonperioden  tildrog  sig  vor  Opmærksomhed. 
Hvem  der  havde  kunnet  tage  dem  med  sig 
til  Moskwa,  ved  hvis  Universitet  Naturviden- 
skaberne drives  godt  og  dygtigt  af  begavede 
Professorer,  som  med  Liv  og  Sjæl  gaae  op  i 
deres  Gjerning,  medens  det  filologisk-  histo- 
riske Fakultet  trods  enkelte  talentfulde  Mænd, 
som  det  tæller  i  sin  Midte,  næsten  intet  udret- 
ter og  intet  udgiver,   men  anvender  sine  Kræf- 

ter  paa  at  intrigere  mod  sin  Decan  og  lægge 
den  størst  mulige  passive  Modstand  i  Vejen  for 
Indførelsen  af  den  nye  Universitetslovs  Bestem- 
melser, der  ganske  vist  neppe  alle  ere  rigtig 
anvendelige  i  Praxis. 

Ved  paa  Tilbagevejen  ikke  langt  fra  Hav- 
nen at  passere  en  tyrkisk  Kaserne,  saae  vi  til 
vor  Forbauselse  et  afhugget  Menneskehoved, 
gult  og  vindtørt  som  Pergament  og  med  tjav- 
set Haar,  sidde  og  le  til  de  Forbigaaende  fire 
Alen  over  Jorden  oppe  paa  Spidsen  af  en  af 
de  spydformede  Jernstænger  i  Rækværket  om 
kring  Kasernegaarden.  Føreren  forklarede,  at 
Hovedet  havde  tilhørt  en  Landevejsrøver,  som 
for  ikke  længe  siden  var  bleven  fanget  mellem 
Smyrna  og  en  af  Landsbyerne  der  i  Omegnen, 
omtrent  paa  Stedet,  hvor  det  gamle  Efesus  laa. 
For  Øjeblikket ,  mente  han ,  maatte  Vejene  i 
det  Hele  kaldes  sikkre ;  Røverier  og  derefter 
følgende  Henrettelser  hørte  i  de  sidste  Maane- 
der  til  Sjeldenhederne,  men  for  et  Par  Aar  til- 
bage kunde  man  næsten  stadig  se  en  tre,  fire 
Hoveder,  om  ikke  flere,  paa  een  Gang,  sidde 
spiddede  her  ved  Siden  af  hinanden,  « til  velfor- 
tjente Straf  for  sig,  og  Ligesindede  til  Afsky 
og  til  Skræk».  Det  er  tyrkisk  Justits,  men  det 
kan  gjerne  være,  at  den  er  nødvendig.  Saa 
strengt  gaaer  det  ikke  i  det  hellige  Rusland. 
Naar   til  Ex.    en  Banevogter   for  at   bringe    sin 

Nabo,  en  anden  Banevogter,  i  Fortræd  øde- 
lægger Sporet,  saa  Toget  ruller  ned  ad  en 
Skrænt  og  et  halvthundrede  Mennesker  blive 
slaaede  ihjel  paa  Stedet  eller  gjorte  til  Krøb- 
linger for  hele  deres  Liv,  bliver  han  alligevel  ikke 
ved  en  Standret  befordret  over  i  en  anden 
Verden  inden  fireogtyve  Timers  Forløb;  og  saa 
gjentager  Historien  sig,  som  den  gjorde  det 
en  Ugestid,  før  vi  nedskrev  disse  Linier.  En 
Mand  har  paa  den  mest  dyriske  Maade  om- 
bragt en  hel  Familie;  han  bliver  sendt  til 
Tvangsarbejde  i  Siberien:  derfra  løber  han  bort, 
som  det  hvert  Øjeblik  hænder,  og  nu  slaaer 
han  igjen  et  Par  Mennesker  ihjel,  før  han  atter 
bliver  grebet  og  transporteret  i  Lænker  til 
Sachalien.  Der  ser  han  alligevel  sit  Snit  til  at 
gjøre  det  af  med  to  Soldater  af  Øens  Garnison, 
og  saa  først  bliver  han  hængt.  Men  havde  det 
ikke  været  lige  saa  godt,  om  han  var  blevet 
det  straxr 


IX. 

Over  Middelhavet  til  Alexandria. 

Vi  ere  atter  paa  Soen.  Det  glimter  for 
og  det  glimter  bag  af  Sol  og  Sommer  blide. 

Paa  Bunden  af  det  døsige  Velvære,  som, 
naar   det    varer   for   længe,   lidt  efter  lidt  tager 

Personligheden  fra  et  Menneske  og  hensætter 
ham  i  en  Tilstand  af  halvblundende  ubevidst 
Plantetilværelse,  begynder  der  at  røre  sig  noget 
i  Lighed  med  et  uklart  Samvittighedsnag. 
Maaske  er  det  Følelsen  af  at  have  det  for 
godt,  der  vaagner,  iklædt  en  Melodi  af  Betho- 
vens Fidelio,  Fangechorets  Lovprisning  af  den 
friske  Luft.  Ens  eget  egoistiske  dolce  farniente 
forstyrres  ved  Tanken  om,  hvor  mangen  Ufor- 
muende, Syg  og  Svag  der  haardt  kunde  have 
Behov  at  indaande  den  Balsam  af  Søluft,  hvori 
vi  svælge  uden  i  fjerneste  Maade  at  trænge 
dertil.  Blikstille  ligger  Havfladen  i  det  dybeste 
Akvamarin  mellem  utallige  Smaaøer  med  gjen- 
nemsigtige  Rande  af  Røgtopas  og  Amethyst. 
Den,  der  kun  kjender  vore  graablege  Himmel- 
strøg nord  for  Alperne  og  nord  for  det  sorte 
Hav,  hvor  det,  man  sige  hvad  man  vil,  allige- 
vel aldrig  bliver  rigtig  Sommer,  forestiller  sig 
ikke  let  det  Lys  af  gylden  Damp  mod  Blaat, 
i  hvis  Renhed  hver  en  Linie  i  Tegningens 
Omrids  bliver  klar  og  alle  Koloritens  Farve- 
toner varme. 

Henimod    Solnedgang    kastede    vi    Anker. 

Vidt  udstrakt  med  Rækker  af  runde  Bak- 
ker, som  højne  sig  den  ene  indenfor  den  anden, 
ligger  Chios  for  os  i  Aftendæmringen.  Dagen 
har  været  solhed ;  Strømme  af  sølvskinnende 
Taage   bolge  op  og  ned  i  Kløfterne  mellem  de 

bløde,  hvælvede  Høje,  som  et  Flor  over  en 
Kvindebarm ,  og  Luften  er  fyldt  med  Aroma 
fra  de  blomstrende  Citronplantninger,  der 
strække  sig  ned  til  det  stille,  dybtblaa  Hav, 
hvis  Dønning  langsomt  og  søvndrukkent  skyller 
ind  om  Murene  af  en  faldefærdig  Fæstning. 
Ud  over  dens  brune  Tinder  skyder  en  Røg- 
strime  frem,  fulgt  af  et  Knald  og  ledsaget  af 
et  Hornsignal.  Tyrkerne  holde  en  talrig  Gar- 
nison paa  Chios,  der  anses  for  at  være  den 
mest  urolige  af  Portens  græske  Besiddelser. 
Gjentagne  Gange  siden  Frihedskrigen  har  Øen 
gjort  Opstand,  og  hver  Gang  er  Forsøget  paa 
at  løsrive  sig  bogstavelig  bleven  kvalt  i  Blod. 
Intetsteds  synes  Tyrkerne  at  have  begaaet 
saadanne  Grusomheder  som  mod  Chioterne,  og 
ingen  af  det  ottomanske  Riges  græske  Under- 
saatter  leve  til  Dato  under  større  Tryk.  Det 
lykkelige  Samos,  hvis  Kuppel  løfter  sig  mod 
Syd  bag  Forbjerget  Tschesme,  er  næsten  uaf- 
hængigt; Polykrates'  0  tiltvang  sig  sin  Frihed, 
og  regeres  nu  under  Sultanens  Overhøjhed  af 
en  indfødt  græsk  Fyrste,  i  hvis  Familie  Magten, 
saa  vidt  vi  vide,  er  arvelig.  Paa  Rhodos  have 
Muselmændene  heller  ikke  meget  at  sige,  og 
det  er  vanskeligt  at  forstaae,  hvilke  Indrømmel- 
ser Porten  endnu  skal  kunne  gjøre  de  stridbare 
Kretensere  uden  aldeles  at  opgive  det  sidste 
Skin    af   Herredømme    over    dem.      Kun    Chios 

sukker  stadigt  under  Aaget  af  uindskrænket  mo- 
hammedansk  Vilkaarlighed.  Haardere  dog  end 
nogen  menneskelig  Magt  handler  selve  Naturen 
med  Chios,  den  skjønneste  blandt  Archipelagets 
skjønne  Døttre.  Med  korte  Mellemrum  hærges 
Øen  af  Jordskjælv,  der  synes  tilsidst  at  maatte 
gjøre  den  ubeboelig.  Da  vi  besøgte  den,  laa 
efter  Rystelsen  i  1884  omtrent  en  Trediedel  af 
den  smukke  lille  Stad  i  Ruiner.  Navnlig  havde 
det  sydlige  Kvarter,  hvor  vi  under  vort  Ophold 
aflagde  et  flygtigt  Besøg,  lidt  saa  meget,  at 
det  nærmest  gjorde  Indtryk  af  en  eneste  stor 
Bunke  Grus  og  Murbrokker,  mellem  hvilke 
stedvis  et  Hus  endnu  var  bleven  staaende  med 
sprukne  Mure,  støttede  af  Træstiver,  medens 
hist  og  her  Fyldet  allerede  var  ryddet  afvejen 
og  nye  Bygninger  opførte  paa  Tomten  af  de 
gamle.  Nærmest  ved  Kysten  havde  Ødelæg- 
gelsen været  størst.  Kaptajnen  fortalte,  at  han 
just  var  gaaet  ud  fra  Chios  samme  Dag,  neppe 
en  Time  før  Katastrofen,  og  endnu  befandt  sig 
under  Kysten  af  Øen,  da  Ulykken  indtraf. 
Efter  hans  Beretning  havde  man  paa  Skibet 
mærket  et  stærkere  og  strax  derefter  to  svagere 
Ryk,  som  om  et  Par  gigantiske  Hænder  havde 
grebet  Fartøjet  i  begge  Stavne  og  vrikket  det 
et  Par  Gange  frem  og  tilbage.  Men  Søen 
havde,  saa  underligt  det  lyder,  været  blikstille; 
kun  var  den  et  Øjeblik  bleven  graa  som  Støv. 

Mørket  faldt  paa,  inden  vi  havde  faaet 
gjort  nogle  Smaaindkjøb  af  Landets  specielle 
Produkter,  som  navnlig  bestaaer  i  syltede 
Pomeranser  og  et  ganske  særeget,  kun  for 
tyrkiske  og  græske  Ganer  velsmagende  Lækkeri, 
den  saakaldte  Mastix,  en  Slags  Harpix,  der 
over  hele  Orienten  anses  for  at  være  et  Univer- 
salmiddel mod  Feber,  hvad  enten  den  tygges 
tør  eller  opløses  i  Spiritus.  I  pulveriseret  Form 
bruge  de  tyrkiske  Damer  denne  Mastix  som 
Tandpulver  og  endnu  i  andre  kosmetiske  Øje- 
med, hvad  der  ikke  mindst  bidrager  til  at 
gjøre  den  til  en  vigtig  Udførselsartikel.  Der- 
imod glemte  vi  at  forsyne  os  med  en  Flaske 
af  den  berømte  Chiervin.  I  Athen  have  vi 
rigtignok  flere  Gange  drukket  den  uden  at 
finde  den  synderlig  bedre  end  alle  andre  græske 
Vine;  muligvis  har  det  ikke  været  den  rigtige, 
der  blev  budt  os,  men  derover  hjælper  det  ikke 
at  anstille  Refiexioner,  thi  Damperen  staaer 
allerede  ud  af  Havnen,  og  Chios  trækker  sig 
tilbage  for  vore  Øjne.  Det  sidste  Glimt,  vi 
se  af  den  skjønne  0,  er  en  luegylden  Engle- 
figur,  der  lyser  svagt  i  Halvmørket  over  et 
hvidt  Kirketaarn  med  de  dunkle  Bjerge  som 
Baggrund. 

«Længere  vare  vi  ikke  komne,  da  vi  sidste 
Rejse  gik  fra  Chios, »  siger  Næstkommanderende, 
«saa  stoppede  vi  og  laa  og  rodede  her  i  Mørket 

en  halv  Times  Tid  til  ingen  Nytte  Vi  havde 
bragt  to  græske  Herrer  med  til  Chios,  hvor 
de  med  det  Gode  eller  Onde  skulde  hente 
deres  yngre  Broder,  som  var  deserteret,  og 
tage  ham  med  sig  hjem  fra  den  Kjæreste,  han 
havde  paa  Øen.  Det  maatte  gjøres,  inden 
Fasten  før  St.  Petersdag  løb  ud*),  ellers  giftede 
han  sig  med  hende ,  og  saa  var  det  for  sent 
at  sætte  en  Stopper  for  Skandalen.  De  fik 
da  ogsaa  Fyren  fanget  og  transporteret  om- 
bord ,  skjøndt  han  gav  sig  ynkeligt  derved  og 
græd  og  skabede  sig,  som  han  var  fra  For- 
standen. Folk  paa  Skibet  lo,  med  Skam  at 
tale  om,  ad  ham,  og  Brødrene  lod  ham  tage 
paa  Veje,  saa  galt  som  han  vilde ;  de  røg  deres 
Cigaret  og  mente,  at  nu  var  den  hellige  Grav 
vel  forvaret.  Men  paa  engang  springer  Menne- 
sket op  paa  Bænken  og  over  Rælingen  paa 
Hovedet  ud  i  Vandet.  Nu  blev  der  et  Hallo 
og  Spektakel,  saa  det  halve  kunde  være  nok. 
Vi  fik  jo  bakket  i  en  Fart  og  sat  to  Chalupper 
ud;  hele  Mandskabet  kom  paa  Benene,  men 
lige  meget  hjalp  det,  vi  fandt  ham  ikke.  Enten 
har  han  virkelig  villet  drukne  sig,  eller  ogsaa 
har  han  bildt  sig  ind,  at  han  kunde  svømme 
iland.     Han  var  kun  tyve  Aar  gammel.* 


*)  I    den   græsk-katholske   Kirke    finder    ingen  Brudevielse 
Sted  i  Fastetiderne  eller  paa  en  Fastedag. 

Tyve  Aar!  «Tout  le  monde  est  exalté  å 
vingt  ans»  hørte  vi  engang  en  Kritiker  sige  i 
han  talte  om  Romantik. 

Natten  er  faldet  paa.  Vi  fortsætte  vor 
Vej  mellem  Øerne,  men  Haandtaget  af  Regula- 
toren paa  Kommandobroen  staaer  paa  «halv 
Kraft».  Det  gjælder  om  at  være  forsigtig, 
Fyrtaarnene  ere  ikke  talrige  i  dette  Farvand, 
og  Natten  er  mørk.  Tilhøjre  for  os  kommer 
en  lille  Klippe  tilsyne.  Blege  Straaler  af  den 
begyndende  Maane  bryde  sig  med  Sølvblink  i 
Skummet  af  Brændingen  omkring  den;  ellers 
ligger  den  i  Skumring.  Det  er  Patmos,  Apostelen 
Johannes'  Forvisningssted.  Længere  fremme 
ligge  Smaaøerne  Lero  og  Kalimo;  den  ene  af 
dem  antager  i  Mørket  Omrids  af  en  Kurv  med 
Blomster  og  Frugter.  Skjøndt  det  er  blevet 
sent,  vente  vi  dog  paa  Dækket  for  at  faae  et 
Glimt  af  Kos,  Lægen  Hippokrates'  Hjemland, 
at  se.  Men  Øen  med  sit  i  Oldtiden  saa  be- 
rømte Tempel  for  Asklepios  skjuler  sig  i  Natte- 
taagen  som  en  graalig  Masse,  og  Maanen  er 
gaaet  ned. 

Næste  Formiddag  passerede  vi  paa  lang 
Afstand  det  rige  Rhodos,  og  nu  forestaaer  der 
os  næsten  to  Døgns  Fart  i  aaben  Sø  uden 
andet  omkring  os  end  Himmel  og  Hav.  Før 
vi  naae  Afrikas  Kvst  ved  Alexandria,  se  vi  ikke 

Land  igjen.  Det  skulde  da  være,  at  Kretas 
Bjerge  henimod  Aften  viste  sig  i  det  Fjerne. 
At  man  ude  paa  Dybet,  hvor  ingen  Kyst 
mere  er  isigte  og  heller  ikke  bliver  synlig  for 
det  første,  føler  sig  fri  for  alt  dagligdags  Smaat- 
teri  og  saa  at  sige  bliver  aandeligt  vadsket  ren, 
er  muligvis  en  Følge  af  en  i  og  for  sig  for- 
dømmelig romantisk  Sentimentalitet,  der  ikke 
destomindre  turde  være  nok  saa  behagelig  som 
en  dygtig  realistisk  Søsyge.  Udebliver  denne, 
da  indfinder  der  sig  en  glubende  Appetit,  som 
bringer  Ørerne  til  at  spidse  sig  efter  Kokken, 
der  ringer  sammen  til  Maaltiderne.  Forplej- 
ningen ombord  er  udmærket  god  og  saa  rigelig, 
at  det  egentlig  bliver  en  Skam  endnu  at  bestille 
sig  en  lille  Omgang  Skinke  med  Røræg  og  en 
extra  Halvflaske  Vin  mellem  Frokost  og  Mid- 
dag. Æsthetisk  er  det  ikke,  men  denne  Ulve- 
hunger, denne  Evne  til  paa  Søen  med  een 
Haand  at  kunne  løfte  samme  Vægt,  som  paa 
Landjorden  fordrer  Anvendelse  af  begge  Armes 
samlede  Kræfter,  er  og  bliver  alligevel  en  af 
Rejselivets  allerbedste  Sider.  Til  Gjengjæld 
vegeterer  Aanden  indtil  Dovneri.  Der  er  ingen- 
somhelst  Lyst  til  at  sætte  Pen  til  Papiret,  om 
saa  blot  for  at  skrive  et  Brev,  at  aabne  en 
Bog  falder  ogsaa  for  besværligt;  det  højeste, 
Tanken  driver  det  til,  er  at  gribe  de  Digte, 
som  paa  forskjellige  Sprog,  baarne  af  Hukommel- 

sen,  et  efter  et  svæve  den  forbi,  medens  Øjet 
adspredt  følger  Flyvefiskenes  Flugt,  naar  de  i 
Hundredevis  skræmmes  op  af  Skibets  Stavn, 
stryge  nogle  Favne  hen  langs  Overfladen,  glim- 
rende i  Solen  som  det  reneste  Sølv,  og  atter 
styrte  sig  i  Bølgerne.  Men  endnu  meget  for- 
nøjeligere ere  de  muntre  Delfiner.  Ved  at  be- 
tragte dem  kommer  man  til  at  forstaae  Oldtidens 
Forkjærlighed  for  disse  smukke  Dyr  og  My- 
therne  om  det  Venskab,  der  knytter  dem  til 
Mennesket.  De  ere  ikke  blevne  bange  for 
noget,  de  komme  af  sig  selv  og  omringe  Skibet 
i  Flokke  paa  et  halvthundrede  Stykker,  men 
aabenbart  aldeles  uden  egoistiske  Bevæggrunde, 
thi  Føden,  man  kaster  til  dem,  tage  de  ikke, 
ja  synes  ikke  engang  at  lægge  Mærke  til  det 
Stykke  Brød,  der  falder  ned  i  Vandet  lige  foran 
dem  De  ere  blot  nysgjerrige.  Et  Slag  med 
Halefinnen  bringer  dem  i  et  Hop  et  Par  Alen 
op  over  Vandet;  saa  dumpe  de  ned  igjen  paa 
Næsen  og  pile  hen  langs  Overfladen,  smutte 
ind  under  Skibet,  dukke  op  igjen  og  vende  en 
Kolbøtte  et  godt  Stykke  foran  det,  rimeligvis 
i  den  Formening,  at  Fartøjet  er  en  stor,  sort, 
klodset  Kammerat,  hvem  det  kunde  være  mor- 
somt at  udæske  til  et  Væddeløb.  Men  derpaa 
indlade  vi  os  dog  ikke,  skjøndt  ogsaa  vi  skyde 
en  ganske  antagelig  Fart  af  elleve  til  tolv  Knob 
i  Timen,    især   efter    at   Vinden   er    begyndt    at 

friske  op  og  vi  have  taget  Sejlene  til  Hjælp. 
Som  vi  nu  gaae,  maa  vi  snart  være  paa  Højde 
med  Damaskus.  Den  sidste  røde  Rand  af  Sol- 
skiven er  forsvundet  i  Bølgerne,  og  Skumring 
falder  ud  over  det  vide,  vuggende  Vand.  Vi 
vedblive  at  flyve  fremad  for  Medvind  gjennem 
Sydens  lune,  dunkle,  stjernerige  Nat,  hvis  rige 
Dug  falder  tæt  som  Regn  over  Skibets  Dæk 
og  Vanter.  Næste  Morgen  er  Vinden  endnu 
frisket  op;  vi  have  sat  alle  Sejl  til,  og  Kap- 
tajnen erklærer,  at,  holder  det  Vejr  ud,  saa 
komme  vi  til  Alexandria  endnu  iaften  istedetfor 
næste  Morgen  tidlig;  kun  maa  vi  ønske  at  naae 
Maalet,  inden  det  mørknes,  thi  efter  Solnedgang 
slipper  Ingen  ind  i  Havnen,  og  i  saa  Tilfælde 
komme  vi  til  at  søge  ud  i  rum  Sø  igjen  saa 
langt  som  muligt  bort  fra  Kysten,  hvis  Nabo- 
skab her,  især  ved  Nattetid,  er  alt  andet  end 
tillokkende.  Men  det  har  ingen  Nød,  vi  naae 
det  nok,  Maskinen  arbejder  af  alle  Kræfter. 
Ved  Middagsbordet  drikker  hele  Selskabet  en 
Skaal  for  den  gode  Medvind,  der  næsten  be- 
gynder at  blive  altfor  god;  blot  den  ikke 
springer  om. 

Men  det  gjorde  den  ikke.  Fortælleren, 
som  ublidt  var  bleven  vækket  af  sin  Middags- 
lur ved  at  trille  fra  Bænken  ned  paa  Dækket, 
erfarede  af  en  smaaleende  Matros,  som  var 
ifærd  med  at  tage  Solsejlet  ind,  at  nu  var  der 

Land  isigte.  Det  er  godt  for  ham,  at  han  har 
saa  gode  Øjne ;  andre  Mennesker  skulde  have 
ondt  ved  at  opdage  Land  paa  den  Afstand. 
Det  viste  sig  forresten,  at  han  havde  Ret  Om 
end  den  flade  afrikanske  Kyst  endnu  ikke  var 
synlig  fra  Dækket,  havde  dog  den  Mand,  som 
allerede  for  to  Timer  siden  var  bleven  sendt 
op  paa  Udkig  i  Fokkemasten,  allerede  fra  sit 
høje  Stade  opdaget  Fyrtaarnet  paa  Spidsen  af 
den  yderste  Havnemole  ved  Alexandria.  Der 
er  omtrent  halvanden  Time  tilbage  til  Solned- 
gang; det  kan  naaes  endnu.  Og  Maskinen 
puster  og  stønner.  Forresten  gynger  det  ganske 
respektabelt,  men  det  gjør  det  nok  altid  i 
Middelhavets  sydøstlige  Hjørne,  selv  om  Luften  er 
aldrig  saa  stille.  En  Felucca  for  Latinersejl 
flyver  os  imøde  i  den  høje  Sø.  Den  stryger 
ind  under  Læ  af  Damperen,  en  Tougende  kastes 
ud,  og  en  barfodet,  olivenbrun  Mand  i  hvid, 
flagrende  Kappe  og  med  Turban  paa  Hovedet 
entrer  op  over  Rælingen,  behændigere  end 
nogen  Kat.  Det  var  den  arabiske  Lods,  der 
kom  ombord. 

En  halv  Time  efter  løb  vi  ind  i  Alexandrias 
Havn  og  kastede  Anker,  næsten  i  samme  Øje- 
blik som  den  synkende  Solskive  berørte  Vand- 
spejlet i  Horizonten  langt  borte.  Foran  os 
ligger  Faraonernes  Land.  En  skinnende  orange- 
farvet Himmel  med  et  Skjær  af  Ild  og  Torden- 

luft  hvælver  sig  over  en  lav,  gul  Kyst,  som 
det  indigoblaa  Hav  forneden  bræmmer  med  en 
lang,  hvid  Skumstribe.  Smækkre,  meget  høje 
Palmer,  enkeltvis  ude  ved  Stranden  og  i  Grupper 
længere  tilbage,  tegne  sig  som  Streger  med  en 
sortviolet  Fjederbusk  foroven  op  imod  den 
flammende  Uvejrshimmel.  Over  de  fladtagede 
Huses  Stenmasser,  over  det  tunge  Fort  tilven- 
stre  og  over  en  slotslignende  Bygning  i  For- 
grunden med  svære  Mure  og  kullede  Taarne 
lægger  sig  et  ildevarslende  Lys  af  Gustengult 
paa  ensfarvet  Kridt.  Da  den  sidste  Solstraale 
slukkes,  falder  der  med  Et  en  blaalig  Slagskygge 
ud  over  Alt;  Orangeskjæret  paa  Himlen  antager 
en  grumset  Farve,  som  om  Luften  pludselig 
fyldes  med  Sand,  og  nu  bryder  der  et  hvinende 
Uvejr  løs,  saa  Skibet  slider  i  sine  Kjættinger 
og  det  knap  er  muligt  at  staae  paa  Dækket 
uden  at  blive  blæst  overende.  Det  var  paa 
høje  Tid,  at  vi  slap  ind  i  Havnen  og  kom  til 
at  ligge  i  Læ  af  den  mægtige  Bølgebryder, 
der  med  et  af  Verdens  største  Fyrtaarne  paa 
sin  Spids  slaaer  sig  i  en  Bue  paa  næsten  en 
halv  Mil  ud  i  det  aabne  Hav  med  dets  uop- 
hørlige Brænding.  Vare  vi  blevne  forsinkede 
blot  saa  meget  som  et  Kvarterstid,  havde  der 
ikke  været  Tale  om  at  komme  ind  i  Havnen 
før  næste  Morgen,  og  inden  da  skulde  vi  nok 
have     faaet    Kjærligheden     at    fornemme.      En 

blandet  Fornøjelse  maa  det  være  at  tage  en 
saadan  Tørn  derudenfor  i  aabent  Vand,  ved 
Nattetid  under  Kysten  mellem  Revlerne. 


X. 

Atter  paa  Søen. 

Skulde  Læseren  tiltrods  for  nogen  Velvillie, 
paa  hvilken  vi  gjeme  ønske  at  kunne  gjøre 
Regning,  alligevel  være  træt  af  den  lange  Sø- 
rejse og  ikke  have  Lyst  til  atter  at  følge  med 
os  ud  paa  Havet,  der  denne  Gang  heller  ikke 
ser  rigtig  indbydende  ud,  saa  skal  det  være 
os  en  Fornøjelse  at  følge  Dem  til  Land,  hjælpe 
Dem  gjennem  Toldvæsenet  og  skaffe  Dem  en 
Kommisionær,  der  kan  føre  Dem  til  Hotel  du 
Khedive,  hvorfra  det  vil  være  let  under  Vej- 
ledning af  en  dygtig  Guide  at  foretage  endel 
Udflugter  i  Staden  og  dens  Omegn.  Hvad  os 
angaaer,  da  maa  vi,  hvorledes  vi  end  vende 
og  dreje  os,  absolut  komme  til  at  gjæste  Alex- 
andria idetmindste  en  og  efter  al  Rimelighed 
to  Gange  endnu  paa  denne  Rejse,  af  hvilken 
Grund  vi  for  ikke  at  spilde  Tid,  beslutte  os 
til  strax  imorgen  tidlig,  saa  snart  det  bliver 
lyst,    at   gaa    ombord   i  et   andet   Skib,    der   op 

ad  Formiddagen  afgaaer  til  Havnestæderne  paa 
Palæstinas  og  Syriens  Kyst. 

Det  havde  stormet  hele  Natten  og  det 
blæste  godt  endnu. 

Langsomt,  mellem  Hundreder  af  store  Skibe 
og  Tusinder  af  smaa  arabiske  •  Kaiker»,  der  for 
uforholdsmæssig  brede  Sejl  flyve  som  Maager 
rundom  os  til  alle  Sider,  glide  vi  fra  Havnen 
ud  paa  Rheden  Palmelundene  inde  paa  den 
lave,  gule  Bred,  en  lang  Række  Vejrmøller  ude 
ved  Stranden  og  Khedivens  fæstningslignende 
Slot  trække  sig  lidt  efter  lidt  tilbage. 

Molen  slipper.  Hen  over  den  og  over 
Skj ærene  udenfor  bryder  sig  den  fraadende  Sø. 
Ved  en  brat  Vending  til  Højre  fik  vi  bagbords- 
fra  et  Skvalp  ind,  der  i  et  Nu  skyllede  hele 
Dækket  over  fra  Stavn  til  Stavn. 

Hver  har  sin  Smag;  hvad  os  angaaer,  til- 
staae  vi,  at  det  ikke  er  Smyrnas  Roser  eller 
Chios'  duftende  Citronlunde,  heller  ikke  Pyra- 
miderne ved  Nilstrømmen  i  Faraonernes  Land, 
ja  knap  nok  Sarons  Sletter  eller  Psalmesangen 
ved  den  hellige  Grav,  men  først  og  fremmest 
Længselen  efter  Havet,  en  Længsel  mere  dra- 
gende og  mere  nagende  end  nogen  anden 
Form  af  Hjemvee,  der  har  lokket  os  ud  paa 
den  lange  Rejse.  Vi  have  set  Morgensolen 
dukke  op  over  strenge,  rene  Bjerglinier  i  Hellas, 
vi   have  set  Alpetoppe,   dækkede  af  evig  Sne, 

og  dybt  under  dem  i  Dalen  set  stille,  blaa- 
grønne  Smaasøer  blunde.  Vi  have  prøvet  at 
ride  gjennem  det  brune  Ørkensand  Bakke  op 
og  Bakke  ned  under  en  staalblaa  Himmel, 
tung  og  brændende  som  ophedet  Metal,  og  vi 
have  set  Ørnen  svæve  højt,  højt  oppe  mellem 
hvide  Fjerskyer  over  Sydruslands  Steppe,  der 
til  alle  Sider  laa  vidtstrakt  som  et  Hav,  bøl- 
gende med  Silkegræs  og  spraglede  Foraars- 
blomster.  Smukkere  end  alt  andet  var  Steppen, 
°S  dog  kom  den  ikke  Havet  nær.  Vi  have 
svømmet  i  Nilflodens  lunkne,  mælkehvide  Vand, 
sejlet  over  Volgaen,  hvor  den  var  bredest,  og 
gynget  paa  den  stormfulde  Ladogasø.  Men 
hvad  er  vel  selv  den  mægtigste  Flod  og  den 
største  Sø  i  Sammenligning  med  den  mindste 
Vig  af  det  salte  Hav! 

Der  kommer  en  umaadelig  Bølge  os  i 
Møde,  høj,  i  Ordets  bogstaveligste  Forstand, 
som  et  Hus.  Kan  De  taale  at  se  paa  den 
uden  at  blive  svimmel,  saa  betragt  den. 

Dens  Grundvold,  glat  og  sort  som  sleben 
Basalt,  ligger  tilsyneladende  stille.  Højere  oppe 
skyder  Kam  paa  Kam  ivejret  og  løber  paa- 
tvers  hen  over  det  uhyre  Bølgelegeme,  snart 
løftende  sig,  snart  sænkende  sig  som  Klippe- 
rygge med  spidse  Toppe;  bugtende  sig  ud  og 
ind,  glidende  over  i  hinanden  og  stænkende 
vidt    omkring   smelte    de    sammen    med    Vand- 

bjergets  blytunge  Masse.  Den  taarner  sig  op, 
bliver  efterhaanden,  som  den  stiger,  gjennem- 
sigtig  og  skinner  først  blaa  som  en  Beryl,  saa 
med  Grønt  af  Smaragd,  saa  med  sølvblandet 
Guld,  indtil  den  sluttelig  buldrende  styrter 
forover  og  skyller  frem  i  Strømme  af  snehvidt, 
perlende  Skum.  Som  en  Kjæmpe  løfter  et 
lille  Barn,  løfter  næste  Bølge  det  store  tre- 
mastede Dampskib,  krænger  det  om  paa  Siden 
og  lader  det  dumpe  ned  i  Bølgedalen  bagved, 
saa  brat  og  næsegrus,  at  man  føler  sine  Knæ 
slaae  sammen  derved  og  Aandedrættet  blive 
borte.  Et  Sekund  eller  to  paa  Farten  nedad 
snurrer  Skruen  rundt  i  Luften,  idet  Bølgen 
slipper;  det  tunge  Jernskrog  dirrer  og  giver 
sig  i  alle  sine  Fuger.  Saa  sætter  Skibet  sig 
paa  ret  Kjøl  igjen,  og  næste  Bølge  griber  det 
atter  og  lader  det  atter  falde. 

Blandt  Passagererne  var  der  alt  i  alt  kun 
to  Damer;  de  vare  blevne  anbragte  i  Kahytten 
paa  en  Maade,  saa  at  de  selv  ikke  ved  den 
stærkeste  Slingring  kunde  falde  ud  af  Køjen. 
Med  lukkede  Øjne  og  med  et  fugtigt  Lomme- 
tørklæde over  Panden  laa  de,  saalænge 
Stormen  vedvarede,  roligt  uden  at  røre  sig, 
hvad  der  er  det  bedste  Middel  til  at  undgaae 
Søsygens  Ulemper.  Værre  vare  de  ulykkelige 
Dækspassagerer  farne.  Vi  havde  henved  tredive 
Pilgrimme     af    det    simple    Folk    ombord,     for 

Størstedelen  Kvinder  og  gamle  Mænd.  Over- 
skyllede af  Styrtesøerne,  som  vi  stadigt  hyp- 
pigere og  hyppigere  tog  ind,  laa  de  paa  Dækket 
syge  og  elendige,  enkelte  af  dem  syntes  at 
have  tabt  Bevidstheden.  Vi  hørte  i  Forbi- 
gaaende  to  af  dem  sige  hinanden  Farvel  og 
gjensidigt  bede  om  Forladelse  for,  hvad  ondt 
de  maatte  have  gjort  hinanden  i  Ord  eller 
Gjerning.  De  troede  aabenbart,  at  deres  sidste 
Time  var  slaaet,  og  paa  en  Bemærkning  til 
den  ene  dille  Moster»  om,  at  der  Gudskelov 
slet  ingen  Anledning  var  til  at  tage  Afsked 
med  Livet,  svarede  hun  blot:  «Nej,  lille  Fa'er, 
det  hjælper  ikke,  hvad  Du  siger.  Vi  ere  altfor 
syndige  til  at  maatte  se  den  hellige  Stad; 
derfor  lader  Vorherre  os  drukne  paa  Vejen 
derhen. »  —  De  stakkels  Jerusalemsfarere,  som 
for  deres  oprigtige  Tros  Skyld  kunde  have  for- 
tjent at  blive  reddede  af  højere  Magter  ved 
et  Vidunder,  naar  vi  andre  gik  tilbunds  som 
Kampestene,  fik  efter  Kaptajnens  Ordre  anvist 
Plads  i  Lastrummet  for  at  de  i  deres  hjælpe- 
løse Tilstand  ikke  skulde  falde  overbord  ved 
at  bøje  sig  ud  over  Rælingen,  eller,  hvad  der 
let  kunde  hænde,  blive  skyllede  bort  af  en 
Braadsø. 

Vandet  staaer  højt  over  Dækket;  allevegne 
blive  Luger  og  Døre  lukkede  til  og  skruede 
fast.      Det   eneste   Sted,    hvor    man  kan   nyde 

godt  af  den  friske  Luft  uden  i  et  Øjeblik  at 
blive  dyngvaad,  er  det  høje  Ruf  i  Agterstavnen. 
Der  klattre  vi  op  og  sætte  os  ned  med  den 
ene  Arm  slynget  rundt  om  Ryggen  paa  en 
Bænk,  der  er  naglet  fast.  Den  eneste,  som 
gjør  os  Selskab,  er  en  ældre  Mand  i  Præste- 
dragt- indenfor  den  lange  Overkappe  kommer 
en  Stump  af  Georgsordenens  gule  Baand  med 
sorte  Striber  tilsyne.  Det  er  ellers  en  Gut  af 
en  Præstemand.  Gode  tre  Alen  maaler  han 
i  Højden,  kan  hænde  et  Par  Tommer  til,  og 
et  Par  Skuldre  har  han  saa  brede,  at  han, 
trods  sine  hvide  Haar,  gjør  Indtrykket  af  at 
kunne  tage  en  tre,  fire  almindelige  Mennesker 
ved  Kraven  i  et  Tag  og  smide  dem  paa 
Xakken  som  en  Tønde  Rug.  Saa  snart  han 
siger  sit  Navn,  veed  jeg  godt,  hvem  jeg  har 
for  mig.  Det  er  den  Feltpræst  ved  Grenader- 
regimentet  i  Moskwa,  der  for  et  Par  Aar  siden 
ved  en  Officersmiddag  talte  et  gjævt  Guds 
Ord  til  Regimentets  Chef,  og  sagde:  «Saa 
skulde  da  Fanden  tage  ved  Deres  Excellence 
for  de  uhøviske  Historier,  De  opvarter  med  i 
Deres  Underordnedes  Nærværelse!«  —  Episoden 
vakte  megen  Munterhed  i  Moskwa^  det  skal 
have  været  pudsigt  nok  at  se  den  lille  tykke 
General  med  det  røde,  godmodige  Ansigt  række 
sig  op  paa  Taaspidserne  og  klappe  Præsten 
paa  Skuldrene:     «Naa,  naa,  Herregud,  kjæreste 

lille  batiuschka*),  allerelskværdigste  Peter  Isaje- 
witsch,  lad  os  nu  have  Lov  til  for  en  Gangs 
Skyld  at  være  i  rigtig  godt  Humør. »  —  Men 
i  Humør  til  at  bruge  Kraftudtryk  ogsaa  i  ganske 
unge  Menneskers  Nærværelse  er  Generalen 
noget  for  hyppigt,  og  vi  unde  ham  den  Drivaf, 
han  fik,  hjertensgod  og  brav,  som  han  forresten 
maa  siges  at  være,  og  dertil  en  tapper  Officer, 
der  har  lugtet  Krudtet  mange  Gange,  men 
rigtignok  slet  ikke  opfundet  det,  hvad  der 
yttrer  sig,  saa  snart  han  lukker  Munden  op  til 
andet  end  til  at  kommandere:  «Bajonet  paal» 
Uafhængigt  af  Irettesættelsens  tiltalende  djærve 
Form,  kunne  vi  godt  lide  en  Præst,  der.  ikke 
af  verdslig  Rang  og  Glands  lader  sig  forlede 
til  at  stikke  under  Stol  med  Sandheden.  Saa- 
danne  Præster  ere  i  Rusland  temmelig  sjeldne, 
og  Religionens  disciplinerende  Magt  svækkes 
derved.  Den  gjæve  Herrens  Mand,  hvem  vi 
paa  Rejsen  kom  til  at  holde  meget  af  for  hans 
Godhed  mod  Pilgrimmene  af  det  simple  Folk, 
havde  i  sin  Ungdom  været  med  ved  Sebastopol 
og  under  sidste  Krig  i  Slaget  ved  Lom  Pa- 
lanka  baaret  Korset  i  Spidsen  for  sit  Regi- 
ment. At  han  i  Haandgemænget  maaske  har 
ladet  sig  forlede  til  at  hugge  løs  paa  Tyrkerne 
med     det    tunge,     alenhøje    Metalkors,     kunde 


*)  Fader;  Ordet  bruges  især  i  Tiltale  til  Præster. 

maaske  nok  være  muligt;  saa  er  det  desværre 
ikke  første  Gang,  at  Fredens  og  Kjærlighedens 
Symbol  er  bleven  brugt  som  Stridsøxe  af 
Menneske  mod  Menneske.  For  Øjeblikket  er 
vor  Helt,  om  han  end  tappert  holder  Stand, 
alligevel  lidt  bleg  og  taus;  det  kan  ikke  være 
andet,  end  at  Skibets  uophørlige  Slingren,  uvant 
som  han  er  med  Søen,  maa  virke  paa  hans 
stærke,  normale  Natur.  Kun  de  svage  Sub- 
jekter skaanes  af  Søsygen;  der  siges,  skjøndt 
muligvis  med  Urette,  at  Folk,  der  lide  af  en 
Hjertefejl,  aldrig  blive  angrebne  af  dette  Onde, 
men  til  den  Grad  befinde  sig  vel  paa  Vandet, 
at  deres  Liv  betydeligt  kan  forlænges  ved 
stadigt  at  lade  dem  fare  tilsøs. 

Alt  med  Maade  forresten.  Denne  Gang 
bliver  det  for  meget  af  det  Gode.  Pidsket 
smaat  af  Blæsten  flyver  Skummet  som  Snefog 
over  Fartøjet  gjennem  Vanterne  helt  op  til 
Merset  paa  Fokkemasten,  og  Folk,  der  fore- 
trække den  friske  Luft  paa  Dækket  for  Op- 
holdet i  en  kvalm  Kahyt,  kunne  snart  tælle  de 
tørre  Traade,  som  endnu  ere  tilbage  paa  deres 
Krop.  Vi  havde  endel  Hornkvæg  med,  der, 
saa  godt  som  det  lod  sig  gjøre,  stod  stuvet 
sammen  og  tøjret  henne  i  Forenden  af  Skibet. 
Hvad  der  tilstødte  disse  stakkels  Stude,  om  de 
maaske  faldt  i  Tøjret  og  brækkede  Benene 
eller    paa    anden    Maade    kom    til    Skade    og 

voldte  Uorden,  fik  vi  ikke  at  vide.  Men  nød- 
vendigt blev  det,  at  kaste  Halvdelen  af  dem 
overbord.  De  plumpede  ud  som  Sække,  holdt 
sig  et  Øjeblik  flydende  paa  Vandet  og  for- 
svandt strax  efter  langt  bag  ude  i  den  sy- 
dende Sø. 

Kaptajnen  er  hele  Tiden  selv  tilstede  paa 
Bakken.  Med  Kraven  op  om  Ørerne  og  den 
ene  Haand  i  Lommen  staaer  han  og  piber  fra 
Tid  til  anden  i  en  lille  Fløjte,  hvis  skingrende 
Trille  skjærer  gjennem  Blæsten.  En  anden 
Fløjte  svarer  paa  Signalet,  der  bliver  Røre  for- 
ude og  en  Løben  frem  og  tilbage.  Fløjte- 
trillerne gjentage  sig  i  korte  og  hurtige  Stød. 
Et  Skraasejl  flyver  op  og  bugner  ud  for  Vinden; 
Skibet  lægger  sig  om  paa  Siden,  dukker  et 
Par  Gange  dybt  og  retter  sig  atter  op. 

Imidlertid  lakker  det  ud  paa  Eftermid- 
dagen, og  det  kunde  være  paa  Tide  at  faae 
noget  at  styrke  sig  paa.  Til  nogen  egentlig 
Middagsmad  blev  det  alligevel  ikke  denne 
Gang  som  Følge  af,  at  den  stærke  Søgang, 
hvad  ikke  sjeldent  hænder,  havde  gjort  det 
umuligt  at  holde  en  Gryde  paa  Ilden.  Saa 
gjorde  vi  os  i  godt  Humør  tilgode  med,  hvad 
der  var  at  faae  af  koldt  Bord.  Det  var  ikke 
meget,  og  mindre  blev  det  ved  at  først  en, 
saa  en  anden  og  derefter  en  tredie  Tallerken 
ramlede  ned  paa  Gulvet  tiltrods  for  « Violinen*, 

et  lidet  poetisk  Instrument,  der  spændes  tvers- 
over  Bordet  for  at  holde  Opdækningen  i  Orden 
og  navnlig  forhindre  Flaskerne  i  at  rulle  ned. 
Meget  hjælper  det  ikke.  En  af  Officererne 
havde  til  Bedste  for  sig  selv  og  sit  Rejse- 
selskab forøget  Batteriet  af  Drikkevarer  med 
en  besynderligt  udseende  Glasdunk,  nærmest 
af  Form  som  en  Sodavandsflaske;  den  skulde 
efter  hans  Sigende  indeholde  en  arabisk  Likør, 
tilberedt  med  Peber.  Den  lille,  tykmavede 
Flaske,  der  syntes  at  være  af  et  særegent  liv- 
ligt Temperament,  havde  gjentagne  Gange 
gjort  Forsøg  paa  at  springe  ud  over  Tver- 
stængerne  af  »Violinen  >.  Pludselig  kom  der 
et  Stød,  som  om  hele  Skibet  fik  et  dygtigt 
Dunk  i  Siden.  «Hej,  stop,  stop,  hold  paa  den, 
hold  —  —  aa!»  Der  laa  den  lille  Flaske  og 
snurrede  rundt  med  Halsen  knækket,  og  om 
arabisk  Peberlikør  have  vi  siden  den  Tid  al- 
drig mere  hørt  Tale  endsige  smagt  den.  Det 
var  endda  godt,  at  der  efter  Maaltidet  blev 
serveret  en  Kop  varm  Kaffe,  som  vi  drak  med 
Omhu  og  Eftertanke,  balancerende  med  Kop- 
perne i  Skjødet 

Om  det  er  de  to  Skraasejl ,  vi  have  faaet 
op,  der  hjælpe  til  at  gjøre  Fartøjets  Bevægelser 
noget  roligere,  eller  den  forholdsvise  Stilhed 
betinges  af,  at  Kursen  er  sat  en  Streg  mere 
mod    Øst,    saa    vi    snarere    faae    Blæsten    paa 

Ryggen  end  paa  Siden,  nok  er  det,  Damperen 
hugger  langt  fra  saa  stærkt  som  før  og  tager 
navnlig  meget  mindre  Vand  ind  til  Luvart. 
Lugerne  blive  efterhaanden  lukkede  op;  vi 
høre  Præstens  Tordenstemme  raabe  ned  i  Lasten  : 
«Hejda,  Godtfolk,  ere  I  levende  endnu  dernede? 
Nu  er  der  varmt  Vand  at  faae,  om  nogen  af 
Jer  vil  have  sig  en  Skaal  The.» 

Det  lider  imod  Aften.  Gjennem  Rifter  i 
Skyerne  flammer  Solnedgangens  Ild  glødende 
rødt  som  Emmer  i  en  uhyre  Ovn  og  lægger 
et  vinrødt  Skjær  over  Havet.  Nærmere  inde, 
rundt  omkring  os,  skinner  Skummet  paa  hver 
Bølgekam  i  blaaligt  sittrende  Fosforlys.  Der 
begynder  allerede  for  Tanken  at  fremstille  sig 
et  Problem  om  Muligheden  af  kunstigt  at  kulti- 
vere disse  lysende  Baciller,  da  i  det  Samme 
en  Bølge  syngende  løber  hen  ad  Skibets  Side, 
brister  og  falder  tilbage  i  Stænk  med  Klang 
som  af  en  Harpeakkord.  —  Hvorledes  ser  der 
mon  ud  i  Halvmørket  paa  Engene  dybt  der- 
nede, hen  over  hvilke  Skumkammene  glide  som 
maanebelyste  Skyer,  medens  Sol  deroppe  ganger 
under  Lide?  Saaledes  er  der  jo  en  Sang,  der 
begynder.  —  Herregud,  hvor  man  glemmer- 
det  er  ogsaa  længe  siden,  jeg  hørte  den;  nu 
kan  jeg  hverken  samle  Ord  eller  Melodi,  men 
det    maa    dog    have    været   en    Reminiscens    af 

Akkompagnementet,  der  vaktes  ved  Bølgens 
klingende  Løb  og  de  faldende  Stænk  i  arpeggio. 
Lanternen  er  hejset  i  Fokkemasten ;  Mørket 
begynder  at  brede  sig,  og  der  bliver  roligt  paa 
Dækket.  Kun  forude  ved  Folkenes  Lukaf 
lyder  der  livlig  Samtale  og  Raslen  af  Blik- 
kander og  Tallerkener.  Det  er  vore  Jerusalems- 
farere,  som  ere  komne  paa  Benene  og  nu  ind- 
tage deres  Aftensmaaltid  sammen  med  den 
Del  af  Kommandoet,  der  for  Øjeblikket  ikke 
er  i  Tjeneste.  Den  simple  Matros  behandler 
i  det  Hele  Pilgrimmene  godt,  hjælper  dem  med, 
hvad  han  kan,  og  deler  ikke  sjeldent  sin  Mad 
med  dem.  Men  iøvrigt  føre  disse  <Guds  Folk  • 
et  lidet  lysteligt  Liv  ombord.  At  de  ofte 
baade  fryse  og  sulte,  faaer  endda  at  være, 
dertil  er  den  russiske  Bonde  fra  Barnsben  vant; 
kun  er  det  ærgerligt  at  se  en  eller  anden 
Græker  i  tærnet  Jakke  og  med  tyk,  forloren 
Guldkjæde  henad  Vesten,  men  forresten  Dæks- 
passager  lige  saa  vel  som  de  andre,  skubbe  til 
dem  med  Albuerne  og  spytte,  naar  de  komme 
hans  konstitutionelle  Ligeberettigethed  for  nær. 
De  fine  Kahytspassagerer  holde  sig  paa  Af- 
stand fra  Pilgrimmens  Faareskindspels  og  Tran- 
støvler eller  more  sig  over  den  Gravitet,  med 
hvilken  han  sidder  og  staver  sig  gjennem  sin 
Evangeliebog.  At  Skibets  Officerer  se  surt  til 
«Guds  Folk»,  kan  være  naturligt  nok,  thi  Guds 

Folk  gjøre  rigtignok  megen  Uorden  ombord, 
men  uheldigt  er  det,  at  de  orthodoxe  Præster, 
naar  saadanne  rindes  blandt  Passagererne  — 
og  det  gjør  der  næsten  altid,  og  det  bliver 
næsten  altid  daarligt  Vejr,  naar  de  ere  med  — 
slet  ikke  bekymre  sig  om  Pilgrimmene  eller 
værdige  dem  et  Ord;  de  vare  dog  nærmest  til 
at  tage  sig  lidt  af  dem.  Saa  mange  Gange  have 
vi  sejlet  fra  Odessa  med  baade  Præster  og  Pil- 
grimme ombord,  og  saa  sjeldent  have  vi  set 
de  første  nærme  sig  til  de  sidste,  at  vi  med 
nogen  Forundring  iagttage  den  vældige  Gre- 
naderprovst  Peter  Isajewitsch.  Denne  fornemme 
Mand  med  de  mange  Ordener  havde  jaget 
hele  første  Klasses  Tjenerpersonale  op  paa 
Dækket  med  varmt  Vand,  The,  Sukker  osv. 
til  Pilgrimmene.  Selv  spankede  Hs.  Højærvær- 
dighed Georgsridderen  frem  og  tilbage  fra  den 
ene  Ende  af  Skibet  til  den  anden,  stundom 
henkastende  en  Bemærkning  til  det  thedrikkende 
Selskab.  Henvendelserne  sluttede  med  et  lyde- 
ligt: «Faa  saa  det  Pilleri  lagt  afvejen  og  træd 
an!»  Den  derefter  ventede  Kommando:  «Giv 
Agt,  ret.  Højre  om!»  udeblev  dog;  der  fulgte 
kun  tre  Toner  som  Begyndelsesnoderne  før  en 
Trio.  Russerne  have  i  Reglen  et  godt  natur- 
ligt Øre,  og  de  fleste  Bønder  og  Arbejdsmænd 
ere  vante  til  trestemmigt  at  synge  de  alminde- 
ligst   brugelige    Kirkemelodier.        Det    forstaae 

selv  saadanne  Folk,  der  hverken  have  lært  at 
læse  eller  skrive.  Ganske  smukt,  saa  vidt  det 
ellers  er  muligt  at  følge  Recitativet,  thi  Vinden 
blæser  det  meste  bort,  lyder  ude  fra  For- 
stavnen i  Chor  gjennem  Skumringen  løsrevne 
Toner  af  simpel,  taktfast,   ensformig  Sang : 

« Fader  vor  —  Tilkomme  Dit  Rige  —  — 
Thi  Dit  er  Riget  —  I  Evighed. » 

Det  har  igrunden  været  en  haard  Dag. 
Nu  er  den  forbi,  og  Natten  falder  paa. 

Mere  og  mere  løjer  Vinden  af.  Mellem 
drivende  Skyer  bag  det  gyngende  Vand  kom- 
mer Maanen  frem.  Sølvblaa  og  bevægelige 
drysse  dens  Glimt  ud  over  Havet,  som  Gnister; 
snart  sprude  de  op  i  Flamme,  snart  slukkes  de 
i  det  sorte,  urolige  Dyb.  Atter  løb  en  Bølge 
syngende  forbi,  det  var  atter  en  Klang  af  den 
glemte  Melodi,  tydelige  Toner,  vuggende  blide: 
«Sol  deroppe  ganger  under  Lide.»  Men  Hjer- 
nen er  for  træt  til  at  holde  Melodien  fast. 

Hængelamperne  i  Salonen  svaje  langsomt 
frem  og  tilbage  under  Loftet;  Flammen  er 
skruet  ned.  1  Krogen  henne  ved  Trappen  sid- 
der Opvarteren  krøben  sammen  og  blunder. 
Lad    ham    sove,    det    er  Synd    at  vække    ham. 

Halvsulten  og  kuldegysende  efter  en  hel 
Dags  Gjennemblødning  ruller  jeg  mig  ind  i 
mit  Teppe.  Hinsides  den  tynde  Væg  bagved 
Hovedgjærdet  pladsker  Vandet   og  risler  kluk- 

kende  forbi.  Uden  at  forandre  Stilling  føler 
jeg,  at  en  stor  Bølge  skyllende  løber  henad 
Skibets  Side,  skvulper  op  over  Gluggen  i  min 
Kahyt  og  fylder  med  sit  Fosforlys  Rummet 
derinde.  «Sol  og  Maane  gjennem  Vandet 
skinne*  synger  det  lige  ved  mit  Øre,  men 
Trætheden  tager  Overhaand.  Det  er  godt  at 
sove.     Havet   selv  sover  ogsaa  ind. 


XI. 
Fra  Jaffa  til  Jerusalem. 

Der  forløb  endnu  et  Døgn,  og  Daggryet 
kom  for  den  tredie  Dag.  Fra  Dampskibets 
Kommandobro  er  der  Land  isigte  mod  Øst. 
Dunkelt  som  en  smal,  graa  Strime  træder  det 
ud  af  Morgendæmringen. 

Det  er  det  hellige  Land. 

En  Gruppe  Pilgrimme  har  samlet  sig  paa 
Dækket  og  korse  sig  med  Ansigtet  vendt  mod 
den  opdukkende  Kyst.  Solen  kommer  frem 
derover. 

En  Time  efter  kastede  Dampskibet  Anker. 
Foran  os  ligger  et  Par  Hundrede  hvide  Huse 
med  flade  Tage,  sammentrængte  paa  en  gullig 
Sandstensklippe  over  det  mørkeblaa  Hav.     Det 

er  Staden  Jaffa  eller  Joppe.  Tilhøjre  staaer  en 
enlig  Minaret  overraget  af  to  eller  tre  høje 
Palmer;  tilvenstre  grønnes  en  Orangelund  fro- 
digt ned  over  Skrænten.  Faldefærdige  Mure 
fra  Korsfarernes  Tid  trække  sig  langs  med 
Stranden,  hvor  fladbundede  arabiske  Fartøjer 
med  opvundne  Sejl  vugge  sig  i  den  lille  san- 
dede Havn ,  som  slet  nok  beskyttes  af  en 
Række  lave  Rev,  henover  hvilke  Brændingen 
bryder  sig  og  skummer.  En  snever  Aabning 
mellem  de  undersøiske  Stenmasser  danner  Ind- 
gangen til  Havnen;  den  er  kun  tilgjængelig 
for  Smaaskibe;  de  store  Dampere  lægge  til 
paa  den  aabne  Rhed  en  halv  Mil  fra  Land. 
Selv  ved  stille  Vejr  er  Søen  paa  dette  Sted 
altid  hul  og  urolig;  men  blæser  det  op,  løfte 
Bølgerne  sig  høje  som  Huse  og  gjør  Landsæt- 
ningen umulig.  Passagererne  maa  da,  enten 
de  ville  det  eller  ej,  følge  videre  med  Damp- 
skibet til  Beirut  for  derfra  atter  tilsøs  at  vende 
tilbage  til  Jaffa,  naar  Blæsten  lægger  sig. 
Denne  Landgang  i  Baade  ved  den  lille  Havne- 
stad paa  Palæstinas  Kyst  er  efter  vor  Mening 
den  største  Vanskelighed,  Jerusalemsfarerne  have 
at  overvinde.  Chaluppen,  roet  af  et  Dusin  halv- 
nøgne Arabere,  arbejder  sig  ud  gjennem  Bræn- 
dingen og  lægger  til  i  Læ  af  Dampskibet,  vip- 
pende og  svingende  som  en  Æggeskal.  Et 
Par  Arabere  ere  klattrede  ombord  op  ad  Linen, 

der  blev  kastet  ud  til  dem.  De  afvente  Øje- 
blikket, naar  det  store  Fartøj  krænger  om  paa 
Siden,  gribe  saa  Passagererne  en  for  en  om 
Livet  og  kaste  dem  som  Vareballer  overbord 
ned  i  Armene  paa  deres  Kammerater  i  Baaden. 
Det  sikkreste  er  helt  og  holdent  at  give  sig 
disse  sortskjæggede,  solbrændte  Karle  i  Vold, 
saa  hænder  der  sjeldent  nogen  Ulykke.  Falder 
et  Menneske  i  Vandet,  hvad  sommetider  sker, 
eller  kommer  han,  hvad  langt  værre  er,  i 
Klemme  mellem  Baaden  og  Dampskibet  og 
faaer  et  Ben  brækket  eller  et  Par  Fingre 
slaaede  itu,  da  har  dette  næsten  altid  sin 
Grund  i,  at  den  Rejsende  ved  at  gjøre  Mod- 
stand har  vredet  sig  ud  af  Armene  paa  Ara- 
berne. Det  kunde  synes  underligt,  at  man 
ikke  stiger  ned  i  Baaden  ad  Falderebstrappen, 
men  dette  lader  sig  kun  gjøre  under  gunstige 
Omstændigheder,  naar  Havet  er  nogenlunde 
roligt,  da  i  modsat  Tilfælde  Trappens  Slag- 
brædt  ved  at  tørne  sammen  med  Baaden  vilde 
trykke  denne  under  og  bringe  den  til  at  vælte. 
Man  maa  derfor  saa  nødigt  man  vil  lade  sig 
kaste  eller  række  overbord.  Operationen  er 
iøvrigt  mindre  farlig,  end  den  ser  ud  til,  men 
i  ethvert  Tilfælde  alt  andet  end  behagelig. 
Et  Mandfolk  kan  endda  til  Nød  selv  entre 
udenbords  og  ved  at  blive  grebet  i  Benene  af 
Folk,  der  staae  nedenfor,  uden  stor  Vanskelighed 

faae  Fodfæste  i  Baaden.  Med  Børn  og  med 
Damer,  hvis  de  ere  smækkre  og  spinkle,  gaaer 
det  ogsaa  nogenlunde  let;  Araberne  række 
dem  ud  over  Rælingen,  og  deres  Paarørende 
fange  dem  i  Hænderne.  Men  naar  det  gjælder 
om  at  udskibe  en  tyk,  kuglerund  Matrone,  af 
hvilke  der  findes  adskillige  blandt  Dækspassa- 
gererne,  bliver  Sagen  meget  omstændeligere. 
Araberne  ere  trods  deres  beundringsværdige 
Smidighed  i  høj  Grad  blottede  for,  hvad  en 
Nordbo  vilde  kalde  Kræfter;  de  have  Møje 
med  at  magte  den  tunge  Byrde,  der  oven- 
ikjøbet  selv  stræber  imod,  og  vi  sad  som  med 
Livet  i  Hænderne  ved  at  se  en  solid,  to  Cent- 
ner tung,  Jødinde  blive  varpet  ud  til  Styrbord. 
Hun  hvinede,  slog  om  sig  og  sprællede  saa 
fortvivlet,  at  det  kun  kan  tilskrives  et  Lykke- 
træf, naar  den  svære  Dame  ikke  plumpede 
paa  Ryggen  ud  i  Søen  efterfulgt  af  fire  slunkne 
Arabere,  to  ved  Armene  og  to  ved  Benene. 
Er  man  tilsidst  lykkeligt  og  vel  allesammen 
komne  til  Sæde,  gaaer  Farten  i  den  spinkle 
Baad  paa  det  rullende  Hav  ind  imod  Land. 
Den  turbanklædte  Scheik,  der  sidder  til  Rors, 
gestikulerer  med  den  Arm,  han  har  fri,  og 
raaber  paa  Arabisk  til  Rorfolkene  for  hver 
Bølge,  der  kommer  væltende.  Hans  gjennem- 
trængende  Skrigen  bringer  uvilkaarligt  de  i 
Forvejen    forskrækkede  Passagerer  til    at   troe, 

at  der  er  Fare  paa  Færde.  Det  er  der  stun- 
dom ogsaa.  Engang  imellem  hænder  det,  at 
Styrmanden  forfejler  det  snevre  Indløb  til  Hav- 
nen, saa  Baaden  splintres  i  Brændingen  mod 
Klippedæmningen  udenfor.  Sjeldent  gaaer  der 
noget  Aar  hen,  uden  at  adskillige  Pilgrimme 
paa  denne  Maade  finde  sig  en  vaad  Grav 
under  selve  Kysten  af  det  hellige  Land,  nogle 
Øjeblikke  før  de  skulde  sætte  Foden  paa  den 
Jordbund,  som  det  havde  været  Maalet  for 
deres  Ønsker  at  betræde. 

Os  gik  det  heldigere.  Havet  var  ved 
Landsætningen  om  end  bevæget  saa  dog  ikke 
i  særlig  Grad  uroligt.  Den  russiske  Vicekonsul 
i  Jaffa  kom  ombord.  Os  gav  han  sin  bevæb- 
nede «Kawas>  som  Følgesvend  med  i  Baaden 
og  fulgte  personligt  Pilgrimmene  af  det  simple 
Folk  iland  for  at  indlogere  dem  i  det  græske 
Kloster,  hvor  de  havde  at  opholde  sig  indtil 
videre.  Mærkeligt  var  det  at  iagttage,  hvor- 
ledes Araberne,  der,  saa  længe  vi  vare  ude  i 
aaben  Sø  havde  pluddret  og  skjændtes  ind- 
byrdes med  sydlandsk  Tungefærdighed,  pludse- 
lig bleve  stille  som  Mus,  da  vi  nærmede  os 
til  det  smalle  Huk  mellem  Revene,  der  danner 
Indsejlingen  til  Havnen.  Scheiken  rejser  sig 
op  i  Baaden  .for  bedre  at  kunne  overse  Far- 
vandet; der  faldt  en  Kommando:  '■  Aarerne  op ! » 
og    loftet    af  den    sidste    store   Bølge    strøg   vi 

ind    gjennem   Indløbet,    der    neppe    er   bredere 
end  en  almindelig  Ladeport. 

Vi  betraadte  Palæstinas  Jordbund  ingen- 
lunde desværre  med  sømmelig  Andagt,  men 
helt  og  holdent  optaget  af  at  værge  os  mod 
at  blive  puffet  ud  i  Vandet  igjen  af  en  Stimmel 
pjaltede  Arabere,  som  mødte  os  med  Skriget 
«bakschisch,  bakschisch»  og  i  deres  Iver  for 
at  faa  en  Almisse  greb  fat  i  den  Rejsende, 
ruskede  i  ham  og  stødte  til  ham,  saa  han  var 
nær  ved  at  tabe  Ligevægten  og  falde  ned  af 
Landgangstrappen,  paa  hvis  bratte,  smuldrende 
Trin  Foden  gled  i  Indmad  af  Fisk,  masede 
Tomater,  Kaalblade  og  andet  Affald,  der  laa 
og  raadnede  i  den  stegende  Solhede.  Kawas- 
sen  gjorde  dog  hurtigt  lyst  omkring  os  ved  at 
alle  Kræfter  at  hugge  løs  paa  Stimmelen  til- 
højre og  tilvenstre  med  den  messingbeslagne 
Skede  af  sin  Krumsabel  uden  Hensyn  til,  hvor 
han  traf.  Det  blev  nødvendigt  at  give  ham  et 
Tilhold  om  at  være  mindre  ivrig  i  Tjenesten. 
Forresten  kan  det  nok  være,  at  denne  energiske 
Optræden  af  Kawassen  befriede  os  for  at  blive 
undersøgt  af  Toldvæsenet.  Repræsentanterne 
for  denne  Statsmyndighed  indskrænkede  sig 
til  at  hilse  ærbødigt  ved  at  føre  Haanden  op 
til  Panden;  de  fik  et  Tofrancsstykke  til  Deling, 
dermed  var  Sagen  forbi,  og  vi  begyndte  alle- 
rede at  stavre  op  ad  de  stejle,  snevre  og  stin- 

kende  Gader,  da  Toget  pludselig  blev  ind- 
hentet af  en  sortsmudset  Herre,  hvem  vi  ikke 
havde  bemærket  imellem  Toldbetjentene,  men 
som  trods  sin  lurvede  Paaklædning,  der  skulde 
forestille  Uniform,  udfoldede  en  Aplomb  i  Op- 
træden ,  der  strax  røbede  Embedsmanden. 
Mønstrende  min  Rejsetaske  og  med  den  hule 
Haand  fremrakt  holdt  han  alt  undervejs  en 
længere  Tale,  idet  han  baglænds  løb  foran  og 
kun  havde  sin  Opmærksomhed  henvendt  paa 
at  holde  sig  udenfor  Rækkevidden  af  en  Spansk- 
rørsstok. Fortælleren,  der  ellers  forstaaer  de 
Indfødtes  Sprog  tilstrækkeligt  til,  som  man 
siger,  hverken  at  blive  kjøbt  eller  solgt,  begreb 
denne  Gang  ikke  et  Ord  af  Mulattens  Kauder- 
vælsk, i  hvilket  Stavelserne :  tok — bur,  tok — 
bur  stadigt  gjentog  sig,  og  da  vi  ikke  ønskede 
at  faae  en  Snes  gode  Cigarer,  der  laa  forvarede 
i  Rejsetasken,  enten  konfiskerede  eller  idet- 
mindste  krammede  af  Embedsmandens  sorte 
Hænder,  forklarede  vi  ham  paa  vort  fineste 
Arabisk,  at  Drikkepengene  allerede  vare  be- 
talte og  al  yderligere  Visitation  fuldstændig 
overflødig.  Men  han  protesterede  videre  og 
gjentog:  «Aiwa,  la  la,  isa  tok — bur,  tok — bur.» 
Hvad  tokbur  betyder,  kan  jeg  ikke  faae  ind  i 
mit  Hovede ;  det  synes  ikke  at  kunne  over- 
sættes ved  Tobak.  Skulde  det  være  Toggen- 
burg,    han    talte    om ,    og    skulde    denne    ædle 

Ridder,  dengang  han  gik  ombord  paa  Skibet 
«an  Joppes  Strande*  og  «schiffte  heim»,  virke- 
lig .have  snydt  Toldvæsenet  eller  paa  anden 
Maade  være  bleven  den  stedlige  Administration 
noget  skyldig,  saa  er  det  dog  altfor  uretfær- 
digt at  lægge  Beslag  paa  den  første  den  bedste 
Romantiker,  der  kommer  i  Land,  og  fordre 
gammel  Gjæld  betalt.  Det  fandt  da  Kawassen 
ogsaa  og  paaviste  nu  vor  Modpart  hans  Fejl- 
tagelse med  saa  indlysende  Grunde  a  posteriori, 
at  Toldbetjenten  trak  sig  tilbage  for  at  styrte 
ind  i  en  Port,  hvor  han  med  udbredte  Arme 
faldt  om  Halsen  paa  en  gammel  Kone,  der 
formodentlig  var  hans  Moder.  Selv  begav  vi 
os  videre  til  det  saakaldte  russiske  Hotel. 
Efter  at  have  forfrisket  os  med  et  Maaltid  god 
europæisk  Mad  og  et  Glas  Cypervin  samt  nydt 
et  Par  Timers  Hvile  i  et  kjøligt,  flisebelagt 
Værelse  indrettede  vi  os  ud  paa  Eftermid- 
dagen, saa  godt  det  lod  sig  gjøre,  paa  det 
ubekvemme  med  tre  Heste  forspændte  arabiske 
Kj øretøj,  der  skulde  befordre  os  til  den  hel- 
lige Stad. 

I  Udkanten  af  Jaffa  ved  et  Kildespring 
under  en  Kuppelhvælving  omgivet  af  høje,  hel- 
dende Palmer,  mødte  vi  atter  de  Pilgrimme, 
der  havde  gjort  Rejsen  sammen  med  os.  For- 
delte   ti    og    ti    paa    tre    store  Vogne    vare    de 

allerede    paa    Vejen    til    Jerusalem.     De    bleve 
øjensynligt  glade  over  Modet. 

Kjør  iforvejen,  barin,»  raabte  en  Mand 
paa  den  forreste  Vogn,  «og  sig  til  vore  Tyr- 
kere, at  de  skal  holde  sig  med  os  i  Nærheden 
af  Dig.» 

Karavanen  sætter  sig  i  Bevægelse.  En 
Tidlang  gaaer  det  i  jævnt  Trav  hen  over 
Sarons  Slette  mellem  Vinhaver  og  Bananplant- 
ninger bag  Hækker  af  store,  stikkende  Kaktus- 
buske med  guldgule  Blomster.  Enkelte  af 
disse  Kaktusplanter  komme  i  Omfang  et  mid- 
delstort Egetræ  temmelig  nær  og  høre  til  de 
mest  pragtfulde  Væxter,  vi  nogensinde  have 
set.  Levende  Hegn  af  denne  dejlige  Kaktus- 
art findes  ogsaa  stedvis  paa  Sicilien,  men  hver- 
ken her  eller  andetsteds  i  Middelhavslandene 
naaer  Planten  dog  den  Fylde  og  Frodighed  i 
Trivsel,  som  baade  Sol  og  Jordbund  give  den 
paa  Sarons  Slette.  Af  Blomsten,  der  baade  i 
Duft  og  Udseende  minder  om  en  kjæmpestor 
gul  Aakande,  udvikler  sig  hen  paa  Sommeren 
en  saftig  velsmagende  Frugt,  der  for  Palæstinas 
fattige  Befolkning  er  et  Næringsmiddel  af  særlig 
Betydning.  Kun  kaster  den  smukke,  nyttige 
Plante  næsten  ingen  Skygge,  og  til  Skygge 
kunde  vi  trænge,  thi,  skjøndt  det  er  langt  ud 
paa  Eftermiddagen,  brænder  Solen  ubarmhjer- 
tigt.    Det    bliver    nødvendigt    at   unde  Hestene 

en  kort  Hvile,  da  vi  naae  Ramleh,  det  bibelske 
Arimathæa.  I  Middelalderen  var  Stedet  en 
betydelig  Stad  og  Sæde  for  en  Ærkebiskop; 
Ruiner  af  en  prægtig  Kirke  viet  til  den  hellige 
Joseph  vidne  endnu  om  svunden  Herlighed. 
Nu  brede  Tamariskbuskene  sig  paa  Pladsen, 
hvor  Højalteret  stod;  det  skumrer  mellem  de 
halvt  sammenstyrtede  Hvælvinger.  Korstogenes 
Tid  er  forlængst  forbi;  dens  Kathedraler  styrte 
sammen  eller  falde  i  Mohammedanernes  Hæn- 
der. Mariakirken  i  Ramleh,  en  herlig  Basilika 
fra  det  tolvte  Aarhundrede,  er  nu  omdannet 
til  en  Moské.  Stedets  fanatiske  Befolkning 
tilsteder  efter  Sigende  højst  ugjerne  en  Christen 
Adgang  til  den  gamle  Helligdom.  Maaske 
var  det  dog  lykkedes  os  at  trænge  derind, 
om  der  endnu  havde  været  Dagslys  paa  Him- 
len. Men  Solen  er  omtrent  gaaet  ned;  det  er 
paa  Tide  at  bryde  op. 

Vejen  fører  videre  ud  over  Sletten  mod 
Øst  i  Retning  af  Judæas  Bjerge,  der,  medens 
det  var  lyst,  laa  synlige  for  os  paa  Afstand  i 
blaalig  Taage.  Nu  er  Mørket  faldet  paa.  Om- 
ridsene af  Kaktusserne  og  Oliventræerne  tegne 
sig  utydeligt  mod  den  skumrende  Himmel 
som  Egepurrer  eller  Pilekrat;  man  kunde  tro 
sig  hjemme  paa  en  Markvej  i  Jylland,  om  ikke 
en  enkelt  Palme,  smal  og  slank  som  en  Søjle, 
hist   ogf  her    gav  Landskabet   et  fremmedartet 

Præg.  Maanen  er  kun  i  første  Kvarter,  men 
lyser  stærkt.  Fra  Tid  til  anden  møde  vi  snart 
enkelte,  snart  flere  Beduiner  tilhest  med  Geværet 
over  Ryggen  og  Pistoler  i  Sadelhylsteret;  de 
se  overordentlig  krigeriske  ud,  men  ere  som 
Regel  vistnok  meget  fredsommelige.  Etsteds, 
hvor  Vejen  fører  gjennem  en  Kløft  med  højt 
Krat  paa  begge  Sider,  bliver  vor  Kudsk  dog 
urolig;  hans  skarpe  Øje  har  i  Skumringen  op- 
daget et  Par  Figurer,  der  forekomme  ham  mis- 
tænkelige. Han  vender  sig  om  og  raaber  til 
Araberen,  der  kjører  Vognen  nærmest  bagved; 
denne  lader  Feltraabet  gaae  videre,  og  Kara- 
vanen standser.  Den  stærke  Herrens  Mand 
Peter  Isajewitsch  er  sprunget  af  og  begiver  sig 
fulgt  af  et  Par  andre  Rejsende  ned  i  Hulvejen 
paa  Rekognoscering.  Det  viser  sig,  at  Skik- 
kelserne derhenne  er  en  tyrkisk  Patrouille. 
Saa  meget  desto  bedre.  I  det  Hele  synes  det, 
at  Militærautoriteterne  i  Palæstina  forstaae  at 
holde  Ordenen  vedlige,  og  Vejen  fra  Jaffa  til 
Jerusalem  maa  betragtes  som  temmelig  sikker. 
Ikke  destomindre  er  det,  efter  hvad  der  senere 
blev  sagt  os,  muligt  nok  noget  overilet  at  til- 
bagelægge den  ved  Nattetid,  naar  man  fører 
en  stor  Sum  Penge  med  sig.  Paa  Tilbage- 
vejen gav  den  russiske  Konsul  i  Jerusalem  os 
en  bevæbnet  Kawas  med  som  Eskorte 

Henimod    en    Time    før  Midnat    naaede    vi 

den  arabiske  Landsby  Latrun,  der  ifølge  en 
naiv  middelalderlig  Tradition  skal  være  Føde- 
stedet for  den  bodfærdige  Røver.  Gjæstgive- 
riet,  hvor  vi  gjøre  Holdt  for  at  vande  Hestene, 
er  en  halvmørk,  fugtig  Hvælving,  formodentlig 
en  Kirkeruin,  oplyst  af  et  Par  Tællepraase 
fastgjorte  i  et  Tøndebaand  under  Loftet.  De 
fleste  af  Pilgrimmene  sove  siddende  eller  lig- 
gende i  deres  Vogne,  som  de  bedst  kunne. 
Selv  gaae  vi  sammen  med  Peter  Isajewitsch  og 
to  andre  Rejsende  ind  i  den  tarvelige  Kro, 
bestille  varmt  Vand  og  lave  os  The,  som  vi 
drikke  siddende  i  den  fjerneste  Krog,  vi  kunne 
finde.  Det  øvrige  Rum  er  fuldt  af  skrigende 
Arabere  og  læspende  Jøder.  Det  kommer  til 
en  Ordstrid  mellem  to  af  de  Tilstedeværende, 
et  kladskende  Ørefigen  runger  op  under  Hvæl- 
vingen, og  et  Øjeblik  efter  er  Slagsmaalet 
igang  over  hele  Linien.  I  og  for  sig  gjør  det 
ikke  noget ;  vi  ere,  som  Peter  Isajewitsch  trø- 
stende bemærker  til  den  eneste  Dame  i  Sel- 
skabet, alt  i  alt  fire  Nordboer,  der  i  Nøds- 
tilfælde sandsynligvis  kunde  holde  os  de  spinkle 
Arabere  og  smalbenede  Jøder  tre  Skridt  fra 
Livet.  Lad  dem  slaaes!  Men  da  de  tilsidst 
rykke  saa  nær  ind  paa  os,  at  de  støde  til 
Bordet  og  vælte  en  Thekop,  rejser  den  rus- 
siske   Præst    sig    op.      Hvidhaaret    er    han ;    til 

Gjengjæld  rager  han  to  Hoveder  op  over  den 
højeste  af  de  Kjæmpende. 

« Stille,  stille,  lille  Børn,»  siger  han  og 
lader  en  Haand  falde  ned  imellem  dem. 

Hvad  han  sagde,  forstod  ingen  af  de  Til- 
talte, men  trods  det  godmodige  Tonefald  i 
Stemmen  fandt  Troppen  det  raadeligst  at  trække 
sig  tilbage.  Det  kunde  jo  ellers  hænde,  at  den 
fremmede  Mand  slog  til. 

Hvorom  alting  er,  lader  det  sig  alligevel 
ikke  gjøre  at  overnatte  paa  Stedet,  og  Rejsen 
fortsættes,  skjøndt  med  en  Del  Forsigtighed, 
thi  Maanen  er  gaaet  ned,  og  Vejen  begynder 
at  blive  meget  stenet.  Efter  flere  Gange  at 
have  været  nær  ved  at  vælte,  naae  vi  langt 
ud  paa  Natten  Passet  Bab-el-Wadi,  der  danner 
Indgangen  til  Bjergene.  Omkring  et  Baal  har 
en  tyrkisk  Vagtpost  lejret  sig ;  Soldaterne  med 
den  røde  Fez  paa  Hovedet  ryge  Vandpibe  og 
spille  Tærninger.  I  nogen  Afstand  fra  den 
malerisk  belyste  Gruppe  længere  borte  i  Halv- 
mørket, hvor  Skjæret  fra  Baalet  kun  ufuld- 
stændigt rækker  hen,  græsse  deres  opsadlede 
Heste  i  Krattet  mellem  de  store  Stenblokke. 
Udenfor  Kaffehuset  er  der  Trængsel  og  For- 
virring. En  Række  Kameler  med  fuld  Oppak- 
ning har  spærret  Vejen  for  en  Drift  Æsler, 
som  for  Størstedelen  rides  af  tilslørede  Kvinder 
under  Bevogtning    af   nogle    Bjergboere    tilhest 

i  hvide  Kapper  og  med  det  uundgaaelige  lang- 
lobede  Gevær  tværs  over  Ryggen.  En  af  Ryt- 
terne vil  skaffe  Plads  og  sætter  med  et  højt 
Skrig  ind  paa  Kamelerne,  svingende  sit  Yaa- 
ben  i  Kredse  over  Hovedet.  Men  hans  Hest 
bliver  sky  og  springer  til  Siden;  der  opstaaer 
et  skrækkeligt  Virvar,  midt  i  hvilket  en  halv 
Snes  velrettede  Stokkeslag,  førte  af  en  i  Mør- 
ket usynlig  Haand,  endelig  bringer  Orden  til- 
veje,  og  vore  Vogne  slippe  igjennem. 

Vejen  fører  jævnt  stigende  op  gjennem 
Judæas  Bjerge,  der  i  Begyndelsen  ligge  for  os 
i  det  svage  Stjernelys  som  runde  Bakker  over- 
groede med  lavt  Krat.  Længere  oppe  antager 
Egnen  et  vildere  Præg,  Plantevæxten  forsvinder 
efterhaanden,  og  Stenblokkene  blive  hyppigere. 
Et  Dyr  som  en  stor  Hund  og  med  Øjne,  der 
synes  at  lyse  i  Mørket,  lusker  over  Vejen  og 
bliver  et  Sekund  eller  to  staaende  stille.  Kud- 
sken  slaaer  et  Smæld  med  Pisken  og  udstøder 
et  gjennemtrængende  Skrig;  Dyret  smuttede 
ned  i  Kløften  ved  Siden  af  Vejen  og  forsvandt 
med  en  paafaldende  Bevægelse  ligesom  et 
Menneske,  der  løber  paa  fire.  «Deba*  sagde 
Araberen;  det  var  en  Hyæne.  Der  er  mange 
af  dem  i  Syrien,  og  farlige  synes  de  ikke  at 
være.  Kun  den  ene  af  Hestene  i  Trespandet 
gav  et  lille  Ryk  tilbage  ved  Synet  af  Rov- 
dyret;   paa    de    andre   var  ingen  Uro  at  spore. 

Jeg  fik  i  en  Hast  Revolveren  frem  af  Rejse- 
tasken ;  for  en  Mand,  der  kun  en  sjelden  Gang 
har  drevet  det  til  ved  et  Vaadeskud  at  om- 
bringe en  Agerhøne,  maatte  der  være  noget 
særlig  tilfredsstillende  i  at  kunne  føje  Hyænen 
med  til  Fortegnelsen  over  de  Dyr,  paa  hvilke 
han  har  skudt  fejl.  Men  Araberen  greb  mig 
om  Armen  med  et  forskrækket:  «Inschallah, 
Chawadja  (Gud  bevare  Dig,  Herre).  Hvis  Du 
skyder  her  om  Natten,  bliver  det  ikke  godt.» 
Hvad  der  egentlig  var  ivejen  for  at  skyde, 
forstod  vi  kun  yderst  ufuldstændigt,  men  stak 
alligevel  Piben  ind.  Hermed  endte  vor  Jagt 
efter  Hyæner  i  Palæstinas  Ørkenbjerge,  thi  de 
to  Gange  vi  senere  havde  Lejlighed  til  at  se 
et  saadant  Uhyre,  satte  det  afsted  i  kort  Gal- 
lop,  inden  der  var  Tale  om  at  komme  det 
paa  Skudvidde,  især  da  med  en  Pistol.  Maaske 
kan  Hyænen  sommetider  være  glubsk;  hvad 
os  angaaer,  ere  vi  efter  egen  gjort  Erfaring 
betydelig  mere  bange  for  en  blisset  Ko,  om 
hvem  det  ikke  udtrykkelig  er  sagt,  at  den  ikke 
river,  end  for  nogensomhelst  stribet  Hyæne. 

Natten  er  stille.  Kun  Græshopperne  synge 
højt,  og  paa  Afstand  lyder  nu  og  da  Chaka- 
lernes  Tuden.  De  udmattede  Heste  trække 
med  Besvær,  og  min  Araber  smaasover  paa 
Bukken.  Dette  sidste  er  mindre  behageligt, 
thi  skjøndt  Vejen  af  en  Bjergvej   at  være  ingen- 


122 


lunde  er  ubetinget  slet,  maa  man  dog  have 
Øjnene  med  sig  for  ikke  at  vælte.  Han  faaer 
fra  Tid  til  anden  et  Dunk  i  Ryggen:  «Yellah, 
kawam  (lad  det  gaa  lidt  raskere) »,  men  meget 
hjælper  det  ikke;  næste  Øjeblik  falder  han 
igjen  i  Søvn  Heldigvis  begynder  det  at  blive 
lysere.  Over  den  Bjergkam,  hvor  efter  Sigende 
Pagtens  Ark  stod,  før  David  førte  den  til  Jeru- 
salem, kommer  Morgenstjernen  frem. 

Bleg  Morgenstjernen  smiler  og  forsvinder, 

Et  større  Lys  nu  over  Jord  oprinder, 

Det  kommer  hist  fra   Ostens   Palmeskove   — 

Det  kommer.  Den  højeste  Klippespids 
begynder  at  lue,  og  fra  den  luegyldne  Spids 
rinder  Dagskjæret  i  rosenrøde  Strømme  længere 
og  længere  ned  over  Bjergsiden.  Saa  staaer 
Solen  op.  Den  belyser  en  lille  Stad  med  hvide 
Huse  i  Kløften  mellem  to  Klipper  tilvenstre 
for  Vejen.  Traditionen  kalder  den  Emaus. 
Tung  og  stenet  er  Vejen  derfra  til  Jerusalem  5 
for  at  skaane  Hestene  tilbagelægge  vi  en  Del 
af  den  tilfods.  Rundingerne  af  de  nøgne  Bjerge 
til  begge  Sider  staae  som  store  Tuer  over  et 
Grundlag  af  vandrette  Klippeflader,  den  ene 
trinvis  over  den  anden.  Saa  regelret  ligge  de 
store  Stenblokke,  at  det  ser  ud,  som  om  de 
af  Menneskehænder  vare  sammenføjede  til  Mure, 
der  som  Ringe,    den    ene    indenfor   den  anden, 

løftede  sig  op  ad  Bjerget  i  Terrasser.  Høj- 
derne selv  ere  ubeboede  og  blottede  for  al 
Plantevæxt;  kun  pletvis  i  Dalene  mellem  de 
tørre,  kullede  Kuppelbjerge  kommer  en  Vin- 
gaard  eller  Oliehave  tilsyne  som  en  lille  grøn 
Plet  omkring  en  Cisterne.  Hvor  der  er  Vand, 
er  der  Liv,  siger  et  arabisk  Ordsprog;  neppe 
noget  andet  Sted  er  saa  tørt,  saa  dødt  og  saa 
trykkende  trist  som  Jerusalems  Omegn.  Over 
forbrændte,  afsvedne,  ensformige  Højder  paa 
stenede  Veje,  snart  langsomt  opad  under  den 
glødende  Sol,  snart  møjsommeligt  ned  ad  Bakke 
med  Bræmse  paa  Hjulene,  slæber  Vognen  sig 
frem  i  Skridtgang.  Det  varer  en  Uendelighed. 
Er  der  langt  tilbage?  Ja,  et  Stykke  endnu, 
og  Staden  viser  sig  ikke,  før  man  allerede  har 
naaet  den.  Et  vidtløftigt  græsk  Kloster  og  to 
gamle  Vagttaarne  er  det  første,  som  træder  os 
imøde.  Staden  selv  ligger  nedenfor  paa  Skraa- 
ningen  imod  Josafats  Dal  og  er  i  hele  sin  Ud- 
strækning ikke  synlig  for  den ,  der  kommer 
vesterfra  ad  Jaffavejen.  Det  er  fra  Oliebjerget 
mod  Øst,  at  Jerusalem  skal  betragtes.  I  For- 
grunden over  de  tandede  Mure  staaer  paa 
Templets  Grund  Omars  prægtge  Moské.  Bag- 
ved den  trænger  sig  Side  om  Side  i  Virvar 
op  ad  Skraaningen  et  Mylr  af  hvide  Huse  med 
flade  eller  ægformigt  hvælvede  Tage,  over- 
ragede   snart   af  Spiret   paa    en  christen  Kirke, 

snart  af  en  graa,  faldefærdig  Minaret.  Højere 
liggende  end  de  andre  løfte  sig  i  Hjørnet  mod 
Nordvest  de  korskronede  Kupler  af  Opstan- 
delseskirken  over  den  hellige  Grav. 


XII. 

Den  hellige  Grav. 

For  at  have  uindskrænket  Frihed  i  Be- 
vægelser og  Levemaade  havde  vi  først  bestemt 
ikke  at  tage  ind  i  nogensomhelst  af  Jerusalems 
mangfoldige  gejstlige  eller  verdslige  Stiftelser 
med  deres  mere  eller  mindre  klosterlignende 
eller  officielle  Præg  og  Tone.  Hensigten  var 
at  indlogere  os  i  Stadens  eneste  større  Gjæst- 
givergaard ,  det  saakaldte  Mediterranean  hotel, 
hvor  der  efter  Sigende  skulde  være  baade 
propert  og  anstændigt,  uden  at  man  dog  til 
hver  Tid  paa  Dagen  saae  altfor  mange  An- 
sigter lagte  i  hellige  Folder,  eller  ved  at  sætte 
sig  tilbords  blev  mødt  med  den  stilfærdigt 
hovmestererende  Yttring:  «Ja,  De  spiser  natur- 
ligvis Fastemad. »  Faste  kan  man  meget  godt; 
det  strider  slet  ikke  mod  Evangeliet;  tvertimod; 
kun  skal  man  ikke  gjøre  det  paa  Kommando. 
Peter    Isajewitsch    trøstede    os    imidlertid    med, 

at  faste  vilde  vi  i  ethvert  Tilfælde  komme  til, 
hvor  vi  saa  tog  ind  i  Jerusalem,  ikke  i  Hen- 
hold til  Ordensbestemmelser  eller  andre  fromme 
Regler,  men  slet  og  ret  af  den  simple  Grund, 
at  der  i  Jerusalem  næsten  aldrig  er  noget  at 
faae  at  spise.  Hvad  Frihed  angik,  kunde  han 
indestaae  os  for,  at  vi  vilde  faae  den  i  fuldeste 
Maal,  om  vi  for  godt  Rejsekammeratskabs  Skyld 
fulgte  med  ham  og  tog  Bolig  i  den  russiske 
Kolonis  rummelige  Pilgrimshus.  Det  vilde 
være  saa  meget  desto  mere  passende,  som  vi 
selv,  skjøndt  ikke  orthodox,  var  i  russisk  Tje- 
neste. Konsulen  skulde  desuden  være  en  ual- 
mindelig elskværdig  Mand. 

Vi  fulgte  Præstens  Raad,  hvad  vi  senere 
ikke  havde  Grund  til  at  fortryde,  og  gjennem 
den  Forstad  af  moderne  europæiske  Bygninger, 
som  efterhaanden  opføres  paa  Plateauet  vest  for 
Jerusalem,  kjørte  vi  hen  til  det  saakaldte  rus- 
siske Terræn.  Denne  betydelige  Jordlod,  som 
indtager  Størstedelen  af  to  Udlobere  fra  Bjerget 
Skopos,  er  beliggende  umiddelbart  nordvest  for 
den  nuværende  Stadsmur  og  svarer  omtrent  til 
Stedet,  hvor  Titus  under  Jerusalems  Belejring 
havde  sit  Hovedkvarter.  Midt  paa  Pladsen, 
der  selv  er  omhegnet  med  Mure  som  en  Kloster- 
gaard  og  beplantet  med  Acacietræer  og  Palmer, 
der  holdes  ilive  ved  kunstig  Vanding,  knejser 
en  Kirke  med  fem  Kupler,   omgivet  af  kaserne- 

lignende  Stenhuse  under  Skifertag.  Vi  sendte 
vore  Pas  hen  i  Konsulatet  og  begav  os  ind  i  et 
foreløbigt  anvist  Værelse  for  at  bringe  Paa- 
klædningen  lidt  i  Orden  efter  en  søvnløs  Nat 
og  en  Kjoretur  paa  over  fjorten  Timer.  Staaende 
i  et  temmelig  negligeret  Toilette  med  Ansigtet 
ned  i  Vandfadet  og  Skjorteærmerne  opsmøgede, 
fik  jeg  Besøg  af  en  elegant  udseende  ung  Mand, 
der  præsenterede  sig  som  første  Sekretær  ved 
Konsulatet  og  meldte,  at  der  var  anvist  os 
Værelser  i  Bygningskomplexets  Hovedfløj.  «Jeg 
hedder  Brandt, »  sagde  han  paa  Russisk,  «min 
Farfader  var  dansk  af  Fødsel. »  Meget  smuk 
og  ualmindelig  elskværdig,  næsten  kvindelig  fin 
i  Væsen  og  Manerer,  var  denne  vor  Lands- 
mand i  tredie  Led,  som  ikke  havde  tabt  Mindet 
om  sin  Afstamning,  hvorvel  han  aldrig  havde 
hørt  Klangen  af  det  danske  Sprog.  Jeg  kom 
under  mit  Ophold  i  Jerusalem  til  at  holde  op- 
rigtigt af  ham  og  lærte  i  ham  en  taktfuld  og 
energisk  Embedsmand  at  kjende,  som  med 
anerkendelsesværdig  Dygtighed  beklædte  en 
Post,  der  turde  have  været  for  slibrig  og 
vanskelig  for  hans  unge  Alder  og  Mangel  paa 
Erfaring.  Senere  hørte  vi,  at  han  var  bleven 
forflyttet,  det  vil  sige  forfremmet.  Der  taltes 
rigtignok  noget  om,  at  en  af  Grundene  til  hans 
pludselige  Avancement  havde  været,  at  han 
var  Lutheraner;  derfor  maatte  han   bort  fra  det 

hellige  Sted.  Det  forbauser  os;  Tolerance  er 
ellers  en  af  den  russiske  Kirkes  ubestridelige 
høje  Egenskaber.  Muligvis  har  der  været  en 
Intrige  med  i  Spillet,  en  Intrige  fra  Gejstlig- 
hedens Side,  ikke  mod  den  unge  Mand  selv, 
men  kan  hænde  mod  den  energiske  Konsul, 
der  ved  hans  Bortgang  mistede  sin  bedste, 
mest  trofaste  Støtte.  Intriger  florere  sagtens 
allevegne,  hvor  der  er  Mennesker  sammen  med 
Mennesker;  sørgeligt  er  det  kun,  at  de  synes 
at  trives  allerbedst  som  Ukrudt  og  brede  sig 
allerfrodigst  netop  paa  Jerusalems  Jordbund. 
Men  herpaa  ville  vi  for  Øjeblikket  ikke  tænke 
mere;  nu  have  vi  faaet  Ansigt  og  Hænder 
vaskede  rene  og  Støvet  banket  ud  af  Klæderne. 
Det  kunde  til  en  Afvexling  gjøre  godt  at  prøve 
paa  ogsaa  aandelig  talt  at  faae  Støvet  rystet 
af  og  for  et  Øjeblik  ogsaa  indadtil  komme  til 
at  se  saa  rene  og  anstændige  ud  som  muligt. 
Saa  kunne  vi  gaae  en  lille  Gang,  blot  for  et 
Kvarterstid,  lige  frem  ad  Vejen  uden  at  se  os 
synderligt  om  hverken  tilhøjre  eller  tilvenstre. 
Solen  brænder  over  den  golde  Klippegrund 
og  Vexellererne  og  de  Handlende,  som  have 
opslaaet  deres  Telte  udenfor  Indhegningen  om- 
kring det  russiske  Terræn,  forfølge  os  med 
højrøstede  Tilbud;  vi  lade  dem  uændsede. 
Under  Resterne  af  et  middelalderligt  Kastel, 
det   saakaldte  Davidstaarn,    paa  Stedet   for  det 

bibelske  Sion,  aabner  sig  en  Port  i  den  mau- 
riske Stadsmur  med  hvide,  snørklet  udklippede 
Tinder.  Det  er  Jaffaporten,  den  vestlige  Ind- 
gang til  Jerusalem.  En  Gade,  en  ussel  Gyde, 
men  alligevel  Byens  bredeste  og  største,  fører 
fra  Porten  imod  Øst.  En  Række  belæssede 
Kameler  spærre  Gaden  med  deres  Dobbeltkurve, 
fyldte  med  Grus  og  Murbrokker,  der  føres  bort  fra 
et  Hus,  der  er  under  Nedrivning.  Det  skarpe 
Kalkstøv  bider  i  Øjnene,  Foden  glider  paa  den 
toppede,  smudsigt  slibrige  Brolægning,  og  Folk 
i  østerlandske,  ikke  meget  renlige  Dragter  med 
svajende  Folder  skubbe  sig  frem  paa  den  snevre 
Plads  og  støde  til  den  Forbigaaende  med  Al- 
buerne. Dertil  have  de  forresten  ubestridelig 
Ret.  Vi  bøje  ind  i  en  Tvergade  tilhojre ; 
Christengaden  hedder  den.  Den  er  som  Hel- 
hed ikke  brolagt,  eller  maaske  bliver  Brolæg- 
ningen netop  nu  lagt  om.  Dybe  Gruber  ere 
flere  Steder  gravede  i  Midten  af  Strædet;  Fug- 
tighed og  ildelugtende  Affald  samler  sig  i  dem, 
og  en  for  en  bevæge  vi  os  videre,  trykkende 
os  ind  til  Muren  efter  først  at  have  ventet  en 
Stund  for  at  lade  nogle  Pakæsler  slippe  forbi. 
Atter  vende  vi  os  tilhøjre;  en  Stentrappe  under 
en  muret  Bue  fører  os  ned  paa  en  aaben  fir- 
kantet Plads,  belagt  med  sprukne  Fliser  I 
Forgrunden  staae  et  Par  afbrudte  Søjlestumper; 
tilvenstre  rager  en  kullet  Minaret  frem,  tilhojre 

ligger  et  forfaldent  Kloster  med  smaa,  højt- 
siddende Vinduer,  og  ligeoverfor  os  i  Pladsens 
Baggrund  kommer  Fagaden  af  en  Kirkebygning 
tilsyne.  Det  er  Opstandelseskirken.  Kun  faa 
Skridt  adskiller  os  fra  den,  men  ogsaa  disse 
faa  Skridt  maa  vi  trænge  os  frem  med  Magt 
gjennem  en  Skare  Handlende,  som  have  lejret 
sig  paa  Pladsens  Stenfliser  og  nu  fra  alle  Sider 
omringe  Besøgeren  for  at  paanøde  ham  deres 
udskaarne  og  malede  Helgenbilleder  eller  idet- 
mindste  bringe  ham  til  at  kjøbe  en  Haandfuld 
smaa,  raat  forarbejdede  Kors  af  Oliventræ  eller 
Perlemor.  Vi  love  dem  at  komme  igjen,  og 
de  lade  os  i  Fred.  Vanskeligere  er  det  at 
slippe  fri  for  en  halv  Snes  græske  og  armeniske 
Munke,  som  have  faaet  Øje  paa  den  Rejsende 
og  nu  komme  løbende  til  og  gribe  fat  paa 
ham,  inden  han  har  naaet  Indgangen  til  Kirken. 
Det  er  unge,  skjægløse  Mennesker-  i  deres 
sorte,  flagrende  Fruentimmerkapper  og  med 
deres  lange  Fruentimmerhaar,  som  under  den 
stærke  Gestikulation  flyver  dem  i  Tjavser  fra 
den  ene  Skulder  over  paa  den  anden,  frem- 
byde de  et  baade  for  det  legemlige  og  aande- 
lige  Øje  frastødende,  næsten  uanstændigt  Skue. 
Heldigvis  lykkedes  det  ved  et  Par  Ord  paa 
Græsk  til  Svar  paa  deres  paatrængende  daar- 
lige  Russisk,  at  faae  dem  til  at  trække  sig  til- 
bage   til    deres    egne   Enemærker.      Ikke    blot 

Klosteret,  men  desværre  ogsaa  Kirkens  øverste 
Stokværk  er  i  vore  Dage  indrettet  til  Bolig 
for  disse  Munke;  man  ser  dem  række  sig  ud 
af  Vinduerne  deroppe,  og  udenfor  hænger  deres 
Lintøj  til  Tørring  og  vifter  ud  over  Kirkens 
Facade.  Engang  for  mange  Tider  siden  synes 
denne  Forhal  at  have  været  et  Mesterværk  af 
romansk  Bygningskunst.  Nu  er  den  ene  af  de 
to  smukke  Rundbuer  i  Portalen  skjødesløst 
muret  til;  Sandstensornamenterne  bære  paa 
mange  Steder  Spor  af  at  være  blevne  hærgede 
af  Ildsvaade.  Det  skjønne  Klokketaarn  fra 
Korstogenes  Tid  er  næsten  styrtet  sammen; 
Korset  paa  den  ene  Kuppel  helder,  og  hele 
Templet  gjør  i  sit  Ydre  Indtrykket  af  For- 
sømmelse og  Forfald. 

Det  første,  vort  Øje  falder  paa,  efter  at 
vi  ere  traadte  ind  i  Kirken,  er  en  Patrouille 
tyrkiske  Soldater,  som  paa  Gulvet  i  Nærheden 
af  den  Marmorflise,  paa  hvilken  Christi  Legeme 
skal  være  bleven  salvet  før  Gravlægningen, 
mageligt  strække  sig  henad  deres  Tæpper  og 
ryge  Tobak.  Vi  have  ingen  Ret  til  at  forarge 
os  over  dem;  deres  Nærværelse  er  desværre 
for  enkelte  Tilfældes  Skyld  højst  nødvendig. 
Men  herom  ville  vi  paa  dette  Sted  hverken 
tænke  eller  tale.  Tilhøjre  for  os  ligger  Op- 
gangen til  Golgatha,  hvis  vestlige  Skraaning  er 
draget  med  ind  under  Opstandelseskirkens  Tag. 

Vi  opsætte  at  gaae  derop  til  en  anden  Gang; 
for  Øjeblikket  er  der  Trængsel  og  samtidig 
Gudstjeneste  paa  flere  forskjellige  Sprog,  hvad 
der  virker  uharmonisk  og  forvirrende.  Heller 
ikke  Kirkens  Hovedskib,  det  overfyldte  Katho- 
likon,  besøge  vi  strax,  men  bøje  af  tilvenstre 
forbi  nogle  mindre  Sidekapeller  ind  under 
Kirkens  vestlige  Rundkuppel.  Der  er  tyst 
under  den  høje  Hvælving;  kun  ganske  faa 
Mennesker  ere  forsamlede  her,  sex  eller  syv 
Kvinder;  de  forstyrre  ikke.  —  Nej,  det  gjøre 
de  neppe.  Her  forstyrrer  kun  den,  som  er 
hovmodig  nok  til  at  have  fine  Fornemmelser 
og  helst  vilde  have  Pladsen  udelukkende  for 
sig  selv.  En  saadan  Herre  kunde  det  ikke 
skade  for  en  kort  Stund  at  gjøre  sig  selv  noget 
mindre,  blot  saa  meget  mindre  som  fra  Fod- 
saalen  op  til  Knæet.  Stedet  egner  sig  desuden 
dertil.  Der  er  taust.  Kun  længere  borte  fra 
en  af  Kirkens  Sidefløje  lyder  Orgelspil  og  Sang. 
Det  er  vistnok  Benedictus,  der  synges:  «Høj- 
lovet  den,  der  kommer  i  Herrens  Navn»,  men 
Ordene  lade  sig  ikke  skjelne  tydeligt,  neppe 
nok  Melodien.  Flyvende  Toner  af  den  minde 
om  en  Psalme,  jeg  skulde  kjende:  «Der  sad 
en  Engel  paa  Gravens  Sten*.  —  « Benedictus, 
qui  venit»,  siger  Choret  inde  fra  Sideskibet, 
denne  Gang  klart  og  hørligt.  —  «Han  peged 
med  sin  Palmegren«.  —  Det  er  alligevel  godt, 

at  der  er  saa  stille,  stille,  saa  at  man  hører 
Voxlysflammerne  knittre  foran  det  fritstaaende 
Kapel  i  Midten  under  Hvælvingen.  —  «Ho- 
sannah»,  lyder  atter  Choret  paa  Afstand,  og 
paa  Afstand  ligger  den  lille  Gruppe  af  sex 
eller  syv  Mennesker  stille  paa  Knæ  foran  det 
straalende  Kapel.  Hvilken  Mængde  Lys  og 
gyldne  Hængelamper,  lidt  for  megen  forgjænge- 
lig  jordisk  Pragt.  Kun  er  det  smukt,  at  Ka- 
pellets Kuppeltag  foroven  afsluttes  af  en  Stjerne 
og  ikke  af  et  Kors.  Paa  dette  Sted  har 
Korset  ophørt  at  være  til.  —  «Hosannah  in 
excelsis !»  —  Se  her  Stedet,  hvor  de  lagde  ham. 
At  Pladsen  for  Golgatha  og  Raadsherren 
Josefs  Have  med  Klippegraven  er  rigtigt  an- 
givet af  Traditionen,  have  de  seneste  Udgrav- 
ninger hævet  over  al  Tvivl.  Anderledes  for- 
holder det  sig  ganske  vist  med  Størstedelen  af 
de  øvrige  Bestemmelser  og  Navne,  der  møde 
os  paa  den  rummelige  Plads  indenfor  Op- 
standelseskirkens  Mure.  Saaledes  vækker  Be- 
tragtningen af  den  slebne,  røde  Marmorplade, 
paa  hvilken  Christi  Legeme  skal  være  bleven 
salvet,  snarere  Tvivl  end  Andagt;  det  samme 
gjælder  om  Kryptkirken,  hvor  det  sande  Kors 
efter  Sigende  blev  fundet.  Men  herpaa  kommer 
det  ikke  an,  og  det  kan  i  flere  Henseender 
være  ret  interessant  og  lønnende  ved  gjentagne 
Besog    af  Kirken    at    gjøre    sig   bekjendt   med 

dens  Enkeltheder.  Dog  opsætte  vi  dette  til 
en  anden  Gang;  Trætheden  efter  Rejsen  giver 
sig  tilkjende,  og  selv  med  usvækkede  Legems- 
kræfter er  det  vanskeligt  i  længere  Tid  at  holde 
Stemningen  oppe-,  en  Ubetydelighed  kan  virke 
forstyrrende.  Der  var  smukt  og  højtideligt  ved 
selve  Graven  i  Kapellets  Indre;  den  simple 
Sten,  som  dækker  Gruben,  gjør  Tjeneste  som 
Alter.  Hængelamperne  med  deres  dæmpede 
Skjær  ere  ogsaa  paa  deres  Plads,  og  selv 
Billederne  paa  Væggen  ovenover  have,  trods 
den  tarvelige  Udførelse,  fuldstændig  Berettigelse 
som  Udtryk  for  andre  Menneskers  Religions- 
følelse,  der  kan  være  lige  saa  god  som  Ens 
egen,  kan  hænde  meget  bedre.  Men  Rosen- 
vandet, hvormed  Munken  overstænkede  os  ved 
vor  Bortgang,  kunde  have  været  sparet.  Det 
fyldte  Rummet  med  sin  kvalme  Duft  og  gjorde 
det  pludseligt  lavt  og  trykkende  som  et  Grav- 
kammer. Et  Vers  af  Frithiofs  Saga  faldt  os 
ind,  hvor  Balderspræsten,  forjættende  den  nye 
Lære,  som  begynder  at  dæmre,  nævner  Pro- 
feten fra  Østerland  og  siger: 

Under  fjerran  palmer  står  hans  graf  i   ljus. 

Var  det  virkelig  ikke  bedre,  om  Kapellet 
med  dets  tunge  Mure,  dets  lave  Loft  og  dets 
Prydelser  af  Guld  og  Sølv  helt  var  borte,  og 
Graven  stod  frit  i  det  varme  Dagslys,  omranket 

af  Blomster  under  viftende  Palmekroner?  Det 
vilde  være  nok  saa  smukt  og  stemningsfuldt. 
Forresten  synes  det,  at  Stemning  og  Christen- 
dom ikke  have  meget  med  hinanden  at  gjøre. 
Enhver  Stemning,  selv  den  stærkeste,  dunster 
temmelig  hurtigt  bort  af  sig  selv;  at  bevare 
den  falder  ofte  svært;  forjage  den  kan  man 
altid.  Ikke  saa  let  gaaer  det  med  Christen- 
dommens Magt,  naar  i  det  daglige  Livs  Fjend- 
skab og  Kamp,  hvor  Sejren  mangen  Gang 
vilde  være  vis,  om  man  fik  Lov  til  at  handle 
efter  eget  Omdømme,  denne  Magt  pludseligt 
træder  til,  griber  begge  Ens  Hænder,  bøjer 
dem  tilbage  og  surrer  dem  fast  paa  Ryggen. 
Saa  bliver  man  slaaet;  Hænderne  ere  bundne. 
Det  var  vel  endelig  nok  muligt  at  sprænge 
Baandene,  men  —  men  —  den  samme  Magt, 
som  tager  Magten  fra  En,  har  hjulpet  godt  en 
Gang  eller  to,  hvor  hverken  Ens  egne  eller 
Andres  Hænder  kunde  udrette  noget,  skjøndt 
de  vare  fuldstændig  frie. 


XIII. 

I  Konsulatet. 

Der  bankedes  paa  Døren  til  vort  Værelse. 
Det  var  Brandt.     Han  meldte,  at  Konsulen  for 

en  Timestid  siden  var  ankommen  fra  en  Em- 
bedsrejse  gjennem  Galilæa  og  kunde  faaes  i 
Tale,  om  jeg  ønskede  Noget.  Paa  en  Yttring 
om,  at  det  vilde  være  passende  at  give  ham 
Tid  til  at  puste  ud  efter  Rejsen,  svarede  vor 
russisktalende  Landsmand:  «Det  skal  De  ikke 
bryde  Dem  om-,  kom  bare.» 

I  Haven  udenfor  Konsulatsbygningen  mødte 
vi  en  Mand  i  turbanformet  Solhat  og  hvid  Dragt 
af  halvt  arabisk  Snit,  der  passede  fortrinligt  til 
hans  mørke  Teint  og  store,  livlige  Øjne.  Han 
kunde  vel  være  i  Begyndelsen  af  Trediverne. 
Et  Skjæg,  saa  prægtigt,  som  vi  sjeldent  have 
set,  omhyggeligt  plejet  og  sort  som  en  Ravne- 
vinge, faldt  ham  tvedelt  ned  over  den  hvide' 
Dragt.  Det  var  Konsulen,  Hr.  Dimitri  Bu- 
charow. 

« Goddag,  goddag;  De  taler  naturligvis 
Dansk, »  sagde  han  med  neppe  hørlig  fremmed 
Accent. 

Jeg  var  nær  gaaet  bagover  af  Forbauselse. 
«Ja,  for  mit  Vedkommende  er  det  rimeligt 
nok,  men  hvor  i  Alverden  kommer  De  til  at 
tale  mit  Modersmaal?  Staae  da  alle  Medlem- 
merne af  det  russiske  Konsulat  i  Jerusalem  paa 
den  ene  eller  den  anden  Maade  i  Forbindelse 
med  Danmark?« 

Ja,    det  smigre  vi  os  med  at  gjøre,»    be- 
mærkede Bucharow    elskværdigt.       «Hvad    mig 

angaaer,  har  jeg  været  fire  Gange  i  Kjøben- 
havn,  sidste  Gang  ifjor  Foraar.»  —  Derpaa 
udtrykte  han  sin  Sympathi  for  Tivoli,  spurgte 
til  Knippelsbros  Befindende  og  nævnede  Navnene 
paa  enkelte  af  sine  Bekjendte  i  Kongens  store  By. 

« Sproget,  jeg  taler,  er  forresten  snarere 
Norsk, »  tilføjede  han.  «Jeg  har  nemlig  sex 
Aar  tjent  som  Konsul  i  Vardø,  indtil  jeg  paa 
en  Studs  blev  sendt  oppe  fra  Nordpolen  ned 
til  det  Sted  i  Nærheden  af  Ækvator,  hvor  jeg 
nu  strax  skal  have  den  Ære  at  drikke  et  Glas 
med  Dem.» 

Kort  efter  sad  vi  bænkede  under  Løv- 
taget paa  Verandaen,  hver  med  et  Krus  skum- 
mende 01  foran  sig.  01  er  i  Syden  en  sjelden 
og  kostbar  Drik. 

«Skaal,»  sagde  Konsulen  og  fortsatte  der- 
efter paa  Russisk:  «Nu  skal  Brandt  og  jeg, 
saa  vidt  vi  have  Tid  dertil,  vise  Dem  omkring 
i  Jerusalem  og  gjøre  Dem  bekjendt  med  For- 
holdene i  Kolonien.  De  behøver  ikke  at  skjule, 
at  Katkow  har  beordret  Dem  herned  som 
Korrespondent.  Lad  os  være  oprigtige  mod 
hinanden.  Jeg  siger  Dem  iforvejen,  at  jeg  ikke 
i  fjerneste  Maade  bryder  mig  om,  hvad  der 
skrives  om  mig.  Skulde  jeg  tage  Hensyn  til 
Avisskribleri,  saa  fik  jeg  noget  at  bestille,  og 
jeg  har  Bryderi  nok  alligevel.  Kom  nu  og 
spis  til  Middag  hos  mig  hver  Dag,    saa  længe 

De  opholder  Dem  her  i  Byen,  og  lad  os  slaae 
en  lun  Passiar  af  som  gode  Venner.  Bagefter 
kan  De  skjælde  mig  ud  paa  Tryk,  saa  meget 
som  De  lyster. » 

Bemærkningen  var  for  excentrisk  til  ikke 
at  vække  Munterhed.  Brandt  lo  højt  med  sin 
smittende  Barnelatter,  og  selv  leende  forklarede 
jeg  Konsulen,  at  jeg  aldrig  havde  været  Korre- 
spondent endsige  «beordret»  Korrespondent, 
om  jeg  ogsaa  i  Ny  og  Næ  skrev  nogle  Linier 
i  en  Avis;  ejheller  nogensinde  i  mit  Liv  havde 
«skjældt»  Nogen  ud  paa  Tryk,  om  det  ogsaa 
for  mine  Synders  Skyld  engang  imellem  over- 
gik mig  at  gjøre  det  mundtligt  og  gjore  det 
grovt.  «De  bliver  da  ikke  vred,»  sagde  den 
smukke  Mand  venligt  og  greb  med  den  ene 
Haand  sin  Gjæst  i  Armen,  medens  han  med 
den  anden  skjænkede  i  hans  Glas.  Nej,  til 
Vrede  var  der  sandelig  ingen  Grund;  alligevel 
laa  der  paa  Bunden  af  hans  Ord  noget,  som 
gjorde  mig  ondt.  Jeg  kjender  det  nok,  skjøndt 
i  ringere  Grad,  af  egen  Erfaring. 

Naar  Fortælleren  her  løseligt  henkaster  paa 
Papiret  hver  flygtig  Tanke,  der  falder  ham  ind, 
har  han  ikke  Følelsen  af  at  skrive  for  et  Publi- 
kum. Han  taler  kun  i  let  Fortrolighed  med 
en  og  anden  god  Bekjendt  i  Hjemmet,  og 
skulde  det,  han  skriver,  alligevel  komme  videre 
ud   og    blive  til  en  Bog,    da  vil  Bogens  Læse- 

kreds  være  saa  lille  og  Paastandene,  den  inde- 
holder, saa  lidet  gjøre  Fordring  paa  Autoritet, 
at  dens  Karakter  af  privat  causerie  ingenlunde 
forsvinder  ved  Offentliggjørelsen.  For  os,  der 
ere  saa  langt  borte,  staaer  Danmark  som  den 
Rede,  hvor  Fuglen  søger  hen,  naar  den  er 
træt,  som  det  Barndomshjem  ude  paa  Landet, 
efter  hvis  frie,  friske  Luft  Skoledrengen  i  Kjøb- 
staden  længes,  længes  hjem  til  den  smukke 
Have,  hvor  hvert  Træ  er  ham  kjendt  og  kjært 
og  alle  Mennesker,  han  møder,  Slægtninge, 
med  hvem  han  kan  tale.  Men  det  daglige  Liv 
i  Danmark,  Livet  med  dets  Stræb  og  Slid, 
kjender  Fortælleren  ikke;  dertil  var  han  for 
ung,  da  han  kom  bort.  Dog  skulde  vi  rigtig- 
nok formode,  at  det  hjemme  er  lettere  end 
enkeltvis  andetsteds  at  faae  Lov  til  uhindret  og 
uskjæmmet  at  røgte  sin  Pligt.  Os  personligt 
er  der  ingen  Overlast  sket,  men  trist  er  det 
at  se  Andre,  der  trofast  og  loyalt  opfylde  den 
Gjerning,  til  hvis  Udførelse  og  Gjennemførelse 
de  efter  særeget  Valg  specielt  ere  ansatte, 
tidt  og  ofte  være  Gjenstand  for  Modvirkning, 
passiv,  stundom  ogsaa  aktiv  Modstand,  stygge, 
smaalige  Intriger  fra  Ligemænd  og  Underord- 
nedes Side  og  dertil  Mangel  paa  rigtig  paa- 
lidelig  Støtte  hos  deres  nærmeste  Overordnede. 
Far    med  Lempe,    eller  overvind  Dig    selv    og 

gjør  Dig  frygtet !  Dygtighed,  selv  af  den  tarve- 
ligste Art,  er  altid  en  Fornærmelse  mod  det 
absolut  Middelmaadige,  og  punktlig  Given-Møde 
paa  sin  Plads  falder  som  et  Næveslag  i  An- 
sigtet paa  de  Forsømmelige.  Intet  tilgives  saa 
vanskeligt  som  frivillig,  om  end  stilfærdig  Op- 
fyldelse af  den  Pligt,  Andre  have  forsømt  i 
Gjerningen  men  gjort  til  Gjenstand  for  Tale  eller 
for  Referater  paa  Papiret.  Lad  hellere  Sagen 
lide  derunder,  men  vær  ikke  for  tjenstivrig-, 
hvis  Du  ikke  paa  samme  Tid  forstaaer  at  bide 
fra  Dig,  gaaer  det  galt.  Der  lures  paa  en 
Lejlighed  til  at  sige  Dig  Tak  for  sidst.  En 
Uforsigtighed,  et  Fejlgreb  eller  noget,  der  kan 
fortolkes  som  et  Fejlgreb,  gribes  i  Flugten  som 
en  Myg  og  blæses  op  til  en  Ballon  af  Stør- 
relse som  en  Elefant.  Saa  gaaer  Ballonen,  og 
ned  fra  den  regner  over  Hovedet  paa  Dig  Be- 
hageligheder af  forskjellig  Art,  sommetider 
ogsaa  Avisartikler.  Den  danske  Dagspresse 
er,  det  Gud  skal  vide,  heller  ingen  Mand  for 
anstændig  i  sin  Tone,  og  ærligt  talt  give  vi 
Tilhængere  af  Højre  i  saa  Henseende  Venstre 
ikke  synderligt  efter,  hvad  der  er  saa  meget 
desto  mere  beklageligt,  som  Udtryk  og  Ven- 
dinger, der  hos  vore  Modstandere  idetmindste 
have  Naturlighedens  Ynde,  hos  os  blive  uklæ- 
delige   for    ikke    at    sige    uhøviske  og  tilmed  i 

Reglen  ikke  gavne  Sagen*).  I  det  Hele  taget 
ere  dog  de  danske  Blade  mindre  smaaligt  per- 
sonlige i  deres  Angreb  og  mindre  avindsyge 
mod  fremmed  Ros  end  de  russiske;  hjemme 
føres  Striden,  saa  vidt  vi  kunne  skjønne,  sna- 
rere om  Principper  end  mod  Personer.  Deraf 
kunne  vi  ikke  rose  os  i  Rusland.  Bucharow, 
den  energiske  om  end  excentriske  Mand,  der 
som  Konsul  i  forholdsvis  kort  Tid  har  hævet 
det  store  Pilgrimsasyl  i  Jerusalem  til  en  ikke 
ubetydelig  Højde  af  Orden  og  Velstand,  er 
særligt  bleven  gjort  til  Gjenstand  for  Angreb, 
navnlig  da  i  den  liberale  Presse,  der  fandt  hans 
Fremgangsmaade  despotisk,  naar  han  af  Kolo- 
nien udviste  og  hjemsendte  de  eftergjorte  Munke, 
forlorne  Nonner  og  andre  lignende  Eventyrere, 
der  under  Fromhedens  Skalkeskjul  beskjæf- 
tigede  sig  med  saadanne  Ting,  der  mindst  af 
alt  ere  paa  sin  Plads  i  en  Stad  som  Jerusalem. 
Naar  han  desuden  ikke  blot  for  et  Syns  Skyld 
men   for   ramme  Alvor   tog  Bestyrelsen  af  Stif- 


*)  Hvorfor  stod  der  bl.  A.  engang  i  »Dagbladet*  som 
Overskrift  for  Referatet  af  et  Venstremøde  i  Provind- 
serne:  Volapyk  i  Horsens  (eller  hvor  det  nu  var)? 
Hvad  havde  den  paagjældende  Talers  private  Studium 
af  Volapyk  med  hans  politiske  Anskuelser  at  bestille? 
Medmindre  han  maaske  holdt  Foredrag  for  Venstre- 
mændene paa  Volapyk.  —  Det  er  en  lille  Ting, 
men   —   — . 

teisens  Pengesager  i  sine  Hænder,  trak  Grænd- 
ser  mellem  Raaderummet  for  den  gejstlige  og 
den  verdslige  Magt  samt  i  Pilgrimmenes  Inter- 
esse tildels  for  egne  Midler  ordnede  Sygeplejen 
og  i  en  Ruf  indrettede  et  Dampkjøkken,  med 
hvilket  det  halvt  gejstlige  Palæstinaselskab  ikke 
havde  kunnet  blive  færdigt  i  flere  Aar,  da  var 
der  al  ønskelig  Grund  til  hemmeligt  og  aaben- 
lyst  at  træde  op  imod  ham.  Jeg  skrev  senere 
under  Navns  Nævnelse  en  Række  Artikler  fra 
Jerusalem  i  Moskov- Tidenden,  skrev  Sandheden 
roligt  og  upartisk  uden  overdreven  Ros  for 
Konsulen  og  uden  saa  meget  som  med  et  Ord 
eller  blot  med  en  Antydning  at  tage  paa  nogen 
af  dem,  der  muligvis  havde  ømme  Pletter, 
som  vilde  svide  ved  en  Berøring.  Nu  be- 
gyndte, først  i  en  gejstlig  Journal,  et  lille,  kejtet 
Felttog  mod  mig;  det  endte  ikke  til  Fordel 
for  Angriberne,  da  disse  vilde  føre  Kampen 
over  -paa  Moskover-Tidendens  eget  Omraade. 
Katkow  optog  ikke  deres  Artikler  —  neppe  af 
Hensyn  til  mig,  thi  jeg  er,  saa  tungt  det  falder 
at  tilstaa,  i  Unaade  hos  den  mægtige  Mand 
og  har  været  det  i  mange  Aar,  maaske  som 
Følge  af  en  chronisk  Stivhed  i  Ryg  og  Nakke- 
hvirvler, paa  hvilken  selv  en  temmelig  haard 
Massage  ikke  rigtig  har  kunnet  raade  Bod. 
Der  indtraadte  nu  en  Pause;  saa  begyndte 
Historien    forfra    igjen.     Jeg;  skriver  under  Ind- 

trykket  af  et  idag  modtaget  Nummer  af  «Novoje 
Wremja»;  det  indeholder  en  Artikel,  som,  ret- 
tende et  Par  kvikke  Sidehug  ogsaa  efter  mig, 
skjæmmer  det  ellers  ret  anstændige  Blad  med 
en  graverende  tung  Insinuation  mod  Konsulen. 
Ved  Siden  af  mig  sidder  en  lille  fin,  godhjertet 
Dame;  hun  siger:  « Herregud,  hvor  det  er 
Synd!  Man  maa  jo  næsten  ikke  kunne  leve 
mere,  naar  der  bliver  skrevet  saaledes  om  En.» 
—  ««Aa  jo,  hvorfor  ikke?  Skulde  man  tage 
sin  Død  over  den  Slags  Ting,  saa  kom  man 
snart  over  i  en  anden  Verden. »»  —  «Men 
troer  Du  da  ikke,  at  Bladet  bliver  beslaglagt 
eller  Redaktionen  idetmindste  stævnet  af  hans 
Foresatte  og  en  Undersøgelse  indledet?  Han 
har  jo  i  sin  officielle  Stilling  ikke  Ret  til  at 
gjøre  det  selv.»  —  ««Nej,  beslaglagt  bliver 
Bladet  neppe,  men  maaske  bliver  der  indledet 
en  Undersøgelse;  maaske  —  — .  Forresten, 
qui  vivra,  verra. » » 

Trods  alt  maa  det  for  en  Mand  med  Hoved 
og  Hjerte  som  Bucharow  være  en  Tilfredsstil- 
lelse at  beklæde  en  Post,  hvor  der  er  saa 
meget  at  virke  for,  saa  meget  Godt  at  gjøre. 
Nogen  Tak  baade  af  Overordnede  og  Under- 
ordnede faaer  desuden  altid  og  overalt  i  Ver- 
den den,  der  efter  bedste  Overbevisning  gjør 
sin  Pligt,  og  ingen  Anerkjendelse  kan  være 
bedre    end    den,    der   ydes  En  af  de  Smaa,    af 


143 


de  Ubemærkede.  Den  simple  russiske  Mand 
er  fordringsløs  og  taknemlig  for  hvert  godt 
Ord,  for  hver  lille  Hjælp.  Det  lønner  sig  at 
virke  for  ham,  sympathetisk  som  han  er  ved 
sin  stærke,  stille  Religiøsitet  uden  Fanatisme 
eller  Fordom  mod  Andres  Tro,  men  med  en 
Evne  til  helt  og  holdent  at  offre  sig  for  sin  egen 
Overbevisning,  ikke  med  selvbehagelig  Følelse 
af  at  gjøre  noget  særlig  Fortjenstligt  og  uden 
at  hænge  med  Hovedet  eller  sætte  et  Helgen- 
ansigt op,  men  tvertimod  med  den  fornøje- 
ligste Mine  af  Verden  og  med  en  lille  Vittig- 
hed til  Hjælp,  naar  det  kniber  haardt.  Af  den 
Art  Mennesker  ejer  Rusland  mange  Millioner-, 
de  udgjøre  Flertallet  af  Jerusalemsfarerne,  og 
paa  dem  er  der  ingen  Grund  til  at  klage. 
Selvfølgelig  kan  der  være  Bryderi  nok,  naar 
Pilgrimmene  ved  Jule-  og  Paasketid  massevis 
samles  i  den  hellige  Stad  og  det  gjælder  om 
at  skaffe  Plads  i  Kolonien  til  over  tretusinde 
Mennesker,  der  paa  fremmed  Jordbund  ere 
hjælpeløse  som  Børn,  og  for  hvilke  Konsulen 
i  alle  Maader  maa  sørge  og  bære  Ansvar. 
Under  vort  Besøg,  der  faldt  udenfor  den  egent- 
lige «Saison»,  husede  Stiftelsen  maaske  kun 
tohundrede  Pilgrimme,  men  ikke  desto  mindre 
stod  Døren  til  Konsulatet  ikke  lukket  noget 
Øjeblik.  Man  behøver  kun  at  tilbringe  fem 
Minutter  i  Kontoret  for  at  gjøre  sig  et  Begreb 

om,  hvilken  Taalmodighed  Arbejdet  kræver. 
En  kjøn,  rødmusset  Bondepige  kommer  ind. 
Hun  gaaer  hen  til  Skranken,  henvender  sig  til 
Brandt  som  den  mest  tillidvækkende  af  Per- 
sonalet og  siger: 

«Giv  mig  Brevet !»   — 

««Hvad  for  et  Brev?     Hvad  hedder  Du?»» 

«Aniuta». 

««Javel,  men  hvad  hedder  Du  til  Efter- 
navn ?> 

« Efternavn?  Hvorfor  skulde  jeg  hedde 
noget  til  Efternavn?  Det  er  der  aldrig  Nogen, 
der  gjør  i  den  Egn,  hvor  jeg  er  fra.  I  mit 
Sogn  kjende  alle  Mennesker  hinanden. 

Efter  endel  Snakken  frem  og  tilbage  lyk- 
kedes det  at  faae  hende  til  at  forevise  sit  Pas 
og  i  Overensstemmelse  med  Passet  at  finde 
et  Brev,  som  Brandt  derpaa  læste  højt  for 
hende. 

Neppe  var  hun  gaaet,  før  der  viste  sig  en 
skikkelig  Mand  i  lang  Kaftan  og  med  langt 
Skjæg,  ned  i  hvilket  hans  salte  Taarer  trillede 
saa  store  som  Potteben.  Tyrkerne  havde  taget 
hans  Penge  fra  ham,  mente  han.  Da  et  vidt- 
løftigt Forhør  om,  hvor  han  havde  været  osv., 
ikke  førte  til  noget,  var  der  En,  der  raadede 
til  at  underkaste  ham  en  Visitation,  om  Pen- 
gene ikke  skulde  være  til  at  finde  hos  ham 
selv.     Og    ganske    rigtigt;    de    laa  velbeholdne 

paa  Bunden  af  det  lange  Skjød,  hvor  de  vare 
slupne  ned  mellem  Foret  og  Klædet  gjen- 
nem  et  Hul  i  Brystlommen. 

«Saadan  gaaer  det  den  hele  Dag  fra  Mor- 
gen til  Aften, »  bemærkede  Brandt.  Det  er, 
om  De  vil,  en  Slags  Goldammetjeneste,  og  den 
kan  være  trættende  nok  i  Længden.* 

«Det  er  den  naturligvis,*  tilføjede  Kon- 
sulen, «men  alligevel  betragter  jeg  det  som  en 
ren  Fest  at  være  Barnepige  for  det  simple 
Folk  i  Sammenligning  med  at  høre  paa  det 
Vrøvl,  Pilgrimmene  af  de  priviligerede  Stænder 
opva'te  med.  Om  Mandfolkene  taler  jeg  ikke; 
de  ere  ikke  ret  mange,  og  de  skjøtte  i  Reglen 
dem  selv.  Men  Damerne  —  Aah!  Brandt  kan 
være  Dem  mit  Vidne  paa  —  Nej,  det  er  sandt, 
det  kan  han  ikke  engang,  for  han  maatte  gaae 
sin  Vej  paa  udtrykkeligt  Forlangende  af  det 
kvindelige  Væsen,  som  jeg  nu  strax  skal  for- 
tælle dem  om.  Det  var  en  tidlig  Morgenstund ; 
jeg  havde  lige  sat  mig  ned  paa  min  Plads  i 
Kontoret.  Der  ser  jeg  en  af  mine  Damer 
ovre  fra  Adelsfløjen  komme  styrtende  ind  og 
kaste  sig  ned  paa  en  Stol  i  et  Anfald  af  hyste- 
risk Krampegraad.  Det  har  maaske  ikke  saa 
meget  at  betyde,  men  jeg  er  selv  noget  nervøs 
og  kan  ikke  godt  taale  den  Slags  Scener. 
Jeg  gjorde  jo  mit  Bedste  for  at  berolige  hende 
og    faae    hende    til    at    forklare,    hvad  der  var 

ivejen,  men  meget  hjalp  det  ikke;  tilsidst  for- 
stod jeg  da,  at  hun  med  grædende  Taarer  og 
Snøften  erklærede,  at  hun  bestandig  havde  nydt 
Alles  Agtelse  og  haft  et  uplettet  Rygte.  — 
Ja,  bevares,  bevares,  men  hvad  der  er  tilstødt 
Dem?  —  Saa  yttrede  hun  nogle  Ord  om,  at 
hun  da  endelig  nok  kunde  sige  det  til  mig, 
siden  jeg  var  en  gift  Mand  —  Brandt  havde 
hun  iforvejen  jaget  ud  —  at  hun  lige ,  da 
hun  skulde  staae  op  af  sin  Seng,  havde  faaet 
Øje  paa  —  — .  Nu  begyndte  hun  at  ryste  og 
hulke,  saa  jeg  for  Alvor  blev  hed  om  Ørerne; 
der  kunde  jo  virkelig  være  hændet  en  Skan- 
dale. Jeg  ringede  paa  Kawassen  og  lod  ham 
holde  paa  hende,  medens  jeg  selv  tvang  hende 
til  at  drikke  et  Glas  Vand.  Troer  De,  at  jeg 
overdriver?  Ikke  med  et  eneste  Ord.  Efter 
at  have  parlamenteret  en  god  halv  Time  fik 
jeg  endelig  at  vide,  at  hun  havde  set  —  en 
Væggetæge.  Det  vil  sige,  det  Ord  brugte 
hun  naturligvis  ikke,  men  Meningen  forstod  jeg 
nok.  Strax  blev  hele  det  kvindelige  Tjener- 
personale trommet  sammen  og  en  Klapjagt 
arrangeret  efter  alle  Kunstens  Regler,  som  om 
det  var  en  Bjørn,  vi  skulde  gjenne  op,  men 
Dyret  fandt  vi  alligevel  ikke.  Maaske  har  det 
slet  ikke  været  der.  Naa,  ligemeget.  Damen 
lod  det  idetmindste  ikke  gaae  ud  over  mig  per 
sonligt  og  gav  mig  ikke  en  Portion  Grovheder, 

saaledes  som  jeg  fik  det  af  en  Generalinde 
sidste  Juleaften.  Hun  havde  ved  at  passere 
Korridoren  set  en  Tjener  staae  med  et  Spansk 
rør  og  banke  Støvet  ud  af  et  uundværligt 
Herrebenbeklædningsstykke.  Da  hendes  dydige 
Forargelse  herover  tilmed  udtrykte  sig  i  en 
saadan  Form,  at  det  faldt  mig  vanskeligt  at 
holde  Alvoren  vedlige,  hvad  hun  maaske  be- 
mærkede, blev  Fruen  til  den  Grad  opbragt,  at 
hun  lovede  at  klage  over  mig  i  Ministeriet, 
saa  snart  hun  kom  tilbage  til  Petersborg.  — 
Jeg  svarer  s'gu  ikke  for,  at  hun  ikke  har  gjort 
det, »   tilføjede  Konsulen  paa  Dansk. 


XIV. 

Oliebjerget  og  Josafats  Dal. 

Solen  begyndte  at  glide  ned  mod  Vest, 
og  Luften  blev  kjøligere.  Jeg  stødte  Skod- 
derne for  Vinduet  op  Lige  foran  mig  laa 
Oliebjerget.  Det  løftede  sig  som  en  høj,  tre- 
tandet  Bakkeryg  paa  hvis  graagule,  jevnt  skraa- 
nende  Affald  mørke  Grupper  af  Oliventræer 
kom  tilsyne,  stedvis  iblandede  med  Pletter  af 
fjerne,  hvide  Huse.  Nedenfor  dets  Fod  paa 
denne  Side  af  Josafats   Dal    bredte    sig   Jerusa- 

lem,  men  kun  en  enkelt  Kuppel,  to  eller  tre 
Minareter  samt  nogle  hvælvede  Tage,  afstum- 
pede som  omvendte  Thekopper,  vare  at  se 
fra  mit  Vindue.  Det  øvrige  skjultes  afAcacie- 
træerne  og  Bygningerne  i  den  nærmeste  For- 
grund. 

Man  smelter  paa  en  Rejse  uvilkaarligt  saa- 
ledes  sammen  med  det  Selskab,  i  hvis  Midte 
man  flere  Dage  itræk  har  befundet  sig,  at  det 
i  det  mindste  den  første  Tid  efter  Ankomsten 
til  det  fælles  Bestemmelsessted  næsten  synes 
En  upassende  at  foretage  en  Udflugt  paa  egen 
Haand  og  uden  sine  Rejsefællers  Deltagelse. 
Vi  henvendte  os  derfor  til  Peter  Isajewitsch  og 
endnu  to  andre  Herrer,  som  vi  havde  lært  at 
kjende  paa  Overfarten  fra  Alexandria,  og  fore- 
slog dem  i  Fællesskab  at  benytte  Aftenens 
Kjølighed  til  en  Vandring  rundt  om  Jerusalems 
Mure.  Brandt,  som  havde  givet  Selskabet  en 
af  Konsulatets  uniformerede  Kawasser  til  Følge- 
svend, fraraadede  os  imidlertid  at  gjøre  Turen 
tilfods,  da  enhver  Anstrengelse  for  den,  der 
er  uvant  med  Stadens  Klimat,  i  de  fleste  Til- 
fælde medfører  et  Feberanfald,  som  kan  have 
slemme  Følger,  hvis  man  ikke  strax  tager  For- 
holdsregler imod  det,  og  disse  Forholdsregler 
ere  om  ikke  andet  saa  dog  meget  tidsspildende. 
Han  lovede  derfor  at  tilvejebringe  det  for- 
nødne Antal  Rideæsler;    noget  andet  og  bedre 

Befordringsmiddel  har  man  i  Orienten  sjeldent 
til  sin  Raadighed.  Hvorvel  nu  i  Syrien  og 
Ægypten  Æslerne  baade  ere  noget  større  og 
tillige  adskilligt  bedre  opdragne  end  de  ufor- 
skammede smaa  langørede  Skabninger,  om 
hvilke  vi  fra  Italien  og  Grækenland  bevare  den 
allersletteste  Erindring,  er  det  dog  en  egen 
Fornemmelse  hverken  rigtigt  at  være  ridende 
eller  gaaende,  men  sidde  i  en  smal  Sadel  med 
Fødderne  halvt  slæbende  paa  Jorden  uden 
noget  Øjeblik  at  være  vis  paa,  at  Dyret  ikke 
løber  bort  under  En  eller  pludseligt  kaster  En 
af.  Da  tilmed  den  eneste  Dame  i  Selskabet, 
Kosakinde  af  Fødsel  og  dristig  Rytterske,  be- 
stemt vægrede  sig  ved  at  sidde  op  paa  et 
Æsel,  begav  Troppen  sig  efter  kort  Ventetid 
paa  Vejen  tilhest. 

Skjøndt  det  var  langt  ud  paa  Eftermid- 
dagen, brændte  Solen  endnu  og  funklede  paa 
det  fine,  hvide  Støv,  der  hvirvledes  op  ved 
Hovenes  skingrende  Slag  imod  Klippebunden. 
En  Himmel  af  det  blideste,  Øjet  husvalende 
Blaat,  en  lysmættet  og  solfyldt  Himmel  uden 
Plet  og  Lyde,  hvælvede  sig  over  os  højt  oppe 
forsvindende  for  Øjet,  som  den  blænder,  og 
dog  i  det  Dybe  talende  til  Hjertet  et  stærkere 
Sprog  end  Xordens  kolde,  skyede  Luft  med 
dens  Mangel  paa  Glands  og  Mangel  paa 
Varme. 

Stadsmuren ,  hvis  Vendinger  vi  følge  mod 
Nord,  er  i  sin  nuværende  Skikkelse  med  Kar- 
napper som  Svalereder,  aflange  Skydehuller  og 
snørklede,  fantastisk  udskaarne  Tinder  først 
opført  af  Sultan  Soliman  i  Slutningen  af  det 
sextende  Aarhundrede,  om  end  Grundvolden  og 
Mellempartierne  stedvis  kunne  være  meget 
ældre.  Dens  bizarre  Murværk  med  pyramide- 
formede Spidser  og  runde  Knapper  tager  sig 
især  prægtigt  ud  over  Damaskusporten,  Stadens 
Hovedindgang  fra  Nord.  Omtrent  her  var  det, 
at  Korsfarerne  under  Gotfred  af  Bouillon  banede 
sig  Vej  ind  i  den  belejrede  Stad,  og  her  uden- 
for Porten  vises  Stedet,  hvor  Stefanus,  den 
første  af  Martyrerne,  blev  stenet  tildøde.  Lave, 
heldende  Søjler  med  en  raat  tilhuggen  Turban 
foroven  betegne,  at  Pladsen  nu  optages  af  en 
mohammedansk  Kirkegaard.  Og  Jerusalem  selv, 
med  dens  trykkende  Stilhed  og  golde,  øde 
Omegn,  hvor  allevegne  Ligsten  trænger  sig  ved 
Ligsten,  vilde  synes  trist  som  en  eneste  stor 
Kirkegaard,  var  det  ikke  for  den  glade,  guld- 
og  farvestraalende  Himmels  Skyld.  Vi  sætte 
i  Trav  hen  over  et  bakket  Terræn  mellem 
Grupper  af  Oliventræer  og  ride  forbi  en  Høj, 
der  tidligere  stundom  fejlagtigt  har  været  be- 
tragtet som  Stedet  for  Korsfæstelsen;  under 
Højen  vises  Nedgangen  til  den  Grotte,  hvor 
Jeremias    digtede    sin    Klagesang.      Vi    bøje    af 

tilhøjre;  Foreren  standser  ved  en  Laage  i  et 
Stengiærde  og  banker  paa:  Iftah  (luk  op!) 
En  lille  barfodet  Araberpige  i  rod  Skjorte  og 
med  en  Række  Amuletter  om  Halsen  fører  os 
gjennem  et  Stykke  Have  med  mandshøje,  blom- 
strende Pelargonier  ad  en  Stentrappe  ned  i  et 
underjordisk  Rum,  hvor  kun  Skjæret  af  et  Lys 
viser  os  Gravsted  ved  Gravsted  indhugget  i 
Klippesiden,  det  ene  Kammer  indenfor  det 
andet.  Stedet  kaldes  Kongegravene.  Støvet 
af  Salomon  og  hans  Efterkommere  have  de 
aldrig  tjent  til  Gjemmested.  Vi  vide  nok,  eller 
formode  idetmindste,  at  disse  halvtsammen- 
skredne  Katakomber  ere  .anlagte  af  den  syriske 
Dronning  Helene,  som  paa  Christi  Tid  gik  over 
til  Jodedommen  og  tog  Bolig  i  Jerusalem.  Men 
lad  Stedet  forresten  gaae  under  sit  gamle  Xavn. 
Der  er  i  ethvert  Tilfælde  ikke  meget  at  se, 
og  efter  at  have  faaet  en  Blomst  til  Gave  af 
den  smukke,  sortøjede  Araberpige,  sætte  vi 
atter  Fod  i  Stigbøjlen. 

Mellem  Oliebjerget  og  Stadens  østlige 
Mur  trækker  sig  en  Kloft,  der  efterhaanden 
vider  sig  ud  og  danner  Sænkningen,  som 
kaldes  Josafats  Dal.  Hver  Trægruppe,  der 
kommer  tilsyne  paa  Afstand,  hver  Stedsbeteg- 
nelse,  Føreren  nævner,  belyser  i  stærke,  plud- 
selige Glimt  Navne,  der  fra  Barndommen  laa 
gjemte  i  Hukommelsen  og  som  for  den  Voxnes 

Minde  stundom  dukkede  frem  i  det  stille  Rosen- 
skjær  fra  en  Verden,  paa  hvilken  man  nok 
troede  men  kun  sjeldent  tænkte,  og  som  Øjet 
ikke  forlangte  at  se.  Underligt,  halvt  højtide- 
ligt, halvt  af  Skuffelse  gribes  man  nu,  da  Evan- 
geliets Navne  synligt  forbinde  sig  med  den 
fattige  Virkelighed  af  de  lidet  tiltrækkende, 
uanseelige  Naturomgivelser.  Dog,  Skuffelsen 
er  ikke  berettiget.  Saaledes  er  det  rigtigt. 
Scenen  for  Evangeliet  var  intet  Feelandskab  i 
Rosenlys  men,  netop  som  her,  den  haarde, 
stenede  Virkelighed  under  stikkende  Sol  i 
Tørst  og  Sved. 

Paa  Kloftens  Bund  trækker  sig  som  en 
Rende  fuld  af  Sten  og  Støv  Flodlejet  af  Ke- 
drons  Bæk.  For  mange  Aarhundreder  tilbage 
blinkede  maaske  dens  Bølger  i  Solskinnet  med 
Stænk  af  Friskhed  og  Væde;  nu  ligger  den 
bestandig  tor;  det  skulde  da  være,  at  der  en 
Gang  eller  to  om  Aaret  i  den  stærkeste  Regn- 
tid rislede  en  Strimmel  plumret  Vand  frem 
mellem  Stenene  paa  Bunden.  Ad  en  ældgam- 
mel, hvælvet  Bro  fører  Vejen  over  Bækken  op 
ad  Oliebjergets  Skraaning  videre  til  Bethania 
og  Jericho.  Strax  tilhøjre  for  Broen  ligger 
ved  Bjergets  Fod  en  Have;  over  dens  hvide 
Omfatningsmur  komme  Toppene  af  nogle  store 
Oliventræer  tilsyne.  Det  er  Gethsemane.  Uden- 
for   den    hellige  Urtegaard  vises  Pladsen,    hvor 

Apostlene  blundede;  et  Huk  i  Muren  betegner 
Stedet  for  Judaskysset.  Ved  stadig  Vanding 
og  Pleje  dækker  Haven  sig,  selv  i  den  hedeste 
Sommertid,  med  et  Flor  af  blodrøde  Fuchsier 
og  snehvid,  duftende  Spiræa.  Man  føler  Trang 
til  at  takke  de  to  gamle  Franciskanermunke, 
som  skiftevis  den  hele  Dag  bære  Vand  fra 
Cisternen  for  at  holde  Livet  oppe  i  deres  Blom- 
ster, takke  dem  baade  paa  Blomsternes  Vegne 
og  for  deres  Velvillie  mod  En  selv,  at  de  saa 
smukt  lade  En  i  Fred.  Vi  havde  for  et  Øje- 
blik siden  forladt  Kryptkirken  over  Jomfru 
Mariæ  Grav;  den  ligger  paa  den  anden  Side 
af  Vejen  ligeoverfor  Gethsemane.  Ganske  state- 
lig og  fin  kan  Kirken  maaske  have  været  i 
Korsfarertiden;  derom  vidner  endnu  dens  gamle 
skjønne  Portal.  Men  som  Grækerne,  hvem  den 
nu  tilhorer,  bære  sig  ad,  er  det  bedre  slet  ikke 
at  besøge  den.  Snart  trækkes  der  med  mange 
Talemaader  og  overflødige  Forklaringer  •  et 
Tæppe  tilside  for  en  lav  Aabning,  gjennem 
hvilken  man  paa  alle  Fire  skal  krybe  ind  og 
kysse  en  hellig  Sten;  naturligvis  fordres  der 
Penge  til  «et  Voxlyst.  Saa  er  der  Josefs 
Grav ;  ved  den  skal  der  ogsaa  gives  Almisse 
og  svares  paa  forskjellige  Spørgsmaal.  Det 
faaer  nu  endda  være,  hvad  det  er.  Men  naar 
der  saa  ved  et  Skrin,  der,  hvis  vi  huske  ret, 
indeslutter   Levningerne    af  de    Smaabørn,    der 

omkom  ved  Barnemordet  i  Bethlehem,  uden 
tydelig  Grund  bliver  forlangt  Redegjørelse  for 
Ens  Genealogi  omtrent  fra  Adams  Tid  og  der- 
efter en  omstændelig  Udsigt  over,  hvad  man 
har  isinde  at  foretage  sig  hele  sit  øvrige  Liv 
fra  dette  Øjeblik  og  til  Ens  salige  Ende,  saa 
bliver  det  dog  for  galt,  og  istedetfor  Andagt 
føler  man  en  blodtørstig  Lyst  til  at  gjøre  det 
samme  ved  Munken  som  Herodes  gjorde  ved 
Børnene.  For  denne  onde  Tanke  maa  der 
strax  bødes  med  en  klækkelig  Pengegave, 
hvorefter  man  skynder  sig  bort  i  en  Stemning, 
der,  man  kunde  sige  heldigvis,  atter  udviskes 
ved  Synet  af  et  Par  Spedalske.  Fulde  af 
skrækkelige  Saar,  som  hos  den  Ene  optager 
begge  Øjnenes  Plads,  sidde  de  paa  det  fjer- 
neste Trin  af  Trappen  og  række  de  visne 
Hænder  frem,  gjentagende  deres  ensformige, 
sukkende:  «Chawadja,  chawadjab  Man  kan 
uden  Sky  nærme  sig  til  dem  og  røre  ved  dem, 
om  man  vil;  Sygdommen  smitter  ikke,  men 
helbrede  den  kan  ingen  menneskelig  Magt. 

Der  er  tomt  i  Gethsemane  derovenover,  en- 
somt i  Skyggen  mellem  de  brede,  tusindaarige 
Olietræer.  De  ere  dog  sikkert  alle  yngre  end 
Christi  Tid,  om  de  end  maaske  nærme  sig 
dertil  Hvad  der  var  af  Træer  i  Jerusalems 
Omegn,  blev  vistnok  fældet  af  Titus  under 
Belejringen.        Højere     oppe     paa     Oliebjergets 

Skrænt,  især  paa  dets  østlige  Skraaning  i  Nær- 
heden af  Bethania,  kan  maaske  en  eller  anden 
af  disse  Kjæmpevæxter  være  noget  ældre  end 
Begyndelsen  af  vor  Tidsregning.  Men  herpaa 
kommer  det  jo  ikke  synderligt  an.  Hvad  der 
i  det  Ydre  giver  Gethsemane  sit  skjønneste 
Præg,  er  Stedets  Stilhed,  Skygge  og  Blomster- 
pragt. Der  er  i  Gethsemane  ingen  Kirkebyg- 
ning med  lave  Hvælvinger  og  indeklemt  Røgelse- 
lugt, kim  en  eneste  Nische  under  aaben  Him- 
mel med  et  Crucifix.  Munken  viser  os  ikke 
omkring-,  han  holder  sig  paa  Afstand.  Og  da 
vi  ved  Bortgangen  vil  trykke  ham  et  Penge- 
stykke i  Haanden,  gjør  han  en  afvisende  Be- 
vægelse og  peger  paa  en  Bøsse,  der  er  naglet 
fast  til  Muren.  Forresten  har  han  maaske  selv 
fundet  Bevægelsen  uelskværdig,  thi  han  buk- 
kede sig  strax  ned  og  plukkede  en  Haandfuld 
Blomster,  som  han  fordelte  blandt  sine  Gjæster, 
hvorefter  han  ret  venligt  bød  dem  Farvel. 

Efter  et  Kvarters  Ridt  opad  Bakke  paa 
en  stejl,  men  nogenlunde  banet  Vej,  standsede 
vi  udenfor  en  Klostermur  og  ringede  paa.  En 
Nonne  med  et  fint  europæisk,  næsten  nordisk 
Ansigt  og  blondt  Haar  under  det  sorte  Slor 
kom  tilsyne.  Hun  vexlede  et  Par  Ord  med 
Føreren  paa  Arabisk;  en  kort  Henvendelse  til 
hende  paa  Fransk  forstod  hun  ikke,  eller  lod, 
som    om   hun  ikke  forstod,    men  førte  os  stille 

som  en  Skygge  ind  i  et  aabent  Peristyl,  i  hvis 
Midte  mellem  hvide  Søjler  tæt  blomstrende 
røde  Roser  dækkede  en  lille  firkantet  Plads. 
Rosenbedet  vises  som  det  Sted,  hvor  Christus 
lærte  sine  Disciple  at  bede  Fadervor,  og  langs 
Peristylets  Vægge,  paa  Marmorplader  mellem 
Søjlerne,  læses  Herrens  Bøn  paa  tre  og  tredive 
forskjellige  Sprog,  deriblandt  ogsaa  paa  Dansk. 
Rent  og  fejlfrit  skrevet  staaer  det  med  gyldne 
Bogstaver  indhugget  paa  Marmorflisen  mellem 
Bønnens  russiske  og  slavoniske  Text.  I  Bag- 
grunden af  den  indhegnede  Plads  hvælver  sig 
en  Nische  over  en  Sarkofog,  paa  hvis  Laag 
en  sovende  Kvindeskikkelse  ligger  udhugget  i 
Ordensdragt  med  Hænderne  foldede  over  Bre- 
viaret. Det  er  Stifterinden  af  Klosteret,  hvis 
Bygninger  støde  op  til  Peristylet.  Vi  saae  kun 
Kirken,  helt  af  Marmor,  gothisk  spidsbuet  uden 
Billedpragt,  kun  med  dæmpet  blaat  Lys,  over 
hvide  Knittelsøjler  og  Kniplingsornamenter,  luf- 
tig, høj  og  sval.  Yderligere  at  tale  til  den 
stille  Nonne  og  bede  hende  om  Tilladelse  til 
at  tage  en  Blomst  med  fra  Rosenbedet,  dristede 
vi  os  ikke  til,  og  Laagen  lukkede  sig  efter  os. 
Vejen  begyndte  at  blive  tung  og  stejl. 
Gjennem  en  arabisk  Landsby,  mellem  skrigende, 
halvnøgne  Børn  og  med  Hestene  møjsomme- 
ligt arbejdende  sig  frem  midt  i  en  utallig  Flok 
af   brægende    Faar,    der    nu    ved  Aftentid  just 

bleve  drevne  hjem,  naaede  vi  endelig  Bjergets 
Top.  Den  indtages  nu  af  en  ussel  Moské. 
Mullaen  hilser  os  med  et  «Schalam  aleikum» 
og  fører  os  ind  i  en  snever,  urenligt  holdt 
Gaard,  der  omslutter  en  lav,  kuppeldækket  Byg- 
ning, opført  rimeligvis  paa  Levningerne  af  en 
tidligere  christen  Kirke.  Bygningens  eller  Sku- 
rets Vægge  ere  dækkede  af  Smuds  og  over- 
smurte med  forskjellige  Indskrifter  og  andre 
Kradserier;  Vinduer  mangle.  Gjennem  Døren, 
der  aabnes  for  os,  falder  det  svindende  Dags- 
lys ind  paa  en  firkantet  Sten,  paa  hvis  Over- 
flade mange  Pilgrimme  tro  at  finde  Aftrykket 
af  en  Fod.  Stenen  skal  betegne  Stedet  for 
Christi  Himmelfart.  En  Gang  om  Aaret  paa 
Dagen  for  denne  evangeliske  Tildragelse  lade 
Tilhængerne  af  flere  christne  Trosbekjendelser 
i  Jerusalem  læse  en  Messe  her  paa  Stenen. 
Ellers  tjener  den  uanseelige  Bygning  Lands- 
byens arabiske  Befolkning  til  Moské.  Løn- 
nende vilde  Besøget  neppe  kunne  kaldes,  var 
det  ikke  for  den  Udsigts  Skyld,  der  aabner 
sig  fra  Vægtergangen  omkring  Moskeens  Mina- 
ret. Hele  den  sydlige  Halvdel  af  Palæstina 
ligger  udbredt  for  Ens  Fødder  som  et  Billede, 
hvis  Skjønhed  bliver  ubeskrivelig  netop  nu, 
da  den  nedgaaende  Sol  lægger  sit  bløde,  gni- 
strende Skjær  over  Rundingerne  af  Judæas 
Bjerge,    der   i   Bølger    løfte    sig    under    os    og 

omkring  os.  Langt  borte  i  det  fjerne,  ukjendte 
Midianiterland  spille  Solstraalerne  i  Guldpail 
letter  over  lillarøde,  takkede  Fjelde,  der  med 
violette  Skygger  og  luende  Spidser  i  skarpe 
Linier  taarne  sig  op  mod  Østerhimlens  Skum- 
ring. Dybt  nede  under  deres  Fod  lyser  det 
blaat,  stærkt  og  skinnende  mørkeblaat,  ikke 
som  Havet  lyser,  men  med  Skjær  af  slikkende 
Fosforflammer,  fløjelsblaat  som  Svovlild,  og 
dog  er  det  Havet  —  det  døde  Hav.  Nede 
paa  Bunden  af  Bjergkjedelen  ligger  det  der 
ude  i  det  Fjerne  dejligt  ved  sit  daarende  Blaa, 
der  synes  at  maatte  vedblive  at  lyse,  ogsaa 
naar  Mørket  falder  paa.  Det  gjør  det  snart; 
bedst  var  det  maaske  at  tiltræde  Tilbageturen. 
Vejen  er  forresten  ikke  lang;  en  halv  Times 
lempeligt  Ridt,  og  vi  maa  atter  være  hjemme. 
Lige  under  vore  Fødder  ligger  Staden  som  en 
ubestemt  Masse  hvide  Huse,  hvis  Omrids  flyde 
sammen  i  det  vage ,  flimrende  Flagrelys  af 
Solen,  der  gaaer  ned  over  den.  Det  er  i 
Morgenbelysning,  at  Jerusalem  skal  ses  fra  Olie- 
bjerget. Ved  Aftentid  kommer  Udsigten  ikke 
til  sin  Ret. 

Besøget  i  Bethania  maa  vi  opsætte  til  en 
anden  Gang;  ellers  overrasker  Mørket  os  paa 
den  stenede  Bjergvej,  ad  hvilken  Nedstigningen 
viser  sig  at  være  vanskeligere,  end  vi  havde 
troet.     Vore  Heste,    smukke  og  lydige  som  de 

ere,  give  i  sikkert  Trit  og  Fodfæste  selv  det 
tarveligste  Rideæsel  meget  etter;  de  føle  sig 
stadigt  for,  blive  ængstelige,  naar  en  Sten  rul- 
ler bort  under  dem,  og  snuble,  hvis  man  ikke 
holder  dem  stramt  op.  Efterhaanden  tættes 
Mørket.  I  Paternosterkhken  ringer  en  Klokke 
til  Aftenandagt;  Olietræerne  i  Gethsemane  hylle 
sig  ind  i  Skumring.  Vi  ride  omkring  Haven 
fra  den  modsatte  Side  og  komme  ned  i  Josa- 
fats  Dal.  Vejen  fører  forbi  et  Gravmæle,  møj- 
sommeligt hugget  ud  i  Klippesiden  som  en 
Obelisk,  firkantet  forneden  med  Søjler  og  Pry- 
delser i  en  gammel  os  ubekjendt  Stil;  en  af- 
stumpet Keglespids  afslutter  Monumentet  for- 
oven. Det  siges  at  være  Absalons  Grav.  Af 
jødisk  Oprindelse  er  Mindesmærket  i  ethvert 
Tilfælde  og  betydeligt  ældre  end  Christi  Tid ; 
det  samme  gjælder  om  et  Par  andre  lignende 
Klippegrave  i  Nærheden.  Hele  Josafats  Dal 
er  en  Kirkegaard.  Ogsaa  i  vor  Tid  lade  især 
Jøder  men  ogsaa  mange  Mohammedanere  og 
Christne  sig  med  Forkjærlighed  begrave  paa 
denne  Plads.  Mellem  Bekjenderne  af  alle  tre 
Aabenbarelsesreligioner,  mindst  dog  blandt  de 
Christne,  gjør  nemlig  den  Opfattelse  sig  gjæl- 
dende,  at  i  Josafats  Dal  skal  den  yderste  Dom 
finde  Sted;  følgelig  ville  de,  som  ligge  begra- 
vede her,  hurtigere  end  alle  Andre  blive  vakte 
af  Opstandelsesbasunen.     Ad  Stien    mellem   de 

utallige  smalle  Ligstene  ride  vi  gjennem  Dalen 
over  Kedrons  Flodleje  videre  op  langs  Stadens 
sydøstlige  Mur.  Paa  vor  venstre  Haand  have 
vi  Landsbyen  Siloah.  Tæt  ved  Vejen  ligger 
en  Brønd;  paa  Trappetrinene,  som  føre  ned 
til  den,  staae  samtalende  i  Halvmørket  tre  eller 
fire  Kvindeskikkelser  med  høje  Vandkrukker 
paa  Hovedet.  Det  er  Siloahs  Kilde,  Stedet 
hvor  den  Blindfødte  helbredtes  paa  Christi  Ord. 
Vi  bøjede  omkring  Stadens  sydlige  Hjørne 
og  tog  Vejen  tilbage  til  vort  Herberg.  Foran 
os  traadte  Davidstaarnets  tunge  Masser  og  de 
udskaarne  Tinder  af  Muren  omkring  Sion  sorte- 
blaa  frem  mod  den  luerøde  Aftenhimmel.  Over 
Oliebjergets  Kam  stod  Maanen  op. 


XV. 

Hos  Patriarehen. 

« Hvorfor  besøger  De  ikke  Patriarehen?« 
spurgte  en  af  vore  Medrejsende.  Hans  Hellig- 
hed har  faaet  at  vide,  at  der  kommet  en  Em- 
bedsmand fra  Katkow,  og  synes  at  interessere 
sig  for  Dem.» 

Jeg  svarede,  at  Patriarehen  var  for  højt- 
staaende    en  Personlig-hed   til    at    modtaee  Alle 

og  Enhver,  der  kom  rejsende  til  Jerusalem. 
Havde  jeg  været  orthodox,  vilde  Ingen  kunne 
finde  det  paatrængende,  hvis  jeg  ansøgte  om 
en  Audiens  og  bad  om  hans  Velsignelse.  Men 
kom  jeg  til  den  høje  Gejstlige  uden  at  være 
hans  Hyrdestav  underlagt,  kunde  jeg  let  blive 
betragtet  som   en  nysgjerrig  Avisreporter. 

Og  desværre.  Det  lod  rigtignok  til,  at  vi 
paa  vore  Udflugter  til  Omegnens  græske  Kirker 
og  Klostre  sommetider  havde  en  Mand  foran 
os  og  en  anden  bagved  paa  nogen  Afstand, 
at  Alt  skulde  være  klappet  og  klart.  Saa  mæg- 
tigt er  det  ene  lille  Ord  «Katkow».  Men  intet 
er  mere  trykkende  end  at  føle  sig  betragtet 
som  en  agens  in  rebus  for  ikke  at  sige  noget 
værre.  Trods  den  bedste  Samvittighed  gaaer 
man  hele  Tiden  uvilkaarligt  og  skammer  sig. 
Hvad  Ret  skulde  jeg  have  til  at  dømme  om 
Orden  eller  Uorden  i  Sager,  der  ikke  komme 
mig  ved,  og  navnlig  da  paa  Steder,  hvor 
Dommen  kunde  have  Indflydelse? 

Patriarchen  fik  vi  alligevel  at  se  paa  nær- 
mere Hold,  takket  være  Konsulen,  der  skaffede 
os  en  Indbydelse  til  at  overvære  en  Bispevielse 
ved  den  hellige  Grav  og  til  efter  Ceremoniens 
Slutning  at  indtage  en  Frokost  i  Patriarchatet. 
Klokken  fem  om  Morgenen  sluttede  vi  os  til 
Processionen,  der  med  flyvende  Faner  og  tændte 
Yoxlys  gjennem  de  halvmorke  Gader  bevægede 

sig  ned  til  Opstandelseskirken  under  Anførsel 
af  Patriarchen,  foran  hvem  Biskopper  og  Ærke- 
biskopper med  stor  Pomp  bar  et  mandshøjt 
luegyldent  Kors  og  andre  Insignier  paa  den 
øverste  gejstlige  Værdighed.  Fra  Kirkens  Hoved- 
indgang rundt  om  Salvingsstenen,  forbi  Gol- 
gatha  og  hen  til  det  græske  Mellemskibs  Midte, 
det  saakaldte  Katholikon,  der  danner  en  rum- 
melig Kirke  for  sig  selv,  banede  Kawasserne 
Vej  for  Processionen  gjennem  Menneskemassen, 
om  ikke  just  med  Stokkeslag  saa  dog  med 
Stokkene  løftede.  I  den  mere  overdaadigt  end 
smagfuldt  udstyrede  Kirke,  hvis  Mosaikgulv  og 
Marmorvægge  paa  mange  Steder  kunde  trænge 
til  at  stifte  Bekjendtskab  med  en  Spand  Vand 
og  en  Skurevisk,  fordelte  Processionens  Med- 
lemmer sig  paa  de  Pladser,  der  blev  dem  an- 
viste. Den  højere  Gejstlighed  stillede  sig  op  i 
Halvkreds  nærmest  Altervæggen  og  Patriarchen 
tog  Sæde  i  en  gylden  Thronstol  paa  en  rødt- 
betrukken  Forhøjning  midt  i  det  stærkt  oplyste 
Rum.  Ved  Gudstjenestens  Begyndelse  traadte 
fire  Diakoner  med  Knæfald  frem  for  Thron- 
stolen,  hvorpaa  de  under  mange  Bøjninger  og 
Haandkys  afførte  Patriarchen  hans  blaa  Dag- 
ligdagsornat,  under  hvilken  en  purpurfarvet 
Tunika  kom  tilsyne.  Fire  andre  Diakoner 
kastede  en  rig,  gylden  Messehagel  over  hans 
Skuldre,  og  to,  som   det  syntes  højere  i  Hierar- 

chiets  Rangforordning  stillede,  Kirketjenere 
bragte  Kronen  og  den  scepterformede  Hyrde- 
stav. Ganske  stateligt  trods  den  overdrevne, 
ikke  helt  solide  Pragt  var  Synet  af  Hs  Hellig- 
hed, der  med  sin  høje  Væxt  og  svære,  sorte, 
kun  svagt  graanende  Skjæg  sad  i  Guld  og 
Purpur  under  den  diamantstraalende  Mitra,  fra 
Tid  til  anden  løftende  eller  sænkende  Haanden, 
medens  Alterdørene  lukkedes  op  og  lukkedes 
i.  Da  Ceremoniens  første  Halvdel  var  forbi, 
og  Messeofferets  Frembærelse  forestod,  rejste 
Partriarchen  sig  fra  sit  Sæde  i  Midten  af  Kirken 
og  begav  sig  støttet  under  Armene  af  otte 
Diakoner  hen  til  Alteret,  skraas  for  hvilket  han 
tog  PlaJs  i  Kirkefyrsterne  af  Jerusalems  æld- 
gamle hellige  Stol,  en  lav,  rund,  antikt  udseende 
sella  curulis,  der  meget  ligner  Thronsædet  paa 
Geromes  bekjendte  Maleri  af  Justinian.  Her 
foregik  nu  med  endnu  større  Højtidelighed  end 
før  en  ny  Omklædning,  ved  hvilken  Patriarchen 
iførtes  et  andet  og  større  Messeskrud  af  Guld- 
brokade, forskjellige  ved  den  græsk-katholske 
Gudstjeneste  brugelige  Armprydelser  lagdes  om 
hans  Haandled,  og  en  Biskop  rakte  ham  en 
lang,  tynd  Sølvstage,  i  hvilken  tre  tændte  Vox- 
lys  vare  stillede  i  Række,  saaledes  at  det 
mellemste  stod  lige,  medens  de  to  andre  vare 
bøjede  med  Spidserne  skraat  sammen  i  Tri- 
angelform.     Med    disse    Voxlys    viftede    Patri- 

archen  gjentagne  Gange  under  Gudstjenesten 
salvelsesfuldt  frem  og  tilbage  over  Menigheden,- 
der  modtog  den  saaledes  meddelte  Velsignelse 
ved  uafbrudt  at  boje  Hovederne,  som  Ax  paa 
en  Kornmark  boje  sig  for  Vinden.  Det  vilde 
blive  for  vidtløftigt  i  alle  Enkeltheder  at  be- 
skrive Messehandlingen,  den  varede  over  tre 
Timer,  som  tilbragtes  staaende  i  den  hede, 
kvalme  Kirke,  gjennem  hvilken  Røgelseduften 
trak  sig  i  Skyer  blandet  med  den  gjennem- 
trængende  Os  af  slukkede  Voxlys.  Jeg  saae 
paa  Bucharow;  han  stod  stiv  og  stram  som 
Formand  for  det  stedlige  corps  diplomatique 
uden  at  fortrække  en  Mine  og  med  Jerusalems- 
korset,  der  nylig  var  blevet  skjænket  ham 
af  Patriarchen,  hængende  i  et  rødt  Baand 
om  Halsen  mellem  andre  Ordenstegn.  Ogsaa 
Brandt  bevarede  den  rette  Holdning,  skjøndt 
han  efter  en  lille  nervøs  Bevægelse  at  dømme 
vistnok  ligesom  jeg  havde  største  Lyst  til  at 
slippe  et  Øjeblik  ud  i  fri  Luft  og  ryge  en 
Cigaret.  Men  dertil  var  der  ikke  Udsigt  for 
det  første.  Efter  Messens  Slutning  rejste  Patri- 
archen sig  og  holdt  staaende  en  lang  Tale  til 
den  nyvalgte  Biskop,  der  knælede  foran  ham. 
Derpaa  forrettedes  Investituren;  Diakonerne 
iforte  paa  et  Vink  af  .Patriarchen  den  knælende 
Gejstlige  Bispekaaben,  efter  først  at  have  rakt 
ham    dens    Flige   til  Kys;  derpaa  rakte  Kirke- 

fyrsten  selv  ham  Bispestaven,  satte  Mitraen  paa 
hans  Hoved,  og  kyssede  ham,  hvorefter  den 
Nysindviede,  staaende  paa  samme  Forhøjning 
som  Patriarchen  men  et  Trin  lavere,  lyste  den 
biskoppelige  Velsignelse  over  Forsamlingen. 
Med  Uddelingen  af  indviet  Brød  blandt  de 
Tilstedeværende  sluttede  Gudstjenesten,  der 
vilde  have  været  baade  stil-  og  stemningsfuld, 
om  den  havde  varet  noget  kortere.  Ved  de 
gjentagne  Taler,  der  forresten  holdtes  paa  et 
ret  rent  og  smukt  Gammelgræsk,  kom  vi  et 
Par  Gange  til  at  tænke  paa  en  Kirkeforordning, 
om  vi  huske  ret,  af  Christian  den  Fjerde,  der 
byder  at  prædike  saaledes,  at  Menigmand  Søvn 
derudover  ikke  befalder.  Desuden  var  Kirke- 
sangen her  som  altid  hos  Grækerne  slet  og 
snøvlende,  navnlig  da  for  et  Øre,  som  er  for- 
vænt af  den  dejlige  Vokalmusik  i  de  russiske 
Kirker.  Uheldigere  end  selve  Sangen  var  dog 
Sangernes  Manerer.  Ved  midt  under  Tjenesten 
at  se  dem  smidske  til  hinanden  og  ugenert 
tale  sammen  lige  for  Øjnene  af  Patriarchen  fik 
man  uvilkaarligt  et  Indtryk  af,  at  hele  Cere- 
monien trods  sin  blændende  Glands  ikke  var 
rigtig  alvorligt  ment,  og  at  Disciplinen  i  den 
græske  Kirke  maatte  være  daarlig. 

Processionen  af  de  Gejstlige  fulgt  af  et. 
ringe  Antal  indbudte  Lægmænd  begav  sig  atter 
i  stort  Optog  tilbage  til    Patriarchatsbygningen. 

Denne,  der  som  de  fleste  Huse  i  Orienten  udad- 
til er  meget  uanseelig,  en  hvid  kalket  Væg 
med  smaa,  højt  oppe  siddende  Vinduer,  over- 
rasker, saa  snart  man  træder  over  Dørtærske- 
len, ved  en  slotslignende  Pragt,  man  ikke  havde 
ventet  at  finde.  Ad  en  bred  Marmortrappe 
kom  vi  op  i  en  Søjlehal,  flisebelagt  og  kjølig, 
med  et  lille  Springvand  i  Midten  omgivet  af 
tropiske  Planter.  Her  blev  der  af  en  Ceremoni- 
mester i  Munkedragt  givet  Tegn  til  at  vente. 
Kort  efter  aabnedes  Fløjdørene  af  to  guld- 
gallonerede  Kavvasser  med  Stave  i  Hænderne. 
Paa  en  Thronstol,  til  hvilken  tre  Trin  førte  op, 
sad  Patriarchen  iført  sit  blaa  Silkeornat;  paa 
Hovedet  bar  han  en  hvid,  opretstaaende  Hue 
med  et  Diamantkors  paa  Forsiden,  et  hvidt 
Kniplingsslør  faldt  ham  ned  over  Nakken.  En 
for  en  bøjede  de  Indtrædende  sig  for  Kirke- 
fyrsten, hvorefter  Ceremonimesteren  anviste  dem 
Plads  efter  Rangfølge.  Til  venstre  for  Patri- 
archen satte  sig  de  to  Ærkebiskopper,  derpaa 
Biskopperne,  af  hvilke  den  nysindviede  sad 
lavest.  Efter  ham  fulgte  Archimandriter,  Pro- 
tohiereer,  Hiereer,  Diakoner  osv,  ialt  vistnok 
et  halvt  Hundrede  i  Tallet.  De  verdslige  Herrer 
fik  Plads  tilhøjre  ligeledes  efter  Rang,  Konsu- 
len øverst.  Efter  vort  Skjøn  burde  Gejstlig- 
heden være  bleven  placeret  tilhøjre  for  Hs 
Hellighed    og   vi    andre  tilvenstre,   men  maaske 

er  det  en  fin  Opmærksomhed  af  en  kirkelig 
Fyrste  i  sit  eget  Palads  at  give  Lægmændene 
Forsædet.  Til  Damerne  blev  der  stillet  Stole 
i  Halvkreds  foran  Patriarchen.  Maaltidet,  om 
det  kan  kaldes  saaledes,  begyndte  med  Vand 
og  Syltetøj  serveret  paa  smaa  Glasasietter.  Der- 
paa  fulgte  et  Glas  rød,  hindbærsmagende  Likør 
og  herefter  tyrkisk  Kaffe,  ikke  tragtet,  som  det 
er  brugeligt  i  Europa  alle  andre  Steder  end 
paa  Balkanhalvøen,  men  kogt  sammen  med 
Kaffegrumset  til  en  tyk  Vælling  og  anrettet  i 
smaabitte  Kopper  ikke  synderlig  større  end  en 
Æggekop.  Det  er  i  Parenthes  bemærket  den 
eneste  rigtige  Maade  at  tilberede  Kaffe-,  den 
Drik,  vi  i  Norden  nyde  under  dette  Navn,  er 
Pjank  og  lunkent  Vand.  Kunde  det  ikke  in- 
teressere ogsaa  en  dansk  Husmoder  for  en 
Gangs  Skyld  til  Prøve  at  koge  Kaffen  efter 
østerlandsk  Recept  i  en  Kasserolle,  som  tre 
Gange  tages  af  Ilden  for  et  Minut  eller  to  og 
tre  Gange  bringes  i  Spilkog  for  lige  saa  lang 
Tid?  Kun  maa  der  ikke  sættes  et  eneste  Gran 
Cichorie  til,  og  Bønnerne  maa  være  prima 
Varer,  paa  ingen  Maade  amerikanske,  heller  ikke 
gjerne  Java,  men  saavidt  muligt  syrisk  eller 
arabisk  Kaffe.  Vi  skynde  os  at  tilføje,  at  der 
i  Kaffen,  naar  den  koger,  kan  kommes  stødt 
hvidt  Sukker  efter  Behag;  bedst  er  den  for- 
resten usødet.    Om  Forladelse  for  Digressionen; 

Kaffen  var  af  Patriarchens  Anretning  det  eneste, 
som  kunde  synkes  og  nydes.  Derimod  fore- 
kom de  sode  Kager,  der  fulgte  efter  Kaffen, 
idetmindste  os  personligt  at  være  et  drøjt 
Traktement  saa  tidligt  paa  Morgenstunden. 
Bagte  som  de  vare  i  Smør  af  Faaremælk,  smel- 
tede de  i  Munden  med  en  Smag  af  Fedt  og 
Klister,  men  spises  maatte  de,  saa  meget  mere 
som  Patriarchen  to  Gange  beærede  os  med 
Opfordring  til  at  tage  for  os  af  Retterne: 
«Fagete,  parakalo  —  vær  saa  god  at  spise!* 
Og  Kagen  kom  ned.  Hermed  sluttede  Fro- 
kosten; Ceremonimesteren  stænkede  med  en 
Vievandskost  Rosenvand  paa  Gjæsterne,  hvad 
der  i  Orienten  synes  at  være  Tegn  til  Opbrud, 
og  Selskabet  tog  Afsked.  De  højere  Gejstlige, 
Ærkebiskopperne  og  Biskopperne,  bojede  sig 
med  Hænderne  paa  Brystet  for  Patriarchen  og 
kyssede  hans  Fingerspidser,  der  gjorde  Kors- 
tegnet  over  dem.  Uden  Fordømmelse  men 
sandt  at  sige  er  det  Indtryk,  enkelte  af  disse 
Herrer  frembringe,  alt  andet  end  fordelagtigt, 
og  deres  Ydre  ikke  tillidvækkende;  navnlig 
paa  en  af  dem  sad  der  et  Ansigt,  som,  hvis 
vi  ikke  vidste,  at  Manden  var  Biskop,  uvilkaar- 
ligt  vilde  bringe  os  til  at  fatte  Stokken  fastere 
i  Haanden,  om  vi  ved  Aftentid  mødte  ham  i 
en  snever  Gyde.  Efter  saadanne  Indtryk  lader 
ingen  Dom  sig  fælde,  men  det  gjorde   os  ondt 

at  betragte  Patriarchen,  den  høje,  svære,  state- 
lige Mand,  og  iagttage  det  Præg  af  mat  Re- 
signation og  Ubestemthed,  for  ikke  at  sige 
Frygt,  som  trods  det  halvt  fyrstelige  Ceremoniel, 
der  omgiver  ham,  altfor  tydeligt  kommer  til- 
syne i  hans  sympathetiske  men  noget  charakter- 
løse  Ansigt.  Vi  se  derefter  den  øvrige  tilstede- 
værende Gejstlighed,  det  lavere  men  i  Synoden 
meget  indflydelsesrige  Hierarchi,  Præsterne  og 
Diakonerne,  passere  forbi  Patriarchen ;  de  kaste 
sig  ned  paa  Gulvet  for  ham  og  kysse  hans 
Fødder,  men  Øjnene  idetmindste  paa  nogle  af 
dem,  le;  maaske  er  det  det  staaende  Udtryk 
i  de  Paagjældendes  Ansigt,  maaske  er  det  os 
der  tager  fejl,  men  underligt  præsenterer  denne 
Forestilling  sig,  naar  man  veed,  hvor  liden  Ind- 
flydelse den  nuværende  Patriarch,  Nikodemos, 
har  i  sit  eget  Concil  og  tænker  paa,  hvorledes 
det  for  fire  Aar  siden  gik  hans  Forgjænger  i 
Embedet,  Kyrillos.  Det  var  en  Mand,  som 
havde  Villie;  han  vilde  herske.  Det  gik  nogen 
Tid,  saa  opstod  Sporgsmaalet  om  det  bulga- 
riske  Exarchat.  Kyrillos  vilde  mod  Synodens 
Villie  sætte  Exarchens  Frigjorelse  igjennem. 
Da  ringede  en  Nat  ved  Juletid  Dødsklokken 
fra  Patriarchatets  Kirke,  næste  Morgen  var 
Kyrillos  forsvunden,  transporteret,  som  det  hed 
sig,  til  et  afsidesliggende  Kloster.  En  Hof- 
revolution   havde    afsat    og    fjernet  ham.     Den 

tyrkiske  Øvrighed  blander  sig  saa  lidet  som 
muligt  i  de  Christnes  Mellemværender.  Men 
forlange  megen  Energi  af  Nikodemos  eller  syn- 
derligt lægge  ham  til  Last,  at  han  ikke  til- 
strækkelig kraftigt  mod  sin  egen  Synode  vare- 
tager den  russiske  Gejstligheds  Interesser,  turde 
være  uretfærdigt.  Os  angaaer  Sagen  ikke;  vi 
staae  udenfor-,  men  Sandhed  er  Sandhed.  Der- 
for skrev  vi  engang  paa  Russisk  i  Forbigaaende 
i  en  anden  Artikel  nogle  Linier  om  Patriarchen; 
disse  Linier  bleve  strøgne  af  Redaktionen.  Split- 
telsen mellem  Grækere  og  Russere  og  mellem 
Grækerne  indbyrdes  er  stærk  og  iøjnefaldende; 
den  orthodoxe  Kirke  i  Palæstina  lider  derunder. 
I  Hundredevis  og  for  de  allersidste  Aars  Ved- 
kommende i  Tusindevis  falde  dens  Tilhængere 
fra.  Hele  tidligere  christnede  Araberlandsbyer 
forjage  deres  græske  Præster  og  tilkalde  de 
romersk-katholske  Missionærer.  For  disse  exi- 
sterer  ingen  Forskjel  i  Nationalitet;  egen  Villie 
har  ingen  af  dem;  de  ere  kun  Soldater  af  en 
strengt  disciplineret  Armé  paa  Krigsfod.  Pro- 
testantiske Missioner  findes  ogsaa  i  Palæstina, 
baade  tydske  og  engelske,  fortrinligt  organise- 
rede hver  for  sig  men  uden  synderlig  indbyrdes 
Forbindelse;  nogle  Tvistigheder  mellem  Luthe- 
ranere og  Anglikanere  skal  for  faa  Aar  siden 
have  haft  Opløsningen  af  det  fælles  evangeliske 
Episkopat  til  Følge.    De  protestantiske  Læreres 

Virksomhed  udfolder  sig  ogsaa  fortrinsvis  mel- 
lem Jøderne;  paa  den  arabiske  Befolkning  have 
de  en  gavnlig,  men  ikke  meget  udstrakt  Ind- 
flydelse. Her  især  er  det,  at  Katholicismen 
vinder  sine  Proselyter,  idet  den  breder  sig  over 
det  hele  Land  som  et  Net,  hvis  Snore  alle  ere 
samlede  i  en  eneste  kyndig  og  sikker  Haand. 
Moskov-Tidenden  regner  ud,  at,  skal  det  blive 
ved  at  gaae  saaledes  med  Katholicismens  Ud- 
bredelse, vil  der  efter  et  halvt  Aarhundredes 
Forløb  ikke  være  en  eneste  orthodox  Kirke 
tilbage  i  Palæstina.  Men  hvorfor  tager  saa  den 
ultra  orthodoxe  Moskauertidende  ikke  Exempel 
af  Katholikkerne  i  at  offre  Nationalitetsspørgs- 
maal  for  Troesbekj endelsen  og  istedetfor  at  se 
surt  til  sine  Troesfæller,  Grækerne,  tvertimod 
paa  alle  Maader  støtte  den  Patriarch,  der,  lige- 
gyldigt hvad  Nation  han  tilhører,  alligevel  ifølge 
sin  Stilling  er  Orthodoxiens  naturlige  Repræ- 
sentant og  Forkjæmper  i  det  hellige  Land? 

Ved  Bortgangen  kyssede  Konsulen  efter 
Skik  og  Brug  Patriarchen  paa  Haanden.  Jeg 
vilde  følge  Etiketten  og  gjøre  det  samme,  men 
Kirkefyrsten  afværgede  det,  kyssede  mig  paa 
Kinden  og  sagde:  « Besøg  mig».  Det  gjorde 
jeg  senere  flere  Gange.  Til  mig  som  Udlæn- 
ding og  Udenforstaaende  talte  han  simpelt  hen 
som  Menneske  med  Menneske.  Katkow  næv- 
nede   han    ikke    med     et    Ord.       Tilknytnings- 

punktet  mellem  os  var  en  kjær  og  nær  fælles 
Bekjendt  i  Petersborg,  en  med  Aand  og  Hjerte 
lige  rigt  begavet  Mand,  flittig  som  den  simp- 
leste Cancelliskriver  og  mild  mod  alle  Andre 
end  mod  sig  selv,  en  Mand,  der  aldrig  er 
bleven  overmodig  og  stadig  er  vedbleven  at 
være  fattig,  o  Vidunder!  fattig  næsten  indtil 
Trang,  skjøndt  han  sidder  øverst  i  Czarens 
Raad.     Det  er  Ruslands  Aristides. 

«Hils  ham  kjærligt, »  sagde  Patriarchen 
sidste  Gang,  vi  saae.s,  bed  ham  ikke  glemme 
mig ;  jeg  trænger  til  ham,  og  sig  ham,  at  jeg 
gjør,  hvad  jeg  kan.» 

Med  Hilsenen  gav  han  mig  et  Helgen- 
billede at  overbringe.  Jeg  rejste  mig  for  at 
tage  Afsked.  Patriarchen  tøvede  et  Øjeblik, 
betragtede  mig  med  sine  gode  Øjne  og  rakte 
mig  derpaa  den  smukke  udskaarne  Rosenkrands, 
han  selv  bar. 

« Gjern  den  som  et  Minde  om  den  hellige 
Grav,»  sagde  han.  «Ikkesandt,  De  kan  jo  nok 
tage  den?  Vi  bekjende  dog  Beggeto  den  samme 
Frelser !» 

XVI 
Moria  Bjerg". 

Det  skal  være,  eller  idetmindste  tidligere 
have  været  forbundet  med  store  Vanskelig- 
heder at  skaffe  sig  Adgang  til  Haram-es- 
Scherif  (den  hellige  Plads)  med  Omars  Moské, 
der  for  Tilhængerne  af  Islam  l  Anseelse  ikke 
staaer  meget  tilbage  for  Valfartsstederne  i  Mekka 
og  Medina.  Hvad  os  angaaer,  fik  vi  gjennem 
Konsulatet  uden  Besvær  udvirket  Tilladelse  til 
at  besøge  den  viede  Plads,  hvor  tidligere  Salo- 
mons Tempel  stod. 

Ledsagede  af  to  Kawasser  i  Gallauniform 
og  med  den  kejserlige  Dobbeltørn  broderet  i 
Guld  paa  Brystet  vandrede  vi,  fem  eller  sex  i 
Følge,  ned  ad  Davidsgaden  gjennem  Basaren 
hen  til  den  tyrkiske  Kaserne,  der  omtrent  ind- 
tager Stedet  for  Herodes'  Borg  Antonia,  hvor, 
som  man  antager,  Christi  Domfældelse  foregik. 
I  Hjørnet  mellem  Borgpladsen  og  Nordvest- 
skrænten af  Moria  Bjerg  vises  Dammen  Bethesda. 
Lægedomsvandet,  hvis  Overflade  krusedes  af 
den  dalende  Engels  Vinger,  er  forlængst  tørret 
ud;  kun  en  vid,  firkantet  Fordybning,  halvt  fyldt 
med  Murbrokker  og  stinkende  Affald,  betegner 
Stedet.  Vi  foreviste  i  Kasernen  vort  Adgangs- 
kort   fra  Guvernøren    og   fik,    uvist  hvorfor,    en 

Æresvagt  med  bestaaende  af  to  Mand  og  en 
Underofficer.  Saaledes  eskorterede  begav  vi 
os  fra  Vest  gjennem  en  Indgang,  der  synes  at 
svare  til  den  ene  af  Oldtidens  Kongeporte,  ad 
en  bred  Trappe  op  paa  den  allerede  af  Salo- 
mon planerede  og  udvidede  Overflade  af  Moria 
Bjerg,  den  største  og  smukkeste,  for  ikke  at 
sige  eneste,  aabne  Plads  i  Jerusalem.  Spredte 
Palmer  og  Smaagrupper  af  Acacier  og  Figen- 
morbærtræer skygge  hist  og  her  over  en  Mar- 
morkumme med  et  Springvand  under  en  Kup- 
pel baaret  af  lette  Søjler.  Stedvis  i  den  vide 
flisebelagte  Gaard  staae  pyntelige  smaa  Kiosker 
med  en  gylden  Halvmaane  svævende  over  det 
spidst  tilløbende  hvælvede  Tag  af  Form  som 
et  Æg,  der  er  skaaret  over  paatvers.  Øjet 
fryder  sig  over  deres  fine  Omrids  og  matte, 
hvide  Alabasterskjær  med  Tegninger  af  Guld 
og  Blaat,  men  hvortil  de  tjene,  vide  vi  ikke, 
lige  saa  lidt  som  vi  forstaae  Hensigten  med  en 
lille  yndefuld  Architekturfrembringelse  i  Form 
af  en  Thronstol  under  aaben  Himmel,  opført  af 
forskjelligtfarvede  Marmorstykker  og  bedækket 
med  Arabesker  af  Mosaik.  Foran  os  ved  Ran- 
den af  et  marmorindfattet  Bassin,  hvis  brede 
Vandflade  udstraaler  Kjølighed,  ligge  en  Snes 
af  Profetens  Børn  paa  Knæ  og  tvætte  Ansigt 
og  Hænder,  før  de  træde  ind  i  Moskeen.  Af 
den  Art  Marmorbækkener  findes  flere  paa  Tern- 

plets  Grund,  om  end  det  første,  vi  møde,  er 
det  største.  Der  maa  under  Gaardens  Flise- 
brolægning endnu  ligesom  i  Oldtiden  strække 
sig  mægtige  Cisterner  for  i  denne  af  Tørke 
smægtende  Egn  at  bringe  saa  usædvanlig  meget 
Vand  tilveje. 

Strax  ved  Indgangen  til  Haram-es-Scherif 
modtog  et  Dusin  turbanklædte  Tempeltjenere 
vort  Selskab,  i  hvilket  foruden  en  Dame  i 
europæisk  Dragt  befandt  sig  to  af  vor  Førers 
kvindelige  Slægtninge,  begge  klædte  paa  Ara- 
bisk og  skjøndt  Katholikinder  tilslørede  helt  op 
til  Øjnene,  som  det  ofte  er  Brug  blandt  de  i 
Jerusalem  fødte  christne  Kvinder.  De  forstaae 
alligevel  ikke  rigtigt  at  bære  Sløret.  Idet- 
mindste  hos  den  ene  af  dem,  den  yngste,  en 
livlig  lille  ung  Pige,  der  talte  flydende  Ny- 
græsk, havde  Sløret,  hver  Gang  hun  fjernede 
sig  noget  fra  den  Kreds  af  Muselmænd,  der 
omringede  os,  en  mærkelig  Tilbøjelighed  til  at 
falde  af,  hvad  der  sletikke  misklædte  hende, 
da  hun  saae  ualmindelig  godt  ud.  Hendes 
fine  sydlandske  Ansigtstræk  og  tilbageholdne 
europæiske  Manerer  stak  underligt  af  mod  den 
østerlandske  Dragt  hun  bar,  en  hvid,  kaabe- 
lignende  Feredje,  der  naaede  til  Knæene,  posede 
Pludderhoser,  ligeledes  af  hvidt  Stof,  og  smaa 
røde  Saffianssko.  Føreren,  hendes  Fader,  som 
havde     fulgt    os     paa    vore    fleste    Udflugter    i 

Staden  og  dens  Omegn,  var  ligeledes  klædt 
som  Orientaler.  Italiener  af  Fødsel  havde  han 
ved  inangeaarigt  Ophold  i  Syrien  fuldstændig 
tilegnet  sig  Landets  Sprog  og  Sæder;  han  var 
anset  for  at  være  Stadens  bedste,  mest  dan- 
nede Fører;  blandt  mange  andre  Rejsende  havde 
han  for  et  Par  Aar  tilbage  ogsaa  tjent  to 
danske  Damer  som  Vejleder  gjennem  Jerusalem 
og  var  utrættelig  i  at  berømme  disse  mine 
Landsmandinder,  hvis  Navne  han  desværre  ikke 
mere  mindedes.  Det  har  sikkert  været  de 
første  danske  Kvinder,  som  paa  egen  Haand 
have  foretaget  en  Rejse  til  det  hellige  Land. 
Under  vor  Vandring  paa  den  Grund,  hvor  Salo- 
mons og  Herodes'  Tempel  havde  staaet,  skulde 
dog  Hr  Albengo  (det  var  Førerens  Navn) 
trods  sin  for  en  Guide  ualmindelige  Sagkund- 
skab alligevel  ikke  gjøre  os  megen  Nytte.  Til 
hver  Fodsbred  Jord  i  Haram-es-Scherif,  til  hver 
Bygning  eller  Bygningslevning,  som  ikke  netop 
tilhører  en  forholdsvis  ny  Tid,  knytter  sig  saa 
mange  indbyrdes  modsigende  Forklaringer,  saa 
mange  Navne,  der  ikke  kunne  rimes  sammen, 
og  en  saadan  Vrimmel  af  baade  jødiske,  christne 
og  mohammedanske  Traditioner,  at  der  vilde 
fordres  megen  Tid  og  Møje  for  at  danne  sig 
et  blot  tilnærmelsesvis  rigtigt  Skjøn  om  det 
af  det  Sete,  som  overhovedet  lader  sig  for- 
klare.    Den    flygtige  Besøger   vil  gjøre  klogt  i 

at  opfatte  de  Farver,  som  falde  stærkest  i 
Øjnene,  gribe  et  Brudstykke  af  den  Legende, 
der  maatte  synes  ham  mest  betegnende,  og  i 
store  Træk  danne  sig  et  Overblik  over  det 
Hele  uden  at  løbe  sur  i  Enkeltheder,  han  ikke 
kan  magte. 

Mellem  den  halve  Snes  af  Mollaer  eller 
Ulemaer,  som  modtog  os,  og  om  hvis  rigtige 
Benævnelser  og  indbyrdes  Stilling  i  det  moham- 
medanske  Hierarchi  vi  ikke  have  noget  Be- 
greb, vaktes  især  vor  Opmærksomhed  af  en 
ældre  Mand  i  lang  grøn  Kaftan  og  hvid  Tur- 
ban med  grøn  Pul,  hvilken  sidste  synes  at 
være  et  Udmærkelsestegn  for  Profetens  talrige 
virkelige  eller  nominelle  Efterkommere.  Idet 
han  løftede  sin  Spanskrørsstok  som  en  Kom- 
mandostav, lod  han  med  et  tordnende  «Yellah» 
de  øvrige  Mollaer  vide,  at  de  havde  at  fjerne 
sig.  Flokken  adlød  tøvende  og  ikke  uden 
først  at  have  krævet  de  Besøgende  for  en 
«bakschisch»,  som  de  af  en  eller  anden  ufor- 
staaelig  Grund  mente  at  have  fortjent.  En 
gjentagen  Bevægelse  med  Stokken  bragte  dem 
imidlertid  til  at  trække  sig  noget  tilbage.  Efter 
saaledes  at  være  bleven  Herre  over  Terrænet 
traadte  Manden  i  den  grønne  Kaftan  nærmere. 
Mig  hilste  han  med  kjølig  Værdighed  ved  at 
føre  Haanden  op  til  Skyggen  af  sin  Turban. 
Peter  Isajewitsch  derimod,   der  gjorde  Selskabet 

Følge  i  sin  Præstedragt,  som  den  russiske 
Gejstlighed  aldrig  aflægger,  hvor  det  paa  nogen 
Maade  er  muligt  at  bevare  den,  syntes  særligt 
at  være  Ulemaen  velkommen.  Hans  Mundvige 
trak  sig  op  til  Ørerne  i  et  bredt  Smil ;  med 
sine  lange,  olivengule  Fingre  rystede  han  Peter 
Isajewitsch's  Kjæmpehaand  og  gav  ham  der- 
paa  et  kollegialt  Klaps  over  Skulderen,  der 
skulde  sige  saa  meget  som:  «Det  er  mig  en 
Fornøjelse  at  gjøre  Deres  Bekjendtskab;  vi  ere 
Præster  begge  tov  Af  de  tilslørede  Damer 
tog  Ulemaen  ingen  Notits,  men  henvendte  sig 
med  et  Buk,  der  klædte  ham  pudsigt,  til  den 
blonde  frankiske  Kvinde,  hvem  han  gjentagne 
Gange  galant  tilbød  sin  Arm  med  høviske, 
lidt  for  stærke  Fagter,  saa  det  grønne  Slobrokke- 
ærme  slingrede  frem  og  tilbage  Damen  tak- 
kede ham  derfor  paa  sit  Modersmaal  med  et: 
'<Gaa  din  Vej,  din  gyselige  Abekat!*  hvad 
han  syntes  at  opfatte  som  en  Venlighed,  og 
stadigt  ivrigt  konverserende  paa  Arabisk  førte 
han  Selskabet  hen  til  Omars  Moské.  Den  laa 
foran  os  som  en  stor  i  Hvidt  og  Blaat  skin- 
nende Ottekant,  oven  paa  hvilken  staaer  et 
bredt,  cylinderformet  Rør,  der  atter  bærer  en 
høj,  ægformet  Blykuppel  med  Halvmaanen  for- 
oven. Baade  Moskeens  Underbygning  ligesom 
ogsaa  dens  cylindriske  Mellemparti  er  i  sit 
Ydre  fra  øverst  til  nederst  beklædt  med  Fajance- 

plader,  paa  hvis  mælkehvide  Grund  fantastiske 
Blomster  og  Fugle  ere  fremstillede  i  Snørkler 
og  Sving  med  en  dyb  blaa  Farve,  der  for- 
toner sig  i  Rødt  og  bringer  Tegningens  Teinte 
til  at  minde  om  det  kostbare  Royal  bleu,  der 
stundom  danner  Grunden  paa  Vaser  af  gam- 
melt Sévresporcellæn.  Denne  Fajancebeklæd- 
ning skriver  sig  fra  selve  Omars  Tid,  Midten 
af  det  syvende  Aarhundrede,  og  lader  sig  ikke 
mere  gjøre  efter.  Stedvis,  hvor  den  blanke 
Porcellænsskal  er  slaaet  itu,  har  man  søgt  at 
bøde  derpaa  ved  i  Hullerne  at  indlægge  nye 
Fajanceplader.  Men  herved  er  den  skete  Skade 
kun  blevet  mere  iøjnefaldende;  Efterligningen 
kommer  paa  langt  Hold  ikke  Originalen  nær, 
skjøndt  Tegningen  tilnærmelsesvis  er  den  samme. 
Hverken  Bundens  svagtblaanende  Hvidt  eller 
det  kraftige,  vinfarvede  Ultramarin,  hvori  de 
gamle  Mønstre  ere  holdte,  have  villet  lykkes 
for  den  senere  Kunstner.  En  Vandalisme  er 
det,  at  somme  Rejsende,  navnlig  Englændere, 
benytte  sig  af  Arabernes  Havesyge  til,  hvor 
de  kunne  overkomme  det,  at  rive  en  Lap  ud 
af  Bygningens  gamle  prægtige  Klædebon.  Vi 
selv  var  forresten  ikke  bedre  end  mange  Andre 
og  forskaffede  os  efter  et  Par  Dages  forsigtigt 
førte  Underhandlinger  et  temmelig  stort  og 
smukt  malet  Stykke,  der  nu  befinder  sig  i  det 
ethnografiske  Museum  i  Kjøbenhavn.     Bucharow 

sagde,  da  han  saae  Fajancepladen:  «Gjem  den 
godt  og  ti  stille  dermed;  ellers  bliver  det  en 
slem  Historie.*  —  Hvorom  alting  er,  kan  det 
for  en  Ynder  af  keramisk  Kunst  fuldtud  være 
Umagen  værd  at  foretage  en  Rejse  til  Jerusa- 
lem alene  for  at  betragte  Fajancebeklædningen 
paa  Murene  af  Hovedhelligdommen  i  Haram- 
es  Scherif.  Udenfor  Moskeen  gav  Ulemaen 
Selskabet  Tegn  til  at  standse  og  trække  Skoene 
af;  istedetfor  disse  bragte  nogle  Smaadrenge 
os  hver  et  Par  østerlandske  Slæber  af  gult 
Skind.  Kun  for  sin  frankiske  Ledsagerinde 
gjorde  Mohammedspræsten  en  Undtagelse  og 
gav  hende  med  mange  Smil  og  Fagter  til- 
kjende,  at  hun  godt  kunde  beholde  sine  Støv- 
ler paa,  hvis  hun  blot  vilde  trække  de  røde 
Tøfler,  han  i  egen  høje  Person  rakte  hende, 
udenpaa  Fodtøjet  som  Galoscher. 

Hvem  skildrer  den  bedaarende  Lysvirk- 
ning i  Moskeens  Indre!  Fra  de  smalle,  tæt- 
siddende Vinduer  oppe  under  Kuplen  glider 
Solskinnet  dæmpet  ind  i  regnbuefarvede  Straale- 
vifter  gjennem  brogede  Ruder,  mangekantede 
og  uregelret  sammensatte  som  de  farvede  Glas- 
stumper i  et  Kalejdoskop.  En  gjennemsigtig 
Fajanceplade,  tynd  som  et  Blad  Papir,  dækker 
Vinduets  forvirrede  Glasmosaik  og  mildner  de 
grelle,  usammenstemmende  Farver  ved  at  samle 
dem  alle  blødt  i  Strømmen  af  sit  linde,    hvide 

Lys.  Aldrig  kan  der  gjennem  et  malet  Kirke- 
vindue med  glorieglimrende  Helgener  og  kro- 
nede Konger  ind  over  Alteret  i  det  spidsbuede 
Chor  falde  blot  tilnærmelsesvis  saa  mystisk  et 
Skjær  som  dette,  saa  stemningsfuldt  blidt,  saa 
fantasivækkende  og  saa  nervepirrende.  En 
Maler  vilde  have  noget  at  øve  sin  Pensel  paa 
ved  paa  Lærredet  at  efterligne  Glandsen  af 
denne  mangefarvede  Straaleflod,  der  risler  ind 
om  Leddene  af  mørk  Bronce  i  de  mægtige 
ned  fra  Loftet  sig  sænkende  Lysekroner  og 
skyller  hen  over  Væggenes  Fajancebelægning 
og  Guldmosaik.  I  Helligdommens  Midte  inden- 
for et  Gitter  mellem  høje,  grønne  Søjler  med 
forgyldte  Kapitæler  ligger  en  Klippeblok,  flere 
Favne  lang  og  bred,  utilhuggen,  ru  og  raa, 
som  Naturen  skabte  den.  Hvorfra  den  stam- 
mer og  hvad  dens  Bestemmelse  oprindelig  var, 
synes  Ingen  fyldestgj ørende  at  kunne  forklare. 
Formodentlig  danner  den  et  Stykke  af  Stedets 
naturlige  Klippebund,  som  Salomon  af  en  eller 
anden  Grund  paa  denne  Plet  har  ladet  urørt, 
da  han  jævnede  hele  den  øvrige  Overflade  af 
Moria  Bjerg  til  Grundvold  for  sit  Tempel. 
Den  christne  Tradition  ser  i  Fjeldblokken  den 
Sten,  paa  hvilken  Abraham  lagde  Isak  for  at 
dræbe  ham  med  Offerkniven.  Mohammedanerne 
antage,  at  Profeten  staaende  paa  denne  Sten 
foretog    sin    Rejse    gjennem   Luften    fra  Medina 

til  Jerusalem.  Da  Mohammed  senere  foer  til 
Himmels,  vilde  Stenen  følge  ham  derop.  Den 
indhentede  ham  virkelig  ved  Himlens  Port, 
men  fik  for  sin  Troskab  Skam  til  Tak  og 
ovenikjøbet  et  dygtigt  Spark,  saa  den  tørnede 
ned  til  Jorden  igjen.  Indtrykket  af  Profetens 
Fod  ses  tydeligt  den  Dag  idag  paa  Klippe- 
blokkens Overflade.  Andre  mene  rigtignok, 
at  Ujevnhederne  hidrøre  fra  et  haardt  Greb  af 
Engelen  Gabriels  Fingre,  som  itide  fangede 
Stenen,  da  den  allerede  var  paa  Vejen  til 
Himlen  efter  Mohammed.  Nok  er  det,  Stenen 
fløj  og  blev  paa  den  ene  eller  paa  den  anden 
Maade  vist  tilbage  til  sin  forrige  Plads.  Men 
denne  Plads  kunde  den  ikke  mere  finde.  Saa 
blev  den  hængende  i  Luften  et  Par  Alen  over 
Jordens  Overflade  og  hang  der  i  mange  Aar, 
indtil  en  af  de  senere  Kalifer  murede  Støtter 
op  under  den  for  at  hjælpe  den  lidt  i  dens 
ubekvemme  Stilling.  Til  yderligere  Sikkerhed 
støttes  den  af  Profetens  Moder  Amine,  hvem 
Islam  hædrer  ved  at  anvise  hende  en  Staaplads 
i  det  mørke  Rum  under  Klippeblokken,  hvor 
bl.  A.  alle  Afdødes  Sjæle  ligge  stuvede  sam- 
men som  Sild  i  en  Tønde  og  vente  paa  Domme- 
dag. Ulemaen  tilbød  os  at  kigge  derned  gjen- 
nem  en  Sprække  og  var  utilfreds  med,  at  vi 
ikke  kunde  opdage  den  Kilde,  som  udspringer 
dernede,    ogf    fra    hvilken    alle    Verdens   Floder 

tage  deres  Udspring.  For  at  trøste  ham  føjede 
jeg  ham  i  at  kysse  et  Stykke  af  Kong  Davids, 
jeg  veed  ikke  selv  hvad,  der  sidder  indmuret  i 
Moskeens  ene  Væg. 

Ligeoverfor  Omars  Pragtbygning  ligger 
paa  Østranden  af  Moria  Bjerg  en  anden  moham- 
medansk  Helligdom,  El  Aksa.  Den  minder  ved 
Rummets  firkantede  Form  og  de  lange,  dob- 
belte Søjlerader  noget  om  en  christen  Basilika 
og  skal  efter  Enkeltes  Mening  være  en  af 
Korsfarerne  bygget  Kirke,  der  først  senere  blev 
omdannet  til  Moské.  Meget  seværdigt  inde- 
holder den  ikke,  med  Undtagelse  af  et  Par 
tæt  ved  Siden  af  hinanden  stillede  Jaspissøjler. 
Den,  der  kan  klemme  sig  igjennem  det  snevre 
Mellemrum  mellem  disse  Søjler,  er  vis  paa  at 
komme  ind  i  Mohammeds  Paradis-,  alle  Andre 
blive  udelukkede.  For  mit  Vedkommende  faldt 
Prøven  tilfredsstillende  ud,  Peter  Isajewitsch 
derimod  viste  sig  at  være  for  vel  ved  Magt 
til  at  slippe  igjennem,  hvad  der  voldte  baade 
ham  og  Ulemaen  overordentlig  Fornøjelse. 
Stakkels  Peter  Isajewitsch!  Blot  han  ikke  ved 
et  gjentaget  Forsøg  nogen  Tid  efter  maa  være 
bleven  tynd  nok  og  have  haft  altfor  let  ved 
at  passere  den  smalle  Gjennemgang !  Ved  vor 
Afrejse  laa  han  paa  Hospitalet  betænkelig  syg 
af  den  snigende  Feber,  som  stadig  lurer  paa 
de  Fremmede    i    Jerusalem.      Sygdommen    kan 

blive  farlig ;  den  ender  ofte  med  en  Blodfor- 
raadnelse.  Meget  horer  der  ikke  til  for  at 
paadrage  sig  den,  og  Peter  Isajewitsch  havde 
begaaet  den  store  Uforsigtighed  efter  Skik  og 
Brug  at  tilbringe  en  hel  Nat  i  Opstandelses- 
kirken  liggende  udstrakt  i  Bøn  paa  det  klamme, 
raakolde  Flisegulv.  Til  at  komme  uskadt  fra 
et  saadant  Foretagende  var  han  trods  sin 
kjernesuncle  Natur  dog  for  gammel  og  for  lidet 
vant  til  Stedets  Klima.  I  det  Hele  taget  bliver 
det  i  Jerusalem  let  noget  for  meget  af  det 
Gode  med  de  uafbrudte  Andagtsøvelser  og  be- 
standige Knæfald.  Endogsaa  her  i  el  Aksa,  i 
den  tyrkiske  Moské,  viste  man  os  en  udhulet 
Sten,  der  skulde  forestille  Krybben  fra  Bethle- 
hem.  Ulemaen  trak  et  Par  Voxlysstumper  op 
af  Lommen,  tændte  dem  og  klæbede  dem 
fast  til  Stenen  med  Opfordring  til  os  alle  om 
at  knæle  ned  for  den.  Snarere  morsomt  end 
stødende  lød  hans  Forsikkringer  om  Stenens 
Ægthed  med  den  noget  burleske  Gjentagelse 
af  de  faa  fremmede  Ord,  han  havde  opsnappet; 
«bon,  bon,  charosch,  very  nice»  paastod  han  i 
Et  væk.  Alligevel  laa  der  noget  sympathetisk 
i  den  Agtelse,  med  hvilken  han  paa  Arabisk 
udtalte  Ordene:  Issa  ben  Mirjam  (Mariæ  Søn), 
og  der  kom  et  Udtryk  af  Skuffelse  tilsyne  i 
hans  Ansigt,  da  Ingen  vilde  knæle.  Ærlig 
talt,  Stenkrybben  fra  Bethlehem  i  el  Aksa  kan 

være  lige  saa  authentisk  som  Himmelfartsstenen 
paa  Oliebjerget  med  dens  Fodspor,  der  altfor 
stærkt  minder  om  Mohammeds  Klippeblok  i 
Omars  Moské. 

Fra  el  Aksa  steg  vi  ned  i  et  vidtstrakt 
underjordisk  Galleri,  hvor  Foden  i  Halvmørket 
mellem  de  tunge  Søjler  og  sælsomme,  spids- 
buede Hvælvinger  snubler  over  nedfaldne  Sten 
og  Benet  sommesteds  halvt  slipper  igjennem 
Gulvet,  der  synes  at  tjene  til  Loft  for  et  endnu 
dybere  liggende  Rum,  maaske  en  Cisterne. 
Det  er  farligt  at  vove  sig  længere  frem;  Føre- 
ren holder  os  tilbage.  Efter  hans  Mening 
stamme  disse  underjordiske  Hvælvinger  fra  Mid- 
delalderen; Tempelherrerne  skulle  her  have 
havt  en  Vaabensal;  Ulemaen  kalder  Stedet 
Salomons  Stalde.  At  den  sidste  Benævnelse 
er  meningsløs,  følger  af  sig  selv;  den  første 
har  heller  ikke  meget  for  sig,  men  til  hvilket 
Endemaal  disse  kunstfærdigt  byggede  Gallerier 
forresten  have  tjent,  lader  sig  neppe  afgjøre. 
Maaske  befinde  vi  os  her  i  Underbygningen 
for  en  af  Templets  Forgaarde  fra  Herodes'  Tid. 
Hvor  vanskeligt  det  overhovedet  falder  at  orien- 
tere sig  i  Haram-es-Scherif,  fremgaaer  noksom 
af,  at  Ingen  med  Bestemthed  veed,  hvor  paa 
Bjergfladens  Vestside  det  jødiske  Tempel  egent- 
lig har  staaet,  om  det  end  maa  antages,  at 
Omars    Moské    tilnærmelsesvis     er    opført    paa 


1 86 


dets  Grund.  Adgangen  til  Haram-es-Scherif 
er  ikke  i  højere  Grad  forment  Jøderne  end  de 
Christne,  men  ingen  troende  Jøde  vil  vove  sig 
ind  paa  Pladsen,  af  Frygt  for  uforvarende  at 
komme  til  at  træde  paa  det  Sted,  som  engang 
optoges  af  det  Allerhelligste. 

Ganske  mærkelig  er  Jødernes  Stilling  i 
den  hellige  Stad.  Man  kan,  med  Rette  eller 
med  Urette,  føle  Antipathi  mod  Racen;  paa 
dette  Sted  i  ethvert  Tilfælde  vilde  Retfærdig- 
hedsfølelsen gjeme  betragte  dem  som  Herrer 
paa  egen  Grund,  som  den  oprindelige  Befolk- 
ning, der  idetmindste  ifølge  en  moralsk  Ret 
kunde  kalde  denne  Jordbund  for  sin  Ejendom, 
om  de  end  allesteds  ere  og  sommetider  selv 
ville  være  Fremmede.  Men  ogsaa  her,  og 
maaske  fortrinsvis  her,  gjøre  Jøderne  Indtrykket 
af  ikke  rigtigt  at  føle  sig  hjemme.  Det  er, 
ligesom  om  de  vare  uden  Beskjæftigelse  i  den 
stille  Stad,  hvor  intet  andet  Liv  rører  sig  end 
det  strengt  religiøse.  I  Virkeligheden  ere  ogsaa 
de  fleste  af  Stadens  Israeliter  kun  Pilegrimme, 
der  enten  for  egne  Midler  eller  underholdte  af 
de  talrige  milde  Stiftelser,  som  mosaiske  Rig- 
mænd i  det  fjerne  Vesten  have  grundet  her, 
tilbringe  de  sidste  Dage  af  deres  Liv  i  Jerusa- 
lem for  sluttelig  at  blive  lagte  til  Hvile  i  Josa- 
fats  Dal.  Mange  af  dem  ere  fattige,  men 
ogsaa  de  Rigere    blandt   dem   klæde    sig    ikke 

blot  fattigt  men  uskjønt  og  urenligt,  ganske 
som  den  mest  frastødende  Type  af  deres  Tros- 
fæller, den  polske  eller  russiske  Jøde,  hvis 
lange,  støvfejende  Skjøder,  fedtede  Kaskjet  og 
Spytkrøller  foran  Ørerne  næsten  hele  Jerusa- 
lems israelitiske  Befolkning  navnlig  i  den  senere 
Tid  har  optaget.  Racen,  der  i  og  for  sig  er 
smuk  og  som  kan  tage  sig  ganske  godt  ud, 
om  end  sjeldnere  i  rent  europæisk  Kostume, 
saa  dog  naar  den  bærer  de  spanske  eller  byzan- 
tinske Jøders  maleriske  Dragt,  synes  her  i 
Davids  Stad  med  Bevidsthed  at  lægge  an  paa 
at  gjøre  sig  saa  ubehagelig  for  Andre  og  saa 
skrækindjagende  grim  som  vel  muligt  i  sit 
Ydre.  De  tyrkiske  Autoriteter  og  Landets  bo- 
siddende arabiske  Befolkning,  der  kryber  for 
de  Christne,  omgaaes  Jøderne  med  en  op- 
rørende Foragt,  der  vilde  udarte  til  Under- 
trykkelse og  Mishandling,  hvis  de  christne 
Magters  Konsuler  ikke  tog  sig  af  dem.  Tid- 
ligere idetmindste  er  det  ikke  sjeldent  hændet, 
at,  hvis  en  Jøde  vovede  at  sætte  sig  op  paa 
saa  ædelt  et  Dyr  som  en  Hest  istedetfor  til 
Rejsen  at  lade  sig  nøje  med  et  Æsel,  blev 
Rytteren  revet  af  Sadlen  og  slaaet  halvt  for- 
dærvet; udenfor  Stadens  Enemærker  kunde  det 
ogsaa  træffe  sig,  at  der  blev  skudt  paa  ham. 
Dette  risikerer  han  neppe  nu,  men  ikke  desto- 
mindre  er  i  Jødeland  ingensomhelst,    selv  ikke 

den  ildesete  Armenier  eller  den  foragtede  Kop- 
ter i  den  Grad  betragtet  som  en  Paria  som 
netop  Israeliten.  Noget  er  han  selv  Skyld 
deri,  thi  Mosaiterne  maatte  ved  deres  Talrig- 
hed og  ved  de  store  Pengemidler,  der  tilflyde 
dem  allevegnefra,  meget  let  kunne  gjøre  sig 
gjældende  paa  en  baade  for  Araberne  og  maaske 
ogsaa  for  de  Christne  meget  følelig  Maade, 
hvis  deres  indadvendte  Nationalitetsbevidsthed 
forstod  at  yttre  sig  udadtil,  og  hvis  de  havde 
Evnen  til  at  optræde  med  Selvagtelse  og 
Energi.  Derfor  netop  er  deres  Stilling  saa 
utaalelig,  at  de  paa  deres  Fædres  Jord  ikke 
fordre  anden  Ret  end  Retten  til  at  begræde 
svunden  Storhed. 

Det  var  en  Fredag  Eftermiddag  henimod 
Solnedgang,  at  vi  forlod  Haram-es-Scherif.  Paa 
Tilbagevejen  opfordrede  Hr.  Albengo  os  til  at 
besøge  det  Sted  ved  Muren  paa  Moriabjergets 
Sydside,  hvor  Jerusalems  Joder  hver  Fredag 
Aften  forsamles  til  Andagt.  Gjennem  mørke 
Gyder  over  et  Stykke  med  høje  Kaktusplanter 
overgroet  ubebygget  Jord  paa  Bunden  af  den 
Kløft,  der  strækker  sig  gjennem  Staden  fra 
Nord  til  Syd  og  som  i  Oldtiden  var  bekjendt 
under  Navnet  Tyropoion,  bevægede  vi  os  om- 
kring Morias  sydvestlige  Hjørne  forbi  en  frem- 
springende, godt  bevaret  Halvhvælving  af  den 
store  Bro,    hvis  Buer  paa  Christi  Tid  forbandt 

Templet  med  Herodes'  Kongeborg,  og  traadte 
derpaa  ind  i  en  Gade  eller  Gjennemgang,  hvis 
ene  Side  indtages  af  den  høje  Mur,  som  mod 
Syd  begrændser  Moria  Bjerg.  Interessant  i 
højeste  Grad  er  denne  gamle  Mur,  bygget  som 
den  er  af  store,  favnelange,  regelrette  Kvader- 
stene, som  hver  for  sig  ere  omrandede  med 
en  lav,  to  Fingre  bred  udhuggen  Fals  og  ind- 
byrdes slutte  saa  nøje  til  hinanden,  at  det 
endnu  i  vore  Dage  intetsteds  er  muligt  at  føre 
Bladet  af  en  Pennekniv  ind  mellem  Fugerne. 
Dette  Mesterstykke  af  Befæstn  i  ngskunst  hen- 
føres af  mange  til  Salomons  Tidsalder;  sand- 
synligere bliver  det  sagtens  at  lade  Herodes 
den  Store  være  Bygmesteren.  Saa  meget  staaer 
med  Sikkerhed  fast,  at  under  denne  Mur  har 
Christus  vandret,  og  at  en  ganske  lignende 
Befæstningsfront,  bygget  af  de  samme  falsede 
Kvadersten,  strakte  sig  fra  Tempelbjergets  mod- 
satte Side  rundt  om  Staden  i  nordvestlig  Ret- 
ning. Netop  Nordvesthjørnet  af  denne  Mur  er 
for  faa  Aar  siden  fundet  ved  Udgravninger 
paa  det  russiske  Grundstykke  lige  øst  for  Op- 
standelseskirken,  hvoraf  noksom  fremgaaer,  at 
Pladsen  for  denne  Kirke  med  Golgatha  og  den 
hellige  Grav  ved  Begyndelsen  af  vor  Tids- 
regning laa  udenfor  Stadens  Mure. 

I     den     smalle    Gang    langs     Sydsiden    af 
Moria  fandt  vi  en  talrig  Skare  Jøder  forsamlet, 

Mænd  og  Kvinder,  de  sidste  næsten  alle  i  lyse 
Dragter.  Summende  Toner  af  ensformig,  ram- 
sende  Oplæsning,  halvt  syngende,  halvt  hul- 
kende, ligesom  naar  der  i  Rusland  læses  Psalmer 
ved  et  Lig,  stod  i  Luften  over  Menneskemassen 
som  Surren  af  en  Bisværm.  Strax  ved  Be 
gyndelsen  af  Gaden  standsede  vi  for  ikke  at 
volde  Forstyrrelse,  men  en  gammel,  ret  for- 
nemt udseende  Mand  i  lang,  rødbrun  Fløjels- 
kappe  kantet  med  Pelsværk,  rakte  os  den 
Kobberskaal,  hvori  han  indsamlede  Almisser 
og  gav  os  med  Haanden  Tegn  til  at  træde 
nærmere.  I  Række,  med  Panden  stemmet  ind 
imod  Muren  og  Bønnebogen  tæt  op  under 
Øjnene,  stod  de  Bedende  og  mumlede  halvt- 
højt  for  sig  selv  og  med  grædende  Stemme 
Vers  efter  Vers  af  Jeremiæ  Klagesang.  Nogle 
af  dem  syntes  at  mene  det  oprigtigt  med  deres 
Taarer,  andre  ramsede  kun  Ordene  op,  kys- 
sede forretningsmæssigt  Stenflisen  i  Muren  foran 
sig  og  traadte  derefter  tilbage  for  at  give 
Plads  for  en  Anden,  medens  han  selv  henvendte 
sig  til  en  Nabo  og  indledede  en  Samtale  til- 
syneladende om  ligegyldige  Ting.  Gaden  slut- 
tede med  en  Laage,  der  stod  paa  Klem;  i 
Haab  om  at  finde  en  Gjennemgang  stødte  jeg 
den  op.  To  eller  tre  utilslørede  Kvindeskik- 
kelser i  Pludderhoser  smuttede  leende  bort  ind 
i  en  Dør  og  væltede  i  Farten    en  Vandkrukke, 

der  stod  midt  imellem  dem.  En  gammel  tand- 
løs Kone  fløj  os  imøde  med  et  Udraab  af  For- 
skrækkelse og  fægtede  heftigt  omkring  sig  i 
Luften  med  begge  Armene  som  en  Vogterske, 
der  pludseligt  ser  Ræven  bryde  ind  i  en  Hønse- 
gaard. 

Den  samme  Vej,  ad  hvilken  vi  vare  komne, 
gaae  vi  atter  tilbage  gjennem  de  Grædendes 
Rækker.  «Se,  Børnenes  Arvedel  er  gaaet  over 
til  de  Fremmede,  deres  Huse  bleve  Boliger  for 
Udlændingene,»  gjentager  det  sig  omkring  os 
i  Klagestemmer,.  «Vore  Fædre  syndede;  de 
ere  ikke  mere,  men  vi  bære  Straffen  for  deres 
Overtrædelser.  Ak,  vort  Hoveds  Krone  er  af- 
falden;  ve  os  for  vore  Synders  Skyld !»   — 

Tidligt  stænges  Dorene  i  Jerusalem;  Sta- 
den bliver  stille,  som  om  den  var  uddød.  Knap 
en  eneste  Fodgjænger  møder  os  paa  vor  Vej 
tilbage  gjennem  Davidsgaden.  Kun  et  Par 
herreløse  Hunde  luske  snusende  om  i  Krogen 
under  en  sprukken  Mur  og  rykke  ængsteligt 
med  sagte  Knurren  tilside  for  den  Forbigaaende. 
Skingrende  lyde  hans  Trin  gjennem  de  tomme, 
tause  Gader,  og  Mørket  falder  tættere  og  tættere. 

XVII. 
Bethlehem. 

Ibrahim  var  Navnet  paa  en  Araber,  som 
Konsulen  havde  stillet  til  vor  Disposition. 
Hvorledes  han  kunde  vedblive  at  hedde  Ibra- 
him, naar  han  var  dobt  og  christnet,  som  han 
var,  lade  vi  staae  hen.  Sandt  at  sige  gjorde 
han  Indtryk  af  at  være  daarligt  dobt.  Med 
sit  gule  Rovfugleansigt,  sin  spraglede  Turban  og 
lange  Burnus,  saae  han  snarest  ud  som  en  af 
Ismaels  ubetvungne  Sønner  fra  Landet  hinsides 
Jordan.  Der  havde  han  nok  egentlig  ogsaa 
hjemme,  og  der  var  det  formodentlig,  at  han 
tumlede  sig,  naar  han  et  Par  Gange  om  Aaret 
sporløst  forsvandt  for  en  Maanedstid  eller  to. 
Døbt  var  han  imidlertid,  og  Fransk  talte  han 
ogsaa;  det  var  rigtignok  Fransk  derefter.  Til 
Gjengjæld  havde  han  Ry  for  at  være  en  væl- 
dig Jæger,  der  havde  nedlagt  adskillige  Pan- 
there  for  ikke  at  tale  om  Hyæner  og  Schakaler. 

Hans  mærkeligste  Egenskab  var  dog,  at 
han  vidste  Besked  med  alt,  hvad  man  vilde 
foretage  sig,  næsten  inden  man  selv  var  kom- 
men til  Klarhed  derover. 

«Monsiou  rejser  imorgen  til  Bethlehem, > 
sagde  han,  endnu  før  Bestemmelsen  for  næste 
Dag  var  tagen.      «Moi,    Ibrahim,   har  Familie  i 

Bethlehem.  Monsiou  holder  min  Datter  over 
Daaben.     Monsiou  bestemmer  Navnet  selv. »  — 

At  Indbydelsen  ikke  havde  noget  med 
Daaben  men  kun  med  Faddergaven  at  bestille, 
forstaaer  sig  af  sig  selv.  Løftet  blev  imidler- 
tid givet,  saafremt  han  vilde  passe  Tiden  og 
være  punktlig.  Heraf  benyttede  han  sig  til 
strax  at  bede  om  Orlov  for  at  kunne  træffe 
sine  Forberedelser. 

Afstanden  mellem  Jerusalem  og  Bethlehem 
beløber  sig  neppe  til  mere  end  en  dansk  Mil 
eller  halvanden,  og  en  fortrinlig  Chaussée,  den 
bedste  i  hele  Palæstina  bidrager  yderligere  til 
at  gjøre  Udflugten  let  iværksættelig.  I  den 
kjølige  Morgenstund  forlod  vi  vort  Herberg  og 
kjørte  forbi  Jaffaporten,  forbi  Davidstaarnet  og 
Kastellet  paa  Sion  ned  gjennem  Hinnoms  Dal, 
der  mod  Øst  begrændses  af  Oliebjergets  syd- 
lige Udløber,  Forargelsens  Bjerg.  Den  øde, 
vandløse  Kløft  er  ligesom  Josafats  Dal  tæt 
bestrøet  med  Ligstene-,  navnlig  vælge  de 
Christne  sig  med  Forkjærlighed  et  Gravsted 
her  i  Nærheden  af  den  Jordlod,  der  betegnes 
som  Pottemagerens  Ager.  Blandt  de  gamle 
Olietræer,  der  spredte  mellem  Stenblokkene 
helde  sig  ud  over  den  bratte  Skrænt,  viser 
man  en  udgaaet  Stamme,  i  hvis  Grene  Judas 
skal  have  hængt  sig.  Traditionen  er  opfind- 
som.     Tilhøjre    for    Vejen    opad    Skraaningen 

komme  de  røde  Tage  af  den  tydske  Kolonis 
Smaahuse  tilsyne  mellem  frodigtgrønne  Frugt- 
træer, over  hvis  Toppe  Spiret  af  en  luthersk 
Kirke  løfter  sig.  Et  Præg  af  Orden  og  Vel- 
stand hviler  over  den  omhyggeligt  dyrkede 
Plet.  Fra  Bakkeryggen  hinsides  Hinnoms  Dal 
aabner  sig  i  et  Skaar  mellem  Klipperne  en  vid 
Udsigt  over  Sletten  syd  for  Jericho  ned  til  det 
døde  Hav  og  til  Bjergene  hinsides  Jordan; 
deres  Linier  flyde  ud  i  Soltaagen,  som  dirrer 
over  dem.  Vi  standse  et  Øjeblik  udenfor  en 
tung,  middelalderligt  udseende  Bygning,  hvis 
svære  Mure  nu  tildels  ligge  i  Ruiner.  Det  er 
Klosteret  for  St.  Elias,  bygget  efter  Sigende 
paa  det  Sted,  hvor  Ravnene  bragte  Profeten 
Føde.  En  Række  Kameler,  en  efter  en,  med 
slæbende  Fjed  og  gyngende  Halse,  drager 
langsomt  forbi,  fulgte  af  en  Araber  tilhest. 
Længere  henne,  hvor  Vejen  deler  sig  og  i 
sydlig  Retning  over  stenede  Bakker  bøjer  ned 
til  Hebron,  staaer  en  lille  Kuppelbygning,  sort 
af  Støv  og  Ælde.  I  Snore  paa  dens  Mure 
hænge  brogede  Tørklæder  og  vifte  i  Vinden. 
Lange  Stænger  eller  Landseskafter  ere  ram- 
mede ned  i  Jorden  omkring  den  og  pyntede 
med  Klude  og  grønne  Baandstumper.  Ved 
Brøndvinden  over  Cisternen  foran  den  flokker 
sig  en  Karavane  tilhest  og  tilæsels,  olivengule 
Mænd   oe   tilslørede  Kvinder.     Det  er  Rachels 

Gravmæle,  opført  hvor  hun  døde  paa  Vejen 
mellem  Hebron  og  Jerusalem.  Den  moham- 
medanske  Befolkning  holder  hendes  Minde  højt 
i  Ære. 

Vi  bøje  ned  ad  den  smallere  Vej  tilvenstre 
mellem  smaa  Vingaarde  og  Kjøkkenhaver,  ter- 
rasseformigt  anlagte  paa  Bakkeskraaningen  og 
inddelte  i  firkantede  Bede  ved  lave  Gjærder 
af  Ler  eller  Sten  med  Aabninger  forneden, 
gjennem  hvilke  Vandet  ledes  fra  den  ene  Have 
ind  i  den  anden,  at  saa  lidt  som  muligt  af 
den  kostbare  Væde  skal  gaae  tilspilde.  Ved 
et  Sving  omkring  et  fremspringende  Klippe- 
stykke viser  Bethlehem  sig  lige  foran  os.  Vi 
befinde  os  allerede  i  Udkanten  af  Byen  og 
kjøre  langsomt  og  forsigtigt  ned  ad  en  af  dens 
smalle,  skraanende  Gader  med  høje  hvide  Huse 
paa  begge  Sider.  Trods  Bygningernes  afgjort 
østerlandske  Præg  falder  det  dog  strax  i  Øj- 
nene, at  Vinduerne  ud  imod  Gaden  overalt 
ere  talrigere  og  sidde  lavere  nede  mod  Jorden, 
end  vi  have  været  vante  til  at  se  det  i  Jaffa 
eller  Jerusalem.  Det  kommer  af,  at  Bethlehems 
Befolkning  i  Modsætning  til  det  muselmanske 
Hebron  næsten  udelukkende  bestaaer  af  Christne. 
Kvinderne,  vi  møde,  tilhylle  ikke  deres  Ansigt, 
men  bære  istedetfor  Sløret  en  opretstaaende 
Hue  eller  Kappe,  fra  hvilken  et  hvidt  Klæde 
falder  dem   ned    over  Skuldrene.     Denne  ejen- 

dommelige,  diademformede  Hovedpynt  tager  sig 
saa  meget  desto  bedre  ud,  som  de  fleste  af 
dens  Bærerinder  ere  høje  og  slanke  med  regel- 
rette Ansigtstræk  og  mandelformede  Øjne.  Intet- 
steds i  Palæstina  fremtræder  den  arabiske  Type 
i  en  saa  ædel  og  tiltalende  Form  som  netop  i 
Bethlehem. 

Mellem  legende  Børn  og  nysgjerrige  Kvin- 
der, der  stak  Hovedet  ud  af  Vinduerne  eller 
kom  tilsyne  i  Gadedørene,  naaede  vi  det  aabne 
Torv,  som  begrændser  Byen  mod  Syd  og  fra 
hvis  ene  Hjørne  en  smuk  Udsigt  aabner  sig 
over  de  nedenfor  liggende  Haver  og  Græs- 
marker længere  borte  med  Grupper  af  Figen- 
og  Johannesbrødtræer,  i  hvis  Skygge  sort- 
uldede  Faar  og  blaagraat  Hornkvæg  flokker 
sig  i  store  Hjorde.  Kvægavl  er  Bethlehemiter- 
nes  vigtigste  Næringskilde.  Dertil  kommer  en 
ikke  ubetydelig  Industri  af  Snitværk  i  Elfenben 
og  Ibenholt,  mest  Kors  eller  Rosenkrandse, 
stundom  ogsaa  Helgenbilleder  eller  hele  bibelske 
Scener,  tildels  meget  kunstfærdigt  udskaarne  i 
ophøjet  Arbejde  paa  Perlemor.  Gjenstande  af 
denne  Art  falbydes  de  Rejsende  i  Boderne  paa 
det  lille  Torv,  i  hvis  Baggrund  en  massiv, 
fæstningslignende  Bygning  løfter  sine  graa  Sten- 
masser og  sit  svære,  kullede  Taarn  op  over  de 
omliggende  Tage.  Vi  standse  foran  Indgangen, 
der   tidligere   synes   at   have   været    en  prægtig 


197 

Kirkeportal.  Nu  er  den  tilmuret,  saa  kun  en 
lav  Aabning  i  halv  Mandshøjde  er  bleven  til- 
bage. Efter  Sigende  skal  denne  Forholdsregel 
være  bleven  truffet  for  at  forhindre  de  Vantro 
i  at  trænge  ind  i  Kirken  tilhest,  noget  der  i 
de  første  Aarhundreder  efter  Kongeriget  Jeru- 
salems Fald  oftere  skal  være  sket.  Vi  krøb 
ind  gjennem  den  lave  Dør  og  befandt  os  i  en 
gammel,  forladt  Basilika,  halvmørk  og  med 
stedvis  tilmurede  Buevinduer.  Taget,  hvis 
Sparreværk  synes  at  tilhøre  en  langt  yngre 
Tid,  er  kommet  i  Forfald ;  ved  Vintertid  regner 
og  blæser  det  ind  i  det  ubenyttede  Kirkerum; 
Tid  og  Fugtighed  have  bleget  og  tildels  næsten 
udslettet  de  gamle  Frescobilleder  paa  Murens 
indvendige  Side.  Er  det  disse  Kalkmalerier, 
som  jeg  kjender  nøje  fra  en  Domkirkevæg  i 
mit  Fædreland,  der  ved  deres  barnligt  ubehjælp- 
somme Stil  og  fromme  Enfold  tale  mig  til 
Hjertet?  Vækkes  maaske  et  Minde  fra  Hjem- 
met af  de  tunge  Granitsøjlers  firkantede  Kapi- 
tæler, som  i  meget  mindre  Skikkelse  men  af 
ganske  samme  Form  ere  mig  bekjendte  fra 
Choret  i  en  Landsbykirke  i  min  Barndoms 
Eventyrets  Land?  Sammen  hermed  taler  maa- 
ske i  mig  en  muligvis  fejlagtig  og  fordomsfuld 
Forkj ærlighed  for  en  Tid,  der  tiltrods  for 
Mangler  og  Mørke  alligevel  var  en  daadrig, 
varmblodig  Tid,  varmhjertet  og  med   «Gud  vil 

det!»  til  Feltraab,  Christendommens  fyrigste, 
fejreste  Blomstringsalder,  en  Tid,  der  ligger  et 
Aarhundrede  eller  lidt  mere  forud  for  Albi- 
genserkrigene  og  for  de  første  Spor  baade  af 
Reformation  og  Inkvisition.  Nu  —  den  Tid 
er  i  ethvert  Tilfælde  rullet  hen;  Slægt  følger 
Slægters  Gang,  men  Tonen  «Gud  vil  detU  er 
endnu  ikke  forstummet,  om  den  end  neppe 
lyder  saa  klart  og  fuldbrystet  nu  som  da. 
Heller  ikke  fuldbrystet  og  ingenlunde  melodisk 
klinger  den  Chorsang,  der  slaaer  os  imøde,  da 
vi  fra  den  første,  nu  ubenyttede  Halvdel  af 
Basilikaen  træde  ind  i  dens  Fortsættelse,  som 
ved  Bræddestilladser  og  andre  primitive  Kon- 
struktioner er  delt  i  to  Afdelinger,  af  hvilke 
den  ene  tilhører  Grækerne,  den  anden  Arme- 
nierne. Begge  Konfessioner  holde  Messe  paa 
en  og  samme  Tid  hver  paa  sit  Omraade,  der 
er  i  lige  Grad  smagløst  udstyret;  begges  Præ- 
ster snøvle  i  lige  Grad  og  synge  i  lige  Grad 
gjennem  Næsen.  Det  lyder  ikke  kjønt,  men 
det  kunde  være  det  samme;  hver  Fugl  synger 
med  sit  Næb,  og  en  Missa  solennis  af  Beethowen 
bliver  for  Vorherre  ikke  bedre  Musik  end  Ar- 
meniernes øresønderrivende  Skraalen,  naar  denne 
Skraalen  ellers  er  oprigtig  ment.  Uheldigt  er 
det  derimod,  at  to  tyrkiske  Soldater  med  Bajo- 
net paa  Geværet  staae  opstillede  inde  i  Kirken 
paa    Grændselinien    mellem   begge  Trosbekjen- 


199 


delsers  Territorium.  Desværre  er  en  saadan 
Sikkerhedsvagt  uundværlig,  ellers  fare  Naboerne 
bogstaveligt  talt  i  Haarene  paa  hinanden;  denne 
Kampmaade  er  saa  meget  desto  mere  naturlig, 
som  baade  de  græske  og  de  armeniske  Præster 
alle  bære  meget  lange  Haar.  Men  om  de 
ogsaa  stundom  ligefrem  slaaes  i  Templet,  gjøre 
de  dette  snarest  af  Mangel  paa  rent  ydre  Op- 
dragelse og  finere  vesterlandsk  Civilisation.  I 
Virkeligheden  ere  begge  disse  østerlandske 
Kirker  som  Trosbekjendelser  i  det  Hele  meget 
tolerante.  Vi  kjende  dem  begge  nøje,  og  paa 
os,  den  Indtrædende,  gjør  den  tyrkiske  Vagt  i 
Kirken  et  uhyggeligt  Indtryk  af  egentlig  at 
være  stillet  op  imod  os  personligt,  til  Skam 
for  os  og  for  mange  af  vore  christne  Med- 
brødre i  Vesten,  de  være  sig  nu  Reformerte, 
Anglikanere,  Lutheranere  eller  Katholikker. 
Efter  vor  Erfaring  er  gjennemgaaende  Ingen 
saa  utaalelig  intolerante  som  Calvinisterne  og 
Tilhængerne  af  enkelte  stærkt  afreformerede 
engelske  Sekter;  omtrent  det  samme  turde 
gjælde  om  Anglikanerne,  og,  skjøndt  Luthera- 
nerne ganske  vist  ere  noget  bedre,  give  allige- 
vel de  fleste  af  dem  i  tyk  Bornerthed  lige- 
overfor anderledes  Troende  Katholikkerne  ikke 
et  Haarsbred  efter,  og  det  hører  der  dog  ellers 
meget  til.  I  saa  Henseende  staaer  baade  den 
armeniske  Gregorianisme  og  den  græske  Ortho- 

doxi  uden  Sammenligning  højere  end  vi.  Kop- 
terne, som  kun  anerkjende  Christi  guddomme- 
lige Natur  og  fornægte  den  menneskelige,  ere 
efter  Sigende  de  mest  tolerante  af  alle  Christne. 
Blot  de  ikke  trods  deres  aabenbare  Kjætteri 
alligevel  engang  komme  til  at  staae  øverst  i 
Himmeriges  Rige,  ene  og  alene  for  dette  For- 
trins Skyld!  Voltaire  har  nogen  Ret,  naar  han 
siger:  Vraiment,  le  bon  Dieu  doit  avoir  beau- 
coup  d'esprit  pour  juger  nous  tous,  og  naar  vi 
Christne  saa  lidet  ere  istand  til  at  leve  i  Fred 
med  hverandre,  maa  vi  i  vort  stille  Sind  være 
de  mere  anstændige  Tyrkere  taknemlige  for, 
at  de  hjælpe  os  dermed.  Ikke  desto  mindre 
var  det  jo  bedre,  om  man  kunde  være  fri  for 
disse  Soldater.  Ved  Synet  af  Kawassen  skuldre 
de  ovenikjøbet,  saa  den  taktfaste  Klirren  af 
Geværgreb  skurrer  igjennem  Kirken.  Vi  und- 
gaae  at  passere  forbi  dem  og  begive  os  gjennem 
en  Sidegang  ind  i  en  anden  Kirke,  helt  afdelt 
fra  de  andre,  høj  og  smal  med  spidsbuede 
Vinduer  og  et  Billede  af  den  hellige  Katharina 
over  det  hvidtbetrukne  Højalter.  Der  er  tomt 
derinde.  En  underjordisk  Gang  fører  bagom 
den  græske  og  armeniske  Kirke  ned  i  et  lille 
hvælvet  Rum,  som  tilhører  alle  Christne  uden 
Hensyn  til  Trosbekjendelse.  Endogsaa  Kopterne, 
der  ellers  ere  forjagne  allevegnefra,  og  hvis 
Alter  i  Jerusalem   staaer  i  den    mørkeste  Krog 

af  Opstandelseskirken,  have  uhindret  Lov  til 
at  læse  deres  Messe  paa  dette  Sted.  Talrige 
Lamper  hænge  ned  fra  Loftet,  og  paa  Gulvets 
graa,  jordfarvede  Bund  ligger  en  stor  syv- 
straalet  Sølvstjerne  med  Indskrift: 

Hic  a   Maria  virgine  Jesus   Christus  natus  est. 

Ordene  lyde  som  Sang.  Englene  sang 
dem  først  for  Markens  Hyrder.  — 

Det  siges,  at  Stedet,  hvor  denne  Stjerne 
ligger",  af  alle  hellige  Steder  i  det  hellige  Land 
skal  have  den  ældste  Tradition  for  sig  og 
mindre  end  noget  andet  af  dem  være  under- 
kastet Tvivl.  Vi  troe  det  gjerne;  forresten 
kommer  det  jo  ikke  an  paa  den  enkelte  be- 
stemte Plet.  Men  underlig  smuk  synes  os  den 
syvstraalede  Stjerne  at  være,  som  den  paa  sin 
mørke,  jordfarvede  Bund  ligger  og  skinner  i 
Lyset  af  Lamperne  foroven,  saa  sælsom  smuk, 
at  det  for  dens  Skyld  vel  var  værd  at  rejse 
den  lange  Vej  med  dens  Besvær  og  med  dens 
Farer.  Det  forekommer  os  ogsaa,  at  vi  skulle 
se  denne  Stjerne  nogle  Gange  endnu  i  vort 
Liv,  naar  der  hænder  noget,  som  gjør  En  tung 
om  Hjertet. 

Jeg  havde  en  Kollega,  en  Russer,  en  be- 
gavet, dygtig  og  hæderlig  Mand.  Tjeneste- 
vilkaarene,  under  hvilke  han  arbejdede,  vare 
ikke  gode.  Der  var  ingen  Kommando  over 
os.     Derfor    bar    vi    os    alle    ad,    som    vi    selv 

vilde,  og  skubbede  af  bedste  Evne  til  hver- 
andre. Over  Peter  Petrowitsch  gik  det  værst 
ud;  han  var  en  af  de  Stille  i  Landet,  religiøs, 
altfor  blid  og  dertil  svag  af  Helbred.  Paa  et 
Venneraad:  «Bid  fra  Dem»,  svarede  han:  « Vor- 
herre vil  have  Fred!»  I  sit  Hjem  havde  han 
det  ogsaa  kummerligt  nok,  Fattigdom,  Uro  og 
mange  smaa  Børn.  Saa  døde  han,  og  vi  be- 
gravede ham  efter  hans  Rang  med  Pomp  i 
sølvmorsbetrukken  Kiste.  Det  var  Foraar;  i 
Birketræet  over  den  aabne  Grav  sad  en  Natter- 
gal og  sang  skingrende  højt.  Hver  af  de  ældre 
Kolleger  kastede  en  Klump  Jord  paa  Kisten 
og  sagde  et  Par  Ord  til  Afsked.  Skjærende 
lod  den  Ros,  der  kom  for  sent,  og  blandede 
sig  med  en  uhyggelig  Latter  af  et  lille  ufor- 
standigt Barn,  der  klappede  i  Hænderne  og 
raabte  Papa.  Bittre,  bittre  Ord  vilde  arbejde 
sig  frem.  Saa  faldt  Jordklumpen.  Ovenpaa 
det  halvtbegravede  sølvmorsbetrukne  Kistelaag 
havde  der  dannet  sig  en  skinnende  Plet  som 
en  syvstraalet  Stjerne.  Og  de  bittre,  bedrø- 
vede Ord  blev  kvalte  ved  Synet  af  Stjernen 
fra  Bethlehem.  Baade  Nattergalesangen  og  det 
faderløse  Barns  Latter,  kolde  Menneskers  Tale 
og  Drønet  af  den  nedrullende  Jord  flød  sam- 
men i  Et  med  den  Afdødes  Ord:  Vorherre  vil 
have  Fred.    Alle  Sjæles  Stjerne  fra  Bethlehem: 

Fred  over    Jorden,    Menneske  fryd  Dig;    os  er 
en  evig  Frelser  fød! 

Men  hvor  bliver  Ibrahim  af?  Vi  have 
beset  alle  Kirkens  Afdelinger,  gjort  Indkjøb  i 
Butikkerne  paa  Torvet  og  drukket  Kaffe  hos 
den  græske  Archimandrit,  men  Ibrahim  viser 
sig  ikke.  Kawassen  bliver  sendt  afsted  for  at 
opsøge  Faderen  til  vor  tilkommende  Guddatter, 
men  Ibrahim  er  forsvunden.  Endelig,  i  samme 
Øjeblik  som  vi  stige  tilvogns,  kommer  han 
styrtende  ud  af  en  Gadedør  lige  i  Nærheden, 
fulgt  af  sin  Kone,  der  slæber  paa  et  Barn, 
temmelig  stort  allerede,  og  vistnok  godt  og 
vel  et  Aar  gammelt,  om  ikke  mere.  Med  en 
mageløs  Tungefærdighed  forklarer  han  paa  sit 
Kaudervælsk,  at  Præsten  var  bleven  syg  osv. 
osv.,  og  at  Daabshandlingen  maatte  opsættes. 
Da  et  Par  Krydsspørgsmaal  syntes  at  sætte 
ham  i  Forlegenhed,  hjalp  hans  Ægtehalvdel 
ham  ud  af  Klemmen  ved  pludseligt  at  give 
mig  min  Guddatter  at  bære  paa.  Jeg  vilde 
have  jaget  Forældrene  afvejen  paa  en  Studs, 
om  jeg  blot  havde  vidst,  hvor  jeg  skulde  giøre 
af  den  skrigende  Rolling.  Nu  endte  Sagen 
ved  en  Dames  Mellemkomst.  Hun  gav  den 
lille  Pige  et  Guldstykke  i  Faddergave,  hvor- 
efter Moderen  hurtig  trak  sig  tilbage,  med- 
tagende min  designerede  Guddatter.  Ibrahim 
sprang  til  Tak  for  Gaven  op  paa  Vognen  uden 

først  at  spørge  om  Forlov  og  satte  sig  paa 
Forsædet  ved  Siden  af  Kawassen.  Han  kom 
rigtignok  ned  igjen  i  en  Fart,  men  fik  atter 
ved  Mægling  Lov  til  at  sidde  op,  og  Turen 
gik   hjemefter. 

Ved  Aftensbordet  meddelte  jeg  Konsulen 
Detaillerne  af  mit  mislykkede  Fadderskab. 
Brandt  lo,  saa  Taarerne  trillede  ham  ned  ad 
Kinderne,  men  Bucharow  blev  purpurrød  i  An- 
sigtet. «Hvad  for  noget!  —  Hej  da,  Nikolaj, 
spring  efter  Ibrahim  og  luk  ham  ind  i  For- 
stuen*. Kort  efter  fulgtes  vi  ad  for  at  optage 
Forhør  over  ham.  Kawassen  havde  allerede 
bragt  Ibrahim,  der  af  Skræk  var  sunken  i  Knæ, 
saa  Folderne  af  hans  Burnus  bredte  sig  hen 
over  Gulvet  som  Slæbet  paa  en  Balkjole.  «Oho, 
min  Ven!  Er  det  tredie  eller  fjerde  Gang,  at 
din  Datter  skulde  have  været  døbt  idag?  Hvad? 
Hvad  for  en  Snak?  Ja,  jeg  skal  give  Dig 
Monsiou  le  consoul.  —  Staa  paa  Dine  Ben, 
for  en  Ulykke;  hvad  falder  Du  for?  —  Og  saa 
skal  jeg  bede  din  Præst  om  at  døbe  Dig  en 
Gang  endnu  paa  en  saadan  Maade  —  væk 
med  den  Arm,  siger  jeg,  væk  —  saa  det  skal 
være  tilstrækkeligt  baade  for  Dig  og  for  din 
Datter  og  for  alle  dine  Efterkommere  i  mange 
Tider !» 

Dermed  fløj  Ibrahim  ud  af  Døren. 

En  Timestid  efter  saae  jeg  ham  igjen  paa 

Gangen  udenfor  mit  Værelse,  smilende  og  vel- 
tilfreds, som  om  intet  var  forefaldet.  Guld- 
stykket havde  han  jo  faaet. 


XVIII. 

Port  Sald. 

Hurtigt  henrandt  Dagene  i  Jerusalem.  En 
Uge  var  allerede  gaaet  og  det  meste  af  den 
følgende.  Vi  vandrede  for  sidste  Gang  ud  til 
Gethsemane,  tog  Afsked  med  den  hellige  Grav 
og  betragtede  med  andagtsfuld  Ærbødighed 
Gotfred  af  Bouillons  Sværd.  Ubekvemt  laa 
dets  lange,  smalle  Fæste  i  vor  Haand,  der  var 
for  plump  og  bred,  men  ved  Forsøget  paa  at 
svinge  det,  gav  det  et  Knæk  i  Overarmen. 
Saadan  er  det  at  være  en  Pennehelt.  Kors- 
ridderen maa  have  haft  en  Damehaand  paa  en 
Arm  af  Staal. 

Med  gode,  glade  Ord  skiltes  vi  fra  Brandt 
og  Bucharow;  de  gav  os  et  Vennekys  til  Far- 
vel, og  afsted  gik  det  i  hurtigt  Trav  for  at 
vinde  Vej,  saa  længe  det  endnu  var  lyst.  I 
Kløften  mellem  Bjergene  begyndte  det  allerede 
at  skumre.  Lige  foran  os  langt  borte  syntes 
Solkuglen  i  sin   Nedgang   at   hvile   paa   en  høj 

Klippespids.  Tilvenstre  for  Vejen  bøjede  to 
heldende  Palmer  sig  i  Korsform  ud  over  et 
Klostertag.  Det  var  Emaus.  Saa  blev  det 
mørkt,  og  Maanen  kom  op.  Nogen  Tid  efter 
saae  vi  fra  Bjergpassets  højeste  Punkt  i  flere 
Miles  Afstand  dens  Glimt  brede  sig  ud  og 
flimre  over  en  Dug  af  gyldent  Spindelvæv.  Det 
er  Havet.  Ud  over  det  gaaer  Rejsen  mod  Syd. 
Paa  den  tredie  Dags  Morgen  dukkede  i 
det  Fjerne  en  sort  Prik  op  af  Bølgerne.  Prikken 
voxede  og  forlængede  sig  til  en  lodret  Streg, 
til  et  højt,  slankt  Taarn,  et  Fyrtaarn.  Lidt 
efter  lidt  kommer  en  Gruppe  Huse  tilsyne  ved 
dets  Fod,  men  Land  er  der  ikke  at  øjne.  Dets 
Nærværelse  antydes  kun  af  en  lang,  skinnende 
hvid  Skumstribe,  som  begrændser  den  violblaa 
Havflade.  Først  da  vi  en  Timestid  efter  kaste 
Anker  bag  Fyrtaarnet  indenfor  den  store  Bølge- 
bryder midt  i  en  Skov  af  Master  faae  vi  Syn 
paa  Landet,  lavt,  fladt  Land  uden  Plantevæxt; 
paa  begge  Sider  af  Havnen,  hvor  vi  ligge, 
voxe  Kulmagasiner,  Pakhuse  og  Maskinværk- 
steder op  af  Sandet,  men  længere  inde  breder 
Ørkenen  sig  som  et  jevnt,  brungult  Sandtæppe 
under  en  mørkeblaa  Himmel  med  graalig,  dir- 
rende Støvdise  i  Kimmingen.  Et  Stykke  inde 
i  Landet  rejse  sig  midt  i  det  gule  Sand  Ma- 
sterne af  et  Fregatskib ;  lidt  bag  ved  det  komme 
igjen    tre     Master    tilsyne    over    Jorden,    og    i 

samme  Linie  men  længere  tilbage  i  Ørken- 
disen skimtes  atter  Master  og  en  tyk,  sort 
Røgstrime  fra  en  Dampskibsskorsten.  De  store 
Fartøjer  synes  at  bevæge  sig  hen  over  Land. 
Vi  ligge  i  Indløbet  til  Suezkanalen,  og  Byen 
paa  begge  Sider  af  Havnebassinet  er  Port 
Said,  endnu  ikke  tredive  Aar  gammel  men  alle- 
rede en  af  Verdens  vigtigste  Stapelpladser. 

Vi  have  to  Gange  tidligere  besøgt  den 
lille  smukke  Stad,  der  gjør  et  behageligt  Ind- 
tryk af  Orden,  Properhed,  ungdommelig  Virke- 
kraft og  sikker,  uafbrudt  tiltagende  Velstand. 
Husene  langs  den  prægtige,  renligt  holdte  Sten- 
kaj ere  byggede,  som  de  bygges  i  Troperne, 
med  lette  Trægallerier  bag  Sejldugsforhæng  og 
svagt  skraanende,  næsten  flade,  langt  frem- 
springende Tage.  Alle  Verdens  store  Damp- 
skibsselskaber have  her  deres  Agenturer,  og 
over  de  talrige  Konsulatsbygninger  vaje  for- 
skjellige  søfarende  Nationers  Flag.  Ud  mod 
de  snorlige,  med  tørt  Sand  bestrøede  Gader 
aabne  sig  Magasiner  og  Butikker  med  Varer 
fra  alle  mulige  Lande  navnlig  da  fra  det  fjerne 
Østen.  Chinesiske  og  japanesiske  Porcellæns- 
gjenstande  og  lakerede  Bakker  eller  malede 
Vifter,  indiske  Silketørklæder,  Buer  med  for- 
giftede Pile  fra  Sudan  og  Strudsfjer  fra  Nubien. 
En  saadan  Fjer,  som  i  Moskwa  vilde  koste  ti 
til  tyve  Rubler,  sælges  i  Port  Said  for  en  Franc; 

Priserne  paa  alt  øvrigt  staae  i  Forhold  hertil, 
og  for  en  Sum  af  hundrede  eller  tohundrede 
Francs  kunde  man  erhverve  sig  et  helt  Museum 
af  alskens  orientalske  Snurrepiberier.  Tolden 
paa  disse  Ting  vilde  rigtignok  løbe  op  i  det 
fem-  eller  tidobbelte,  om  det  overhovedet  var 
muligt  at  føre  dem  med  sig  paa  en  længere 
Rejse.  Fristende  mere  end  noget  Andet  tage 
de  levende  Papegøjer  sig  ud,  store  og  smaa, 
hvide  og  graa,  røde  og  grønne.  Man  kan  i 
Port  Sai'd  kjøbe  sig  et  Par  prægtige  Papegøjer 
for  en  Franc  eller  to;  Buret,  hvori  de  sidde, 
faaer  man  i  Tilgift;  samme  Pris  fordres  for  en 
arrig  lille  Abe,  der  kaster  alt,  hvad  den  kan 
faa  fat  paa,  i  Hovedet  paa  sine  Kjøbere.  Men 
baade  Aber  og  Papegøjer  døe  i  Reglen  paa 
Rejsen  over  Havet,  saasnart  Søgangen  begyn- 
der. Det  er  bedre  at  lade  dem  blive,  hvor 
de  ere. 

Skade,  at  den  i  alle  andre  Henseender  saa 
smukke  og  interessante  Stad  næsten  ikke  ejer 
et  eneste  større  Træ.  Kun  Lesseps'  Have  er 
frisk  og  frodig  grøn;  dens  Palmer  og  Bananer 
holdes  ilive  af  Vand,  der  langvejsfra  pumpes 
ind  ved  Dampkraft  fra  en  Arm  af  Nilen  og 
samler  sig  i  en  lille  Dam,  der  er  Byens  største 
Mærkværdighed.  Naar  Aftenkjøligheden  falder 
paa  og  Butikkerne  lukkes,  samle  de  Spadse- 
rende   sig    skarevis    omkring    denne    lille    Pyt 

Ferskvand  og  betragte  Guldfiskene,  som  svømme 
omkring  deri.  Ikke  langt  fra  Staden  mod  Vest 
og  Sydvest  strækker  sig  forresten  den  om- 
fangsrige, men  meget  lave  og  stinkende  Fersk- 
vandssø Menzale,  egentlig  kun  en  stor  Mose, 
dannet  af  den  pelusiske  Nilarm,  der  i  vore 
Dage  forsumper  uden  at  kunne  bane  sig  Vej 
ud  til  Havet.  Om  Efteraaret,  naar  Vandet  i 
Nilen  staaer  højt,  skal  Menzalesøen  give  et 
særdeles  rigeligt  Udbytte  af  Fisk,  og  en  Jæger, 
selv  den  allersletteste,  vil  her  kunne  styre  sin 
Lyst  ved  at  sende  et  Skud  paa  Maa  og  Faa 
ind  i  de  Flokke  af  røde,  langbenede  Flamingoer 
og  mange  andre  Vadefugle,  der  Side  om  Side 
lejre  sig  paa  Tuerne  i  Søen  og  som  Skymasser 
svæve  lavt  hen  over  dens  stille,  solvarme  Flade. 
Men  ved  Sommertid,  naar  Heden  stiger  til 
fyrretyve  Grader  Reaumur,  er  det  ikke  til  at 
tænke  paa  at  nærme  sig  til  Sumpen,  man  være 
sig  forresten  saa  ivrig  Ichthyolog  man  være 
vil.  Kanalen  strækker  sig  iøvrigt  gjennem  det 
sydlige  Hjørne  af  Menzale,  men  som  Følge  af 
den  høje  Dæmning,  der  paa  begge  Sider  inde- 
slutter den  smalle,  uddybede  Rende,  ser  man 
slet  ikke  Søen,  idetmindste  ikke  fra  Dækket 
af  den  lille  Dampbarkasse,  paa  hvilken  vi  fore- 
tog en  Udflugt  op  ad  Kanalen  til  den  første 
Station  Ras  el  Esch.  Til  at  fortsætte  Rejsen 
videre    mod    Syd  i  den    glødende   Julisol    tvers 

igjennem  Ørkenen  paa  den  smalle  Strimmel 
Vand  mellem  de  tørre,  ophedede  Kanaldæm- 
ninger, hvor  ingen  Luftning  rører  sig  og  Intet 
er  at  se,  fordres  der  megen  Udholdenhed, 
næsten  Mod.  Og  dog  skulde  vi,  hvis  Tiden 
havde  slaaet  til,  trods  det  fine,  sorte  Støv  og 
den  kvælende  Hede,  være  gaaede  ind  paa  at 
følge  med  Dampbaaden  lige  til  Ismailia  for  at 
faae  et  Glimt  af  den  store  Lesseps  at  se  og 
uden  forresten  at  gjøre  ham  Ulejlighed  betragte 
ham  et  Øjeblik  og  fryde  vore  Øjne  ved  Synet 
af  en  Mand,  der  —  hans  kolossale  Fortjenester 
og  Verdensberømthed  helt  ladte  ude  af  Be- 
tragtning —  først  og  fremmest  som  Menneske 
er  «i  hver  Henseende  normaU,  lige  stærk  og 
stot  til  Legeme  og  til  Sjæl.  Human  som  han 
er,  havde  han  maaske  taget  imod  os  —  han 
modtager  efter  Sigende  alle,  der  henvende  sig 
til  ham  —  og  muligvis  havde  vi  haft  et  eller 
andet  godt  Ord  af  ham  at  mindes,  et  ganske 
simpelt  og  naturligt,  jævnt  sagt  lille  Ord,  saa- 
ledes  som  et  rigtig  normalt  Menneske  alminde- 
ligvis siger  dem,  og  som  man  senere  mindes 
med  Udbytte  og  Fornøjelse  hele  sit  Liv.  Et 
saadant  lille  Ord  hørte  vi  engang  af  en  anden 
stor  Mand,  lige  saa  human  som  Lesseps  og 
ligesom  han  normal  og  stærk  til  Legeme  og 
til  Sjæl.  Det  var  vort  Aarhundredes  mest  frem- 
ragende   Filolog,    han    talte    Dansk    og    sagde 

med  et  let  docerende,  men  meget  venligt  Tone- 
fald: «Man  bør  ikke'  være  nervøs  I »  Det  var 
et  gyldent  Ord,  der,  sagt  paa  den  Maade,  som 
det  blev,  senere  mange  Gange  har  virket  mere 
beroligende  paa  os  end  noget  Salicylpulver. 
Ogsaa  Lesseps  er,  efter  hvad  en  Bekjendt, 
som  fiere  Gange  har  truffet  ham,  fortæller,  en 
af  disse  klare,  normale,  livsfriske  Naturer,  hvis 
blotte  Nærhed  føles  som  en  Velgjerning.  Intet 
skal  være  saa  elskværdigt  som  den  barnlige 
Maade,  paa  hvilken  han  udtrykker  sin  Glæde 
over  ethvert  Skib,  han  ser  gaae  igjennem  Kana- 
len, og  ethvert  nyt  Hus,  der  rejser  sig  i  hans 
Yndlingsby  Port  Sa'i'd.  Det  er  hans  egne  Hæn- 
ders Værk,  og  der  er  Noget  at  glæde  sig  over. 
Den  Tid  ligger  ikke  fjern,  da  Port  Sa'id  tager 
Luven  fra  Alexandria. 

Sent  paa  Eftermiddagen  lettede  vi  Anker 
og  stod  ud  af  Havnen,  manøvrerende  midt  i 
en  tæt  Flotille  af  smaa  Sejlfartøjer.  Det  var 
den  14de  Juli;  Franskmændene  fejrede  deres 
Nationalfest  med  en  Kapsejlads,  og  alle  Husene 
i  Byen  flagede.  Over  en  af  de  smukkeste  Byg- 
ninger ved  Kajen  vajede  Danebrog. 

Udenfor  Molen  tumlede  Bølgerne  sig  i 
lystig  Dands.  Fyrtaarnets  høje,  graa  Søjle  blev 
lavere  og  lavere;  tilsidst  forsvandt  den  og  langt 
borte  forude  dyppede  Solskiven  sin  Rand  i  det 
flammende  Hav. 

XIX. 

Alexandria. 

Synderlig  Søgang  kan  der  ikke  være,  naar 
Fartøjet  holder  sig  saa  ret  paa  Kjølen,  som 
det  gjør,  næsten  uden  at  krænge.  Til  Gjen- 
gjæld  ryster  det  paa  en  irriterende  Maade  i 
korte  Stød  nedenfra  opad,  som  om  under  Van- 
det en  Kjæmpehaand  morede  sig  med  at  klappe 
Skibet  paa  dets  Bug.  Morgenkaffen  er  ser- 
veret i  Kahytten,  og  Kopperne  tumle  ikke  ned 
af  Bordet,  som  vi  mange  Gange  tidligere  have 
set  dem  gjøre  uden  at  føle  os  generet  deraf; 
de  dandse  kun  paa  deres  Underkopper  til  en 
utaalelig  skurrende  Hakkebrædtsmusik,  og  i  min 
Sidemands  tomme  Toddyglas  løber  Theskeen 
rundt,  saa  jeg  tilsidst  bliver  benauet  derved. 
Hoho,  det  er  nok  Søsygefornemmelser,  og  til- 
med i  stille  Vejr  inde  under  Kysten.  Vi  be- 
finde os  i  Hakkevandet  tæt  ved  Alexandria. 
Under  Hammeren  paa  Bornholm  hakker  det 
ganske  paa  samme  Maade,  om  Vejret  end  er 
aldrig  saa  stille,  og  denne  Art  af  Rystelse  er 
uden  Sammenligning  værre  end  høj,  hul  Sø 
paa  aabent  Vand  i  Storm. 

Den  hvide  Plet  inde  paa  Kysten  er  Fortet 
ved  Abukir.  Skyggerne  længere  borte,  der  i 
Kikkerten   tog    sig  ud  som  lav  Kratskov,    løfte 

sig  efterhaanden  og  blive  til  Palmekroner  paa 
spinkle  Stammer;  mellem  Palmelunden  og  Bred- 
den ligger  Villabyen  Ramleh,  Alexandriabebo- 
ernes Sommeropholdssted.  Bagved  kommer 
Staden  selv  tilsyne  med  sit  Fyrtaarn  og  sine 
hvide  Huse  bag  en  Landseskov  af  Master. 
Atter  denne  Gang  tage  vi  Lods  ombord, 
skjøndt  det  er  højlys  Dag,  og  et  Kvarterstid 
efter  glide  vi  forbi  Fyrtaarnet  paa  Halvøen 
Pharos'  vestlige  Spids  ind  paa  vor  forrige 
Ankerplads  i  den  saakaldte  Port  vieux,  Old- 
tidens Eunostos.  Det  nuværende  Fyrtaarn 
staaer  just  paa  den  modsatte  Kant  af  den 
Landstrimmel,  som  i  gamle  Dage  bar  Ptole- 
mæernes  berømte  Pharos,  et  af  Verdens  syv 
Vidundere.  Dettes  Plads  indtages  nu  af  et 
tyrkisk  Fort,  som  til  Dato  for  Størstedelen 
ligger  i  Ruiner  efter  Englændernes  Bombarde- 
ment af  Alexandria  i  1882.  Landstrimlen  selv, 
der  paa  Alexander  den  Stores  og  Ptolemæernes 
Tid  var  en  0,  er  nu  voxet  sammen  med  F"ast- 
landet,  og  den  lange,  smalle  Dæmning,  Hepta- 
stadion,  der  oprindelig  dannede  Forbindelses- 
leddet mellem  Staden  og  Pharos,  har  efter- 
haanden videt  sig  ud  til  en  sandet  Tange,  paa 
hvilken  Størstedelen  af  Nutidens  Alexandria  er 
anlagt.  Af  den  gamle  Stad  er  næsten  intet 
tilbage;  de  yderst  faa  og  smaa  Oldtidslev- 
ninger skulle  vi  besøge  ud  paa  Eftermiddagen, 

naar  Temperaturen  synker  lidt,  saa  at  Ther- 
mometret  ikke  viser  mere  end  femogtyve  Gra- 
der Reamur  i  Skyggen.  For  Øjeblikket  gjæl- 
der  det  om  ikke  at  tabe  hverken  Kræfter  eller 
Taalmodighed,  men  uden  altfor  mange  Gjen- 
vordigheder  se  at  finde  en  Baad  og  slippe  hel- 
skindet iland,  thi  Skibet  lægger  naturligvis  ikke 
til  ved  Kajen,  men  kaster  Anker  midt  i  Hav- 
nen, som  det  altid  gjøres  i  Orienten. 

Damperen  er  i  samme  Øjeblik,  som  Anke- 
ret faldt,  blevet  omringet  af  mindst  et  halvt- 
hundrede  Sejl-  og  Robaade,  hvis  Førere  efter- 
fulgte af  en  Sværm  forskjellige  Hotelbude, 
Dragere,  Kommissionærer  osv.  i  alle  mulige  og 
umulige  Skikkelser  og  Dragter  styrte  sig  over 
de  Rejsende,  stikke  dem  et  Visitkort  i  Haan- 
den,  fravriste  dem  deres  Rejsetøj,  som  de  uden 
videre  kaste  over  Rælingen  ned  i  den  Baad, 
der  hører  dem  til,  for  dernæst,  naar  de  paa 
denne  Maade  have  faaet  en  Passager  til  i 
Skyndingen  at  følge  med  uden  at  akkordere, 
senerehen  ved  Landstigningen  at  fordre  tre- 
dobbelt Betaling  af  ham.  Hvis  de  fange  et 
Par  forsvarsløse  Damer  eller  en  gammel  Mand, 
hænder  det  ogsaa,  at  de  roe  ud  paa  Midten  af 
Havnen,  trække  Aarerne  ind,  tænde  sig  en 
Cigaret  og  gjøre  Passagererne  forstaaeligt,  at 
de  ikke  komme  iland  for  det  første,  medmindre 
de  strax  rykke  ud  med  et  Tifrancsstykke.     Til 

Gjengjæld  slaae  de  rigtignok  aldrig  fra  sig, 
naar  de,  hvad  der  hver  Dag  arriverer,  træffe 
paa  en  Rejsende,  der  overdænger  dem  ikke 
blot  med  Skjældsord  men  ogsaa  med  tørre 
Hug.  Vi  kjende  af  Erfaring  disse  arabiske 
Sluproere  og  kjende  vor  egen  for  et  oplyst 
Menneske  upassende  Mangel  paa  Taalmodig- 
hed.  Derfor  iklæde  vi  os  en  Rustning  af  glim- 
rende Humanitetsprincipper,  stille  os  op  foran 
vort  Rejsetøj  og  svare  paa  alle  Tilbud  om 
Hjælp  med  et  roligt  «schwaj,  baden,  badens, 
medens  en  Amerikaner,  med  hvem  vi  have 
gjort  Rejsen  sammen  fra  Jerusalem,  allerede 
har  væltet  to  Arabere  om  paa  Dækket  og 
holder  den  tredie  i  Kraven:  «will  you  take  two 
francs,  I  say!»  En  Oberst  i  ægyptisk  Tjeneste, 
Mr.  Louis  Blanc,  Neveu  af  Skrighalsen  fra 
1848  men  selv  en  meget  anstændig  Mand,  der 
tilmed  burde  have  vænnet  sig  til  de  stedlige 
Forhold,  banker  løs  som  en  Rasende  paa  den 
sølle  Araberdreng,  som  har  villet  bemægtige 
sig  hans  Vadsæk.  Nej ,  saa  ere  vi,  hvorvel  vi 
ingen  Frokost  have  faaet,  ganske  anderledes 
koldsindige  og  humane  end  den  hidsige  Fransk- 
mand og  den  brutale  Amerikaner,  der  ikke  skamme 
sig  for  at  løfte  Haanden  mod  deres  Næste. 
Vi  faae  i  al  Venlighed  lejet  en  Baad  for  os 
selv  med  to  Mand  til  at  roe  og  en  tredie  til  at 
styre.     Betalingen    er    tre    Francs    og    ikke    en 

Centime  mere,  nischkur  Allah!  Men  neppe 
have  vi  stødt  fraborde,  før  den  ene  af  Slup- 
roerne kaster  Aaren  og  med  et  langt  Katte- 
spring  sætter  over  i  en  anden  Baad,  hvorfra 
han  atter  klattrer  op  paa  Dampskibet  i  Haab 
om  nyt  og  bedre  Bytte.  Det  Raab,  der  bliver 
sendt  efter  ham,  tager  han  naturligvis  intet 
Hensyn  til,  og  hvad  værre  er,  hans  Kammerat 
ved  den  anden  Aare  erklærer  med  mange 
Fagter,  at  han  paa  ingen  mulig  Maade  er 
istand  til  ene  at  roe  Baaden  videre,  medmindre 
han  da  maatte  kunne  gjøre  Regning  paa  en 
passende  Bakschisch.  Dog,  hvorfor  blive  hid- 
sig? En  Araber  er  ogsaa  Ens  Næste,  og  det 
bliver  ham  nogenlunde  roligt  betydet,  at  han 
uden  Snak  har  at  befordre  os  ind  til  Kajen. 
Han  sætter  et  Martyransigt  op  og  arbejder 
tilsyneladende  skrækkelig  overanstrængt  med 
begge  Aarerne,  men  Baaden  rører  sig  næsten 
ikke  af  Pletten,  og  Solen  brænder;  et  Mylr  af 
Bugserdampere  og  Sejlfartøjer  stryge  omkring 
os  og  ind  paa  os  fra  alle  Sider.  Det  ser 
noget  farligt  ud.  At  tage  Ansvaret  paa  os  ved 
selv  at  styre  Baaden  og  sætte  Rorgjængeren 
til  den  ledige  Aare,  driste  vi  os  ikke  til.  Naa, 
hvad!  Man  har  haandteret  en  Aare  før  idag, 
og  maaske  Araberen  virkelig  ikke  kan  magte 
den  tunge  Baad  alene.  Saa  hjælpes  vi  ad  i 
de    femogtredive  Graders  Hede  og   roe    et  Par 

hundrede  Favne  tvers  igjennem  Havnen  hen 
til  dens  inderste  Krog,  hvor  Toldkammeret  er 
beliggende.  Med  Ansigtet  og  Ryggen  badede 
i  Sved  lykkes  det  os  dog  at  bevare  Sinds- 
ligevægten, da  de  to  Arabere  temmelig  paa- 
trængende fordre  Betaling  for  tre;  tilsidst  lade 
de  sig  sige  og  erklære  sig  endogsaa  villige  til 
for  en  Godtgjørelse  af  femogtyve  Centimer  pr. 
Mand  at  bære  Kufferten  ind  i  Visitationslokalet. 
Men  i  samme  Øjeblik  lægger  en  Sejlbaad  med 
fiere  andre  Passagerer  til  ved  Kajen,  og  som 
første  Mand  fraborde  springer  vor  deserterede 
Araber  iland.  Han  vexler  hurtigt  et  Par  Ord 
med  de  to  andre  og  henvender  sig  derpaa  til 
os  i  en  bydende  Tone  og  med  sammentrukne 
Bryn:  «trois  francs,  three francs,  tenathen franka». 
For  ikke  at  blive  inhuman,  skyndte  vi  os  at 
vende  ham  Ryggen,  men  nu  følte  vi  Grebet  af 
en  Haand  i  Brystet,  fulgt  af  et  truende:  «trois, 
trois,  trois  francs,  tenathen  —    — » 

O  Ve!  Der  laa  baade  Humaniteten  og 
Araberen.  Den  sidste  kom  endda  temmelig 
hurtig  op  paa  Benene  og  luskede  bort,  led- 
saget af  sine  omstaaende  Landsmænds  Latter, 
men  af  den  første  var  der  blevet  saa  lidet  til- 
bage, at  de  to  andre  Sluproere,  der  ingenting 
havde  gjort,  nær  vare  gaaede  samme  Vej  som 
deres  Kammerat.  Det  er  en  af  Skyggesiderne 
ved    et    Ophold    i    Orienten,    at    man    mangen 

Gang  trods  den  bedste  Villie  ikke  kan  bevare 
sine  Hænder  rene,  hvis  man  ikke  selv  vil  lide 
Overlast.  Den  her  anførte  Episode  er  en  ren 
Bagatel,  i  Sammenligning  med  hvad  den  ind- 
fødte Befolkning  ellers  kan  præstere  i  Retning 
af  Uforskammethed,  og  vi  ere  overbeviste  om, 
at  Ægypten  uden  Besætning  af  europæiske 
Tropper  noget  nær  er  et  for  Europæere  util- 
gjængeligt  Land,  idetmindste  for  det  første. 

Temmelig  skamfuld  over  hvad  der  var 
forefaldet,  henvendte  vi  os  til  den  Embeds- 
mand, der  fordrede  vort  Pas,  med  spagfærdig 
Bøn  om  at  maatte  faae  Lov  til  at  beholde 
dette  imod  at  aflevere  et  Visitkort.  Overalt  i 
Orienten  bliver  nemlig  Passet  frataget  den  Rej- 
sende ved  Landstigningen,  visiteret  af  de  paa- 
gjældende  Myndigheder  og  derpaa  >  afsendt  til 
Konsulatet,  hvor  man  kan  hente  det  den  næste 
Dag.  Med  et  høfligt  «rarfaitement,  monsieur » 
blev  Bønnen  tilstaaet  og  Visitkortet  med  en 
Paategning  paa  Arabisk  sendt  ind  i  det  til- 
stødende Toldbureau,  hvis  Chef  mod  al  For- 
ventning glædede  os  med  et  «Passez,  monsieur* 
uden  engang  at  lade  Kufferterne  aabne.  Saa- 
meget  desto  større  blev  Overraskelsen,  da  vi 
ved  Udgangen  fra  Lokalet  pludseligt  følte  os 
greben  og  løftet  op  fra  Jorden  af  otte  Arme, 
blandt  hvilke  de  fire  gav  sig  til  at  kramme  os 
ubarmhjertigt  og  rode  alle  vore  Lommer  igjen- 

nem.  Der  manglede  ikke  meget  i,  at  Scenen 
ude  fra  Kajen  skulde  have  gjentaget  sig,  da 
vi  fik  Øje  paa  Oberst  Blanc,  der  ganske  paa 
samme  Maade  som  vi  selv,  svævede  en  Alen 
over  Jorden  og  blev  krammet.  <Ne  vous 
fåchez  pas,»  raabte  han,  «ce  n'est  qu'une  for- 
malité;  tout  le  monde  y  passe. »  —  Ja  saa, 
det  er  en  anden  Sag;  man  maa  Lands  Skik 
følge  eller  Land  flye.  —  Det  være  forresten 
sagt  til  det  ægyptiske  Toldvæsens  Ære,  at 
Damer  ikke  ere  denne  Formalitet  underkastede. 
Tiltrods  for  enkelte  Mindelser  om  orien- 
talsk Mangel  .  paa  Civilisation,  gjør  Alexandria 
som  Helhed  betragtet  ikke  rigtig  Indtryk  af 
at  være  en  østerlandsk  By.  De  brede,  snor- 
lige Gader  med  femetages  Huse  og  straalende 
Butikker  bag  porthøje  Spejlglasruder  vilde  ikke 
skjæmme  nogensomhelst  europæisk  Hovedstad. 
Muligt  er  det,  at  Bombardementet  1882  har 
bidraget  adskilligt  til  Alexandrias  Forskjøn- 
nelse,  thi  hvorvel  den  engelske  Flaades  Ild 
væsentlig  var  rettet  mod  Forterne  paa  Pharos, 
gik  dog  en  Del  af  Stadens  ældre  nordvestlige 
Hjørne  med  i  Løbet  og  er  senere  bleven  er- 
stattet af  en  nymodens  Boulevard.  Men  ogsaa 
i  det  udelukkende  europæiske  Kvarter  ere  efter 
fire  til  fem  Aars  Forløb  Sporene  af  Bombarde- 
mentet iøjnefaldende  nok;  der  bygges  endnu 
stadig    paa   Tomterne    af    de    ødelagte    Huse    i 

Nærheden  af  den  saakaldte  Place  des  consuls, 
en  palmebeplantet  Esplanade,  omgivet  af  Pragt- 
bygninger og  smykket  med  en  Rytterstatue  af 
Mehemet  Ali.  Denne  mærkelige  Mand,  som  i 
Begyndelsen  af  vort  Aarhundrede  ved  alle  lov- 
lige og  ulovlige  Midler  befriede  Ægypten  for 
Mamelukbeyernes  Herredømme  og  grundlagde 
det  Fyrstedynasti,  af  hvilket  Landets  nuværende 
Khediv  er  fremgaaet,  forekommer  os  at  være 
et  af  Verdenshistoriens  mest  iøjnefaldende 
Exempler  paa,  hvad  Klogskab  og  Energi  kan 
udrette  med  smaa  Midler  under  de  allervanske- 
ligste Omstændigheder.  Her  er  ikke  Stedet 
til  nærmere  at  udvikle,  hvorledes  Sønnen  af 
en  fattig  Landsbykjøbmand  svang  sig  op  til 
Pascha  og  i  fyrretyveaarig  Kamp,  snart  med 
Franskmændene,  snart  med  Englænderne,  snart 
med  sit  Overhovede  Sultanen  selv,  og  under 
stadige  Oprør  og  Uroligheder  i  Landet  selv, 
erhvervede  det  undertrykte  Ægypten  en  relativ 
Frihed,  der  vilde  være  bleven  fuldstændig  og 
have  medført  Osmannerrigets  Fald,  om  ikke 
Stormagterne  i  sidste  Øjeblik  havde  vristet 
ham  Sejren  ud  af  Hænderne.  Beundringsvær- 
digst af  alt  er  dog  det  Administratortalent, 
med  hvilket  Mehemet  Ali  trods  sine  uophør- 
lige Krige  hævede  det  udsugede  Land  til  en 
Velstand,  hvorom  det  i  mange  Aarhundreder 
ingen  Anelse  havde  haft,   og  bragte  Ægyptens 

Finanser  op  til  en  Højde,  hvorfra  de  senere 
paa  en  sørgelig  Maade  atter  ere  sunkne  ned  i 
et  Chaos  af  Forvirring,  der  trodser  al  Beskri- 
velse. Selv  under  et  kort  Ophold  bliver  denne 
Forvirring  meget  følelig  for  den  Rejsende,  der 
forgjæves  bestræber  sig  for  at  finde  Rede  i 
Forskjellen  paa  den  officielle  Pjaster-Tarif  og 
den  i  det  daglige  Liv  brugelige  Regnemønt 
Pjaster-courant,  hvis  Kurs  atter  vexler  alt  efter 
Tid  og  Sted,  men  aldrig  synes  at  falde  sam- 
men med  den  tyrkiske  Pjaster.  Denne  sidste 
gjælder  i  Syrien,  men  nægtes  stadig  modtaget 
i  Ægypten,  til  Gjengjæld  for  at  de  ægyptiske 
Penge  ikke  ere  gangbare  udenfor  Landet  selv, 
medens  de  fleste  europæiske  Rigers  Guld-  og 
Sølvmønter,  navnlig  da  i  Alexandria  og  Kairo, 
versere  i  daglig  Handel  og  Vandel  efter  meget 
forskjellige,  tildels  fuldstændig  vilkaarlige  Kur- 
ser. Skylden  for  dette  Virvar  i  Finansvæsenet 
falder  nærmest  paa  Mehemet  Alis  tredie  Efter- 
følger Ismail  Pascha,  der,  trods  sine  Fortjenester 
af  europæisk  Kulturs  og  Komforts  Udbredelse 
i  Ægypten,  og  trods  den  Ære,  der  tilkommer 
ham  for  hans  oplyste  Medvirkning  til  Fuld- 
førelsen af  Suezkanalen,  i  Bund  og  Grund  rui- 
nerede Landet  ved  sin  Pragtlyst,  som  sluttelig 
medførte  hans  Afsættelse.  Det  er  ham,  der 
over  hele  Nildeltaet  har  bygget  Lystslotte  i 
Hundredevis,  det  ene  kostbarere  end  det  andet 

og  til  lige  liden  Nytte  allesammen.  Hans  Søn 
og  Efterfølger,  den  sparsommelige  og  fordrings- 
løse Tevfik  Pascha,  har  paa  en  enkelt  Und- 
tagelse nær  gjort  disse  Hundreder  af  Pragt- 
bygninger til  Statsejendom,  men  de  have  ingen 
Anvendelse  fundet,  og  de  af  dem,  vi  have  haft 
Lejlighed  til  at  besøge,  ere  allerede  begyndte 
at  komme  i  Forfald.  At  Ismail  Pascha,  skjøndt 
Mohammedaner  og  Hersker  over  et  rettroende 
Folk,  smykkede  sine  private  Gemakker  med 
Figurmalerier  og  Statuer,  bliver  hans  egen  Sag, 
men  stor  Forargelse  og  Harme  blandt  den 
muselmanske  Befolkning  vakte  den  nysomtalte 
Rytterstatue  af  Mehemet-Ali,  som  han  trods 
Gejstlighedens  Protest  lod  opstille  paa  Place 
des  consuls.  Den  skjæggede,  turbansmykte 
Figur  af  Bronce  vilde  tage  sig  ud  som  en 
Haan  mod  Koranen,  hvis  Omgivelserne,  blandt 
hvilke  den  staaer,  ikke  vare  saa  vesterlandske. 
Moskeerne  i  Alexandria  ere  faa  og  smaa,  og 
Spirene  af  de  christne  Kirker  talrigere  end 
Minareterne. 

Efter  den  velgjørende  Stilhed  ved  Hotellets 
table  d'hote,  hvor  en  Flok  Englændere  og 
Englænderinder  stive  som  Pinde  og  firkantede 
som  Pakkasser  uden  at  mæle  et  Ord  slugte 
lige  saa  meget  i  et  eneste  Maaltid,  som  andre 
Mennesker  fortære  i  en  hel  Uge,  gik  vi  ud  for 
at  tage  Byens  Seværdigheder  i  Øjesyn  sammen 

med  den  omtalte  Amerikaner  Mr.  H.,  som  vi 
havde  truffet  paa  Vejen  fra  Jerusalem  til  Jaffa, 
hvor  han  forgjæves  søgte  at  gjøre  sig  forstaae- 
lig  for  de  Indfødte  ved  at  tale  et  Fingersprog 
til  dem  med  en  drabelig  udtryksfuld  Mimik. 
Senere  fulgte  han  os  trofast,  næsten  altfor  tro- 
fast, paa  vor  Afstikker  til  Ægypten  og  derfra 
over  Marseille  tilbage  til  Europa.  Uplettet 
hæderlig  og  ordholdende  til  Pedanteri  kunde 
han  dog  i  den  stærke  Varme  sommetider  blive 
lidt  trættende  ved  sine  ægte  amerikanske  Ma- 
nerer og  ved  sit  ideligt  gjentagne  «How  do 
you  call  it?»  Vi  følges  ned  ad  Gaden.  Der 
kommer  en  sortsmudset,  barbenet  Nubier  forbi, 
gnavende  paa  et  Stykke  Melon  og  med  en 
lang  blaa  Kvast  dinglende  ned  over  Nakken. 
Vor  Amerikaner  staaer  stille  og  betragter  ham 
opmærksomt  fra  Hoved  til  Fod.  «Bakschisch> 
siger  den  Sorte  øjeblikkeligt  og  bliver  nu  en 
Tidlang  ved  at  følge  efter  os  med  fremrakt 
Haand.  En  engelsk  Soldat  rider  paa  et  Æsel 
hen  ad  Boulevarden.  Bagefter  ham  løber  en 
Dreng  og  prikker  med  en  Kjæp  Æslet  under 
Halen,  saa  det  slaaer  ud  med  Bagbenene  og 
springer  til  Siden-,  men  Englænderen  sidder 
strunk  og  stiv  i  stramme,  sorte  Benklæder  og 
rød  Uniform  med  en  hjelmformet  Korkhat  paa 
Hovedet  og  et  Udtryk  i  Ansigtet,  som  om  han 
for    længe    siden    havde    opgivet   Haabet  om  i 

den  hele  Verden  at  støde  paa  Noget,  der  kunde 
være  et  Øjekast  værd.  Mr.  H.  giver  os  et 
Slag  paa  Skulderen,  saa  vi  synke  i  Knæ  der- 
ved: «What  a  fool  on  a  donkey!»  udbryder 
han  med  drønende  Latter.  Paa  Englænderen 
gjør  hans  Munterhed  ingensomhelst  Virkning; 
til  Gjengjæld  komme  alle  Nabolagets  Æsels- 
drenge  styrtende  til  med  deres  langørede  Dyr-, 
baade  Drenge  og  Æsler  slaa  Kreds  om  de 
Fremmede:  «A  walk  in  the  city,  Sir!»  — 
«Homår,  el  chawadja!»  —  «Avec  moi,  monsiou, 
boun,  tres  boun,  voila,  voila  I »  —  Og  han  giver 
sit  Æsel  et  Skub  over  Krydset,  saa  det  med 
et  Hop  dandser  os  op  ad  Skinnebenene.  — 
«Afvejen  med  Jer,  ruh,  yellah,  yellah,  vækU 
—  Men  det  hjælper  ikke.  Den  af  Drengene, 
der  ser  ud  til  at  være  den  største  Skjælm, 
tager  sit  Æsel  ved  begge  Ørerne  og  vender 
det  med  Mulen  ind  imod  os.  «His  name  is 
Gladstone,  Sir»,  siger  han  i  Haab  om  at  vække 
vor  Patriotisme.  « Excellent  donkey!  Go  ahead 
on  Gladstone!*  —  Der  er  ingen  Mulighed  for 
at  slippe  fra  dem  uden  ved  at  redde  os  op  i 
en  Vogn,  hvis  Kudsk,  henrykt  over  sit  Bytte, 
pidsker  paa  Hestene;  vi  fare  paa  Maa  og  Faa 
ned  ad  Boulevarden,  efterfulgt  af  Æselsdrenge- 
nes  lydelige  «bakschisch,  schisch,  bakschisch!* 
Efter  at  være  kommen  udenfor  Skudvidde 
lykkedes    det    os    at  stoppe  Hestene  og  træffe 

nærmere  Aftale  med  Kudsken,  som  derpaa 
kjørte  os  hen  i  Byens  sydvestlige  Hjørne  til 
den  saakaldte  Pompejusstotte,  et  mægtigt  Søjle- 
skaft af  mørkerød  Granit,  udhugget  af  et  eneste 
Stykke,  tredive  Alen  høj  og  foroven  kronet 
med  en  korinthisk  Kapitæl.  Det  er  Stadens 
eneste  betydelige  Levning  fra  Oldtiden  og  endda 
en  temmelig  sen  Oldtid.  Søjlen  antages  at 
være  rejst  af  en  romersk  Statholder  omtrent 
trehundrede  Aar  efter  Christi  Fødsel  til  Ære 
for  Kejser  Diocletian,  hvis  Statue  den  formo- 
dentlig har  baaret.  Paa  Jordhøjen  rundt  om 
Søjlens  Sokkel  ligge  Brudstykker  af  en  eller 
fiere  kjæmpemæssige,  gammelægyptiske  Konge- 
statuer af  Granit;  et  af  Brudstykkerne  bærer 
den  i  Ægypten  hyppigst  forekommende  og 
derfor  lettest  kjendelige  Hieroglyfbetegnelse 
Ramses  II  (c.  1300  f.  Chr.)  af  det  XIX  Dynasti, 
Grækernes  Sesostris,  under  hvis  Regering  man 
mener  at  Jødefolkets  Udvandring  fra  Ægypten 
har  fundet  Sted.  Hvorledes  denne  eller  disse 
Mindesmærker  fra  en  langt  tidligere  Tid  ere 
blevne  slæbte  hen  paa  den  Plads,  hvor  Stum- 
perne af  dem  nu  ligge,  vide  vi  ikke,  men  vi 
skulde  være  tilbøjelige  til  at  antage,  at  de 
have  staaet  udenfor  det  store  Serapistempel, 
hvis  Plads  vistnok  maa  søges  i  Nærheden  af 
Pompejusstøtten.  Den  berømte  Obelisk,  Kleo- 
patras  Naal,  var  ligeledes  i  en  senere  Tid  ble- 

ven  slæbt  bort  til  Alexandria  fra  sit  Stade  i 
Heliopolis,  ikke  langt  fra  det  nuværende  Kairo, 
og  smykkede  Indgangen  til  et  Tempel  for 
Cæsar  ved  det  sydlige  Hjørne  af  den  nu- 
værende Port  neuf.  Vi  have  kun  set  Stedet, 
hvor  Obelisken  stod,  indtil  den  for  faa  Aar 
siden  (1880)  med  Vicekongens  Tilladelse  blev 
ført  bort  over  Atlanterhavet  til  New  York, 
hvorved  Alexandria  berøvedes  sit  skjønneste 
og  mest  interessante  Mindesmærke  fra  Old- 
tiden. 

Dog  her  er  ikke  Stedet  til  at  indlade  sig 
paa  archæologiske  Digressioner  og  Undersøgel- 
ser, saaledes  som  vor  Amerikaner  begynder  at 
gjøre  det.  Han  undersøger  med  største  Sam- 
vittighedsfuldhed nogle  Stenbrud  i  Nærheden 
af  Pompejussøjlen,  der  af  hans  Rejsebog  be- 
tegnes som  « Alexandrias  Katakomber*  og  i 
hvilke  nogle  Spor  af  Grave  fra  en  sen  hedensk 
eller  tidlig  christen  Periode  ganske  vist  lade 
sig  paavise  uden  forresten  at  frembyde  nogen 
Interesse,  der  kunde  holde  os  skadesløs  for 
Heden,  Kalkstøvet  og  den  øredøvende  Skrigen 
af  en  Sværm  omtrent  nøgne  Børn,  der  summe 
om  os  som  Fluer  med  deres  paatrængende 
«bakschisch,  bakschisch!» 

En  af  Nilens  vestlige  Smaaarme,  stedvis 
renset  og  uddybet  paa  Befaling  af  Mehemet 
Ali,    efter    hvem     den    benævnes    Mahmudiye, 


227 


bugter  sig  i  Slangevindinger  omkring  den  syd- 
lige Udkant  af  Alexandria,  Stadens  Villakvarter. 
Vi  følge  dens  gule,  lerede  Strøm  gjennem  en 
Allee  af  Daddelpalmer  forbi  en  Række  Land- 
steder med  flade,  hvidmalede  Tage,  overskyg- 
gede af  Palmefjer.  En  Veranda  under  Solsejl 
kommer  tilsyne  bag  det  tætte  røde  Flor  af 
Oleandre,  der  kun  lidet  minde  om  de  for- 
krøllede Buske,  vi  under  Navn  af  Nerium  stun- 
dom bringe  til  at  blomstre  i  en  Vindueskarm 
paa  Solsiden,  medens  de  her  under  Sydens 
Himmel  udvikle  sig  til  høje  Træer,  hvis  Krone 
er  en  eneste  gigantisk  Buket;  fra  Balkonens 
Gitter  dale  Rankerne  af  Hibiscusplanten  som 
Lianer  ned  til  Jorden,  tæt  besatte  med  store 
Blomster  af  Guldgult  og  Karmin.  Ganske  ejen- 
dommeligt tage  enkelte  af  disse  Villaer  sig  ud 
med  deres  talrige  bizarre  Hjørner  og  uregel- 
rette, fremspringende  Kanter;  istedetfor  at  danne 
glatte,  sammenhængende  Murflader  ere  Væg- 
gene førte  i  Zigzaglinie  ud  og  ind,  sandsynlig- 
vis for  at  bryde  de  stikkende  Solstraaler  og 
tilvejebringe  Skygge. 

Palmealleen  fører  ud  til  et  vicekongeligt 
Slot;  bag  Tremmerne  i  Havegitteret  brede 
alentykke  Latanier  deres  Vifteblade  ud  over 
Grønsværet,  og  Chameropspalmen  blomstrer 
derindenfor,     men    Slottet    staaer    ubeboet,    og 

Haven  er  ikke  tilgjængelig. 

15* 

Snart  befinde  vi  os  udenfor  Byens  Grund. 
Ovre  paa  den  modsatte  Bred  af  Mahmudiye 
strække  Kjøkkenhaver  og  Majsmarker  deres 
frodige  Grønt  helt  ned  til  Vandkanten;  Lyden 
af  Menneskestemmer  og  Brægen  af  Faar  slaaer 
os  imøde  derovrefra;  i  den  stille,  gjennem- 
sigtige  Luft  staaer  Røgen  ubevægelig  som  en 
Søjle  over  en  af  de  lave,  bikubeformede  Jord- 
hytter. 

Vi  møde  en  Araberpige,  som  med  en 
Kjæp  driver  et  Par  sorte,  bøffelagtige  Køer 
foran  sig.  Hendes  Haar  er  lagt  i  mange  tynde 
Fletninger,  der  holdes  sammen  i  Nakken  ved 
et  Baand  af  Majskjærner,  trukne  paa  en  Snor. 
Slør  bærer  hun  ikke.  Kun  vender  hun  Hovedet 
bort,  da  de  Fremmede  kjøre  hende  forbi,  og 
trækker  naivt  sit  eneste  Klædningsstykke,  sin 
grove,  mørkeblaa  Skjorte,   helt  op  over  Ansigtet. 

Egnen  begynder  at  blive  øde,  og  Skum- 
ringen falder  paa.  Vi  have  fjernet  os  fra 
Mahmudiyekanalen;  Vejen  fører  paa  en  Dæm- 
ning over  et  Hjørne  af  den  halvtudtørrede 
Mareotissø,  en  vidtstrakt  Sump  med  aabne  Plet- 
ter Vand,  der  i  Solnedgangen  skinne  ildrødt 
mellem  sorte  Tuer.  Et  Stykke  længere  henne, 
under  en  lav,  brat  Skrænt,  ligger  ved  Vej- 
kanten en  Gjenstand,  der  ser  ud  som  et  væltet 
Trug.  Det  er  en  gammel  Stensarkofag;  dens 
ene  Hjørne  er  slaaet  af. 

Det  mørknes  hurtigt.  Tre  Skikkelser  med 
langskaftede  Hakker  over  Skulderen  møde  os 
og  blive  staaende.  De  raabe  et  Par  Ord  efter 
Vognen;  Kudsken  svarer,  men  faaer  Ordre  til 
at  tie  stille  og  kjøre  videre. 

Snart  efter  rulle  vi  i  rask  Trav  hen  ad 
en  makadamiseret  Chaussée,  forbi  et  Par  en- 
gelske Forter  og  komme  gjennem  en  Port  i 
Kastelsmuren  ind  paa  Rosetteboulevarden  i 
Alexandria. 


XX. 

Gjennem  Deltaet. 

Gjennembrydende  Fæstningsmurene  om 
Alexandria  ruller  Dampvognen  afsted  mod  Syd 
langs  Mahmudiyekanalen  med  dens  Villaer, 
Palmer  og  badende  Børn,  sætter  over  Mareotis- 
søen,  hvor  den  ved  sin  Prusten  opskræmmer 
Skarer  af  Sumpfugle,  der  bygge  i  den  tætte 
Dunhammer  langs  Dæmningen,  og  fører  os  i 
stedse  hurtigere  Fart  gjennem  Rismarker  og 
Bomuldsplantninger  og  forbi  Skove  af  Sukker- 
rør dybt  ind  i  det  frugtbare  Delta.  Intetsteds 
er  det  Grønne  saa  grønt  som  i  Ægypten.  Det 
er    Sommertid;    Nilen    begynder   at  stige.     De 

dybere  liggende  Kanaler  fylde  sig  allerede,  og 
allevegne  ere  Menneskehænder  beskjæ£tigede 
med  at  bringe  Væden  videre  frem  til  de  Ste- 
der, Oversvømmelsen  endnu  ikke  har  naaet. 
Staaende  i  Dynd  op  til  Skuldrene  dreje  fire 
broncefarvede  Mænd  et  Svinghjul;  dets  be- 
vægelige Spande  helde  Vandet  ud  i  Grøften 
ovenover,  hvorfra  det  atter  i  smalle  Render 
fordeler  sig  over  den  spirende  Rismark.  Paa 
Randen  af  Diget  kommer  en  Kvinde  ridende. 
Hun  sidder  overskrævs  paa  Æslet  med  et  Barn 
paa  Armen  og  med  Ansigtet  dækket  af  et  sort 
Slør,  der  ved  et  Messingrør  er  klemt  fast  til 
Næsen;  det  ser  underligt  ud.  Læg  Mærke  til 
den  Aakande,  som  voxer  dernede  i  Grøften! 
Der  er  en  igjen,  der  er  atter  en.  Dens  Blade 
ligne  i  Formen  vor  egen  Aakande,  kun  ere  de 
mindre,  og  Blomsten  er  blaa,  dejlig  himmel- 
blaa  med  en  Plet  af  Guld  forinden.  Hvem  der 
havde  en  saadan  Nøkkerose  voxende  hjemme 
i  sit  Akvarium!  Dog,  ligemeget;  den  vilde 
snart  gaae  ud.  Kunstig  Varme  kunde  den  nok 
faae,  men  hvorfra  skulde  man  tage  Solskin  til 
den  saa  højt  oppe  imod  Nord,  hvor  Graavejret 
allerede  begynder  i  August  og  varer  ved  til 
langt  ind  i  Maj?  Nej,  saa  er  det  en  Fryd  at 
leve,  hvor  der  er  lyst  og  varmt  som  her.  Var- 
men stiger  til  tredive  Grader  uden  at  blive 
trykkende;  dens  linde,   milde  Aandepust  aabner 

alle  Porer  og  bringer  Blodet  til  at  kredse  hur- 
tigere. Og  hvilket  Overmaal  af  Lys!  Betragt 
Palmeklyngen  derhenne.  Hvert  enkelt  Træ  er 
egentlig  ikke  smukt,  tyndere  forneden,  tykkere 
foroven,  og  Halvdelen  af  Bladene  brækkede  af 
Blæsten.  Men  hvor  staaer  ikke  Gruppen  som 
Helhed  med  høje,  svagt  bøjede  Stammer  og 
solforgyldte  Fjerkroner  prægtigt  opimod  den 
mørkeblaa,  lyssittrende  Luft.  Ogsaa  om  Fellah- 
byens  sorte,  bikubeformede  Jordhytter,  opklinede 
af  Rør  og  Dynd,  falder  Sollyset  ud  som  et 
flimrende  Net  og  flammer  paa  Vingerne  af  den 
Dueflok,  der  kredser  omkring  Minareten. 

Toget  mindsker  Fart  og  glider,  forsigtigt 
følende  sig  for,  ud  paa  en  lang  Hængebro. 
Det  er  Nilstrømmens  vestlige,  bredeste  Arm, 
Rosettemundingen,  vi  passere.  Paa  den,  der 
er  fortrolig  med  Ruslands  store  Floder,  Volga, 
Don  og  Dnjæpr,  gjør  Nilen  ikke  noget  over- 
vældende Indtryk.  Endogsaa  ved  Kairo,  strax 
forinden  Delingen  i  Rosette-  og  Damiette- 
armene  med  deres  mangfoldige  mindre  Grene, 
er  Strømmen  neppe  bredere  end  Peblingesøen. 
Søvnigt  skyller  dens  plumrede,  gule  Vand  med 
hvide  Skumstriber  ind  om  Broens  Piller.  Ude 
paa  Midten  stager  en  arabisk  Dahagabyie  sig 
frem,  et  Flodfartøj  af  den  ejendommelige  Type, 
hvis  Forbillede  allerede  findes  paa  gammel- 
ægyptiske  Mindesmærker.    Den  skraathængende 

Raa  er  lige  saa  lang  som  selve  Masten;  Bag- 
stavnen løfter  sig  højt  over  Vandet  som  paa 
en  middelalderlig  Galeot,  medens  den  spidst 
tilløbende  Forende  er  lav  og  mangler  Ræling. 
Et  Par  andre  saadanne  Dahagabyier  og  nogle 
fladbundede  Pramme  ligge  i  Række  fortøjede 
ved  den  modsatte  Bred.  Hinsides  Broen  stand- 
ser Toget  ved  en  By,  op  over  hvis  Jordhytter 
og  lave,  hvidtede  Huse  en  Moské  strækker 
sine  tynde  Minareter  ivejret.  Selskabet,  der 
samler  sig  paa  Perronen,  er  udelukkende  arabisk. 
Smaadrenge  i  gul-  og  hvidstribede  Skjorter 
løbe  med  en  langhalset  Krukke  i  den  ene 
Haand  og  et  Tinbæger  i  den  anden  frem  og 
tilbage  foran  Kupeevinduerne  og  falbyde  Drikke- 
vand med  det  langtrukne  Raab  mo-'i-e,  som 
gjentager  sig  overalt  paa  Gader  og  Stræder  i 
Ægypten.  Vandet  er  det  klogest  ikke  at  drikke; 
derimod  slaae  vi  en  Handel  af  med  en  Fellah- 
pige,  som  præsenterer  en  Kurv  fuld  af  smaa 
tyndskallede  Appelsiner  og  aflange,  gule,  saftige 
Banankolber.  Disse  sidste,  der  i  Smagen  ligne 
Ananas,  er  en  af  de  bedste  og  sundeste  Frug- 
ter, som  det  fjerne  Syden  bringer  til  Modenhed. 
For  et  helt  Dusin  af  dem  fik  Fellahpigen  en 
Pjaster,  en  næsten  værdiløs  Mønt  af  daarligt 
Sølvblik  med  en  Antydning  af  en  Halvmaane 
paa  den  ene  Side.  Til  vor  Forbauselse  gav 
hun  os  tre  Pengestykker  tilbage;  det  var  rigtig- 

nok  Penge  derefter,  mindre  end  en  Tiøre, 
tynde  som  Papir  og  aldeles  uden  Præg.  Hun 
fik  dem  tilbage  igjen.  «Kettir  kejrak»  sagde 
hun  og  førte  Fingerspidserne  op  til  sin  Mund 
som  Tegn  paa  Taknemlighed.  Tilsløret  var 
hun  ikke,  det  pleje  Fellahkvinderne  sjeldent  at 
være,  og  godt  saae  hun  ud  med  sin  høje,  meget 
slanke  Væxt,  citrongule  Hudfarve  og  mørke 
Øjne  under  lange  Øjenhaar.  Hendes  Ansigt 
fra  Underlæben  til  Hagespidsen  var  tatoveret 
paalangs  med  Striber  af  Indigo,  hele  hendes 
Klædedragt  bestod  i  en  lang  Skjorte  af  mørke- 
blaat  Lærred,  ærmeløs  og  aaben  for  Brystet. 
Et  Baand  af  Majskorn,  trukne  paa  en  Snor 
som  Ravperler,  laa  i  mange  Vindinger  slynget 
om  hendes  Hals;  paa  Armen  over  Haandleddet 
bar  hun  en  Ring  af  hvidt  Metal.  «Hvad  hed- 
der Du9,  spurgte  jeg  hende.  «Fatmé»  svarede 
hun  og  smilede  med  sine  brede,  hvide  Tænder. 
Toget  satte  sig  atter  i  Bevægelse. 

Vi  kjøre  hurtigt  videre  gjennem  Deltaet 
mod  Sydøst.  Atter  Marker  med  Majs  og  Ris, 
atter  Vandhjul  og  smalle  Overrislingsgrøfter. 
Paa  Kanaldiget  bevæger  sig  en  Række  Kvin- 
der tilæsels  og  i  Gaasegang;  en  eller  to  af 
dem  ere  tilslørede.  Bagefter  følger  en  Fellah 
tilfods  i  rød  Fez,  hvid  Skjorte,  der  naaer  ham 
til  Anklerne,  og  en  kortere  Overkappe  af  brun 
Filt;    paa    hver  Arm  bærer  han  et  Barn.     Del- 

taets  smaragdgrønne  Flade,  der  hidtil  strakte 
sig  saa  langt  som  Øjet  rakte,  begynder  kjen- 
deligt  at  snævre  sig  ind.  Ude  i  Øst  komme 
nu  og  da  nogle  lave  Højder  og  Bakkedrag 
tilsyne;  det  er  Forposterne  for  Ørkenen;  Nil- 
vandet  naaer  ikke  derhen.  Bag  Markerne  og 
Trætoppene  i  Forgrunden  højne  Bakkerne  sig 
længere  mod  Syd  og  blive  til  Bjerge,  lave, 
gule  Ørkenbjerge  med  skarpe  Tinder,  som 
gløde  i  den  nedgaaende  Sol.  Farten  gaaer 
videre.  Langt  ude  mod  Vest,  paa  det  Sted 
hvor  Solen  er  bleven  borte,  vise  sig  et  Par 
Pletter;  de  voxe  og  tegne  sig  som  sorte  Tre- 
kanter op  mod  en  dunkelrød  Guldgrund  mørk- 
net af  Ørkenstøv.  Den  forreste  af  Pyramiderne 
ved  Gizeh  træder  skarpt  frem  mod  Aftenhimlen; 
bagved  skjelnes  en  anden  og  en  tredie;  Om- 
ridsene af  de  øvrige  tabe  sig  i  den  violette 
Taagestrimmel  langs  Kimmingen. 

En  Time  efter  stod  vi  paa  Balkonen  af 
en  høj  Bygning  og  stirrede  i  Sommernatten  ud 
over  det  maanebelyste  Kairo.  Foran,  midt  paa 
den  runde  Plads,  skumrede  Trætoppene  i  Haven 
Esbekyie.  Under  Arkaderne  af  den  lange  Række 
prægtige  Stenhuse  til  begge  Sider  flakkede  be- 
vægelige Lys  frem  og  tilbage.  En  Skikkelse, 
som  det  syntes  i  europæisk  Dragt,  red  forbi 
paa  et  Æsel,  fulgt  af  dets  Driver,  hvis  gjennem- 
trængende  Raab   «riglek,  riglek*  lidt  efter  tabte 

sig  i  Mørket  af  en  Sidegade.  Længere  tilbage, 
hinsides  Pladsen,  knejsede  et  Taarn,  bygget  i 
Stokværk,  det  ene  ovenover  det  andet,  højt  og 
spinkelt  som  en  Kikkert,  der  er  trukket  ud. 
Det  maa  være  en  Minaret.  Klang  af  underlig 
Musik  lød  derovrefra,  hvislende  Fløjtespil  og 
dumpe  Slag  paa  Trommer  eller  Kobberbæk- 
kener; maaske  er  det  en  arabisk  Begravelse 
ved  Nattetid,  maaske  en  Skare  Pilgrimme,  der 
samles  for  at  drage  til  Mekka.  Ejendommeligt 
blandede  disse  fremmedartede  Toner  sig  med 
den  fjerne  Klimpren  af  et  Klaver  og  en  Sang- 
stemmes halvt  kun  hørlige  « O  Leonora,  addio!» 
Østen  og  Vesten  smelte  sælsomt  sammen  i 
Kairo.  Nedenfor  mine  Fødder  skinnede  Gruset 
paa  Gangene  i  Hotellets  Have  sølvhvidt  i 
Glandsen  af  en  elektrisk  Lampe;  ovenfor,  højere 
end  Balkonen  og  højere  end  Mønningen  af  den 
store  Bygning  steg  to  Palmestammer  lodret 
op  og  dyppede  deres  Fjertoppe  i  den  dybe, 
maaneglimrende  Æther.  Utydeligt  mod  Øst 
og  Syd  strakte  sig  Mohattambjergenes  Linier, 
brudte  etsteds  langt  borte  af  to  naaletynde 
Minareter,  mellem  hvilke  en  Stjerne  funklede 
med  sit  velkjendte,  skiftende  røde  Skjær. 

XXI. 

Kairo. 

Fem  Dage  tilbragte  vi  i  Ægyptens  Hoved- 
stad, frydende  vore  Øjne  ved  Orientens  friskeste 
Farvespil  midt  i  Nydelsen  af  Vestens  mest 
forfinede  Komfort.  Blandingen  af  det  Ene  med 
det  Andet  eller  begge  Deles  jævnsides  fredelige 
Existens  giver  Kairo  en  karakteristisk,  aldeles 
særegen  tiltrækkende  Ynde,  som  neppe  nogen 
anden  Stad  i  Verden  besidder.  Nogle  hundrede 
Alen  fra  det  prægtige  Theater,  hvor  A'i'da  blev 
opført,  inden  denne  Opera  gik  over  nogen 
europæisk  Scene,  breder  sig  en  Bazar,  der  i 
Rigdom  og  Afvexling  ikke  har  sin  Mage  i 
hele  Østerland  fra  Stambul  indtil  Samarkand. 
Bag  et  Hotel  med  Elevator  og  Telefonledning 
forer  fra  den  flisebelagte  Esbekyieplads  et  Stræde 
ind  i  en  Labyrinth  af  Gyder,  hvor  det  mest 
primitive  stedlige  Smaaliv  rører  sig  lige  saa 
ublandet  og  utvungent  som  i  en  eller  anden 
Fellahby  langt  nede  mod  Syd  ved  en  af  Nil- 
katarakterne.  Klokken  i  en  Kirke  ringer  til 
Ave;  fra  Minareten  ligeoverfor  kalder  en  Muez- 
zin til  Bøn.  Hovedgaden,  Muski,  er  i  lige 
Grad  arabisk  og  europæisk;  ved  Siden  af  de 
store  videnskabelige  Selskabers  Boghandlere 
med    Værker    af    den    nyeste    Litteratur    i  alle 

Fag  ligger  Østens  eneste  mohammedanske  Uni- 
versitet, hvor  al  Verdens  Visdom  doceres  paa 
Grundlag  af  Koranen. 

Man  maatte  kunne  leve  Aar  efter  Aar  i 
Kairo  og  hver  Dag  blive  beriget  med  friske 
Indtryk  af  Fremtoninger,  man  endnu  ikke  havde 
set  og  ikke  havde  ventet  at  se.  Mest  uventet 
og  paa  samme  Tid  stærkere  end  alt  Andet  er 
dog  den  umiddelbare  Følelse  af  Fred,  Tryghed 
og  lovbunden  Orden,  som  man  aldrig  havde 
tænkt  sig  mulig  i  det  fjerne,  mohammedanske 
Sydøst,  og  som  man  senere  stundom  savner  i 
det  civiliserede  Europa.  Det  lyder  som  et 
Paradox,  og  vi  vilde  ikke  have  stolet  paa  vore 
egne  flygtige  Iagttagelser,  der  kunde  være  far 
vede  af  Tilfældighed,  af  et  særligt  personligt 
Held.  Men  fra  mange  Sider  er  det  af  Folk, 
der  have  opholdt  sig  aarevis  i  Kairo,  blevet 
sagt  os,  at  selv  i  Byens  mest  afsides  Kvarterer 
er  Sikkerheden  for  Person  og  Ejendom  endog 
ved  Nattetid  uden  Sammenligning  større  end 
ved  højlys  Dag  paa  befærdede  Gader  i  Peters- 
borg og  Paris.  Der  blev  rigtignok  tilføjet,  at 
Kairo  i  saa  Henseende  stod  mærkelig  isoleret 
som  en  fredelig  Oase  midt  i  det  urolige  Ægyp- 
ten, og  paa  vort  Spørgsmaal  om  Grunden  her- 
til, svarede  man  os,  at  i  Kairo  var  det  Khedi- 
ven,  som  herskede,  i  Samklang  med  Befolk- 
ningens   Opfattelse    og    Ønske,    men    rigtignok 

under  Ledelse  af  stærke  europæiske  Elementer, 
der  imidlertid  vare  blandede  nok  til  at  holde 
hinanden  i  Ligevægt,  saa  at  ingen  enkelt  Na- 
tions Indflydelse  blev  overvejende  eller  ude- 
lukkende. Til  Steder  udenfor  Kairo,  hvor  Ud- 
lændingene vare  i  absolut  Mindretal,  gjorde  de 
europæiske  Impulser  sig  stadig  svagere  og  sva- 
gere gj ældende,  altefter  Afstanden  fra  Centret, 
og,  hvad  Alexandria  angik,  da  indtog  denne 
Stad  atter  en  særegen  Stilling  som  Følge  af, 
at  Englænderne,  især  efter  Begivenhederne  1882, 
faktisk  havde  tilrevet  sig  Eneherredømmet  her 
og  opretholdt  dette  Herredømme  ved  Tvangs- 
forholdsregler,  der  uden  at  nyde  de  øvrige 
Europæeres  Sympathi  vare  i  høj  Grad  forhadte 
af  den  indfødte  Befolkning,  som  med  hver  Dag 
mere  og  mere  demoraliseredes.  Om  Forkla- 
ringen er  lige  saa  korrekt,  som  den  lyder  aand- 
rigt,  lade  vi  staae  hen,  men  en  Kjendsgjerning 
er  det,  at  i  Kairo  det  indfødte  Element  fra 
Formens  Side  fremtræder  som  det  anerkjendt 
herskende  under  en  Regering,  der  idetmindste 
tilsyneladende  har  Magten,  saa  længe  den  ikke 
blander  sig  i  de  Fremmedes  Anliggender  eller 
giver  dem  begrundet  Anledning  til  Klage.  Og 
det  mærkes  paa  den  Orden,  som  gjør  sig  gjæl- 
dende  allevegne,  at  den  indfødte  Regering  føler 
sig  forpligtet  til  saa  at  sige  personligt  at  svare 

for  Ukrænkeligheden   af  hver  Udlænding,   som 
opholder  sig  i  Staden. 

Hvilken  Fred  hersker  ikke  her,  hvilken 
Frihed  og  hvilken  forholdsvis  let  overkommelig 
Komfort  og  Hygge  med  Adgang  til  Hjælpe- 
midler i  alle  Retninger.  Hvor  maatte  man 
kunne  arbejde  her,  hvor  meget  maatte  man  ved 
lidt  aandelig  og  legemlig  Lethed  i  Bevægelser 
selv  under  et  ganske  kort  Ophold  kunne  lære. 
Hieroglyferne  i  nogle  af  de  almindeligste  Konge- 
cartoucher  lærte  jeg  da  at  læse  og  glemte  dem 
for  Størstedelen  lige  saa  hurtigt  igjen.  Større 
blev  Udbyttet  paa  Ichthyologiens  og  Botanik- 
kens Omraader.  Fiskene  lod  sig  dog  ikke  føre 
levende  med,  og  deres  Glands  af  Sølv  og 
Bronce  har  i  Spiritusbeholderen  tabt  sig  og  er 
bleven  mat.  Men  en  Thaliaplante  fra  Esbekyie- 
haven  skyder  selv  i  det  høje  Nord  sine  lange, 
spydformede  Blade  tilvejrs;  kun  blomster  den 
ikke  mere,  og  Papyrusgræsset,  som  i  sit  Fædre- 
land ved  Øen  Rhodas  Kyst  løftede  sine  silke- 
toppede  Stængler  fire  Alen  op  over  Nilens 
Vandspejl,  sørger  nu  over  sit  lange,  faure  Haar 
og  sygner  hen.  En  Plante  er  ogsaa  et  levende 
Væsen;  man  kan  faae  den  meget  kjær,  og  det 
er  næsten  med  Samvittighedsnag  over  at  være 
Skyld  i  dens  langsomme  Død,  at  jeg  ser  den 
strække  sine   spinkle   Skud   op   mod    Glastaget 

i  Længsel    efter    Ægyptens    Sol,    hvis   Straaler 
ogsaa  glimre  for  min  egen  Erindring. 

Jeg  ser  Lysmassen  i  fuld  Styrke  strømme 
fra  et  Stykke  blaa  Himmel  ned  over  Spring- 
vandet i  en  Moskégaard,  ud  mod  hvilken  Gal- 
lerier af  slanke  mauriske  Søjler  med  ægformede 
Spidsbuer  aabne  sig  til  alle  fire  Sider  i  langt, 
stadigt  skiftende  Perspektiv.  Over  den  ene  af 
Salene  stiger  en  Kuppel  op,  høj,  let  og  hvælvet 
som  en  Bikube.  I  Dæmringen  under  dens 
Arabesker  af  Guld  paa  Sort  og  Rødt  svæve 
et  Par  Duer  frem  og  tilbage  gjennem  det  far- 
vede Straalebundt,  som  fra  en  Glasroset  for- 
oven vælder  i  en  Flod,  der  efterhaanden  bliver 
bredere,  ned  over  en  Stensarkofag  bag  et  Jern- 
gitter i  Salens  Midte.  I  Sarkofagen  hviler 
Grundlæggeren  af  Moskeen,  Sultan  Hassan,  der 
i  Midten  af  det  fjortende  Aarhundrede  faldt 
for  Morderhaand.  Underlige,  lunefuldt  slyngede 
Stalaktitfletninger  dække,  fine  som  Spindelvæv, 
Sammenstodspunkterne  af  Arkaderne  og  vinde 
sig  i  Kniplingsbaand  ned  over  Salens  Hjørner. 
Ejendommeligt  uvant  er  Arkitekturens  ubundne, 
uregelrette  Harmoni;  Øjet  løber  sur  deri  og 
bedaares  mere  og  mere  af  den  skiftende,  fee- 
agtige,  næsten  overnaturligt  fremmedartede  Be- 
lysning over  hvide  Stalaktiter  mellem  spraglede 
Baand  med  sære,  glimrende  Skrifttegn.  Tiden 
har    forlængst    begyndt    sit    Ødelæggelsesværk, 

mod  hvilket  ingen  værnende  Menneskehaand 
løfter  sig;  hver  Dag,  som  gaaer,  knækker  en 
Stalaktit  eller  river  en  Haandfuld  Smaasten  ud 
af  Mosaikfladerne.  Men  Bygningens  egen  vild- 
somtforvirrede  Stil  gjør  den  skete  Skade  mindre 
synlig,  og  mange  Aarhundreder  endnu  vil  Sul- 
tan Hassans  Moské  vedblive  at  staae  som  et 
Mesterværk  af  maurisk  Arkitektur,  der  af  ingen 
Kunstner  mere  kan  efterlignes.  Mameluksulta- 
nen maa  selv  have  tænkt  noget  lignende.  Ifølge 
Sagnet  lod  han  efter  Moskeens  Fuldendelse 
Hænderne  hugge  af  Bygmesteren  for  at  berøve 
ham  Muligheden  til  andetsteds  at  overtræffe  et 
Værk,  der  til  alle  Tider  skulde  være  ene- 
staaende  i  sin  Art. 

I  Sammenligning  med  denne  Gama-Sultan 
Hassan,  hvis  tre  og  tre  sammensiddende,  lange, 
smalle  Vinduer,  rød-  og  gulstribede  Mure  og 
høje  Minaret  af  Form  som  en  nedtrukken  Kik- 
kert jeg  mindes  tidligere  at  have  set  paa  et 
Maleri  af  den  russiske  Kunstner  Makowskij  midt 
i  en  Staffage  af  blaa,  solsittrende  Silkekaftaner 
og  hvide  Turbaner,  bliver  Mehemet  Alis  Ala- 
bastermoské,  mellem  hvis  naaletynde  tyrkiske 
Minareter  jeg  Aftenen  i  forvejen  havde  set 
Sirius  staae  og  tindre,  kun  en  bleg  Efterligning 
af  Stambuls  senere  Islamstempler,  der  atter 
have  deres  fjerne,  uopnaaelige  Mønster  i  Sofia- 
kirken.    Indenfor  Kastellets   Mure,  paa    samme 

Sted  hvor  den  ærgjerrige,  talentfulde  Pascha 
for  stedse  befæstede  sin  Magt  ved  at  myrde 
trehundrede  Mamelukbejer,  som  under  givet 
Lejde  vare  indbudte  til  en  Fest,  byggede  han 
senere,  plaget  af  Samvittighedsnag,  et  pragtfuldt 
Tempel,  der  skulde  forsone  Allah  med  Kræn- 
kelsen af  den  hellige  Gjæsteret.  Hele  Moskeen 
er  af  Alabast,  Fagade,  Kolonner,  Loft  og  Mur- 
beklædning. Solen  spiller  over  de  gjennem- 
sigtige,  gyldenaarede  Stenflader  med  et  varmt, 
rødt  Skjær,  som  om  der  var  tændt  Lys  bag 
Væggene  og  under  Gulvets  Fliser.  Arabesker 
af  Guld  og  Blaat  løbe  indvendig  og  udvendig 
i  en  Krands  rundt  om  Bygningen,  paa  hvilken 
Tiden  endnu  ikke  har  sat  de  Spor,  som  Orien- 
taleren aldrig  forstaaer  at  fjerne.  Det  gnistrer, 
glimrer  og  funkler  overalt;  i  de  første  Minutter 
fængsles  Øjet  deraf,  men  snart  kommer  Træt- 
heden, der  hurtigt  bliver  til  Overmættelse.  Fra 
den  skrigende  Glands  og  Glimmer  søger  Tan- 
ken tilbage  til  de  fine  hvide  Stalaktitkniplinger 
mellem  Arkaderne  i  Gama-Sultan  Hassan. 

Et  vidt  og  storartet  Skue  ruller  sig  fra 
Citadellets  Terrasse  op  for  vore  Øjne.  Foran 
os  ligger  i  Fugleperspektiv  hele  Kairo  med 
sine  Hundreder  af  Minareter  og  stribede  eller 
stjernebestrøede  Kupler,  blandt  hvilke  enkelte 
baade  i  Form  og  Grundfarve  paafaldende  minde 
om    en    umaadelig    Citron.     De    snevre    Gader 

forsvinde  mellem  Murmasserne  eller  bugte  sig 
som  tynde,  sorte  Skyggetraade  ind  og  ud  mel- 
lem solbestraalede  Huse.  Den  aabne  Plads, 
ovenover  hvilken  Palmekronerne  fjerlet  svæve, 
er  Rosettehaven.  Længere  borte  ligger  Esbe- 
kyietorvet  omgivet  af  store  paladslignende  Byg- 
ninger. Syd  for  det,  langs  Murene  af  El-Fostat, 
det  gamle  Kairo,  trækker  Nilen  sit  mørkeblaa 
Emaillebaand  med  lyse  Toner  af  Opal  og 
Hvidt  fra  Nord  til  Syd  gjennem  et  Bælte  af 
Smaragdgrønt;  og  allerlængst  tilbage,  hvor  Jord 
og  Himmel  berøre  hinanden  ude  i  det  store 
gule  Sandhav  imod  Vest,  klippe  Pyramiderne 
deres  skarpe,  brune  Trekanter  ud  af  Horison- 
tens Guld,  ligesom  fremtryllede  af  det  sidste 
Penselstrøg,  der  fuldender  Maleriet. 

Ved  Nedsablingen  af  Mamelukbejerne,  som 
i  Aaret  1811  foregik  netop  paa  Stedet,  hvor 
vi  staae,  undslap  en  eneste  dristig  Rytter,  som 
i  et  Spring  satte  over  Muren  og  styrtede  sig 
ned  i  Afgrunden.  Hesten  knustes  under  ham 
i  Faldet,  men  Manden  blev  ved  et  Vidunder 
frelst  og  for  sin  kjække  Beslutning  taget  til 
Naade  af  Mehemet  Ali.  Episoden  strejfer  ind 
paa  det  Æventyrliges  Omraade,  men  er  ikke 
desto  mindre  historisk.  Bestemt  udpege  Plet- 
ten, hvorfra  han  var  sprunget  ned,  kunde  vor 
Fører  dog  ikke;  til  Gjengjæld  viste  han  os  en 
Brønd  i  Nærheden    som    det    Sted,  hvor  Josef 

havde  siddet  fangen  efter  sin  Affære  med  Poti- 
fars  Hustru.  En  Bemærkning  til  Ciceronen  om, 
at  han  muligvis  forvexlede  den  bibelske  Josef 
med  Mamelukchalifen  Jussuf,  der,  som  det  al- 
mindeligt antages,  havde  ladet  Brønden  grave, 
imødegik  han  med  en  saadan  Overbevisningens 
Varme,  at  det  ikke  skulde  have  forundret  os, 
om  han  mellem  de  mange,  for  Størstedelen 
tydske  og  engelske  Indskrifter,  som  dække 
Cisternens  Vægge,  ogsaa  havde  vist  os  Josefs 
Navn  under  et  Smædevers  over  den  paatræn- 
gende Dame. 

Ikke  langt  fra  Kastellet  ligge  ved  Foden 
af  Mohattambjergene,  halvt  tilføgne  af  Sandet 
fra  den  arabiske  Ørken,  Mamelukchalifernes 
Grave.  En  Snes  smaa  Moskeer  af  den  reneste, 
mest  fortryllende  fine  arabiske  Arkitektur  løfte 
sig  i  lette,  elegante  Omrids  op  over  de  lave, 
gule  Sandbølger.  Betragtede  paa  nogen  Af- 
stand gjøre  de  et  vemodigt  Indtryk  af  forladt 
og  forglemt  Dejlighed.  Paa  terrasseformigt  op- 
stigende Mure  af  store,  afvexlende  hvide  og 
røde,  Kvadersten  knejse  høje,  aflange  Kupler, 
snart  riflede  med  Striber  af  Sort  og  Rødt,  snart 
ensformigt  blaa  eller  perlegraa  med  gyldne 
Arabesker.  Den  tørre,  rene  Luft  har  bevaret 
Farverne  i  deres  oprindelige  Klarhed;  over 
Vægstumperne  af  et  sammenstyrtet  Galleri  bøjer 
sig    endnu    et    Stykke    hvælvet  Loft  med  Kas- 

setter  af  lyst  Guld  og  blaa  eller  grønne  Mosaik- 
stjerner. En  Skare  tiggende  og  skrigende  Børn, 
Efterkommere  af  Stedets  fordum  talrige  Tempel- 
tjenere, ligge  og  rode  i  Sandet  udenfor  Hyt- 
terne, som  nu  ere  klistrede  op  til  de  farve- 
straalende  Ruiner;  leende  og  sladdrende,  puf- 
fende til  hinanden  og  gribende  fat  i  den  Frem- 
mede, følge  de  os  ind  i  Sultan  Barkuks  og 
Kait-Bejs  Mausoleer,  hvor  ingen  Dervisch  mere 
byder  den  Indtrædende  at  drage  Skoene  af. 
En  af  de  Smaa  snubler  over  en  løsreven  Sten 
i  Gulvet  og  falder,  lige  saa  lang  eller  saa  stum- 
pet som  han  er,  omkuld  foran  den  regnbue- 
glimrende Mosaikindfatning  om  Nischen,  der 
angiver  Retningen,  i  hvilken  den  Troende  skal 
vende  sig  med  Ansigtet  mod  Mekka.  Istedet- 
for  at  tage  sig  af  den  lille  vrælende  Dreng, 
trækker  hans  Søster  mig  gjentagne  Gange  i 
Ærmet  og  siger  stille,  med  indsmigrende 
Stemme:  «bakschisch,  el  chawadjab  Tilhøjre 
for  Nischen  staaer  en  Slags  Prædikestol,  Mim- 
bar,  troer  jeg,  den  hedder  paa  Arabisk,  kunst- 
færdigt, i  sælsomme  Snørkler  udskaaret  af  en 
Træart,  der  i  Tidernes  Løb  er  bleven  sort  og 
sprød  som  Kul.  Meget  ramponeret  er  den 
allerede;  Haanden  griber  om  et  fremspringende 
Ornament  for  at  bryde  det  af,  men  trækker 
sig  atter  sky  tilbage,  som  om  den  havde  været 
i  Færd  med  at  begaae  en    Helligbrøde.     Gjen- 

nem  Mangekanterne  af  den  halvt  ituslagne 
Vinduesrose  over  Mimbar  falde  brogede  Lys- 
straaler,  legende  og  smilende,  hen  over  hvide 
Søjlekapitæler  med  Reliefarabesker  i  kufisk 
Slyngeskrift.  Tid  og  Menneskehaand  kappes 
om  at  tilintetgjøre  en  Dejlighed  mere  fantastisk 
bedaarende  end  noget  Æventyr  af  Tusind  og 
en  Nat,  men  Ødelæggelsesaanden  er  og  bliver 
magtesløs  paa  dette  Sted.  Ingen  Tanke  om 
Død  og  Undergang,  ingen  trykkende  Følelse 
af  forfaldende  Herlighed  og  ingen  Gravluft 
slaaer  Beskueren  imøde  fra  de  mishandlede 
Chalifgrave,  men  allevegne  Sol  og  Glands,  Lys 
og  Liv,  Skjønhed  frisk  og  glad,  stærk  og  mild, 
sejerssikker  til  det  Sidste. 


XXII. 

Ansigt  til  Ansigt  med  Faraonerne. 

Sammen  med  vor  Amerikaner,  der  selv- 
følgelig ikke  forstod  to  Ord  af  nogetsomhelst 
andet  Sprog  end  sit  Modersmaal,  besøgte  vi 
det  store  ægyptiske  Museum  paa  Niløen  Bullak. 
Samlingen,  der  i  sit  Slags  er  enestaaende,  har 
desværre  ikke  fundet  tilstrækkelig  Plads  i  det 
forholdsvis  tarvelige  Lokale,  som  trods  stadige 

Ombygninger  med  hvert  Aar  bliver  trangere. 
Halvdelen  af  de  videnskabelige  Skatte  ligger 
stuvet  sammen  i  Kjælderrummene,  der  idet- 
mindste  tidligere  ikke  sjeldent  stod  halvfulde 
af  Vand,  naar  Nilen  i  September  træder  ud 
over  sine  Bredder.  Det  skorter  paa  Penge- 
midler til  at  opføre  et  Palads,  som  værdigt 
kunne  huse  den  Snes  Dynastier  af  gamle  Fa- 
raoner, som  her  ere  samlede  paa  en  lille  Plet. 
Det  første  Indtryk,  Beskueren  af  denne 
fordums  Herlighed  modtager,  er  trist  og  uhyg- 
geligt. Kolossale  Granitsarkofager,  af  hvilke 
hver  enkelt  maatte  kunne  rumme  en  hel  Fa- 
milie; møre,  hieroglyf  beskrevne  Kister  i  Form 
af  kluntede  Trædukker  med  sammenlagte  Arme 
og  grelt  malede  Ansigter;  Mumie  efter  Mumie, 
nogle  liggende  i  deres  aabne  Kister  som  en 
vissen  Nøddekjærne  i  Halvdelen  af  sin  Skal, 
andre  opstillede  med  Ryggen  lænet  ind  til 
Bunden  af  Glasskabet  og  med  en  spids,  ind- 
skrumpet Næse  eller  et  Par  tomme  Øjenhuler 
vendte  mod  det  levende  Menneske,  som  be- 
tragter dem,  synes  med  en  Aartusinder  gammel 
Ligegyldighed,  der  uvilkaarligt  falder  for  Brystet, 
at  vidne  om  Materiens  Sejr  over  Aanden.  Mu- 
mierne have  ogsaa  engang  været  besjælede, 
bevægelige  Menneskekroppe  med  frisk,  fugtigt 
Aandedræt  og  varme,  elastiske  Muskler.  Jeg 
stoler    ikke    rigtigt    paa  Kataloget,  hvis  Nume- 

rering  er  kommen  i  Uorden  ved  den  sidste 
Omflytning.  Det  maatte  ellers  være  interres- 
sant  at  faae  at  vide,  hvis  Legeme  det  er,  som 
næsten  helt  viklet  ud  af  sit  Silkesvøb  ligger 
der  under  Glaslaaget  stiv  som  en  Pind  med 
lange,  vindtørre  Ben,  smalle  Skuldre,  en  lille, 
fintformet  Næse,  og  en  Fletning  sort  Haar  fal- 
dende ned  over  de  korslagte  Arme.  Ved  Siden 
af  Mumien  staaer  et  Glasskab  fuldt  af  de  dej- 
ligste Kvindesmykker  i  mat,  massivt  Guld, 
snoede  Armbaand,  Ørenringe  i  Form  af  be- 
vingede Solskiver,  og  mange  andre  Toilet- 
gjenstande,  hvis  Anvendelse  jeg  ikke  ret  for- 
staaer.  Den  brede,  bøjede  Guldplade  med 
buklede  Kanter  og  en  Øsken  i  Midten  er  for- 
modentlig et  Slags  Spænde.  Det  er  prydet 
med  Hieroglyfer,  men  deraf  skal  jeg  ikke  blive 
synderligt  klogere.  Det  første  Bogstav  ser  ud 
som  en  siddende  Ørn;  det  synes  at  sige  A\ 
derefter  kommer  et  Skrifttegn,  der  ligner  en 
Bordkniv;  det  lader  ogsaa  til  at  være  et  a, 
men  af  en  anden  Udtale,  som  det  ikke  er  let 
at  blive  klog  paa.  Senere  følger  en  Firkant 
med  en  Krusedulle  og  derefter  en  liggende 
Tang;  det  betyder  o.  Navnet  ender  med  en 
Figur,  der  kunde  minde  om  en  Kylling,  som 
lige  er  krøben  ud  af  Ægget;  det  er  Bogstavet 
U.  Javist,  der  staaer:  A-a-hop-tu.  Maaske  er 
Mumien  i  Glaskisten  ved  Siden  af  Skabet  den 

for  sin  Skjønhed  berømte  Dronning  A-ahotep, 
Moder  eller  Hustru,  jeg  veed  ikke  ret  hvilket, 
til  den  tappre  Ahmes  I,  som  regerede  omtrent 
sytten  Aarhundreder  før  Begyndelsen  af  vor 
Tidsregning.  Mille  fois  pardon,  Madame!  Dis- 
kretion og  Sømmelighed  vilde  fordre  at  Farao- 
dronningens Levninger  hylledes  til.  Dejlig  har 
hun  maaske  været  engang,  men  styg  er  hun 
nu,  gulbrun  og  blakket  som  et  gammelt  Per- 
gamentsbind,  der  har  faaet  Fugtighed.  Den 
runkne  Kvindemumie  hagede  sig  med  sine 
Flagermusekløer  fast  i  min  Erindring,  trods 
mine  Bestræbelser  senerehen  for  at  fortrænge 
den  derfra  ved  at  lade  Fantasien  male  Billede 
efter  Billede. 

Væsentlig  henvist  til  vor  egen  Hjælp,  da 
Museets  arabiske  Vogtere  ingen  Oplysninger 
kunne  give,  vandre  vi  fra  Sal  til  Sal  mellem 
stirrende  Sfinxer  af  Rosengranit  og  brogede, 
tykmavede  Mumiekister.  Undertiden  stryger  et 
Pust  af  Liv  og  personlig  Individualitet  tvers 
igjennem  den  ubevægelige  Gravatmosfære.  Lige- 
overfor en  Thronstol  af  Porfyr,  der  skal  have 
tilhørt  Kong  Cheops,  sidde  paa  Træskamler  et 
Par  Figurer,  som  man  i  første  Øjeblik  antager 
for  levende  Mennesker,  men  træder  man  dem 
nærmere,  vise  de  sig  at  være  Statuer,  udskaarne 
i  Træ  og  malede  med  Farver,  der  endnu  næsten 
have   bevaret   deres  oprindelige  Friskhed.     Paa 

Fodstykket  af  den  ene  staaer  Ra-hotep,  den 
andens  Navn  kunne  vi  ikke  læse.  Fra  hvilken 
Tid  de  stamme,  vide  vi  ikke,  men  Portrætter 
ere  de,  udpræget  lignende,  veltrufne  Portrætter, 
udførte  med  en  ejendommelig  realistisk  Kunst, 
som  ikke  var  sjelden  hos  Oldtidens  Ægyptere, 
og  paa  hvilken  vi  møde  et  mærkeligt  Exempel 
i  en  anden  Træstatue;  den  forestiller  en  mid- 
aldrende Mand  med  stærkt  begyndende  Anlæg 
til  Fedme  og  en  jovial  Dobbelthage,  der  i 
Forbindelse  med  hans  frejdige  Stumpnæse  og 
den  Maade,  paa  hvilken  han  støtter  sig  til  sin 
Stok,  giver  hele  Skikkelsen  et  Udtryk  af  god- 
modig, borgmesteragtig  Selvbevidsthed.  «Scheik 
el  aba»  (Landsby fogeden)  siger  en  af  Museums- 
betjentene,  idet  han  peger  paa  ham,  og  den 
joviale  Mand  af  Træ,  der  fæster  sine  levende 
Emailleøjne  roligt  og  ret  venskabeligt  paa  Be- 
skueren, gjør  Indtrykket  af  at  være  os  bekjendt. 
Det  er  rigtigt,  vi  have  set  ham  eller  hans  lys- 
levende Dobbeltgjænger  midt  i  Stimmelen  paa 
Perronen  udenfor  Banegaarden  i  Tanta.  Der 
stod  han  ganske  paa  samme  Maade  støttende 
sig  paa  sin  Stok,  med  Huen  siddende  lidt  paa 
Snur  over  det  fede,  gemytlige  Ansigt  og  mod- 
tog de  Hilsener,  som  Smaafolk  rundtomkring 
underdanigt  afmaalte  ham.  Formodentlig  var 
det  Scheiken  fra  en  af  Fellahbyerne  i  Om- 
egnen;   hans    Kontrafej  i   Træ    har    maaske    et 

Par  Tusinde  Aar  eller  mere  før  Christi  Fødsel 
været  Minister  eller  Ypperstepræst  hos  en  af 
Faraonerne  af  det  tiende  Dynasti,  men  Lig- 
heden mellem  begge  er  umiskjendelig. 

Æren  for  Museets  Grundlæggelse  og  Ord- 
ning tilkommer  Franskmanden  Mariette-Bej  og 
hans  Efterfølger,  den  berømte  Ægyptolog 
Maspéro,  som  kort  før  vort  Besøg  havde  for- 
ladt Kairo  og  var  vendt  tilbage  til  Frankrig, 
fortrængt,  som  man  sagde  os,  af  det  engelske 
Parti  i  Landet,  der  uophørligt  intrigerede  mod 
den  Lærde  og  paa  alle  Maader  modarbejdede 
ham  hos  Khediven.  Hensigten,  at  stille  en 
Englænder  i  Spidsen  for  de  videnskabelige 
Samlinger,  blev  alligevel  ikke  opnaaet;  til 
Maspéros  Efterfølger  valgtes  Franskmanden 
Grabaut. 

Noget  af  det  sidste,  Maspéro  foretog  sig, 
inden  han  i  Juni  1886  forlod  Ægypten,  var,  i 
Nærværelse  af  Vicekongen  og  corps  diplo- 
matique  samt  enkelte  indbudne  Specialister,  at 
afhylle  Størstedelen  af  de  nitten  Kongemumier, 
som  to  eller  tre  Aar  iforvejen  vare  blevne 
fundne  i  et  og  samme  Gravkammer  ikke  langt 
fra  det  gamle  Theben,  ved  Landsbyen  Dar-el- 
barbari.  Som  bekjendt  kom  man  paa  Sporet 
af  denne  uvurderlige,  skjulte  Rigdom  ved  at 
paagribe  nogle  Arabere,  som  i  Smug  solgte 
gammelægyptiske      Oldsager     til     Udlændinge, 

kostbare  Smykker  af  Guld  og  Sølv,  der  maatte 
hidrøre  fra  et  Skatkammer,  til  hvilket  Scheiken 
for  den  paagjældende  Araberstamme  og  et 
Par  af  hans  Nærmeste  ene  kjendte  en  Smut- 
indgang. Gravrøverne  bleve  fangne  og  Hem- 
meligheden fravristet  dem;  dog  var  den  over- 
vejende Del  af  Kongemumiernes  Prydelser  i 
ædelt  Metal  allerede  bragt  afvejen  og  mange 
af  dem  sandsynligvis  gaaede  i  Smeltediglen. 
Ikkedestomindre  viste  det  Tiloversblevne  sig 
at  være  rigt  nok  til  endog  at  fordunkle  Schlie- 
manns  epokegjørende  Gravfund  i  Mykene.  At 
man  traf  saa  mange  Kongemumier  af  forskjellige 
Dynastier  samlede  paa  een  Plet,  har  formo- 
dentlig sin  Aarsag  i,  at  Præstekasten  engang 
under  et  fjendtligt  Overfald  samlede  Ligene  af 
Landets  Herskere  og  bragte  dem  i  Sikkerhed 
i  den  utilgjængelige  Hule,  fra  hvilken  de  nyligt 
efter  tre  Aartusinders  Forløb  atter  bleve  førte 
frem  for  Dagens  Lys.  Ganske  underligt  er  det 
at  staae  Ansigt  til  Ansigt  med  Herodots  Se- 
sostris,  Indskrifternes  Sesura,  den  mægtige 
« Undertrykkelsens  Farao*,  om  hvem  Bibelen 
taler,  Ramses  II,  den  Store  eller,  som  han 
hedder  paa  Ægyptisk,  Userma-Ramessu-Miamunt, 
og  se  ham  knejse  med  Ryggen  op  mod  Væg- 
gen, nu  viklet  ud  af  de  mangfoldige  Byssus- 
bind,  i  hvilke  hans  balsamerede  og  meget 
syndige    Krop    for    tre    tusind    et   hundrede    og 

halvfemsindstyve  Aar  tilbage  blev  svøbt  ind 
med  en  Akkuratesse  og  smaalig  Omhu,  der 
satte  de  ved  Afsløringen  tilstedeværende  høje 
Herrers  Taalmodighed  haardt  paa  Prøve.  Hver 
Finger,  hver  Taa,  hvert  Led  var  rullet  ind  i 
en  halv  Snes  Lag  af  gulligt,  silkelignende  Stof, 
af  hvilken  vi  fik  et  Stykke  med  til  Erindring; 
der  var  ingen  Mangel  paa  den  Herlighed;  hele 
Gulvet  i  en  af  Museets  største  Sale  laa  tom- 
metykt bedækket  dermed.  Den  knappe  Fritid, 
som  de  vidtløftige  Krigsforetagender  levnede 
Herskeren  tilbage,  har  han  ikke  anvendt  ilde. 
Ifølge  Tempelindskriften  i  Kamak  havde  Se- 
sostris  hundrede  og  enogtyve  Børn,  og  der 
manglede  ikke  meget  i,  at  denne  Talstørrelse 
blev  naaet  af  hans  lykkelige  Leveaar;  han  skal 
være  bleven  et  helt  Aarhundrede  gammel. 
Mumien  viser  os  en  Mand  paa  vistnok  over  de 
Halvfemsindstyve,  med  tyndt,  hvidt  Haar,  bred, 
intelligent  Pande,  kraftigt  Underansigt  og  en 
halv  Alen  højere  end  velvoxne  Folk  ere  flest. 
Hans  lykkede  Fotografi  en  face  og  i  Profil 
findes  i  vort  Eje  ligesaavel  som  Ramses  den 
Tredies  Kabinets -Portræt,  thi  ogsaa  denne 
Konge  af  det  XX.  Dynasti  blev  ved  samme 
Lejlighed  rullet  op  og  fotograferet.  En  Over- 
raskelse beredte  den  snilde  Hersker,  hvis  Kløgt 
noksom  er  bekjendt  af  Fortællingen  om  Rhamp- 
sinit    og    Tyvene,    ved    denne    Lejlighed,    saa 

mange  Herrens  Aar  efter  sin  Død,  hele  den 
lærde  Forsamling,  der  var  tilstede  ved  hans 
Afsløring.  Baade  Maspéro  og  begge  Brødrene 
Brugsch  havde  taget  fejl  af  Hieroglyferne  paa 
Sarkofagen.  De  antog  den  Afdøde  for  at  være 
Dronning  Nofirt-ari  og  meddelte  iforvejen,  at 
det  var  hende,  der  skulde  komme  tilsyne.  Det 
viste  sig  imidlertid,  at  Mumien  var  Liget  af  en 
Mand,  og  kort  efter  fandt  man  ogsaa  paa  et  af 
Byssusbindene  den  Cartouche,  som  betegner 
Ramses  III,  kjendelig  bl.  A.  paa  en  Hieroglyf, 
der  ser  ud  som  to  sammenhagede  Fiskekroge, 
paa  langs  ad  hvilke  der  er  lagt  en  Knappe- 
naal.  Rhampsinit  havde  spillet  de  lærde  Herrer 
et  for  deres  Forfængelighed  overordentlig  ube- 
hageligt Puds. 

Hvorvidt  Ramses  III  og  Rhampsinit  ere 
en  og  samme  Person,  er  forresten  en  Tvistsag, 
der  neppe  vil  interessere  Læseren.  Anderledes 
forholder  det  sig  maaske  med  Spørgsmaalet 
om  Kvindens  borgerlige  Stilling  i  det  old- 
ægyp tiske  Samfund.  Kilden  til  Historikernes 
Kundskab  herom  er  en  Række  Papyrusruller, 
som  opbevares  i  et  af  Museets  Glasskabe. 
Læse  dem  kan  vi  ikke,  men  selv  om  vi  ogsaa 
kunde  det,  vilde  vi  betænke  os  paa  nærmere 
at  gjøre  Rede  for  deres  Indhold.  Sagen  er 
nemlig  den,  at  vore  Dages  videstgaaende  Eman- 
cipationsfordringer    maa    betragtes    som    yderst 

beskedne,  kvindeligt  bly  og  indsmigrende  An- 
modninger om  Smaaindrommelser  i  Sammen- 
ligning med  den  ubegrændsede  Ret  til  at  ty- 
rannisere Mandfolk,  som  det  gamle  Ægyptens 
barbariske  Love  fordrede  og  haandhævede  fol- 
det smukke  Kjon.  At  nogen  Mand  havde  Mod 
til  at  gifte  sig  paa  saadanne  Vilkaar,  bliver 
næsten  uforstaaeligt.  Forlovelsestiden  er  endda 
den  blideste;  den  varer  et  Aar,  i  Løbet  af 
hvilket  Fæstemanden,  trods  de  forskjellige  ri- 
tuelle Baand,  der  lægges  paa  ham,  ikke  desto- 
mindre  har  Lov  til  at  tage  sit  Ord  tilbage 
mod  at  udbetale  Bruden  en  vis  forud  bestemt 
klækkelig  Bøde.  Men  efter  Brylluppet  er  Man- 
den sin  Hustrus  stumme  Slave.  At  han  mister 
sin  egen  Villie,  turde  være  noget,  der  ikke  er 
udelukkende  ejendommeligt  for  det  gamle 
Ægypten,  men  ikke  engang  saa  meget  som 
den  mindste  Skillemønt  i  Penge  har  han  for 
Fremtiden  Ret  til  at  have  mellem  Hænder. 
Al  hans  Ejendom,  hele  hans  Formue  tilfalder 
hans  Herskerinde,  og  naar  Ægteskabet  velsignes 
med  Børn,  taber  han  sit  eget  Jeg  til  den  Grad, 
at  han  endog  taber  sit  Navn  cg  for  sit  øvrige 
Liv  kun  betegnes  som  « Fader  til  den  og  den. 
I  Børnenes  Opdragelse  har  han  ingen  Ret  til 
at  blande  sig.  Hver  Overtrædelse  af  Hustruens 
Befalinger  straffes  efter  nøjagtige  Lovbestem- 
melser   med   Pengebøder,    som    udredes   af  de 

Midler,  Manden  maatte  kunne  erhverve  sig  ved 
sine  Hænders  Gjerning,  og  selv  disse  Midler 
gaae,  naar  Fortjenesten  har  afrundet  sig  til  en 
vis  i  Lovparagrafferne  angivet  Sum,  ufortøvet 
over  i  Hustruens  Eje.  Ganske  vist  rammes 
ogsaa  Kvinden  i  visse  Tilfælde  af  Loven  og 
maa  betale  Bøder  til  sin  Mand,  men  dette  er 
i  Virkeligheden  kun  en  Fiktion,  thi  Manden 
har  ikke  Ret  til  at  raade  over  Pengene,  og 
disse  tilfalde  atter  Hustruen,  naar  Summen  med 
Tillæg  af  Mandens  Arbejdsindtægter  paany  har 
naaet  den  lovbestemte  Grændse.  Yderligere 
Detailler  indlade  vi  os  ikke  paa  af  Frygt  for 
at  komme  paa  Kant  med  Nutidsægtemænd, 
hvis  Fruer  maaske  kunde  blive  rebelske  og 
som  tilmed  ikke  uden  et  Skin  af  Ret  kunde 
støtte  deres  Fordringer  med  en  Henvisning  til 
Gravfundene  af  Papyrusruller,  der,  underligt 
nok,  næsten  alle  som  en  med  klare,  varme 
Ord  vidne  om  uskrømtet  Kjærlighed  mellem 
Mand  og  Hustru,  og  tale  til  os  om  det  øm- 
meste Familieliv  ført  i  Enighed,  Velstand  og 
Lykke. 

XXIII. 

Pyramiderne. 

Der  var  en  Time  eller  to  endnu  til  Sol- 
opgang. Pakkende  os  ind  til  Værn  mod  Mor- 
genkulden kjørte  vi  gjennem  den  sovende  Stad 
og  rullede  i  Trav  ud  paa  den  lange,  smukke 
Bro,  som  forbinder  Kairo  med  Forstæderne 
paa  den  vestlige  Nilbred. 

Lavt  nede  over  Vandet  dampede  Taagen 
i  tætte  Lag.  To  dejlige,  slanke  Palmer  bøjede 
sig  over  Marmorløven  paa  Brohovedet,  og  ne- 
denunder paa  Fodstykkets  sidste  Trin  sad  en 
fattig  Mand  med  sit  Barn,  der  sov  paa  hans 
Arm  under  Faareskindskappen. 

En  træplantet  Chaussée,  anlagt  for  en  Snes 
Aar  tilbage  af  Ismail  Pascha  i  Anledning  af 
Kejserinde  Eugenies  Besøg,  løber  som  en  Dæm- 
ning tvers  igjennem  de  overrisfede  Nilmarker 
hen  til  Ørkenens  østlige  Rand  og  taber  sig  i 
Sandet  ved  Foden  af  Pyramiderne. 

Morgenvinden  suser  gjennem  de  høje  Sy- 
komorer  paa  begge  Sider  af  Vejen.  Bagved 
os  mod  Øst  ligger  Kairo  tæt  indhyllet  i  blaalig 
Dunst.  Kun  Mohattambjergenes  Profil  og  de 
to  Naaleminareter  af  Mehemet  Alis  Moské  paa 
Kastellet  træde  skarpere  frem  mod  den  op- 
blussende Dagning. 

Tilvenstre,  ude  paa  et  Stykke  Jord ,  der 
løfter  sig  som  en  0  midt  i  Overrislingen,  ar- 
bejde nogle  Fellaher.  Rækkevis  ved  Siden  af 
hinanden  svinge  de  Hyppejernet  over  Hovedet 
i  Takt  af  en  ensformig  Melodi,  hvis  Toner 
blande  sig  med  den  vedvarende  Susen  af  Tyfa- 
plantens  tætte  Rør  langs  Grøftekanten  nedenfor 
Chausséedæmningen.  Etsteds,  hvor  Grøften 
flyder  over,  ligger  en  tre,  fire  Bøffelkøer  midt 
i  Vandhullet,  helt  begravede  i  Dynd,  saa  der 
ikke  er  andet  af  dem  at  se  end  Mulen  og  de 
lange,  krumme  Horn.  Nu  skal  de  ind  paa  tørt 
Land  og  malkes;  der  er  Folk  nede  i  Vand- 
hullet for  at  gjenne  dem  op ;  det  pladsker  der- 
ude, og  under  et  Træ  paa  Vejkanten  ligge  et 
Par  blaa  Skjorter  slængte  hen.  Vognen,  der 
kjører  forbi,  bliver  modtaget  med  Skrig  og 
Kvindelatter.  Uventet  attraperede  saa  tidligt 
paa  Morgenstunden  i  det  dybeste  Negligée 
dukke  Skikkelserne  derude  sig  dybt  ned  i 
Vandet  og  dække  Ansigtet  til  med  begge 
Hænder.  En  lille  tykmavet  Rolling,  der  er 
med  dem,  skynder  sig  tvertimod  op  af  Van- 
det, saasnart  som  han  faaer  Øje  paa  de  Frem- 
mede. I  et  Overtræk  af  sort  Dynd,  men  for- 
resten lige  saa  ubeklædt  som  han  er  kommen 
til  Verden,  kiler  han,  det  bedste  han  har  lært, 
afsted  efter  Vognen  og  piber  med  Graaden 
siddende  i  Halsen  sit  spæde:    »bakschi-i-isch!«, 

indtil  der  bliver  kastet  en  Mønt  til  ham,  som 
han  derpaa  baade  med  Næse,  Mund  og  alle 
ti  Fingre  paa  engang  roder  op  af  Vejstøvet. 

Pludselig  slap  Dæmningen  over  Nildalen, 
og  i  samme  Øjeblik  forsvandt  brat  og  uden 
Overgang  hvert  Spor  af  Plantevæxt  med  det 
sidste  Træ  ved  Chausséekanten.  Pyramiderne, 
tre  store  og  sex  mindre,  laa  foran  os  som  graa 
Stenbjerge  i  det  gule  Sand.  Trinvis  opad- 
stigende i  Lighed  med  den  takkede  Gavl  af 
en  sjællandsk  Landsbykirke  fortonede  hver 
enkelt  Stenblok  i  deres  Yderlinier  sig  tydeligt 
mod  den  klare,  gjennemsigtige  Luft.  Men  der 
var  endnu  et  Stykke  Vej  at  tilbagelægge,  inden 
vi  naaede  dem,  godt  og  vel  en  halv  Times 
Kjørsel,  tung  og  slæbende  gjennem  Smaasten 
og  Grus  op  til  den  lave  Klippeflade,  som  tjener 
Kjæmperne  til  Fodstykke. 

Selskab  havde  vi  imidlertid  faaet,  og  noget 
talrigere  end  egentlig  ønskeligt  var.  Ørken- 
beduinerne ,  der  betragte  Pyramiderne  som 
deres  Arv  og  Ejendom  og  i  Kraft  af  denne 
Besiddelsesret  kræve  Tribut  af  enhver  Rejsende, 
som  nærmer  sig  til  de  gamle  Kongegrave, 
havde  allerede  givet  Møde  paa  Grændseskjellet 
mellem  Nilsletten  og  Sahara  med  en  Deputa- 
tion paa  vistnok  et  halvthundrede  Stykker. 
De  barbenede,  brune,  sortskjæggede  Folk  hilste 
paa  os  med  et  Hyl  og  slog  Kreds  om  Vognen. 

Selv  med  et  Forspand  af  fire  Heste  skulde  vi 
paa  en  velbanet  Vej  neppe  have  været  istand 
til  at  slippe  fra  dem ;  som  vi  nu  snarere  i 
Skridt  end  i  Trav  arbejdede  os  frem  gjennem 
Sandet,  spadserede  hver  enkelt  Røver  af  Ban- 
den i  al  Gemytlighed  frem  og  tilbage  rundt 
om  Vognen  og  underholdt  os  paa  opsnappede 
Stumper  af  forskjellige  Sprog  med  en  Kon- 
versation, hvis  Endemaal  var  at  anbefale  Old- 
sagerne, de  havde  at  forhandle.  Det  hjalp 
ikke,  at  jeg,  saa  vidt  jeg  kunde,  forklarede 
dem  paa  deres  eget  Maal ,  at  de  foreløbig 
havde  at  holde  sig  paa  Afstand  og  lade  være 
med  at  gribe  fat  i  Vognen.  »Na-åm«  ind- 
rømmede den  Tiltalte  meget  villigt,  men  stak 
i  samme  Øjeblik  sin  sorte  Næve  med  en  Stump 
af  en  eller  anden  Sten  ind  til  os,  idet  han 
med  en  hemmelighedsfuld  Hvidsken  tilføjede: 
»Real  antic;  one  sovereign!«  Et  Øjeblik  efter 
stod  han  allerede  paa  Vogntrinet  og  vilde  ri- 
meligvis snart  have  siddet  midt  imellem  os 
inde  i  Landaueren,  om  vor  Amerikaner  ikke 
havde  gjort  kort  Proces  med  ham  og  slynget 
ham  som  en  Vidskelædersbold  et  Stykke  ud  i 
Sandet.  Langt  fra  at  blive  fornærmet  syntes 
baade  den  Paagjældende  selv  og  alle  hans 
Kammerater  at  finde  Episoden  meget  morsom 
for  en  Gangs  Skyld;  Gjentagelser  undgik  de 
forresten    og,    skjøndt    Troppen    stadigt    fulgte 

med,    var    der    øjensynligt    blevet    bedre    Plads 
randtom  Vognen. 

Vi  standsede  ved   Foden  af  Cheops'  Pyra- 
mide,    som     med    sine    fire    Aartusinder    paa 
Ryggen  medlidende   ser  ned  paa  et  nymodens 
Legetøjshus   af  en   vicekongelig   Kiosk,    der  til 
Modtagelse   af  Kejserinde   Eugenie   blev  opført 
ved  Siden  af  Giganten,  og  som  i  de  henrundne 
tyve  Aar  allerede  er  begyndt   at  falde  fra  hin- 
anden.    I  samme  Øjeblik   som    vi   satte  Foden 
paa    Jorden,    styrtede    hele    Beduinflokken    sig 
ind  paa   os    og    greb  os  for   et  Øjeblik  fat  ved 
Kraven    og  ved    begge  Armene.      Det  er  Lan- 
dets   Skik;     den    er    ikke    synderlig    passende, 
men    hvad  os   Mandfolk  angik,   kunde    det   saa 
temmelig    være    det    samme.      Til    den    Dame, 
som    deltog    i    Udflugten,    nærmede    Araberne 
sig    ikke,    vel    vidende,    at   det   kunde  blive  en 
farlig  Spøg,    og  de  Pidskeslag,    som  Konsulats- 
tjeneren,    der   fulgte   os,    strax   lod   svippe    ned 
over   Ryggen    paa    de  Nærmeste    for    at   skaffe 
Plads,    blev  heldigvis  ikke  mange.      Det  er  en 
daarlig   Fornøjelse  at  slaae  løs    paa    Folk,    om 
hvem  man  iforvejen  veed,  at  de  ikke  tør  slaae 
igjen.     Lidt  efter  lidt  kom  en  venskabelig  Un- 
derhandling igang.     Jeg  bad  Scheiken  for  Stam- 
men   forklare    sine    Folk,    at    vi    for   Øjeblikket 
ikke  havde  Brug  for  de  »real  antics«,   der  bleve 
os  falbudte  fra  alle  Sider;   heller  ikke  ønskede 


262 


vi  strax  at  lade  os  trække  med  en  Mand  ved 
hver  Arm  og  en  tredie  til  at  skyde  bagpaa 
op  ad  Trinene  til  Toppen  af  Pyramiden.  Først 
og  fremmest  vilde  vi,  inden  Solen  var  kommet 
for  højt  op  paa  Himlen,  tage  den  store  Sfinx 
i  Øjesyn.  Til  at  ledsage  os  derhen  og  til  at 
hjælpe  os  med  at  klattre  op  paa  Pyramiden 
behøvede  vi  i  det  højeste  ti  Mand,  hvem  vi 
vilde  give  tyve  Francs  til  Deling  foruden  en 
Bakschisch  paa  fem  Francs  til  Scheiken,  hvis 
de  øvrige  lod  os  i  Ro.  I  modsat  Tilfælde 
vilde  Betalingen  blive  nedsat  til  det  Halve,  og 
Bakschisch  vilde  der  ikke  vanke,  men  istedetfor 
denne  —  her  gjorde  Amerikaneren  en  Bevæ- 
gelse, der  bragte  Scheiken  til  at  gribe  sig  med 
begge  Hænder  om  Mellemgulvet.  —  All  right! 
•  Efter  en  Vandring  paa  henved  en  Fjerding- 
vej, gjennem  løst,  lunkent  Sand,  der  ved  hvert  Trin 
slaaer  sammen  om  Foden  indtil  Ankelen,  stod 
vi  foran  den  gigantiske,  gaadefulde  Sfinx,  der 
med  sit  rolige,  trods  alle  Spor  af  Ødelæggelse 
endnu  skjønne,  udtryksfulde  Ansigt  denne  Morgen 
som  hver  forudgangen  Morgenstund  i  Løbet  af 
maaske  fem  Aartusinder  stirrede  med  sine  store, 
milde  Øjne  mod  den  opstaaende  Sol.  Navnet 
paa  den  Hersker,  som  har  ladet  den  femog- 
halvfjerdsindstyve  Alen  lange  Gudeskikkelse 
med  Menneskehovede  og  Løvekrop  hugge  ud 
af   Klippebunden     under     Ørkensandet,     er    og 

bliver  sagtens  til  alle  Tider  ubekjendt.  Af  en 
Indskrift  i  Bullak  erfare  vi  kun,  at  Sfinxen  er 
ældre,  maaske  meget  ældre  end  Cheops'  Pyra- 
mide. Dens  gamle  Navn  er  Har-em-chu, 
Horus  for  de  tvende  Horizonter,  Solguden,  thi 
Sfinxen  er  en  Mand.  Kun  en  Aartusinder 
yngre  fremmed  Kunst  fremstiller  den  i  Kvinde- 
lignelse. 

Gjennem  lange  Tider  laa  Gudebilledet 
næsten  helt  begravet  i  Sandbølgerne,  over 
hvilke  dets  Kjæmpehovede  alene  ragede  op. 
Ved  vort  Besøg  var  Ryggen  lagt  fri  og  Halv- 
delen af  Forlabberne  gravede  ud,  saa  nogle 
Trin  af  den  Trappe  kom  tilsyne,  der  maaske 
har  ført  ned  til  et  Tempel,  som  skjuler  sig 
indeni  den  uhyre  Løvekrop  af  Sten.  En  Snes 
Araberbørn  bære  det  udgravede  Fyld  bort  i 
Kurve  og  kaste  det  sammen  i  Bunke  nogle 
Alen  fra  Stedet,  hvor  de  hentede  det.  Men 
Vinden  blæser  op,  og  i  et  Øjeblik  er  mange 
Dages  Arbejde  atter  føget  til  af  det  stadigt 
rindende  Sand. 

Et  Bøsseskuds  Afstand  fra  Sfinxen  strækker 
sig  langt  ind  under  Sandhulerne  et  halvtud- 
gravet  ældgammelt  Tempel,  hvis  Navn  og  Byg- 
ningstid  ingen  Hieroglyfskrift  angiver.  Tunge 
Piller  med  Kapitæler  i  Form  af  Lotusblomster 
støtte  Loftet,  og  Salenes  Vægge  skinne  af 
poleret  Granit  og  Alabast,  nyt  og  blankt,  som 

om  Stenen  var  bienen  slebet  igaar,  men  ingen 
Tidsregning  naaer  tilbage  til  dets  Grund- 
læggelse. 

Vi  vendte  tilbage  til  Cheops'  Pyramide. 
Vor  Ledsagerinde,  som  ikke  vilde  indlade  sig 
paa  den  ganske  vist  alt  andet  end  kvindelige 
Idræt  at  klattre  op  ad  de  over  halvanden  Alen 
høje  Trin,  satte  sig  til  Hvile  i  Vognen  under 
sin  opslaaede  Parasol,  medens  Amerikaneren 
og  jeg,  fulgte  af  vore  Arabere,  entrede  tilvejrs. 
Ved  at  passere  Aabningen,  der  fører  ind  til 
Gravkammeret,  fik  vi  Lyst  til  at  trænge  ind  i 
Pyramidens  mørke  Dyb.  Yankeen  havde  Vil- 
lieskraft  nok  til  at  føre  sin  Beslutning  til  Ende; 
han  naaede  virkelig  Kjæmpebygningens  Cen- 
trum, det  lille,  firkantede  Rum,  hvor  Cheops' 
tomme  Granitsarkofag  endnu  den  Dag  idag 
staaer  paa  sin  oprindelige  Plads.  Hvad  mig 
angaaer,  kom  jeg  ikke  længere  end  til  det 
første  af  de  to  Kamre.  Luften  derinde  er  hed 
og  kvalm,  Fødderne  glide  fra  hinanden  paa 
det  slibrige  Gulv,  og  Væggene  i  den  snevre 
Gang,  gjennem  hvilken  man  i  Bælgmørke  famler 
sig  frem  med  begge  Hænder,  ere  overtrukne 
med  Slim  og  Mug.  Aandedrættet  bliver  kort, 
det  stemmer  for  Brystet  af  Kvælningsfornem- 
melser, og  Mangelen  paa  Luft  og  Lys  frem- 
kalder en  stadig  tiltagende  Angst,  en  Følelse 
af,    at  Pyramidens  Top    med    dens    Millioner  af 

Centnere  synker  ned  omkring  den  Indtrængende 
og  begraver  ham  under  sig.  Ved  Forsøget 
paa  at  krybe  op  igjennem  den  skraanende  lave 
Korridor,  som  forbinder  det  første  Rum  med 
Gravkammeret,  stødte  jeg  mig  en  Bule  i  Pan- 
den, og  dermed  var  Selvovervindelsen  forbi. 
Glad  og  lettet  som  et  Menneske,  der  efter  et 
Mareridt  kommer  til  sig  selv  igjen,  indaandede 
jeg  i  lange  Drag  den  friske,  solskinsfyldte  Luft 
siddende  paa  Stentrinet  udenfor  Indgangen. 

Opstigningen  til  Pyramidens  sidste  store 
afsluttende  Blok  synes  os  ikke  saa  vanskelig, 
som  den  ofte  beskrives.  Alligevel  gjør  Træt- 
heden sig  nok  gjældende,  naar  man  endelig 
har  naaet  Toppen  og  slynger  Armen  om  den 
tykke  Pæl,  som  er  fastgjort  deroppe  til  Støtte 
for  Bestigeren,  og  som  man  fra  Pyramidens 
Fod  end  ikke  havde  kunnet  skimte.  Muligvis 
have  Andre  haft  mere  Fornøjelse  af  den  alle- 
vegne lovpriste  Udsigt;  os  forekom  det,  ærligt 
talt,  at  der  ikke  var  synderligt  mere  at  faae 
Øje  paa  fra  det  luftige  Stade  deroppe,  end 
hvad  vi  allerede  havde  set  i  god  Ro  og  Mag 
fra  Trinet  af  Vognen  nedenfor  Pyramiden. 
Saalangt  vi  kunne  følge  den,  ligger  Nildalen 
tæt  indhyllet  i  graa,  bølgende  Morgentaage, 
der  dækker  hele  Lavningen  med  sit  ensformige 
Slør.  Oppe  ved  Støttepælen  blæser  det  koldt ; 
en  skarp,  isnende  Vind  trænger  igjennem  Klæ- 

derne  og  lægger  sig  som  et  vaadt  Omslag 
rundtom  Legemet,  der  er  hedt  af  Sved  efter 
Opstigningen.  Solen  brænder  paa  Issen  og 
stikker  i  Øjnene;  kanhænde  det  drøje  Stød, 
jeg  fik  ved  at  løbe  Hovedet  mod  Væggen 
inde  i  Pyramiden,  er  Skyld  i,  at  Blodet  synger 
mig  for  Ørerne.  Imod  Vest  og  Sydvest  breder 
den  uendelige  Ørken  sig,  til  den  løber  sammen 
med  Himmelranden;  derude  komme  et  Par 
sorte  Prikker  tilsyne;  det  er  Pyramiderne  ved 
Sakhåra;  ellers  intet  andet  end  Sand  og  atter 
Sand.  ><Stod  Du  paa  Faraos  høje  Sten?« 
synger  det  pludseligt  højt  for  mine  Ører  med 
en  barnedejlig  Melodi,  jeg  i  mange,  mange 
Aar  intet  Øjeblik  har  tænkt  paa. 

Det  er  forresten  paa  Tide  at  komme  ned 
igjen  fra  den  høje  Sten.  Trin  efter  Trin  fjerner 
jeg  mig  fra  Støttepælen  oppe  paa  Toppen. 

Men  hvad  er  det  derude?  Det  er  Solen, 
der  blinker  paa  et  Vandløb.  Hvor  kommer 
den  Strimmel  Vand  fra  midt  ude  i  Sandet? 
Man  skal  paa  Rejser  tage  sig  iagt  før  at  løbe 
sig  saa  træt,  at  man  begynder  at  se  det,  som 
umuligt  kan  være  til.  Hjemme  er  tidt  Over- 
anstrengelser tilladelige.  Der  kan  man  sidde  i 
Tjenesten  fra  Klokken  ni  om  Morgenen  til 
Klokken  ti  om  Aftenen  og  med  kun  en  halv 
Times  Pause  ved  Middagstid  examinere  tre- 
dive Mennesker  igjennem  i  Græsk.     Trætheden 

føles  ikke,  saalænge  det  staaer  paa,  men  om 
Aftenen  sent ,  naar  man  lægger  sig  til  Ro, 
komme  underlige  Billeder  frem,  ildrøde  Flam- 
metræer mod  en  blegblaa,  skinnende  Himmel; 
etsteds  inde  bag  de  glødende  Grene  hænger 
Solen,  stor  og  rund  som  en  Skive  af  skuret 
Jern.  Villien  gjør  en  Anstrengelse  for  at  kaste 
Flammetræerne  omkuld;  de  falde  om  imellem 
hinanden  og  flyde  ud  i  en  Sø  af  røde  Bølger 
med  Glimt  af  Sort.  Solen,  den  skurede,  blanke 
Jernskive,  tager  mere  og  mere  Farve  af  Ild- 
bølgerne, til  den  pludselig  river  sig  løs  fra 
Himlen  og  styrter  ned  i  Havet.  Saa  bliver 
det  mørkt,  og  Billedet  er  borte. 

løvrigt  synes  det,  at  Aaløbet  dernede, 
som  efterhaanden  bliver  bredere  og  solbeskinnet 
og  bugter  sig  ind  under  en  Bred  med  høje 
Træer,  der  dyppe  Grenene  i  Vandet,  alligevel 
ikke  kan  være  et  blot  og  bart  Fantasifoster, 
affødt  af  den  begyndende  Solhedes  Tryk  paa 
en  træt  Hjerneorganisme.  De  to  Arabere,  der 
hele  Tiden  have  fulgt  mig  i  Hælene,  se  aaben- 
bart  ogsaa  Noget  derude  i  det  gule  Sand.  Den 
ene  af  dem  bøjer  langsomt  Hovedet  tilbage 
som  Tegn  paa  Nægtelse  og  siger:  »masché!« 
(der  er  ingenting);  den  anden,  der  bryder  lidt 
paa  det  Engelske  og  som  undervejs  har  ærgret 
mig  endel  med  sine  Tilbud  om  at  riste  mit 
Navn  ind  omtrent  paa   hver  Sten  i  Pyramiden, 

skubber  til  mig  og  forsikkrer  med  mange 
Haandbevægelser:  »Never  mind,  Sir;  håwa, 
håwa  (Luft);  every  day  in  the  morning!«  — 
Jasaa?  Gid  den  sorte  Karl  vilde  lukke  sin 
Mund  og  lade  være  med  at  fægte  saadan  med 
Armene.  —  Se,  hvor  smukt  Guldskjællene  løbe 
hen  over  Vandet  under  duvende  Bøgegrene  og 
flyde  sammen  i  en  eneste  funklende  Strime 
henne  paa  det  Sted,  hvor  Aaen  snevrer  sig 
ind  mellem  Rørene;  der  er  lavt;  Bunden  af 
Baaden  skurer  sagte  mod  den  bløde,  lyse 
Sandbund  forneden.  Jeg  kjender  Farvandet 
godt;  jeg  har  roet  der  mange  Gange  fra  det 
snevre  Sted  mellem  Rørene  i  Gudenaaen  ud 
paa  Julsøen  hen  til  det  straatakte  Hus,  der 
ligger  Paa  Brinken  foran  den  store  Skov,  som 
løber  op  ad  Bakkerne  omkring  Himmelbjerget. 
Man  maatte  kunne  se  Kollens  brune  Kegletop 
derovre,  men  den  slunkne,  langbenede  Sladdre- 
hank  ved  Siden  af,  som  ikke  formaaer  at  tie 
stille  to  Minutter  ad  Gangen,  gjentager  sit: 
»La  tamåm,  Sir,  not  true!«  og  gestikulerer,  saa 
man  skulde  troe,  at  det  var  Bevægelsen  af  hans 
malpropre  Hænder,  der  pludselig  fik  hele  Land- 
skabet med  Vandløb,  Træer  og  Bakker  til  at 
ryste  som  i  et  Jordskjælv,  vælte  sammen  hulter 
tilbulter  og  forsvinde.  Havde  han  ladet  mig 
sidde  i  Fred  et  Øjeblik  endnu,  kunde  jeg 
maaske  have  naaet   at   kaste    et   Blik  over  paa 

den  anden  Side  af  Søen  til  Bakkerne  ved  La- 
ven; bagved  dem  ligger  Fædregaarden.  Guld- 
regntræerne i  Haven  udenfor  Vinduerne  af  den 
blaa  Dagligstue  ere  afblomstrede  og  have  sat 
Bælge,  men  Lindene  omkring  det  store  Lyst- 
hus ved  Skrænten  under  Blegepladsen  staae 
endnu  i  fuld  Flor  og  dufte  med  en  sælsom, 
mildt  berusende  Duft  af  Mjød.  Paa  Bænken 
og  paa  den  fugtige  Jord  nedenunder  ligge  de 
blege,  grønligt-hvide  Lindeblomster  strøede 
omkring.  Det  er  Søndag  Morgen;  ude  fra 
Vejen  ind  over  Havegjærdet  falder  Slag  i  Slag 
Lyden  af  Klokkeklangen  fra  Laasby  Kirke 
Det  ringer  og  suser,  det  synger  for  Ørerne. 

»Naa  har  Du  saa  fa  aet  din  Lyst  styret 
med  at  klattre  op  ad  Pyramiden?«  spørger  Da- 
men, der  i  den  stegende  Sol  har  siddet  i 
Vognen  omtrent  halvanden  Time.  »Jeg  har 
været  urolig,  medens  Du  var  borte.  Nej,  Du 
skal  ikke  blive  hidsig,  Araberne  have  ikke  for- 
styrret mig.  Det  er  Dig,  jeg  har  været  bange 
for;  Du  ser  jo  ud,  som  om  Du  havde  spist 
Faarekyllinger.  Herregud,  hvor  har  Du  dog 
hentet  Dig  den  Bule  i  Panden?  Gnid  Nakken 
dygtigt  ind  med  Eau  de  Cologne,  og  drik  Dig 
en  Slurk  Vin  og  Vand.  I  en  saadan  Hede 
risikerer  man  hvert  Øjeblik  at  faae  et  Solstik. 
Og  veed  Du  saa  forresten,  hvad  jeg  har  siddet 
og  tænkt  paa?      Nu    har    Du  saamænd  trukket 

tilstrækkeligt  afsted  med  mig  baade  gjennem 
Asien  og  Afrika.  Nu  synes  jeg  rigtignok,  at 
Du  istedetfor  at  rejse  op  ad  Nilen,  Gud  veed 
hvorhen,  hellere  engang  kunde  tage  mig  hjem 
til  Danmark.  Det  er  dog  dit  Fædreland,  og 
derfor  er  det  ogsaa  mit!> 


XXIV. 

Slutning1. 

Ja,  skal  vi  hjem  til  Danmark,  saa  er  der 
ingen  Tid  at  spilde. 

Pyramiderne  blev  borte,  Palmelundene  paa 
Afrikas  Kyst  sænkede  sig  i  Havet;  en  sildig 
Aften  efter  Solnedgang  dukkede  Kretas  høje 
Bjerge  op  i  Horizonten.  Der  gik  et  Døgn,  og 
Ætnas  rygende  Kegle  kom  tilsyne.  Næste 
Morgen  skinnede  Solen  paa  Siciliens  svindende 
Kyster  og  paa  Røgskyen  over  Krateret  af 
Stromboli.  Atter  aabent  Hav  og  lange  Bølger, 
rullende  hen  til  det  fjerne  Fyr  paa  Corsicas 
Nordpynt,  hvor  Brændingen  løber  op  ad  den 
lodrette  Klippevæg.  Fra  det  larmende  Mar- 
seille gaaer  Vejen  langs  Kysten  ad  la  riviera 
til  Nizza,  over  Legetøjsfyrstendømmet  Monaco, 
forbi  det  stille  Mentona  til  Paladserne  i  Genua 

og  videre  gjennem  Milano  med  Verdens  dej- 
ligste Domkirke  ind  i  det  italienske  Schweitz. 
Op  over  Bjergene  vinder  Jernbanen  sig  med 
stille,  blaagrønne  Alpesøer  nedenunder  og  Klippe- 
spidser, dækkede  af  evig  Sne,  druknende  i  den 
blaa  Azur  foroven.  I  Bælgmørke  haster  Toget 
gjennem  den  milelange  Tunnel  dybt  under  St. 
Gotthardts  umaalelige  Stenmasser,  i  Sammen- 
ligning med  hvilke  Ægyptens  Pyramider  blive 
til  Sandskorn;  ved  Aften  naaes  det  middel- 
alderlige Luzern.  Næste  Dag  finder  os  oppe 
mellem  klamme  Skyer  paa  Rigi.  Vi  forlade 
Basel;  hinsides  Rhinen  kommer  Taarnet  af 
Domkirken  i  Strassburg  tilsyne  langt  borte. 
Forbi  Thtiringenvald  med  de  mørke,  susende 
Fyrreskove,  over  Heidelberg  til  Minnesangernes 
Stad,  det  gamle  Maintz,  gaaer  Rejsen  videre 
ned  ad  Rhinen  mellem  Vinbjerge  og  Borg- 
ruiner til  Kølln,  i  hvis  stolte,  gothiske  Kathe- 
dral  fra  Glasmaleriet  i  et  af  de  høje  Spidsbue- 
vinduer en  Helgenfigur  søsterlig  betragter  os 
med  milde  Øjne,  kjendte,  kjære,  lykkelige  Øjne, 
der  tale  om  et  Hjem  baade  her  og  hisset.  Det 
er  en  Fylke  af  saadanne  Skikkelser,  Offertori  et 
i  Cherubinis  Requiem  maler  paa  det  Sted,  hvor 
Bassen  bliver  borte  efter  Ordene  «ne  cadant 
in  profundum»  og  pludseligt  alle  de  lyse  Over- 
stemmer kaste  deres  Glands  hen  over  Fane- 
bæreren   Sanct    Michael,    der    fører    den  store, 

glade  Skare  ind  i  det  hellige  Morgengry,  det 
længe  ventede,  det  forjættede.  Tonerne  af 
Fugaen  blande  sig  i  vor  Erindring  med  den 
uafbrudte  Rysten,  Hamren  og  Rumlen  af  Ex- 
prestoget,  der  gjennem  den  mørke  Nat  i  fly- 
vende Fart  fører  os  videre  mod  Øst.  En  kold, 
graa  Morgen  spreder  ,sit  svage  Skjær  over  et 
fladt  og  fattigt,  af  Naturen  stedmoderligt  be- 
handlet Land,  af  hvilket  flittige  Menneske- 
hænder stræbe  at  bringe  det  mest  mulige  ud, 
men  Indtrykket  af  det  Hele  bliver  tungt  og 
trist  alligevel.  Det  giver  et  Ryk  i  Toget  og 
et  Puf  tilbage  i  Waggonerne.  «Spandau!»  raa- 
ber  Konduktøren.  Paa  en  grusbestrøet  Plads 
mellem  Bygninger  i  Kasernestil  marschere  Række 
efter  Række  af  Rekrutter  med  flade  Huer  paa 
Hovedet  frem  og  tilbage,  op  og  ned.  «Med 
Roder  tilhøjre  bryd  —  —  af!>  Damppiben 
hvæser  igjen.  Tidligt  paa  Formiddagen  kjørte 
vi  ind  i  Berlin. 

Hvis  man  ikke  vil  være  meget  uretfærdig, 
maa  man  fra  et  rent  menneskeligt  Synspunkt 
anerkjende  og  glæde  sig  over  Arbejdsdygtighed, 
Orden  og  Disciplin  allevegne  i  Verden,  hvor 
de  træde  os  imøde,  ligegyldigt  hos  hvem.  Det 
er  den  høje  Evne  til  at  underordne  sig,  lystre 
og  tjene  en  Idee,  som  paa  dette  Sted  har  bragt 
noget  Stort  ud  af  det,  der  fra  Begyndelsen  var 
meget  smaat.    Forfatteren  af  disse  Linier  skam- 

mer  sig  i  sine  klarere  Øjeblikke  over  sit  Had 
til  alt,  hvad  der  er  tydsk,  et  nedarvet,  sygeligt, 
overdrevet  Had,  egentlig  ikke  smaaligt  og 
hellerikke  ondskabsfuldt,  men  stærkt  og  trangt 
at  betvinge  som  en  medfødt  Afsky,  over  hvil- 
ken man  vanskeligt  kan  blive  Herre.  Der  er 
gaaet  Aar,  i  hvilke  man  ikke  har  hørt  en  dansk 
Psalme  synge  eller  har  staaet  midt  i  en  Menig- 
hed som  hjemme.  Saa  vaagner  der  en  Trang 
til  at  gaae  ind  i  Guds  Hus,  blot  et  Øjeblik 
indenfor,  medens  Orgelet  spiller.  Men  det  er, 
som  om  Mefistofeles  stod  ved  Siden  af  og 
vrængede  hvert  af  de  tydske  Ord  i  Psalme- 
sang  og  Prædiken  efter.  Man  kjæmper  imod 
den  ene  Gang  efter  den  anden;  værre  og  værre 
bliver  det;  det  bliver  til  Synd  paa  det  viede 
Sted;  saa  hellere  helt  bort,  hen  i  den  franske 
Kirke,  ligemeget,  om  end  Gudstjenesten  holdes 
paa  Latin,  blot  ikke  paa  Tydsk!  Noget  skjævt 
er  der  forresten  i  en  saadan  Mangel  paa  Selv- 
overvindelse, lige  saa  lidet  som  det  kan  kaldes 
Patriotisme,  naar  man  i  fremmed  Land  helt 
trækker  sig  tilbage  fra  Samkvem  med  Menne- 
sker, som  ikke  kunne  eller  ikke  ville  tale  noget 
andet  Sprog  end  Tydsk.  Vorherre  være  med 
dem;  det  er  udmærket  dygtige  og  brave  Folk, 
hvem  man  hj e r ten sg jerne  vil  tjene,  hvor  man 
kan,  men  deres  Modersmaal  ødelægger  baade 
Stemning   og   Appetit;    Vinen    bliver  sur  deraf; 

iS 


274 


det  maa  være  drøjt  at  skulle  gjøre  en  Elskovs- 
erklæring  paa  Tydsk.  Retfærdighed  fordrer 
dog  tilstaaet,  at  Germanerne  som  oftest  ere  ret 
elskværdige  overfor  Danske,  gjennemgaaende 
langt  mere  end  Svenskerne,  der,  naar  det  kom- 
mer til  Stykket,  ikke  kunne  lide  os,  hvortil  de, 
ærligt  talt,  heller  ikke  have  synderlig  Grund. 
Kun  en  eneste  Gang  i  vor  grønne  Ungdom  er 
det  paa  en  Restauration  i  Moskwa  hændet  os, 
at  et  Kompagni  Tydskere,  som  det  syntes  uden 
Anledning,  trængte  sig  ind  paa  os;  en  af  dem 
haanede  vort  Fædreland.  Han  fik  rigtignok  en 
Slat  01  i  Ansigtet  derfor,  men  Sagen  endte 
desværre  med,  at  Danskeren  fik  Knubs.  Dog 
ere  Tildragelser  af  denne  Art  sjeldne;  det  er 
velgjørende  at  kunne  tale  godt  om  dem,  man 
ikke  holder  af.  Vi  stod  i  Berlin  i  den  store 
«Ruhmeshalle>  og  betragtede  mellem  mange 
erobrede  Flag  og  Standarter  en  højrød  Fane, 
hvis  hvide  Kors  næsten  var  forsvundet  under 
Skjolder  og  Blodpletter.  I  Dugens  ene  Hjørne 
var  en  beskreven  Papirslap  fastgjort.  Ja,  ja», 
sagde  en  Tydsker,  som  nogle  Øjeblikke  havde 
lyttet  til  Sproget,  han  hørte  tale,  «sein  Name 
ist  daran  geschrieben.  Wer  eine  danische 
Fahne  nimmt,  der  ist  ein  Held!»  —  Der  var 
noget  Godt,  noget  virkelig  Smukt  i  den  Maade, 
paa  hvilken  Ordene  bleve  fremførte;  jeg  hilste 
paa    ham    derfor,    og    han   rakte   mig  Haanden 

ligesom  til  Forsoning.  Stærkt  disciplinerede, 
som  Tydskerne  ere,  have  de  som  oftest  den 
for  strengt  opdragne  Folk  ejendommelige  Evne 
til  hos  deres  Modstandere  at  anerkjende,  hvad 
anerkjendes  kan.  I  Nationalmuseet  saae  jeg 
blandt  flere  Slagscener  et  Billede  fra  Dybbøl- 
skandserne;  ingen  Skandse,  kun  en  sammen- 
skudt Grushob,  og  ingen  Flygtende,  saaledes 
som  den  tydske  Selvfølelse  almindeligt  afbilder 
Franskmændene;  men  i  Blodpølene  paa  den 
gjennemfurede  Jord  Side  om  Side  kun  Saarede 
og  Døde.  Endnu  mindre  pralende  er  en  Epi- 
sode af  Overgangen  til  Als.  Hele  Sundet  er 
fuldt  af  Baade  med  Bevæbnede  i  Tusindevis, 
men  i  Forgrunden  rundt  om  Danebrog,  der 
fældet  mod  Fjenden  flagrer  ud  over  hele  Bil- 
ledet og  som,  med  eller  mod  Kunstnerens  Villie, 
er  bleven  Hovedpunktet  i  Maleriet,  flokker  sig 
en  Snes  blaa  Uniformer.  Deres  Bajonetter  pege 
i  samme  Retning  som  Spydsbladet  paa  Fane- 
stangen. Kampens  Udfald  er  ikke  tvivlsomt, 
men  Ingen  løber;  neppe  vilde  nogen  dansk 
Historiemaler  have  kunnet  gjengive  Tildragelsen 
paa  en  mere  fædrelandssindet  Maade.  Selv  i 
Preussernes  Hovedstad  kan  man  uden  at  Ens 
Blod  for  stærkt  kommer  i  Bevægelse  ganske 
behageligt  tilbringe  nogle  Dage  med  at  studere 
Pergamonsfundene  og  tage  endel  af  Schlie- 
manns    trojanske    Vaser  i  Øjesyn.     Den    zoolo- 

giske,  og  især  den  botaniske  Have  fortjener 
ogsaa  et  Besøg;  kun  det  verdensberømte  Ber- 
linerakvarium skuffede  vore  Forventninger.  I 
sin  Helhed  er  Berlin  som  et  Produkt  af  tydsk 
Dygtighed  og  Energi  forceret  storslaaet,  næsten 
ængstende  stor;  der  er  arbejdet  over  Kræfter; 
det  kan  aldrig  vare  længe.  Maatte  vi  saa,  naar 
Tiden  kommer  til  at  drage  Sværd  fra  Bælte, 
<kjæmpe  uden  Had  som  Odins  Helte».   — 

Det  var  paa  Banegaarden  i  Altona. 

«Derhenne  sidde  to  Herrer;  de  tale  Dansk», 
bemærkede  min  Ledsagerinde. 

Jeg  vendte  mig  om  og  lyttede  for  at  op- 
fange Tonerne  af  mit  Modersmaal  midt  i  den 
tydske  Konversation  omkring  mig.  Det  var 
to  danske  Professorer,  der  var  paa  Vejen  hjem 
fra  Universitetsfesten  i  Heidelberg.  Den  ene 
af  dem  havde  været  min  Lærer.  Glad  ved  at 
se  ham,   gik  jeg  hen  og  hilste  paa  ham. 

Professoren  betragtede  mig  og  rakte  mig 
sin  Haand.  «Undskyld»  sagde  han,  «Deres 
Stemme  synes  jeg  nok  at  skulle  kjende, 
men  —  — » 

«Ja  saadan  er  det  at  rejse  bort  fra  sit 
Fædreland.  Den  Mand,  hvem  jeg  skylder  saa 
meget,  at  jeg  som  Filolog  lever  deraf  den 
Dag  idag,  har  glemt  mig  i  Mellemtiden.  Hvor- 
ledes skal  det  saa  gaae  med  de  fleste  Andre?* 

Saa  kjendte  Professor  Ussing  mig  igjen  og 


277 

tog  imod  mig  med  gode,  milde  Ord,  baade 
mange  og  smukke.  Flere  Aar  bleve  hurtigt 
gjenoplivede  og  gjennemlevede  i  de  faa  Mi- 
nutter, som  vare  tilbage  inden  Togets  Afgang. 
De  to  danske  Herrer  bragte  selv  den  fremmed- 
fødte  Frue,  som  nu  var  bleven  deres  Lands- 
mandinde,  til  Sæde  i  en  klart  oplyst  Waggon, 
over  hvis  Pillespejl  paa  en  Porcellænsplade  i 
Væggen  skinnede  Ordet:  DANMARK. 

«Ne  nous  oubliez  pas,  Madame.  De  taler 
jo  Dansk,  saa  det  er  en  Fornøjelse.  Farvel, 
farvel!     Paa  Gjensyn  i  Rungsted !»   — 

—  Morgenen  begyndte  at  grye.  Dæmrende 
i  det  første,  svage  Dagskjær  laa  en  Landsby- 
kirke oppe  paa  en  Bakke;  et  Stykke  Ungskov 
trak  sig  over  Skrænten  ned  mod  en  stille,  dam- 
pende So.  Toget  standsede.  En  Konduktør  i 
preussisk  Uniform  smækker  Døren  op.  «Rothen- 
krug!»     Døren  smækkes  atter  i.      «Fertig!> 

Jeg  spejder  ud  i  Skumringen.  Derhenne 
ligger  en  straatækt  Bondegaard  med  hvidtet 
Stuehus  og  tre  sammenbyggede  Længer.  Et 
Stykke  derfra  løfter  en  Gruppe  Elletræer  sine 
mørke,  runde  Kroner  op  af  den  hvide  Mose- 
damp. Hvad  er  det  for  en  lille  rund  Jordhøj 
tilvenstre  for  Sporet;  der  staaer  en  malet  Pæl 
ved  Siden  af  den,  men  det  er  for  mørkt  til  at 
skjelne  Farverne.  Der  er  atter  en  Jordhøj  og 
atter  en  Pæl.   Jernbanepiben  skingrer,  og  Toget 

mindsker  Fart;  saa  holder  det  stille  ved  en 
stor  Station  med  Pakhuse,  Vognskure  og  Dreje- 
skiver. Der  raabes  Noget  langt  borte  henne 
ved  Lokomotivet,  men  man  kan  ikke  høre, 
hvad  det  er.  Saa  blev  Døren  lukket  op  af  en 
høj,  blond  Mand  i  blaa  Uniform  og  med  en 
bred  Guldtresse  om  Kaskjetten.  Han  saae  paa 
de   Rejsende    og   skulde    lige  til  at  tale  Tydsk. 

«Er  vi  nu  i  Danmark ?>  stoppede  jeg  ham 
itide. 

«Ja,  det  kan  De  godt  sige,  at  vi  er>,  sagde 
han  paa  et  saa  bredt,  hjemligt  Jydsk,  at  man 
fik  Lyst  til  at  give  ham  et  Smækkys  derfor. 
«Naa,  saa  Deres  Bagage  er  indskrevet  til  Silke- 
borg. —  Nej,  den  Smule  Rejsetøj  i  Vognen 
kan  det  saamænd  være  det  samme  med.  God- 
morgen b    — 

Ude  mod  Øst  glimter  i  Morgenrøden  en 
Vig  af  Havet.  Ind  mod  Stranden  kommer  en 
lang,  lav  Kystbølge  rullende,  blegblaa  som  en 
Amethyst;  tæt  under  Land  ligger  en  Fisker- 
baad  og  vugger.  Hvilken  smuk,  lille  Kjøbstad 
med  hvide,  enetages  Huse  og  røde  Tage,  som 
spejle  sig  i  den  stille  Havn,  hvor  et  Par  Skon- 
nerter have  kastet  Anker!  Bagved  Byen  paa 
en  Banke  knejse  Ruinerne  af  et  Slot  med  et 
højt,  graat  Taarn,  der  ser  ud,  som  om  det  var 
blevet  kløvet  paalangs.  «Værsaaartig!  Politi- 
ken for  igaar,  Avisen !»  —  Saa  skulde  da  F  .  .  .1 

Begynder  det  nu  allerede  med  Venstre  og 
Højre!  Det  kunde  saamænd  være  det  samme, 
naar  det  blot  i  Udlandet  ikke  gik  saa  drøjt 
ud  over  Danmark  for  det  Kjævleris  Skyld. 
Kort  Tid  iforvejen  stod  der  i  Ruslands  mest 
ansete  Blad  mellem  andre  Ubehageligheder 
imod  mit  Fædreland  højt  og  lydeligt  paastaaet, 
at  en  Del  af  den  danske  Opposition  var  kjøbt 
for  tydske  Penge.  Jeg  skrev  rigtignok  for 
Skams  Skyld  en  kortfattet  Gjendrivelse  deraf 
over  Texten  «Ingen  Dansk  sælger  sit  Fædre- 
land*, og  fik  Spydigheder  derfor  i  Tjenesten 
samt  en  ironisk  Forsikkring  af  Redaktionen  om, 
at  den  hellere  vilde  troe  den  ærede  Indsender 
paa  hans  Ord  end  stole  paa  Rigtigheden  af  de 
Slutninger,  som  enhver  udenforstaaende,  uhildet 
Iagttager  med  logisk  Nødvendighed  maatte 
drage.  Ligemeget  forresten  hvad  der  bliver 
sagt,  naar  blot  Ingen  udenfra  springer  over 
Gjærdet  ind  i  den  lille  Have.  Det  er  i  mangt 
og  meget  lykkelige  Mennesker,  som  boe  der- 
inde. Næsten  ved  hvert  Hus  er  der  rejst  en 
Flagstang,  og  naar  de  derinde  engang  imellem 
hejse  Danebrog  over  deres  Hus,  kommer  der 
ingen  russisk  Politiofficer  og  beder  dem  høfligt 
om  at  tage   « Kirkefanen i   ned. 

Jeg  staaer  atter  foran  den  allertidligste 
Erindring  fra  min  Barndom,  Vaabenhusct  af 
Kirken  paa  den  Jord,  som  engang  tilhørte  mine 

Fædre.  Egetræsdøren  er  senere  bleven  malet 
op,  men  de  gamle,  udskaarne  Jernhængsler, 
som  ved  deres  sælsomme  Snørkler  præntede 
sig  i  min  Hukommelse,  da  jeg  var  tre  Aar 
gammel,  sidde  endnu  paa  deres  Plads.  Der,  i 
Hjørnet  ved  Siden  af,  ligger  Familiegraven; 
min  Moder  tog  mig  sommetider  derhen,  naar 
hun  om  Eftermiddagen  gik  ud  med  mig  at 
spadsere.  Navne  staae  skrevne  paa  Tavlen  i 
Muren :  THOR, CATHARINE,  THOR,  THORA; 
der  er  mange  Navne,  og  flere  ere  siden  komne 
til;  der  er  ingen  Plads  mere.  Bedre  var  det 
istedetfor  den  Smule  Marmorplade  og  det  Spir 
af  Bindingsværk,  som  ikke  hører  Kirken  til, 
engang  at  bygge  et  Klokketaarn  ind  til  Muren 
paa  Gravens  Plads;  Korset  paa  dets  Top  kunde 
staae  som  et  Mindesmærke  over  de  Døde. 
Skade  kun,  at  den  gamle  Klokke  er  sprukket; 
den  lød  før  saa  smukt.  Men  ogsaa  nu,  skjøndt 
med  dirrende  Klang,  falde  dens  Toner  hen 
over  Skoven  i  Aftenskumringen. 

Inde  i  den  store  Skov  skjuler  sig  en  Dal; 
tætte  Bøgegrene  strække  sig  ud  over  Skræn- 
ten. Ingen  Omskiftelse  finder  Vejen  derind; 
Tiden  bliver  staaende  stille  i  dens  Skygge.  De 
høje  Træer  ere  ikke  blevne  højere,  og  nu  som 
stedse  ved  Aftentid  lægger  mellem  de  gamle 
Stene  i  Dalens  Bund  Taagen  sit  Slør  over 
Ørnebregner    og    Hindbærbuske.     Det   smukke 

Hjertegræs  paa  Skraaningen  staaer  endnu,  som 
det  altid  har  staaet;  det  er  ikke  groet  op  over 
Minderne  fra  fordums  Dage.  I  min  ene  Haand 
holder  jeg  en  trofast  Haand  ombejlet  af  mange 
og  vundet  af  mig;  med  den  anden  omfatter 
jeg  en  anden  kjærlig  Haand,  i  hvis  Aarer  rin- 
der samme  Blod  som  i  mine  egne.  Ingen  onde 
Magter  nærmer  sig  til  den,  der  sidder  mellem 
de  To;  deres  rolige,  rene,  frygtløse  Klarhed 
driver  al  Forblindelse  bort.  Freden  omkring 
mig  er  dyb  og  sval,  ingen  Uro  og  Forandring 
i  Hjemmets  stille  Dal.  Kun  Tanken  om  Andres 
Modgang  lader  sig  intetsteds  lukke  ude.  Den 
skjælver  som  et  Vindstød  gjennem  Trætoppene. 
Højt  oppe  løsner  sig  et  vissent  Blad  og  falder, 
langsomt  kredsende  i  Luften,  lydløst  ned  i  det 
duggende  Græs. 

